
Nicolae MĂTCAŞ 
O LIMBĂ - O NAȚIUNE 


O limbă literară moldovenească în Basarabia ocupată de Rusia țaristă n-a putut 
lua naştere din simplul motiv că ea nu funcționa în sferele vitale (învățământ, 
administraţie, ştiinţă, literatură, biserică) şi nu a avut nici scriitori şi nici oameni 
de ştiinţă care s-o facă limbă literară deosebită de română. Aici, în Basarabia, a 
existat graiul moldovenesc al limbii române, iar în 1918 s-a revenit la limba ro- 
mână literară unică. Încercarea de a declara în 1924 în R.A.S.S.M. graiul împănat 
cu rusisme drept limbă literară moldovenească a avut cele mai nefaste consecințe 
asupra construcției culturale de aici. 


Repetăm: în Basarabia ocupată de Rusia ţaristă și în Basarabia ocupată de Rusia 
sovietică n-a putut lua naștere o limbă romanică nouă - moldoveneasca - dife- 
rită de română, așa cum nu s-a putut constitui o națiune romanică răsăriteană 
nouă - mai întâi burgheză moldovenească, iar apoi socialistă moldovenească, 
pentru aceasta neexistând condiţiile necesare (teritoriu propriu integral, clasă 
muncitoare proprie, structură psihică proprie, independență, autonomie statală 
ş.a.). 


De altfel, nici ruşii, bulgarii sau ucrainenii din Moldova nu s-au separat în națiuni 
distincte de cele din care s-au desprins şi nu şi-au format alte limbi. 


Și nici românii care s-au pomenit în afara hotarelor statale ale României sau ale 
Moldovei (cei din Banatul sârbesc, din Bucovina de nord şi ținutul Herţa, din 
sudul Basarabiei etc.) nu au constituit naţiuni diferite şi nu şi-au creat limbi di- 
ferite. 


În istorie se cunosc zeci şi sute de cazuri când una şi aceeași populație poartă şi 
nume diferite după locul de trai sau formațiunea statală din care face parte (a se 
compara ruşii pomori, ruşii kerjaci, rușii kamcedali, ruşii cazaci, ruşii moscoviți 
din cnezatul Moscovei, ruşii volâno-halicieni din cnezatul cu acelaşi nume etc.), 
ceea ce nu înseamnă că ei formează tot atunci și națiuni diferite şi, cu atât mai 
mult, vorbesc limbi diferite. 


Prin urmare, trebuie să recunoaştem un adevăr incontestabil: noi, moldovenii din 
Republica Moldova, suntem o limbă şi un popor cu românii din România. 


Nicolae MĂTCAŞ, O limbă - o națiune, în Limba română este patria mea, 
Chişinău, Casa Limbii Române, 2007, p. 190-191 

Adrian Dinu „PROBLEMA EMINESCU” - 
RACHIERU UN RAZBOI IMAGOLOGIC 


„E foarte bine că avem o problemă Eminescu” 
Dimitrie Vatamaniuc 


În memoria noastră culturală Eminescu „funcţionea- 
ză” ca brand. Excepţionalitatea operei, destinul martiric 
(accidentul biografic, boala, moartea), investiția imagi- 
nativă, şirul de scandaluri pe versantul receptării, sen- 
sibilitatea publică, consensul emoţional i-au statornicit 
o identitate simbolică idolatrizantă, îndemnând la mi- 
tificare pe fundalul fervorii mitogenetice a unei culturi 
pline de frustrări. N-ar trebui să uităm că acest ultim 
(cronologiceşte vorbind) romantic european nu este sin- 
gurul cu vocaţie revelatoare. S-a vorbit, îndreptăţit, de 
un bipolarism spiritual pe axa Eminescu - Caragiale şi 
încă G. Ibrăileanu semnala (v. Caragiale, în „Viaţa Ro- 
mânească, nr. 1/1912) această „regalitate literară” împăr- 
Hită. Arhetipalul din discursul fondator eminescian, dând 
consistenţă naraţiunilor identitare, intră într-o firească şi 
necesară complementaritate cu macheta caragialescă, de 
o crudă luciditate, şi ea prezentă, prin ironie vervoasă, în 
mentalul colectiv. Încât abia acest cuplu simbolic ne asi- 
gură, credem, o reprezentativitate exemplară, cu adevărat 
definitorie. 


Cu poziție dominantă în imaginarul colectiv românesc, 
Eminescu a fost fixat, prin prestigiul călinescian, sub 
sintagma glorioasă de poet naţional. Această consacrare 
simbolică, longevivă şi suspectată de imobilism, îi îngri- 
jorează pe unii comentatori alergici, doritori a redesena 
canonul, erodând congelatele „tabuuri naţionale”. Prece- 
dată de folosirea formulei de „autor naţional”, de circula- 
ţie pe la mijlocul veacului al XIX-lea, buclucaşa sintagmă 
suportă - demonstra Dan Mănucă (1, p. 19) - diferite 
accepțiuni (etnică, culturală, psihologică, etno-filozofică, 
istorică, artistică), impuse de afirmarea sentimentului 
național în epocă, exaltând, în literaturile mici, argumen- 


EMINESCIANA 


tul etnic îndeosebi. Chiar dacă respectiva construcţie lexicală pare a-l scufunda 
pe marele poet în atemporalitate, chiar dacă apelul la Eminescu (anexat ide- 
ologic în varii direcții) are un indiscutabil rol legitimant, sintagma a suportat 
„succesive redesenări” (cf. loan Stanomir). Cei preocupaţi de „istoria şi anato- 
mia unui mit cultural” deplâng, se pare, rezistența etichetei fondatoare (cf. Liviu 
Papadima), firească, de altminteri, pentru o cultură începătoare, în căutare de 
sine, bântuită de spaime identitare şi acuzând febril nevoia de repere. Tinere- 
tea culturii noastre avea nevoie de această identificare, consacrând simbolic un 
construct cultural pe tipar mitic. Şi supus, inevitabil, uzurii simbolice, cu deo- 
sebire prin grila didactică, rulând un buchet de bătătorite teme critice. 


EMINESCU DUPĂ EMINESCU 


Constatând, pe urmele altora, că literatura este un joc de negociere şi cercetând, 
în consecință, „versantul receptării”, Iulian Costache îşi propunea o investiţie 
„în construcţia instituţională a eminescologiei” (2, p. 49). Evident, e vorba de 
emergența mitului eminescian, de un autor canonic, proeminent, decretat poet 
național, confiscând interesul exegeților şi impunând (prin „jug, blocaj, clişe- 
istica didactică etc.) o inerție hermeneutică; iar, pe de altă parte, o remodelare 
axiologică în configurarea mentalului românesc. Este limpede că această incur- 
siune în peisajul receptării nu-şi va refuza analiza fenomenelor de mentalitate; 
pricină pentru care, chestionând memoria tradiţiei exegetice, fişând dosarul 
receptării şi promițând „un salt interpretativ plauzibil”, autorul mai sus menţio- 
nat se încumetă la o lectură în cheie sociologică, obligatoriu contextualizantă. 


Există pe tărâmul eminescologiei, ştie toată lumea, un fond documentar imens. 
„Panoramarea” pe care ne-o oferă Iulian Costache înseamnă şi un „serviciu de 
vizibilizare” (2, p. 49) satisfăcând, ne asigură semnatarul lucrării, atât accesibili- 
tatea, cât şi atractivitatea demersului. Altfel spus, e vorba de o ofertă identitară 
sprijinind instituţia eminescologiei, contestată aprig de unele voci. 


Să notăm, în treacăt, că investigația dumnealui, laborioasă şi riguroasă, apelea- 
ză, inevitabil, la un alt limbaj critic (uşor preţios şi specios, pe alocuri). Priza 
sociologică, interesul pentru istoria receptării (fluctuaţia receptării) îl obligă 
să pactizeze cu o critică sociologică (pentru care noi pledam încă din 1983; 
vezi vol. Orizontul lecturii, Editura Facla), inventariind zelos opiniile în cir- 
culaţie, standardizate ori căzute în uitare, în acel fond dezactivat. Un necesar 
exercițiu, aşadar, de critică a criticii, cercetând - din unghiul sociologiei recep- 
tiei - „negocierea unei imagini”. Un „exerciţiu de recuperare, zice autorul, con- 
solidând memoria eminescologică. Un prim volum, bănuim, de vreme ce epoca 
cercetată cuprinde anii 1870-1900 (deci până la apariția postumelor), sesizând 
polarizarea interpretărilor şi evidențiind dificultăţile de „reconstrucție? prin 
pasivizarea atâtor idei, cândva în vogă. De la prima monografie dedicată lui 
Eminescu (Nicolae Petraşcu, 1892, de menţionat totuşi, deşi - suntem preve- 
niți - nu satisface „excelența analitică”) până la acquis-ul european. Memorialul 
interepretativ nu putea ocoli „rumoarea in-formală” (2, p. 183), întreţinută, în- 

deosebi, prin accidentul biografic, şi nici valorizarea negativă (un Al. Grama, de 
pildă, denunțând în acel Studiu critic publicat la Blaj în 1891 „morbul mental” 
şi deplângând reacţiile publicului „alarmat din partea presei”). În fine, ideea 
de Eminescu, încrustată în mentalul romantic, nescutită de capcana exceselor, 
socializată prin diagnosticul maiorescian, cunoaşte o identitate evanescentă (2, 
p. 227). Ins desprins de contingent, acuzând centripetismul poetic (2, p. 222), 
Eminescu a devenit un brand cultural popular, cu certă bază emoţională. „Re- 
frişarea” lui (2, p. 15), în contextul „draculizării” României, ar conduce - speră 
Iulian Costache - la „o altă percepţie asupra lui Eminescu” (2, p. 16), relansând 
interesul pentru operă. Implicit, la o reînnoire a semnificaţiilor ofertei textuale 
şi la o remodelare a imaginii, tributară încă, se ştie, amprentei călinesciene. 
Paradoxal, observă I. Costache, speratul îndemn la relectură se izbeşte de simp- 
tomul prelecturii. Există o inerție simbolică (acumulată în timp), ceea ce con- 
duce la o recunoaştere publică pe suportul ignoranței. Eminescu, satisfăcând 
complexele noastre identitare într-o istorie opresivă şi o literatură defazată, 
poate fi acceptat ca mare poet (atingând superlativul absolut) fără a mai fi citit! 
Dar Iulian Costache ambiţionează a dezgropa fondul pasiv al memorialului 
eminescian printr-un excurs de amploare, într-un „format ideologic mai larg, 
de genul studiilor culturale (2, p. 19). Va recupera, aşadar, prin recontextualizare 
şi „mica eminescologie”, şi valorizările negative, dar şi speciile extra-literare de 
discurs. Vom avea, finalmente, o merituoasă istorie a eminescologiei, interesa- 
tă- deopotrivă - de fenomenul receptării lui Eminescu, dar şi al impactului 
său modelator asupra fiinţei naţionale. 


Eminescu, nu spunem o noutate, trebuie aşezat în realitatea concretă a unui 
timp. Ca publicist angajat cu fervoare în epoca sa, prin articolele sale de ati- 
tudine, el îşi definește terestritatea. Citită, desigur, în codul epocii. Ca poet ne- 
fericit, cu o viaţă scurtă, însingurată, măcinată de boală, cu iubiri abstracte şi 
aspirația spre universal, el a devenit ceea ce este şi ceea ce contemporanii săi nu 
bănuiau, poate; deşi, să reamintim, Iacob Negruzzi folosise, primul, formula, în 
petițiunea adresată Camerei, cerând sprijin financiar pentru „nenorocitul” poet 
naţional. 


Bineînţeles, mentalul nostru colectiv, sedimentat în timp, cu fireasca evaziune în 
mit (cu rol compensatoriu), cultivând reflexele defensive (prin aglomerarea de 
complexe, fantasme, temeri, frustrări etc.), impunând sacralitatea patrimoniu- 
lui, recunoaşte această Personalitate-etalon. Observaţia că, astfel, îmbrățişăm o 
viziune conică, nu stelară, stă în picioare. În fond, pe harta valorilor românești 
vom descoperi fără efort mai mulți mari scriitori (eroii canonici), ceea ce i-ar 
îndritui pe contestatari să jubileze, decretând, de pe baricadele relativismului, 
eroziunea mitului. Şi detestând, zgomotos, „încremenirea în admiraţie”; ceea 
ce, pentru Eugen Negrici (3, p. 37), preocupat dezinhibat, cu vervă corosivă, 
de spulberarea „iluziilor literaturii române”, ar fi chiar „un viol estetic”. Şi astfel 
ne-am lepăda şi de „senzaţia de avuţie” impusă de viziunea călinesciană, in- 
ventând, prin pioase exagerări, „strămoşi de vază, implicit un pedigri cultural 
măgulitor care ne-ar asigura vizibilitate şi respectabilitate. 

Dar este Eminescu o valoare „inventată”? Mitificarea (cu știute motivații şi me- 
canisme) înseamnă şi o mistificare? Este el „frânarul” („Marele frânar”) în evo- 
luţia poeziei şi a societății româneşti? S-a sinchisit, oare, societatea noastră de 
directiva eminesciană, a urmat cursul organicităţii sau, dimpotrivă, este prizo- 
niera formelor fără fond, implantate cu voioşie şi azi? Răspunsul e la îndemână. 
Sub bombardamentul reducționismelor ieftine, iubind etichetologia, ignorăm 
„tangajul contextual”, cum ar spune Iulian Costache. Sub ghilotina unei jude- 
căţi care a făcut rețetă („reacţionarismul”)*, Eminescu, cel care, în producţia 
de presă, s-a luptat cu panglicarii politici, nu mai este citit în context. Numai 
aşa am putea desluși / decoda conflictul dintre libertarianism şi conservatism, 
pătrunzând în textura epocii. Efigia poetului s-a încetățenit durabil, diagnos- 
ticul maiorescian având ca suport, spuneam, fervoarea mitogenetică. Proza 
publicistică însă, suportând o canonizare emfatică iorghistă (observa Moni- 
ca Spiridon) şi anexată apoi ideologic, l-a relansat, iscând inflamări şi actuali- 
zări forțate. Proclamat cugetător, luptător, profet etc., „sprijinind” opţiuni chiar 
incompatibile şi devenit - ca obsesie colectivă - un „precursor de serviciu”, 
Eminescu este „abstras din mediul său amniotic” (4, p. 9). Astfel de speculaţii 
reducționiste pot fi corectate doar plonjând, prin recontextualizare, în mediul 
său cultural şi sociopolitic. Altminteri, el poate fi venerat bombastic-găunos, 
fixat pe un piedestal intangibil ori contestat, eminescofilii acuzând povara mi- 
tului. Dar, mai ales, manipulat demagogic prin exploatare patriotardă şi anexat 
politic, după împrejurări. Altfel zis, falsificat. 


Bineînţeles, Eminescu nu poate controla devenirea imaginii sale. Dosarul Emi- 
nescu include serii de „incendiatori”, invocând - mai nou - „dreptul” de a nu-l 
priza. Chiar de a nu-l citi. Îngropaţi în stricta contemporaneitate, junii de azi, 
prea convinşi că literatura începe cu ei, cred că poezia eminesciană este „datată 
şi neinteresantă”. În curs de devalorizare deci. Alergia la clasici şi statui, „saţie- 
tatea eminesciană”, detabuizarea ca act igienic sunt convocate de cei care, arun- 
când o privire dezinhibată, descoperă - precum Ruxandra Cesereanu - doar 
un „mit edulcorat, rozaliu, genialoid”; fiindcă, nu-i așa?, „statuile sunt anacro- 
nice”, după autoare. 


Pe de altă parte, eminescologia supravieţuieşte, constata N. Georgescu, ca pro- 
blematică privată, confiscând interesul unor împătimiţi singuratici, inşi pasi- 
onaţi încercând a împiedica derapajul deferenţei în indiferență. La un neam 
cu recunoscută desconsiderare de sine şi Eminescu poate deveni un scriitor 
alternativ. Mai cu seamă în Civilizația Gates, închinându-se ideologiei diver- 
tismentului. Încât seismica piaţă postumă, căzând în adoraţie ori sedusă, ciclic, 
de impulsuri demolatoare, fără a avea „mistica definitivului” (cum îndemna 
Eugen Negrici) ar cere, în limbajul epocii, revizitarea lui Eminescu. Adică, în- 
toarcerea la text, citindu-l. Şi, desigur, fără a uita că literatura este o „competiţie 

interactivă” a valorilor. 


* Vezi şi revista „Origini” / Romanian roots, vol. XI, nr. 9-10 (123-124), septembrie-octom- 
brie 2007, număr tematic: Este Eminescu „reacționar”? 

Temă sensibilă, problema Eminescu frământă spiritele şi dintr-un alt punct de 
vedere. Cu „rol de figurant în cultură” (spunea E. Ionesco, în 1932), România a 
rămas şi azi „invizibilă” culturaliceşte (afirmă, de pildă, regizorul britanic Pe- 
ter Greenway, convocat ca „martor” de Iulian Costache). Or, Eminescu, fiind 
„norocul” nostru, asigurându-ne justificarea ontologică (cum s-a tot repetat), 
ar trebui să ne vindece de complexe. Mai mult, să asigure o schimbare de des- 
tin. Întrebarea (de neocolit) priveşte măsura în care noul Eminescu satisface 
epistema postmodernă şi, desigur, piaţa europeană, asigurând oportunităţi de 
promovare şi valorizare, armonizând canonul european (difuz, observă I. Cos- 
tache) cu cel local, vizând performanţa, inserția, exportul cultural. Iată, aşadar, 
că logica sineităţii nu e îndestulătoare. Imaginea de / despre sine se conjugă 
cu perspectiva alterităţii într-o geografie simbolică în prefacere, atrage atenţia 
Iulian Costache. 


Cu vocaţie exponențială, beneficiind de o consfinţire canonică (sufocată, dese- 
ori, de hieratism), Eminescu are şansa unei reevaluări. Altfel spus, la bursa va- 
lorilor simbolice, el suportă şocul rebranding-ului (în limbajul lui Wally Ol- 
lins), Iulian Costache sperând „a reinventa legitimitatea unui canon” (1, p. 18), 
anunțând „o cale nouă de acces” (1, p. 22). Or, cunoscând un „proces nuclear 
de devenire” (cum zice M. Cimpoi), posteritatea eminesciană își refuză sentința 
definitiv-clasatului, închisă în orizontul temporal al secolului în care a viețuit 
poetul. Reamintim că Svetlana Paleologu-Matta, cu acea „puţină înclinaţie fi- 
lozofică” (pe care, cu exagerată modestie, şi-o recunoştea), voise a-l scoate pe 
marele nostru poet din „graniţele regionale” şi, aşezându-l în lărgime, într-un 
spaţiu generos, să stabilească punți de legătură cu cei mai mari gânditori (5). 
Am făcut această trimitere deoarece o carte de interviuri, scoasă la Chișinău 
de apreciatul şi harnicul eminescolog Mihai Cimpoi (Spre un nou Eminescu, 
Editura Hyperion, 1993), se dorea, şi ea, o carte-punte. Lăsăm deocamdată 
deoparte aprecierile Svetlanei Paleologu-Matta (chestionată, negreşit) care, an- 
gajată într-un război exegetic, denunța „poziţiile false” ale doamnei Buşulenga 
(interesată doar de stratul romantic). Ar fi de observat, esenţial, că noile exegeze 
alungă exclusivismul romantic, pentru a poposi stăruitor asupra unui „suport 
existențial complex”, cum nota chiar M. Cimpoi. Intrată în „etapa fiinţială”, emi- 
nescologia încearcă să se lepede, spuneam, de „jugul călinescian”. Provocând 
acest colocviu imaginar şi făcând „inventarul” opiniilor distinşilor săi interlo- 
cutori, amfitrionul de la Chişinău propunea o confruntare cordială. 


ADULATORI ȘI DETRACTORI 


În credinţa noastră, un nou Eminescu nu se poate dispensa de astfel de analize 
şi controverse. Contestat, întâmpinat cu o furie oarbă, vinovat de toate păca- 
tele societății româneşti şi împiedicând, chipurile, accesul nostru în Europa 
(veghind „porţile ferecate” ale literaturii, bolnavă de etnocentrism), Eminescu 
tentează toate condeiele, în numele unei setoase nivelări. Se poate încerca o pa- 
tologie a discursului critic (promitea Ioana Bot) pornind tocmai de la „avataru- 

rile eminesciene în perioadele de criză”. Literatori de toată mâna, voind, aflăm, a 
împiedica „paralizia spiritului critic”, dezlănțuie un tir agresiv, concentric, asu- 
pra marilor noastre nume. Evident, nu ne temem pentru soarta lui Eminescu. 
Dar într-o lume confiscată de cultura publicitară, supusă invaziei electronice 
în numele tehnolatriei, asaltată de teleintelectuali doritori a epata prin erupții 
nihilist-băşcălioase, asistăm la o golire de zeitate; trăim într-o lume populată, 
altfel spus, de zei falși. Încât un vers al platonicianului Eminescu (precum: „ca 
pe un mit să mă văd pe mine”; v. Hieroglifa) va suporta un tratament acid-iro- 
nic din partea corului contestatar, a celor care, luptându-se - îndreptăţit - cu 
clişeistica, uită - sub flamura demitizărilor - să se mai apropie de text. 


Marea poezie ar fi „o primă ştiinţă”, o metafizică imaginată, simțită, trăită. La 
Eminescu, cel cu „preştiinţa Fiinţei”, suferința nu e „rea”; frumuseţea trece prin 
durere, suntem în „puterea sorții”, iar grila lui Hiedegger ne ajută să aproxi- 
măm „bogăţia infinită şi vitală” (5). Evident, Eminescu nu e filozof şi, astfel, 
e scutit de a folosi cuvinte „fără atracţie”. Citindu-l în atemporalitate, lăsând 
deoparte gazetăria îndatorată contextului, exploatând virtualitățile mitice ale 
textului eminescian, îl sublimăm; poezia devine ontologie, Eminescu intră în 
existență. Încât Ştefan Teodorescu avea dreptate să afirme (1981): „Numai de la 
Eminescu încoace noi existăm în adevăratul sens”, corectând „golurile etniei” şi 
lungul şir al neputinţelor. 


Dar „lupta” cu mitul eminescian are deja o Istorie. Faptul că noile generaţii 
refuză bombardamentul encomiastic nu e, în sine, condamnabil; dimpotrivă. 
Prejudecata că orice a scris Eminescu ar fi inatacabil a paralizat multe decenii 
spiritul critic. Acum voci tinere ori mai puţin tinere, în numele demitizării, se 
dedau la violenţe nihiliste, considerând că poetul trebuie să suporte „rigorile 
democraţiei”. Poate fi el condamnat pentru naționalism? A devenit ideea națio- 
nală un păcat greu? Iată, contextul postrevoluţionar, tulburând scara valorilor, 
instituie confuzia, întreţinând o periculoasă nivelare. Întrebările par inutile, 
dar realitatea vieții literare, culturale în sens larg, atinsă de pofta maculării, a 
contestaţiei oarbe, ne obligă să le formulăm. Fiindcă aceste ieşiri vitriolante, 
într-o epocă de rupere a zăgazurilor, în plină fermentație postrevoluționară, 
nu l-au ocolit nici pe Eminescu. Nu e vorba, fireşte, de a vida spaţiul exegetic 
eminescian de o discuţie critică; respingem şi noi uniformitatea de reacție şi 
credem că idolatria nu face casă bună cu discursul exegetic. Bineînţeles, nu 
de sanctificare și imobilism avem nevoie. Dar, observăm cu regret, demitizarea 
funcționează şi ea ca un nou mit! 


Din fericire, posteritatea eminesciană e vie, expansivă şi controversele iscate 
(benefice, negreşit) îi asigură o longevitate străină de supraviețuirea muzea- 
lă, cu iz funerar. Sunt, aşadar, semne că „odihna” eminescologiei, întreținută o 
vreme de dulcea hibernare post-călinesciană, a fost curmată. Ca reper absolut, 
Eminescu are dreptul la o posteritate scutită de izul muzeal, ceea ce s-ar putea 
traduce prin râvnita schimbare de imagine. Împovărat de îngheţata clişeistică 
didactică, întreținând un halou admirativ, împins frecvent într-un festivism 
găunos ori, dimpotrivă, supus voinţei agresive de contestare, Poetul național, 

rămas „măsura noastră” (cum zicea Noica), se oferă generos exegezei. Criticul 
român trebuie să ajungă, aşadar, la Eminescu, reinventând etalonul prin lecturi 
proaspete, urcând în text. Iar controversa pare a fi „cea mai bună naftalină” (Gh. 
Grigurcu) pentru a-l păstra în actualitate. 


Nimeni - dintre criticii serioşi - n-a cerut jugularea discuţiilor (prin jocul li- 
ber al punctelor de vedere) ori, mai rău, paralizarea spiritului critic, Eminescu 
fiind decretat o valoare intangibilă. Obligaţi față de geniul lui (cum îndemna 
Călinescu), se cuvine să poposim în luminişurile Operei. Or, observăm, antifes- 
tivismul, furia demitizantă (ca replică la „terapia comemorativă”) se dezintere- 
sează suveran de text. Asistăm la o caragializare a receptării (M. Cimpoi) câtă 
vreme interesul unor „dilematori”, de pildă, se îndreaptă spre „Titi cel păros”, 
ilizibil, depăşit, reacționar. Zeflemeaua, „vorbele de clacă” (despre care amintea 
Pompiliu Constantinescu) nu ţin loc de analiză lucidă şi revizuire estetică după 
cum tirul nihilist (cu gustul execuţiei) nu anulează sanctificarea, invitându-ne 
la o percepţie „naturală”. 


Dosarul acestor controverse, se ştie, e voluminos. Cercetând „mitul Eminescu”, 
Theodor Codreanu reuşea performanţa de a stăpâni materia, dovedindu-se un 
abil regizor al conexiunilor (6). Informaţii disparate, de circulaţie totuşi, sunt exa- 
minate acribios în ramă contextuală şi ordonate cu o logică detectivistică. Încât 
„probele” se limpezesc şi demonstraţia creşte coerent. Surprinzător, exegetul ne 
anunţă o ciudată rocadă a criteriilor, amuzându-se (amar, fireşte) „cum evoluează 
denigratorii”. Dacă părintele Grama publica la doi ani de la moartea poetului o 
primă carte defăimătoare despre Eminescu, acuzându-l de antiromânism, poetul 
fiind - în plus — şi „stricător de morală publică”, cohorta demitizanților de ultimă 
oră (o „armată de articleri”, scrie criticul) îi blamează tocmai românismul. În 
numele ideologiei paneuropene, sub flamura demitizărilor (o adevărată modă!) 
şi a autodisprețului care defineşte caragializarea societăţii noastre, momentul Di- 
lema ar marca intrarea în Galaxia Grama (ca să preluăm un titlu, mai vechi, al 
lui D. R. Popescu). Cu alte cuvinte, Eminescu, beneficiind de o popularitate „fol- 
clorică” şi înrâurind decisiv dezvoltarea cugetării româneşti - cum suna profeția 
maioresciană —, devenit „erou eponim” (cf. [lie Bădescu), este azi un obstacol, 
ţintuindu-ne „la porţile Europei”. De unde şi tăcerea, întinsă pe lungimea măcar 
a unui deceniu, pe care o recomanda E. Negrici, supunându-l pe poet şi gazetar 
(îndeosebi) unui ciudat embargou. 


În fond, canonicul de la Blaj punea în discuţie, cu „furie iconoclastă” (6, p. 323) 
tocmai cultul pentru cel care nu era „nice barem poet”. Eminescu, „geniu im- 
pus”, un biet poetastru era beneficiarul presiunilor venite dinspre noua direcție, 
ctitorindu-i un cult periculos şi nemeritat. Or, poezia sa creea o veritabilă „tor- 
tură sufletească”, aparținând unui „suflet mohorât şi putred”. Iar gestul lui Ma- 
iorescu, tipărindu-i volumul, pune bazele acestui cult. Observaţia lui Grama e 
întemeiată, să recunoaştem. Cu o precizare pe care Theodor Codreanu nu ezita 
să o formuleze imediat, investigând meticulos ceea ce numeşte „agonia emi- 
nesciană”(1883-1889), o epocă plină de mistificări. Într-adevăr, Titu Maiorescu 
a ctitorit acest „cult”. Dar e vorba - ne previne exegetul, folosind toate sursele 

la îndemână - de un veritabil plan maiorescian care nu excludea „sechestrarea” 
lui Eminescu, acea „arestare mascată” (Călin L. Cernăianu) ori detenţia politi- 
că (D. Vatamaniuc), poetul fiind considerat irecuperabil de mentorul junimist. 
De unde şi „ingratitudinea” de care se va plânge, repetat, Maiorescu. Cabala 
antieminesciană viza anihilarea ziaristului, trăitor „între lupi”, cel care reuşise 
„să se pună rău cu toată lumea” și care își impunea drept normă de viață ade- 
vărul. 


Într-adevăr, Maiorescu este, deopotrivă, întemeietorul cultului Eminescu (ofe- 
rind girul spiritului său critic) şi regizor al evenimentelor din anii de recluziune 
ai poetului. Ziua de 28 iunie 1883, când s-a rostit sentința morții civile, rămâne „o 
cheie hermeneutică” (6, p. 73). Cu certitudine însă n-a urmat un vid intelectual în 
existența eminesciană. Omul sacrificat a ieşit creator la rampă, aşezând premisele 
unui mit transformator. Adevărat, fanatismul, idolatria mortificantă întreţineau 
(vom vedea cu ce consecințe) „biserica Eminescu”. Dar „orgiile” pe care le denun- 
ţa canonicul blăjean, incriminând „grandomania unei direcţiuni” sau „infecția” 
despre care, oripilat, amintea Aron Densuşianu în Literatura bolnavă n-au şubre- 
zit interesul pentru nefericitul poet. După cum, alături de festivismul găunos, a 
înflorit şi un fals cult Eminescu (acel pseudocult asupra căruia atrăgea atenția 
încă Perpessicius, câtă vreme, de pildă, nu există nici în zilele noastre un Insti- 
tut sau o catedră Eminescu), amplificat pe fundalul deromânizării, a prigoanei 
naționaliștilor. Iar Theodor Codreanu afirmă răspicat: mitul Eminescu, „cel mai 
important mit cultural românesc”, este un mit viu, nu o mistificare. Ciclic repus 
în discuţie, contestat aprig, mitul Eminescu se revigorează. 


Invitaţia „apropierii', recomandând stăruitor contextualizarea, presupune să ne 
reîntoarcem la documente, dezgropând texte de altădată. Şi pe această bază să 
cântărim dovezile fiindcă - nu e o noutate! - „manopere de culise” (avertiza Al. 
Dobrescu) intervin şi decid traiectoriile în posteritate. Revizuirile capătă, astfel, 
un suport credibil, ţinta fiind - nu încape vorbă - valorile de vârf, instituționa- 
lizate şi tabuizate. Iar cazul Eminescu, înconjurat de o iubire inchizitorială şi de 
o mistică agresivă, „scos” din condiţia umană (cum observase E. Lovinescu), ar 
putea fi un teren excelent pentru „campaniile” criticilor, scotocind prin maga- 
zia cu locuri comune. Pricină pentru care Al. Dobrescu s-a ocupat de detractori 
(7, 8), cercetând textele şi contextele. El nu se împacă, nicidecum, cu dictatura 
mitului, cu bigotismul; dincolo de cabalele politice, comploturile iudaice, fron- 
da juvenilă şi puerilă vrea să afle în ce măsură adversitatea, iscată şi de resorturi 
psihologice, iritată - poate - de frustrante „ziduri de iubire, cade în gesturi 
blasfemiatoare, devenind hulă logoreică. Nu cumva - se întreabă fals-inocent 
criticul ieşean - şi denigratorii au lansat observaţii demne de interes, cârteala 
lor publică nefiind doar un incalificabil atentat la imagine? 


lată, deplângând „jugul” aventurierului Eminescu, Grama are încredere în vii- 
tor şi aşteaptă liniştit ca poeziile lui veninoase să fie uitate, ca binemeritată răs- 
plată pentru „stricăciunile” provocate. Fiindcă ele au avut „urmări funeste” şi 
lezează interesele noastre morale. Sub nici un chip Eminescu nu poate fi acceptat 
ca model, „buricat” acolo, în vârf - scria apăsat Grama - prin „spiritul de clică. 

În fine, cestiunea lui Eminescu nu putea cocoli „morbul mental”, starea sanitară 
a poetului şi, desigur, „alarmul foilor”, canonicul fiind îngrijorat de orgiile pe- 
riculosului cult; o ceată de oameni ar fi pus la cale „comedia” şi tinerimea de 
atunci, ameţită, sedusă, hipnotizată, ar fi căzut pradă „infecției? Ca să nu mai 
vorbim despre „monstruozităţile” poetice, sfidând „pacienţa hârtiei”, ori des- 
pre influența schopenhaueriană, filozoful german fiind decretat „îngerul rău” al 
poetului. Tot din unghiul „literaturii bolnave” denunța şi Aron Densuşianu cul- 
tul eminescian ca „desfrâu libidinos”. Dezordinea din viaţa poetului s-a trans- 
ferat operei, incoerentă, întruchipând - prin „înnodare de strofe” - „o lume 
bolnavă şi haotică”, locuită de „confuziune”. 


S-ar cuveni aici să observăm că polemicile din jurnalele epocii, iscate în jurul 
lui Eminescu, vizau mai puţin insatisfacţiile estetice cât, îndeosebi, epidemia 
eminescianismului şi infiltraţiile junimismului. Războiul se purta cu tabăra 
Junimii şi Eminescu era ţinta predilectă şi din această pricină. Putem accep- 
ta explicaţia unui deficit de gust (cazul lui Gellianu care, în „schiţele literare”, 
blama producţiunile eminesciene ca fiind incorecte şi neterminate, „torturând” 
rima şi ritmul; dar acesta era ferm când ne anunţa că modelul nu este bine 
ales). Apropierea de un text cere, ca tip de lectură, o adecvare a structurilor; 
putem conchide că şi inadecvarea structurală asigură o explicaţie (acoperire) 
plauzibilă celor care au rostit cuvinte grele față de opera eminesciană, vădind 
o concepţie „aşa de puţin comună” (şi ridicând, astfel, serioase dificultăți de 
recepţie). Al. Dobrescu muta însă centrul de greutate al refuzurilor (cu doza 
inevitabilă de obtuzitate şi resentimentarism colorând reacţiile), găsind o altă 
explicaţie, interesantă şi parțial credibilă. „Detractorii” primului val slujeau un 
alt program cultural şi mărșăluiau într-o altă direcție, aşezând în prim-plan 
civismul, moralitatea şi gândirea utilitaristă, propunând un militantism care 
încălzea, deopotrivă, „spiritul şi inima”. Iar „tirania” lui Eminescu, cel care — 
după vorba lui Păucescu - stăpânea literatura română, intra în conflict cu 
această disciplină de program, de fibră ardelenească. 


Într-un dens studiu-prefaţă (Critici și detractori), Al. Dobrescu cerceta statutul 
detractorilor, condamnând expedierea lor în „adânca uitare”, deoarece, scrie el 
apăsat, „punerea sub semnul întrebării a valorilor constituite este în culturile 
mature o operaţie normală” (7, p. VII). Iar respectivii „detractori”, cenzurând 
admiraţia publică, au ca obiect iubirea transformată în cult. Atent la presti- 
giul inhibant al etichetelor, Al. Dobrescu ne invită la redeschiderea dosarelor. 
Fiindcă etichetologia, cultivată de mulţi, perpetuată inerţial, face ravagii, dez- 
interesându-se de nuanţe şi contexte. Plus polemismul pus mereu pe „arțag”, 
sacrificând deseori opera pe altarul biografismului anecdotic, expediind-o sub 
povara unor judecăți superficiale, nedrepte. Trebuie, oare, să jurăm pe fugosul 
G. Călinescu fără a mai cerceta probele? Putem vorbi de „cretinismul” lui An- 
ghel Demetriescu ori de „dobitociile” lui Densuşianu? Sau ne-am putea întreba 
azi, precum un Petru Grădişteanu altădată, dacă Maiorescu, instalat la cârma 
noii direcțiuni, este un critic serios? Şirul interogaţiilor de acest soi poate fi 
lungit, iar flagrantele judecăți nedrepte, iscate de patimi excomunicatorii, au, 
constatăm cu regret, viață lungă. 

Cu totul altfel stau lucrurile în cazul lui Anghel Demetriescu, capabil de un efort com- 
prehensiv, câtă vreme purcede la o cercetare serioasă a scrisului eminescian și, scru- 
pulos, controlează sursele şi modelele, oferind prețioase identificări. E drept, studiul 
lui Demaetriescu lansa şi enormităţi: Eminescu, aflăm, n-ar avea simț istoric, articolele 
„gazetarului de nevoie, reacționar intransigent, sunt o „țesătură de invective şi ocări” 
(7, p. 333), dovedind „o încordare pătimaşă şi morbidă” şi chiar invectivând prezentul 
cu „furie de canibal”. Dar înrâurirea germană (originală pentru noi) ar fi imprimat 
poeziei o direcţie nouă şi chiar o posibilă eră nouă! Iată o observaţie esenţială peste 
care nu se poate trece. Având cultul valorilor clasice şi gustul pentru echilibru în nu- 
mele unei relativități sceptice, Demetriescu nu priza imaginaţia „tulbure, vizionară 
a poetului; dar are puterea de a-i recunoaşte noutatea şi valoarea, rămânând - din 
păcate! — peste decenii, un nedreptăţit. Încât Al. Dobrescu scria fără ezitare că „de- 
tractorul Demetriescu este o ficțiune critică” (7, p. XXXIII)*. 


Azi, killerismul cultural pe care îl practică unii cu osârdie nu mai are legătură 
cu o astfel de motivaţie. Eminescu este privit, ciudat, ca un exemplu anacroni- 
zat (vezi şi „Dilemateca”, nr. 9, februarie 2007, anul II). În replică, un grup de 
eminescologi, stăruind, îndeosebi, asupra contextelor, demonstrează cu încăpă- 
ţânare că testul Eminescu rămâne o piatră de încercare. 


„PROBLEMA EMINESCU” 


E drept, „marea ivire a lui Eminescu”, scăzând - cu nedreptate - prin traduceri 
(cum observa, cu regret, Edgar Papu), suportă acum bombardamentul ideolo- 
giei dilematice. Rangul de poet naţional deranjează pe mulţi, povara mitului 
reclamă - potrivit celor din tabăra eminescofililor — etichetări descalificante, 
europeiștii de ultimă oră dorind a pune umărul la deconstrucția cultului. Încât, 
Eminescu - opina Marius Chivu - „supravieţuieşte cu greu propriului mit” 
Aşa o fi? Scutit măcar de reducţionismul romantic, cel ce a devenit „de profe- 
sie poet național” (zice, acrit, un Matei Florian) este, în continuare, interpre- 
tat şi „reconstruit” cu frenezie exegetică. Ioana Bot cerea, în numele orientării 
către concept (concept-oriented), „ieşirea din eminescologie (o pseudoștiință 
cu obiect singular), convinsă că poetul „atât de studiat” încurajează inflația de 
eminescolatri. Adevărat, exegeza nu poate oferi, cotidian, noutăţi revoluţiona- 
re; apar, neîndoielnic, texte parazitare, aglomerând fişe de lectură, analize re- 
povestite, trase în „cărți de plastic”. Dar şi studii temeinice identificând erorile 
de lecţiune, paternitatea unor texte publicistice; în fine, să nu ignorăm nici 
succesul tezei sacrificiale, a teoriilor complotiste, blamate de unele voci. Încât, 


* Reamintim că încă în 1981 (vezi vol. Foiletoane, 2, Editura Junimea), sub titlul Un emi- 
nescolog ignorat (p. 189-198), Al. Dobrescu propunea un alt Anghel Demetriescu, notând 
că, „natură funciarmente clasică, A. Demetriescu intra în conflict cu imaginaţia romantică 
(tenebroasă, contradictorie), fiind vorba de o evidentă „nepotrivire structurală”. Ceea ce nu 
l-a împiedicat pe redutabilul clasicist, în pofida „preferințelor organice”, să recunoască în 
Eminescu un deschizător de drum, poezia noastră intrând, odată cu Epigonii, într-o „fază 


y» 


noua. 

pe bună dreptate, D. Popovici ne anunţa (demult) că Eminescu este / rămâne 
o problemă a culturii noastre. Mai ales că, în pofida valului inflaționar, instituţi- 
onalizarea întârzie, iar eminescologia supravieţuieşte prin truda şi devoțiunea 
unor singuratici, înhămându-se pe cont propriu acestui efort (colectiv, de dorit, 
presupunând şi „exportarea” lui Eminescu prin eficiente strategii culturale). 


S-a afirmat că exegeza eminesciană ar fi cunoscut trei momente importante: de- 
sigur, Maiorescu / Gherea, apoi — indiscutabil - Perpessicius / Călinescu şi, sur- 
prinzător, explozia dilematicilor, cu faimosul număr din „Dilema” (nr. 265/1998). 
Cazul ultim ar putea îmbogăți, mai degrabă, pomelnicul detractorilor. Ceea ce 
intrigă e faptul că se trece sub tăcere etapa ființială, cu „abisul” Svetlanei Paleolo- 
gu-Matta (5), negreşit o răscruce a eminescologiei*. Poetul, văzut ca un „apologet 
al suferinţei” (cf. Edgar Papu) încerca o conciliere, contopind contrariile. 


Anii din urmă ne-au pus la îndemână, prin truda îndărătnică a lui Nicolae 
Georgescu, ediția critică sinoptică a antumelor. Avem, aşadar, un Eminescu-el- 
însuşi. Confruntând ediţiile şi înlăturând, cu răbdare benedictină, intervenţiile 
editorilor, respectând cu sfințenie voinţa auctorială, editologia eminesciană este 
aşezată, în fine, prin strădania lui N. Georgescu, pe sol ferm (9). Ca să mai 
oferim un exemplu, să notăm că şi Aurelia Rusu, poposind lungă vreme în 
laboratorul eminescian, zăbovind în preajma manuscriselor, propune acribios, 
pe baza experienţei de editor (de vreo trei decenii), preţioase „sugestii de lec- 
tură” (10). Cele câteva „studii de caz” aduc în circuitul public file inedite sau 
reproduse fragmentar, condamnând relativitatea atribuirilor printr-o sârguin- 
tă („persistenţă”, zice autoarea) care se conformează legii continuității, repetat 
invocată de poetul-gazetar. Şi cu precizarea - de neocolit - că „orice notă dis- 
parată reclamă ansamblul” (10, p. 182), obligaţi fiind, aşadar, a ne raporta la 
„emanaţia de lumină” a tezaurului eminescian. 


Fixat în epicentrul fondului sentimental al neamului ca „divinitate intangibilă” 
(cum glăsuiesc unii, îngrijoraţi şi alergizaţi de îndărătnicia mitului), Eminescu, 
prin operă şi viaţă, „stârneşte încă (subl.n.) polemici înverşunate” într-o lume 
turmentată, centrifugă, bântuită, în plin vacarm, de febra contestatară. Fireşte, 
nu dorim o posteritate somnoroasă, inerţială şi nici un nume nu trebuie scutit 
de tratamentul critic. Dar de aici şi până la a propune „desființarea? unor per- 
sonalităţi literare ar fi cale lungă. Tentativa e, oricum, sortită eşecului. Ceea ce 
nu pare să-i descurajeze pe furibunzii şi inclemenţii pigmei literari. În numele 
europeismului, după „botezul magic” al aderării, am devenit alții? Se cuvine să 
ne lepădăm de numele noastre mari pentru că - ne asigură reconvertitul Paul 
Cornea - „există mituri pe care e bine să le deconstruim şi să le dezavuăm” (11, 
p. 202). Să fie Eminescu un expirat, printre „cadavrele care nu se dau la o parte 
singure”? Uitând, vinovaţi, de datoria de a urca înspre Eminescu, spre acel ins 
netranzacțional, secat moraliceşte, blamând - în epocă - „negustoria de prin- 
cipii”, într-o lume, azi, în picaj moral, pragmatizată, achizitivă, confecționând 


* Să nu uităm, prima ediţie a cărții Eminescu şi abisul ontologic apărea în 1988, la Aarhus 
(Danemarca), la editura lui V. Frunză. 

efemere vedete în eprubetele media, iubind etichetologia şi preţuind, în demo- 
craţia noastră uşuratică şi zgomotoasă, defăimarea unor simboluri. 


„Consumat” istoriceşte (după unele voci) şi mumificat, pus „la produs” (cum s-a 
încercat / întâmplat în 2006) în sens publicitar-utilitar, supus tirului de acuze 
(paseism, reacționarism, xenofobie, antisemitism), idolatrizat şi clişeizat, Emi- 
nescu „se încăpățânează” să rămână o permanenţă. Problema Eminescu animă şi 
agită spiritele. Ceea ce înseamnă că poetul naţional, cel care a recuperat pentru 
literatura română „romantismul înalt” (12, p. 332), nu are un rol muzeal și este, 
indiscutabil, mai mult decât un brand cu care ne fălim ori, dimpotrivă, pe care îl 
contestăm aprig. Bibliografia eminesciană se îmbogățește vertiginos, campaniile 
de resemnificare (de pe baricade adverse) nu fac decât să menţină treaz intere- 
sul pentru operă şi om. Această revigorare, pe măsura schimbării orizontului 
de aşteptare, se datorează atât ideaţiei (reverberaţiilor) operei, cât şi ofensivei 
documentariştilor care, cu zel reconstitutiv-detectivistic, încearcă - contextua- 
lizând - să lumineze chestiuni controversate, încă nebuloase, corectând specta- 
culos-senzațional statutul şi imaginea poetului. Să nu ne iluzionăm că astfel de 
preocupări de cerc restrâns motivează interesul pentru lectură, re-apropierea de 
text. Idolatria economicului şi iradierea subculturală într-o epocă subjugată de 
ideologia divertismentului ne aruncă, sub vraja relativismului, în haos axiologic 
şi relaxare morală. Totuşi interesul pentru un mare scriitor, un spirit emblematic, 
saturat de cultură, nu se poate stinge după „istovirea fizică” (G. I. Tohăneanu). 


Deşi prezenţa (tot fizică) nu mai poate incomoda pe nimeni, foiesc „denigrato- 
rii moderni” (13, p. 7), continuând o tradiţie, şi ea bogată, pe linia anti-emine- 
scianismului. Să reamintim că B.-P. Hasdeu, incriminând „veninul pesimist” al 
Noii Direcţii, condamna „deificarea postumă a nenorocitului poet” (8, p. 168) 
transformat în fetiş; şi aşteptând „reacţiunea firească”. Și Al. A. Macedonski, 
încrezător în „sfârşitul unei legende, deplângea gigantizarea, „sgomotul ce s-a 
făcut împrejurul lui Eminescu” (8, p. 176), prezenţa alaiului de „fetişişti” care, în 
„cestiunea cu Eminescu”, au transformat compătimirea în admiraţiune, aceasta 
luând apoi „proporţiile adoraţiunei”. Iată că astfel de zgomotoase rivalități / 
animozităţi, îndelung exersate în turbulenta viaţă literară, continuă, modifi- 
când în timp imaginea unui simbol naţional; interesul, se înțelege, nu va fi can- 
tonat în spaţiul strict textual, oferindu-se îmbietor exegezei. „Fiindcă noutatea 
oamenilor mari — scria Iorga - nu se mântuie niciodată. 


Oricâte contribuţii se vor ivi (unele ambiţionând chiar a oferi „rezultate defini- 
tive’, cum observa caustic D. Vatamaniuc; vezi Eminescu, Editura Porto-Franco, 
1993), instaurând, poate, altă „dictatură hermeneutică, căutările continuă pe 
harta eminescologiei şi, din fericire, aventura se anunţă fără sfârşit. 


* 


„Omul comunicant” al epocii noastre (R. Ghiglione, 1986), supus agresivității 
hedoniste pe fundalul entropiei crescânde, constată că mediația îl însoţeşte pre- 
tutindeni. Că ne îndepărtăm, astfel, de textul primar (ca „izvor îndepărtat”, ar 
spune George Steiner), pentru a fi asaltaţi de pletora comentariilor, a discursu- 

lui interepretativ în proliferare haotică, cu iz publicitar. Şi cu intenţii seductive, 
fie şi nedeclarate. De unde și rezervele sau chiar făţișa ostilitate a celor care acu- 
ză acest bombardament informaţional ca având certe intenții manipulatorii. 


v» 


Evident, şi mitul „funcţionează” ca mediator. În construcția imaginarului nostru 
istoric el dobândeşte o funcţie de legitimare, compensând crizele de „memorie 
generativă”, lacunele Istoriei. Ca obsesie identitară, cu statut special, fenomenul 
Eminescu confirmă dominaţia (supremaţia) unui mit identitar, întreţinând (be- 
nefic!) interminabile dispute (suspectate însă, s-a spus, de monologism). În dis- 
cuţie nu e statutul scriitoricesc. Fiind „o construcţie culturală”, depăşind cu mult 
marginile literarului (14, p. 5), el rămâne, în continuare, o problemă a culturii 
române şi angajează, în limbajul zilei de azi, „managementul de brand”. Fiindcă 
brandingul transcende publicitatea, avertiza Wally Ollins (2003). Dacă un brand 
de succes este o bogăţie naţională, dacă branding-ul de națiune joacă, imagolo- 
gic, un rol copleşitor într-o lume tot mai concurenţială, fenomenul de rebran- 
dare este, şi el, o realitate preocupantă, consolidând identitatea. „Reinventarea” 
lui Eminescu - un nume de brand, de mare impact şi rezonanţă simbolică şi nu 
doar o „capcană emoţională” pentru cultura populară, şi ea confiscată de teletro- 
pism - nu înseamnă nicidecum „despărțirea de Eminescu. Din fericire, războiul 
imagologic continuă. Ceea ce înseamnă că interesul pentru operă şi autorul ei, 
un om-mit (5, p. 8), rămâne viu, revigorant. Căci Eminescu este altceva, scria Mir- 
cea Eliade (Paris, 1949). Împreună, în tovărăşia scrisului său, facem câţiva paşi pe 
drumul Fiinţei, marele poet revelându-ne, inepuizabil, „alte zări'... 

Dumitru DIRECŢII DE SEMNIFICARE ALE 
IRIMIA SEMNULUI POETIC AER ÎN , 
CREAȚIA POETICĂ EMINESCIANĂ 


Dezvoltarea planului semantic al unui termen lexical de- 
pinde de modul de generare a sensurilor, în funcție de 
tipul de cunoaştere şi comunicare. 


În sistemul limbii actualizat în comunicarea lingvistică 
neutră, sursa sensului lexical este raportul dintre cuvînt 
şi obiect, în interiorul cunoaşterii empirice, ceea ce în- 
seamnă cunoaşterea lumii fenomenale, adică a stratului 
de suprafaţă al Fiinţei lumii, accesibil ființei umane. În 
limbaje specializate, sursa sensului poate fi cunoaşterea 
ştiinţifică a (obiectului) lumii, ca în stilul ştiinţific, sau un 
proces de convenţionalizare, implicită sau explicită, ca în 
stilul juridico-aministrativ. 


Integrat în discurs, în planul sintagmatic al textului, sfera 
semantică a termenului se poate amplifica, nuanța, prin 
diverse conotaţii în comunicarea empirică, dar se im- 
pune a-şi păstra identitatea din planul paradigmatic al 
limbii în comunicarea ştiinţifică şi în cea instituţională, 
juridico-administrativă. 


Spre deosebire de comunicarea non-artistică în diversele 
ei variante, în discursul poetic sfera semantică a cuvîn- 
tului-termen lingvistic dezvoltă o identitate specifică în 
funcţie de modul în care a fost convertit în semn poetic, 
ceea ce implică un raport intim cu principiul poetic al 
creatorului. 


Cu Eminescu începe direcția nouă în poezia română, în 
termenii lui Titu Maiorescu. Mutaţia fundamentală pe 
care o produce creaţia sa priveşte modul de situare a 
Poetului deopotrivă faţă cu Fiinţa lumii şi față cu Fiinţa 
limbii. În amîndouă planurile, Eminescu identifică două 
nivele de existenţă: în primul plan, un nivel al lumii feno- 
menale şi un altul al esenței lumii; face această revelaţie, 
în poemul Demonism, un înger, prin cîntecul său: 


„Nu credeți cum că luna-i lună. Este 
Fereasta cărei ziua-i zicem soare” (O, IV, p. 87), 

în cel de-al doilea plan, un nivel al limbii fenomenale şi unul al limbii esenţiale; 
în poemul Îmbătrinit e sufletul din mine, poetul îşi exprimă neîncrederea în 
capacitatea limbajului, a oricărui limbaj, în condiţia sa fenomenală, de a încifra 
sensurile din Cartea lumii: 


„Ah, ce-i cuvîntul, ce-i coloare, sunet 

Marmura ce-i pentru ce noi simțim? 

Un semn abia ce poate, ce distaină 

Din chinul nostru vorbe ce arăt? 

Neputincioase sînt semnele orcare... 

Ce-arată fața mărei ce-i în mare?” (O, IV, p. 490). 


Percepînd Fiinţa lumii la două nivele, poezia nu mai poate fi doar imaginea 
y» . 


„poetizată” a unei lumi preexistente, ca în creaţiile anterioare, ci instituie spa- 
tiul sacru al unei alte lumi, o lume semantică întemeiată prin limbaj poetic ca 
limbă esenţială. Această altă lume este lumea revelată de dincolo de stratul de 
suprafață al Fiinţei lumii: 

„Ochiul vostru vedea-n lume de icoane un palat” (Epigonii; O, I, p. 35). 
Revelarea esenței Fiinţei lumii este posibilă prin reorganizarea limbajului în 
sensul convertirii limbii fenomenale în limbaj esenţial, cu funcţie ontologică. 


Definirea poeziei în acelaşi poem revelă şi această altă natură a limbii, de limbaj 
sacru, mitic: 


„Ce e poezia? Înger palid cu priviri curate, 

Voluptos joc cu icoane şi cu glasuri tremurate, 

Strai de purpură și aur peste țărîna cea grea” (idem, p. 36). 

Prin limbaj poetic în funcţie întemeietoare, Poetul recreează lumea ca lume 
semantică în care sînt „încifrate” sensurile semnelor din Cartea lumei, într-un 
proces de „descifrare, prin transcenderea lumii fenomenale. Această altă lume, 
în sublinierea lui Eminescu, este recreată în perspectivă mitică / sacră. În poe- 
mul Icoană şi privaz sînt aduse în opoziţie cele două tipuri de lumi, concomi- 
tent cu opoziţia de limbaje, definite metaforic prin plumb - limbajul descriptiv 
şi aur - limbajul de esență mitică: 

„În capetele noastre de semne-s multe sume, 

Din mii de mii de vorbe consist-a noastră lume, 

Aceeaşi lume strimbă, urîtă, într-un chip 

Cu fraze-mpestrițată, suflată din nisip. 

Nu-i acea altă lume, a geniului rod, 

Căreia lumea noastră e numai un izvod... 

Frumoasă, ea cuprinde pămînt, ocean, cer 

În ochi la Calidasa, pe buza lui Omer. 

O, salahori ai penei, cu rime şi descrieri 
Noi abuzăm sărmanii de mîna-ne de crieri... 
Căci plumbu-n veci nu-i aur... (O, IV, p. 289). 


Se poate recunoaşte aici aceeaşi opoziţie instituită în poemul Epigonii între 
două poetici: 

„Voi pierduţi în gînduri sînte, convorbeaţi cu idealuri; 

Noi cîrpim cerul cu stele, noi mînjim marea cu valuri” 


„Rămiîneţi dară cu bine, sînte firi vizionare, 
Ce făceaţi valul să cînte, ce puneaţi steaua să zboare, 
Ce creaţi o altă lume pe-astă lume de noroi”. 


Prin funcţia ontologică a limbajului poetic, creaţia revelă esența lumii în ar- 
monia relaţiilor dintre elementele primordiale: „Frumoasă, ea cuprinde pămînt, 
ocean, cer”, armonie întemeiată pe armonia muzicală în care se integrează cre- 
ativitatea Poetului: „Și cînt... //...// Din aer şi din mare cîntului meu răspunde, / 
Cîntec născut din ceruri şi-al mării crunt abis” (Povestea magului călător în ste- 
le; O, IV, p. 172). În crearea de lumi semantice prin poetică vizionară, Eminescu 
devine poet al elementelor primordiale dublat de poetul orfic; interrelaţia ele- 
mentelor primordiale este întemeiată prin creativitate orfică, pe fondul tensiu- 
nii existenţiale armonie-tragism: „Blestem mişcării prime, al vieţii primul colţ. / 
Deasupra-i se-ndoiră a cerurilor bolți, / Iar de atunci prin chaos o muzică de 
sfere, / A cărei haină-i farmec, cuprinsul e durere” (Ca o făclie; O, IV, p. 387). 


Convertit în semn poetic, termenul aer” generează în creaţia poetică emines- 
ciană diferite direcții de semnificare în funcţie de tensiunea dintre cele două 
ipostaze ale limbii, în corespondenţă cu cele două nivele de situare a ființei 
umane în raport cu Fiinţa lumii: 


- ca limbă fenomenală, limba română istorică, în care este semantizată cunoaș- 
terea empirică a lumii fenomenal; 


- ca limbă esenţială - limbajul poetic, prin care se semantizează după reguli 
specifice întrebări, cu sau fără ipostaze de răspuns, privind Fiinţa lumii în esen- 
ţa ei de dincolo de stratul de suprafață. 


Starea de tensiune dintre cele două nivele este generatoare de sensuri poetice 
în funcţie de raportul dintre sensul lingvistic şi imaginea artistică (literară, 
plastică, muzicală) instituită sau în proces de instituire în / prin poemul în care 
semnul poetic se integrează. 


* Ne-am oprit la termenul aer, în contextul unui proiect mai amplu, în desfășurare la Iași, 
de interpretare a creaţiei eminesciene din perspectiva lexicografiei şi semanticii poetice, 
din care proiect s-au realizat şi publicat pînă acum două volume: Dicţionarul limbajului 
poetic eminescian. Semne și sensuri poetice. I. Arte, laşi, 2005, II. Elemente primordiale, laşi, 
2007. 

I. Prin convertirea sensului lingvistic de la primul nivel de percepere şi seman- 
tizare a lumii ca lume fenomenală, semnul aer dezvoltă sensuri poetice în mod 
direct prin trăsături constitutive ale semanticii sale: ascensionalitatea, transpa- 
rența etc. sau indirect, prin structurile sintactice în care se integrează. 


1.1. Absolutizarea dimensiunii ascensionalitate. 


Aerul este semn al ascensionalului, în atmosfera fantastic-magică din poemul 
Strigoii, chiar în domul din adincul munţilor: „Fantastic pare-a creşte bătrînul alb 
şi blînd; / În aer îşi ridică a farmecelor vargă / Şi o suflare rece prin dom atunci 
aleargă” (O, I., p. 94). Într-un context marcat de semne ale înălțării și magiei: a 
crește, a ridica, a farmecelor vargă, fantastic, imaginea instituie starea de aştepta- 
re a lui Arald, în care tensiunea se acutizează printr-un dinamism pe verticală: 
sus — jos: „Bătrînul cu-a lui cîrjă sus genele-şi ridică, /.../ Din tronu-i se coboară, 
cu mîna semn îi face / Ca-n sus să îl urmeze pe-a codrilor potică. // În poarta pră- 
buşită ce duce-n fund de munte, / Cu cîrja lui cea vechie el bate de trei ori, /...// În 
dom de marmur negru ei intră liniștiți / Și porţile în urmă în vechi țîțîni s-arun- 
că. / O candelă bătrînul aprinde - para lungă / Se-nalță-n sus, albastră, de flacăre 
o dungă, /...// Fantastic pare-a crește bătrinul alb şi blind” (idem, p. 93-94). 


Aceeaşi absolutizare a trăsăturii semantice ascensionalitate, în desfăşurarea ace- 
leiaşi dinamici sus - jos, înalt - adînc, defineşte atmosferă tensionată de trăirea 
tragică a sentimentului iubirii într-un spațiu dimensionat de moarte, în poe- 
mul Gemenii: „Pe ochi ţiind o mînă făcliile-şi întind, / La sfîntul foc din mijloc 
cu toți şi le-aprind. / Prin arcurile nalte trecu un jalnic vaier, / Iar braţele ridică 
făcliile în aer. / lar preotul smunceşte c-o mînă pînza fină / Ce-acopere statuia 
de marmură senină / Şi țesătura neagră de-un fin şi gingaş tort / Lăsînd să 
cadă-n flăcări, şopteşte-adînc: «E mort!»” (O, IV, p. 415), „Din tainiţă adîncă 
părea c-aud un vaier. / Deasupra ei Brigbelu, nălțînd făclia-n aer, / Îi zise: «O, 
iubito, din nou ţi se năzare»” (idem, p. 416). 


În aceeaşi dinamică adînc — înalt, magul din Feciorul de împărat fără stea pre- 
găteşte în chip magic întîlnirea cu Somnul, care va deschide Feciorului de îm- 
părat căi de inițiere în misterele lumii: „EI zice ş-alene coboară la vale, / La 
porţi uriaşe ce duc în spelunci. / De stînci prăbușite gigantici portale / Descuie 
şi intră în mîndrele hale / De marmură neagră, întinse şi lungi. //...// Şi razele- 
albastre prin sală aleargă. / Fantastic bătrînul s-ardică şi blind / În aer înalță 
puternica-i vargă. /Pe-oglinda cea neagră, profundă şi largă / Încet-încet pare o 
umbră de-argint” (O, IV, p. 165). 


Prin aceeași percepere a aerului ca absolutizare a înaltului, se desfăşoară la 
dimensiuni cosmice imaginarul mitic al războaielor daco-romane în Memento 
mori: „Răsculatu-s-a / Universul contra globului din aer? / Stelele-n oştiri se 
mișcă? Împărații sori se-ncaier? / Moare lumea? Cade Roma? Surpă cerul pe 
pămînt?” (O, IV, p. 134). 


Din această perspectivă, în viziunea lui Traian, străbătîind lumea cu visul cu- 
ceririi, cetatea Daciei se înalță unind adîncul pămîntului cu înaltul Cerului: 

„Pe un vîrf de munte negru rari în lună stau stejarii, / Iar Traian pare că vede 
răsărind prin ei Cezarii, / Salutind a Romei semne cu-a lor mort, adînc suris; / 
Şi încet ei trec prin aer privind lung cetatea dacă, / Binecuvîntind oștirea spre 
Apus ei iarăşi pleacă, / A lor şiruri luminoase împlu aerul de vis. // Înrădăcina- 
tă-n munte cu trunchi lungi de neagră stîncă, / Răpezită nalt în aer din prăpas- 
tia adincă, | Sarmisegetusa-ajunge norii cu-a murilor colți” (idem, p. 138). 


1.2. Spaţiu de situare a unor lumi în irealitatea iluziei - Fata morgana. 


În sfera semantică a semnului poetic aer se întîlnesc înălțarea orgolioasă a omu- 
lui: „Dar puternica lui ură era secol de urgie; / Ce-i lipsea lui oare chiar ca Dum- 
nezeu să fie? / Ar fi fost Dumnezeu însuși, dacă — dacă nu murea” (Memento mori; 
O, IV, p. 112) şi decăderea civilizației umane, întemeiată pe absolutizarea înaltu- 
lui doar în realitatea lui fizică, reprezentată de arhitectura babiloniană: „Asia-n plăceri 
molateci e-mbătată, somnoroasă. / Bolţile-s ţinute-n aer de columne luminoase / 
Şi la mese-n veci întinse e culcat Sardanapal!” (ibidem). În curgerea timpului, pe / 
în locul civilizaţiei babiloniene, se mai poate percepe, printr-un joc aer-lumină, 
doar imaginarul unei irealităţi - Fata morgana: „Azi ? Vei rătăci degeaba în cîm- 
pia nisipoasă: / Numai aerul se-ncheagă în tablouri mincinoase, | Numai munţii 
garzi de piatră stau şi azi în a lor post; / Ca o umbră asiatul prin pustiu calu-şi 
alungă, / De-l întrebi: Unde-i Ninive? el ridică mîna-i lungă, / Unde este? nu 
ştiu — zice — mai nu ştiu nici unde-a fost” (ibidem). 


O imagine similară situează sub semnul iluziei capacitatea ființei umane de a 
afla răspuns la întrebările despre esența Divinităţii: „Oamenii au făcut chipuri 
ce ziceau că-ți seamăn ţie, / Te-au săpat în munţi de piatră, te-au sculptat într-o 
cutie, / Ici erai zidit din stînce, colo-n așchii de lemn sfint; / Ş-apoi vrură ca din 
chipu-ţi să explice toate. Mută / La rugare şi la hulă idola de ei făcută / Rămi- 
nea!... Un gînd puternic, dar nimic — decât un gînd. // În zădar trimit prin secoli 
de-ntrebări o vijelie / Să te cate-n hieroglife din Arabia pustie / Unde Samum își 
zidește vise-n aer din nisip. | Ele trec pustiul mindru ş-apoi se coboară-n mare, / 
Unde mitele cu-albastre valuri lungi, strălucitoare, / Înecînd a mele gînduri de 
lungi maluri le risip” (idem, p. 147). 


2. Prin relaţii sintactice - atributive, predicative, circumstanţiale — în care intră 
ca regent, semnul poetic aer se constituie în centru al unui proces de seman- 
tizare, printr-un raport de consubstanţialitate cu determinantul, raport situat 
între semantizarea unor trăsături implicite şi incompatibilitate semantică. 


2.1. Într-o lume mitică în care „Sufletele mari viteze ale-eroilor Daciei / După 
moarte vin în şiruri luminoase ce învie - / Vin prin poarta răsărită care-i poar- 
ta de la rai” (Memento mori; O, IV, p. 133), aerul este răcoros, are puritatea dimi- 
neților de primăvară: „Ăsta-i raiul Daciei veche, — a zeilor Împărăţie: / Într-un 
loc e zi eternă - sara-n altu-n vecinicie, / Iar în altul zori eterne cu-aer răcoros 
de Mai” (ibidem). Transparenţa absolută a aerului lasă să se vadă în cele mai 
mici detalii chipul zeilor dacilor: „Şi ca zugrăviți stau zeii în lumina cea de 
soare. / Părul lor cel alb luceşte, barba-n briu li curge mare, / Creţii buzei lor să 
numeri poți în aerul cel clar” (ibidem). 

2.2. În lumea Daciei mitice, în spaţio-temporalitatea guvernată de Împărăţia 
soarelui, în care căldura şi lumina sînt consubstanţiale, elementele se suprapun 
într-un imaginar predominant baroc. Dimensiunile vizuală, auditiv-muzicală, 
tactilă, olfactivă coexistă sinestezic: „Luna înspre ea îndreaptă pasuri luminoa- 
se-ncete, / Diadem de topiţi aştri arde-n blondele ei plete, / Încălzind aerul 
serei, Strălucindu-i fruntea ei; //Stelele în cîrduri blonde pe regină o urmează, / 
Aerul, în unde-albastre, pe-a lor cale scînteiază / Şi rămîn întunecate nalte-a ce- 
rurilor bolți; //...// Aeru-i văratic, moale, stele izvorăsc pe ceruri, / Florile-izvo- 
răsc pe plaiuri a lor viață de misteruri, / Vintu-ngreunînd cu miros, cu lumini 
aerul cald” (idem, p. 126), „...Umbra verde claroscură / Şi mirositorul aer, fluvii 
ce sclipinde cură / În adincile dumbrave printre țărmii plini de flori” (idem, 
p. 129), „Soarele, copil de aur al albastrei sfintei mări, / Vine ostenit de drumuri 
şi la masă se așează, / Aerul se aurește de-a lui față luminoasă, / Sala verde din 
pădure străluceşte în cîntări” (idem, p. 130), iar elementele îşi schimbă firea: „... 
Aeru-i de diamant, / EL pluteşte-n unde grele de miroase-mbătătoare / Peste 
văile ca rîuri desfăşurate sub soare, / Pe dumbrăvi cu rodii de-aur, peste fluvii 
de briliant. //.../| A-mpăratului de soare bolți albastre şi cu stele / Se ridică-n 
caturi nalte tot castele pe castele /.../ Printre mîndrele coloane o cîntare blind 
murmură - / E un vînt cu suflet dulce într-un aer de briliant” (idem, p. 131). 


Prin dezvoltarea unui imaginar asemănător, este salvată în mit Grecia antică, în 
tablouri feerice: „Nimfe albe ca zăpada scutur-ap-albastră, caldă, /... //...//Albe 
trec în bolta neagră prin a trestiei verdeață. / De o cracă pe-ape-ntinsă una-şi 
spînzur-a ei braţe, / Mişcă-n aer peste unde fructul mării de omăt; / Altele pe 
spate-ntinse cu o mînă-noată numa, / Cu cealaltă rupînd nuferi, plini de-o 
luminoasă spumă, / Pun în păr şi ca-necate liniştit plutesc şi-ncet” (Memento 
mori; O, IV, p. 118); la căderea serii peste Grecia mitică, acvaticul şi uranianul 
se află într-o armonie absolută, prin care se revelă nemărginirea Fiinţei lumii: 
„Înserează şi apune greul soare-n văi de mite. /.../ Marea aerului caldă, stelele 
ce-ntirzii line, / Limba rîurilor blîndă, ale codrilor suspine, / Glasul lumei, gla- 
sul mărei se-mpreună-n infinit” (idem, p. 119). 


Acelaşi imaginar baroc semantizează lumea mitică a Valhalei: „Şi prin aerul cel 
moale, cald și clar, prin dulci lumine / Vezi plutind copile albe ca şi florile vergi- 
ne, / Îmbrăcate-n haine-albastre, blonde ca-auritul fir” (idem, p. 143), deschide 
perspectiva mitică de percepere a Egiptului: „Flori, giuvaeruri în aer, sclipesc 
tainice în soare” (O, IV, p. 112), instituie atmosfera onirică din visul de cucerire 
al sultanului: „Pulbere de diamante cade fină ca o bură / Scînteind plutea prin aer 
şi pe toate din natură” (Scrisoarea III, O, I., p. 142) sau propune viziunea ironică 
din Mitologicale: „Soarele-a apus iar luna, o cloşcă rotundă şi grasă, / Merge pe-a 
cerului aer moale ș-albastru şi lasă / Urmele de-aur a labelor ei strălucinde ca 
stele” (O, IV, p. 199). 


2.3. Aerul are sacralitatea aurului în momentul, sacru, al reintrării ființei umane 
în curgerea nesfirşită a timpului cosmic: „O rază te-nalţă, un cîntec te duce, / 
Cu braţele albe pe piept puse cruce, / Cînd torsul s-aude l-al vrăjilor caier / 
Argint e pe ape şi aur în aer” (Mortua est!...; O, I., p. 37), dar şi în imaginarul 

lumii Demiurgului cel rău din Demonism, unde aerul se substanţializează în 
aur lichid, fără a-şi pierde transparenţa: „O raclă mare-i lumea. Stele-s cuie / 
Bătute-n ea şi soarele-i fereasta / La temnita vieţii. Prin el trece / Lumina frîntă 
numai dintr-o lume / Unde-n loc de aer e un aur, / Topit şi transparent, mirosi- 
tor / Şi cald. Cîmpii albastre se întind, / A cerurilor cîmpuri potolind / Vînăta 
lor dulceaţă sub suflarea / Acelui aer aurit. / Acolo stă la masa lungă, albă, / 
Bătrînul zeu cu barba de ninsoare /.../ Şi colțuroasa-i roşie coroană / De fulger 
împietrit, luceşte-n aer / Sălbatec. Iar un înger... (O, IV, p. 87). 


2.4. În relaţie cu epitetul bolnav, semnul poetic aer semnifică stări de criză: sta- 
rea de criză a ființei umane, revoltată împotriva aşezării sociale nedrepte: „Pe 
un pat sărac asudă într-o lungă agonie / Tînărul. O lampă-ntinde limba-avară 
şi subțire, / Sfirîind în aer bolnav. - Nimeni nu-i ştie de ştire / Nimeni soarta-i 
n-o-mblînzeşte, nimeni fruntea nu-i mîngiie” (Înger și demon; O, I, p. 52), starea 
de criză a umanităţii, anterior venirii lui Isus: „Cărţii vechi, roase de molii, cu 
păreţii afumaţi, / I-am deschis unsele pagini, cu-a lor litere bătrîne, / Strîmbe 
ca gîndirea oarbă unor secole străin, / Triste ca aerul bolnav de sub murii afun- 
daţi” (Dumnezeu şi om; O, IV, p. 191). 


În întunecimea spaţiului în care îl poartă magul pe Feciorul de împărat fără 
stea, înscris într-un traseu de iniţiere în sensurile lumii, aerul e negru: „Bătrînul 
în urmă-i el poarta o-nchide. / Adînc întuneric i-nconjur atunci — / Pe masa cea 
mare încet el aprinde / Potirul albăstrui viorelei cei blinde, / Ea-aruncă-n negru 
aer raze, vinete dungi” (O, IV, p. 165). 


Într-un imaginar marcat de tensionarea ființei umane, încărcată de iubire, între 
deschiderea aşteptării: „Pe fruntea fugoasă a undelor mării / Resplendă o stea / 
Prin aerul luciu de vraja visării / O rază de nea. // Un cîntec fantastic pămîntul 
răzbate / Un cîntec de dor / Se pare că vîntul în aer se zbate / Se fringe de-amor” 
şi integrarea durerii neîmplinirii în manifestarea plinsului cosmic, aerul de fier 
instituie dominarea profanului peste Fiinţa lumii: „Şi aerul luciu al lunei se 
stinge / Ş-un aer de fier / S-aşează pe cîmpuri, pe marea ce plînge / Pe munţii 
ce gem” (Fragment; O, I, p. 495). 


În tabloul revoluţiei franceze, din Împărat și proletar, într-o dinamică dimensi- 
onată de relaţia alb - negru, aerul, expresie a violenței, fond dominant, e roșu: 
„Pe stradele-ncruşite de flacări orbitoare. /...// Ca marmura de albe, ca ea nepă- 
sătoare, / Prin aerul cel roșu, femei trec cu arme-n braţ, / Cu păr bogat și negru 
ce pe-umeri se coboară / Şi sînii lor acopăr - e ură şi turbare / În ochii lor cei 
negri, adinci şi disperaţi” (O, I, p. 62). 


II. La cel de al doilea nivel, semnul poetic aer, numind unul din cele patru ele- 
mente primordiale, are „sarcină mitică” în însuşi nucleul său semantic. 


1.1. Sensurile pe care le generează rezultă din corespondenţa intimă cu un ima- 
ginar uranian şi din intrarea în corelaţie cu alt element primordial: acvaticul; 
aerul, apa şi lumina se constituie în principii ale genezei lumii: aerul şi acvaticul 
sînt consubstanţiale în temporalitatea genezei cosmice, prin geniul luminii: 

„Şi-nainte, înainte / Zboară geniul de lumină. / Îndărătu-i, pintre neguri / A 
rămas un fluviu clar / De albastru senin aer. / În dungi supte, în cordele / De 
argint, ele suspendă / Fluturări şi creți în calea / Rîului de-aer albastru, / Ce de 
cale îi serveşte / Mîndrului geniu şi nalt / Al luminei” (Într-o lume de neguri; 
O, IV, p. 488). 


1.2. Aerul, focul, și apa, elemente primordiale în trecerea haosului în cosmos, își 
revelă prezenţa în întruparea Luceafărului în ipostază umană, semn al esenței 
sale, congeneră Fiinţei lumii: „În aer rumene văpăi / Se-ntind pe lumea-ntrea- 
gă / Şi din a chaosului văi / Un mîndru chip se-ncheagă” (Luceafărul; O, I, 
p. 171), „Din foc, din aer şi văpăi / El sta să se culeagă / Coboară-a haosului văi / 
Lumină lumea-ntreagă” (Luceafărul, var.; O, II, p. 379), „EI sta din aer și văpăi / 
Fiinţa s-o culeagă / Coboară-a chaosului văi și umple lumea-ntreagă” (idem, 
p. 396), „Din aer rumene văpăi / Şi mări şi lumea-ntreagă / Şi din a vînturilor 
văi / Un tînăr se încheagă” (idem, p. 425). 


1.3. Lumina şi focul, reprezentate stihial prin fulger, şi acvaticul, anulindu-şi 
esența - viaţa, intră într-un imaginar escatologic - din închipuirea-voinţă / 
blestem a poetului - în care aerul însuşi, condiţie a genezei şi ființării lumii 
e mort: „Marea valur'le să-şi miște și să tremure murindă, / Norii, vulturii 
mariumbrii, a lor aripi să-şi aprindă, / Fulgeri rătăciți s-alerge spintecînd aerul 
mort” (Memento mori; O, IV, p. 149). 


III. În poetica eminesciană creativitatea poetică este consubstanţială creativită- 
ţii divine, consubstanţialitate prezentă în nucleul semantic al semnului poetic 
lumină şi manifestată în semantica relaţiilor în care intră, în diferite moduri, 
semnul poetic aer cu sarcină mitică. 


1.1. Poezia Într-o lume de neguri este, în interpretarea Ioanei Em. Petrescu, „o 
imagine, voit ambiguă, a răsăritului de soare şi a răsăritului lumilor, căci ge- 
neza nu e decît un răsărit al gîndirii din adîncul regiunilor albe” (1994, p. 27). 
Aceeaşi creație poate fi receptată, totodată, şi ca o imagine semnificînd geneza 
lumilor semantice. Argumentează în acest sens nucleul esenţial al poeticii emi- 
nesciene, manifestat în această poezie prin înseşi relaţiile semantico-sintactice 
dintre sintagma geniul luminii şi rîul de aer albastru; aerul — semn al libertăţii 
şi lumina - semn al creativităţii sînt coparticipante la geneza lumii şi la geneza 
lumii poetice, printr-un imaginar în care converg la instituirea aceluiaşi sens, 
în două ipostaze, semne desemnînd alte elemente primordiale, în primul rînd 
acvaticul: „...ele suspendă / Fluturări şi creți în calea / Riului de aer albastru, / 
Ce de cale îi serveşte / Mîndrului geniu și nalt / Al lumine?” (O, IV, p. 488). Aerul 
şi lumina sînt, de altfel, într-o însemnare-manuscris, elemente principale în re- 
cunoaşterea identităţii ființei creatoare: „În genere, orice cap omenesc samănă 
c-o odaie, numai e-ntrebarea ce fel de odaie, ce aer şi ce lumină e în ea şi ce so- 
cietate găseşti” (Despre cultură și artă, p. 41). Fraza este parte dintr-un fragment 
mai amplu în ms. 2287, în care imaginarul creativității, dominat de lumină, are 
ca nucleu semantic esenţial dialogul dintre lumea exterioară şi lumea interioa- 
ră a Poetului / Artistului, dialog întemeiat pe principiul mimesisului creator; 

locul oglinzii, mărginind reflectarea, este luat aici de un complex de oglinzi, 
prin care lumea reflectată şi subiectivitatea reflectantă se întrepătrund: „Capul 
unui om de talent e ca o sală iluminată cu păreți de oglinzi. De afară vin ideile 
într-adevăr reci şi indiferente — dar ce societate, ce petrecere găsesc! În lumina 
cea mai vie ele-şi găsesc pe cele ce s-asamăn, pe cele ce le contrariază, dispu- 
tă - concesii și ideele cele mari ies înfrăţite; toate cunoscîndu-se, toate știind 
clar în ce relațiune stau sau pot sta - şi astfel se comunică şi auditoriului şi el se 
simte în faţa unei lumi armonice, care-l atrage” (ibidem). 


1.2. În temeiul principiului armoniei lumii şi a raportului ființei umane cu 
Fiinţa lumii - „Timpul care bate-n stele / Bate pulsul şi în tine” (Glossă, var.; O, 
III, p. 109) - aerul, condiţie a creativităţii prin însăşi apartenenţa la primordi- 
alitate, este integrat într-un imaginar în care, prin relații semantico-sintactice 
cu semne poetice din cîmpul semantic al muzicii, se revelă raportul de conti- 
nuitate creator - creație, specific gîndirii Antichității: „Tu eşti aerul, eu harpa / 
Care tremură în vînt / Tu te mişti, eu mă cutremur / Cu tot sufletul în vînt. // 
Eu sînt trubadurul. Lira / Este sufletul din tine, / Am să cînt din al tău suflet / Să 
fac lumea să suspine” (Catrene; O, IV., p. 514), „Tu eşti un rege, eu sînt regină / 
Eu sînt un chaos, tu o lumină, / Eu sînt o arpă muiată-n vînt / Tu eşti un cînt” 
(Replici; O, IV, p. 49). 


1.3. Desfăşurarea raportului creator - creație poate însemna existența virtuală a 
sursei de poezie în lumea însăşi, adică sacrul din Fiinţa lumii, existent ca atare 
prin însuși faptul creaţiei dintii şi care se cere a fi revelat. Poetul nu creează 
ex nihilo, el revelă esenţa lumii prin actul său creator, întemeiat pe un dialog 
cu esența ascunsă de stratul fenomenal al lumii. Este aceasta modalitatea prin 
care intră în comunicare cu Fiinţa lumii Feciorul de împărat fără stea, călu- 
gărul-ipostază a poetului orfic din Povestea magului călător în stele: „Eu de pe 
stîlpul negru iau arfa de aramă, /...// Şi cînt... Din valuri iese cîte o rază frîntă / 
Şi pietrele din țărmuri îmi par a suspina. / Din nori străbate-o rază molatecă 
şi blîndă, / O rază diamantă cu-albeaţa ei de nea.// Şi raza mă iubeşte, mîngiie 
a mea frunte / Cu-a ei lumină blîndă - o muzică de vis / Din aer şi din mare 
cîntului meu răspunde, / Cîntec născut din ceruri şi-al mării crunt abis” (O, 
IV, p. 172). Intrarea în comunicare înseamnă, în esenţă, re/constituirea unității 
creaţie — creator - creaţie în dinamica ei specifică: „Cîntînd pe-a mea arfă sălba- 
tecă, vibrîndă, / Am pus în ea o parte a sufletului meu. / E partea cea mai bună, 
mai pură şi mai sfîntă / Ce într-o noapte albă, pe-o rază tremurîndă / Părăsi 
lemnul putred, zburînd la Dumnezeu. // Cînd noaptea însă-i caldă, molatecă şi 
brună, / Atunci o chem din mare, atunci o chem din lună / Pe-acea parte iubită 
a sufletului meu / Şi ea venind prin noapte /...//.../ E o făptur-aievea, cu gînd din 
gîndul meu /Dintr-un noian de raze am întrupat-o eu /.../ Şi sufletul din mine e 
și sufletul său. // Tot ce-am gîndit mai tînăr, tot ce-am cîntat mai dulce, / Tot ce 
a fost în cîntu-mi mai pur şi mai copil / S-a-mpreunat în marea aerului steril / 
Cu razele a lunei ce-n nori stă să se culce / Şi a format un înger frumos și juve- 
nil” (idem, p. 173). Unitatea, coeziunea internă a creaţiei (chip, înger) este dată și 
susținută de primordialitatea aerului: „Ia una cîte una icoanele pălite, / Ia una 

cîte una o und, o stea de foc / Şi toate sînt nimica... cînd toate la un loc / Pot în 
tine visarea şi cîntul să-l escite, / Mintea să-ţi strice poate al razelor blînd joc, / 
Ce se-mpreună-n aer, care se sparg în nori, / Care răsfrîng în valuri spumînzi 
şi gemători” (ibidem). 


Integrat în desfăşurarea unui imaginar similar, gerul e spaţiul în care se poate 
ivi, în poemul dramatic Mureșanu, chipul-creaţie, rezultînd tot din dialogul po- 
etului cu Fiinţa lumii: „Dar vezi... nu vezi tu colo... apare-un chip d-omăt. / Cu 
glasu-i ea te cheamă încet... tot mai încet... / Auzi! Vîntu-n ruine şi undele se 
vaier, / De mine diafane nu vezi duse prin aer / Colo făclii de smoală, lumini 
de roşii torţii / Ce noaptea o pătează în trist lăcașul morţii? /.../ Acum, acum 
ea iarăşi prin tremurînde facle / Coboară scări de piatră a uriaşei racle... // CĂ- 
LUGĂRUL (în extaz): E albă...-n întuneric văd chipul ei lucind / Ca pe o tablă 
neagră o umbră de argint. /.../ CHIPUL: Vin! eu vin / Sufletu-mi în vecia-i atras 
de-a ta chemare, / Din noaptea neființei înfiorat apare... /.../ Şi am urmat cîntă- 
rii... ființa mea apare | Şi-aruncă umbra-i tristă pe fruntea ta cea mare” (O, IV, 
p. 311-312), iar chipul se recunoaşte parte integrantă, în desfăşurare dinamică, 
în unitatea creator - creație: „Gîndirile-ţi măreţe în gîndul meu cuprind, / La 
sufletu-ţi de flacări eu sufletu-mi aprind...” (idem, p. 312). 


1.4. În poemul Povestea magului călător în stele, în traseul inițiatic al Fiului de 
împărat, într-una din etape, aerul instituie spaţiul în care se revelă tensiunea 
interioară a ființei umane între profan şi sacru. În bătălia pe care o dă cu sine 
Fiul de împărat, care şi-a asumat ascetismul mînăstirii pentru a se smulge lumii 
profanului, aerul semnificînd “înaltul, dar lipsit de sacralitate: „Dar vai! ş-acolo-l 
urmă visările-i amare, / Căci lumea cu-a ei visuri gîndirea i-au supus. / Aici 
însă visarea-i e adînc-omoritoare, / Căci în chip de femeie s-arată-n aer sus. / 
Lumeşti gînduri într-alt chip împleau sufletul său. / El cugeta la toate, ci nu la 
Dumnezeu” (O, IV, p. 176) îi ia locul aerul dimineții, semnificînd deschiderea 
ființei spre lumea sacrului şi spre creativitate: „Pe noaptea-i sufletească, tainică, 
rece, stinsă, / Căzu ploaie de raze cu cer senin şi dalb / Şi sufletu-i se împle iar 
cu icoane-aprinse, / O auroră-l împle cu aeru-i roz-alb. / Din cer cade alene o 
dulce stea desprinsă / Şi se preface-n înger, plins de iubire, alb, / Şi-n inimă-i 
aude un dulce glas de-argint / Ca sunetu-unui clopot prin noapte aiurind. // 
Magul îşi răzgindeşte-a călugărului soarte! / «E-aievea-acea ființă, visele-ți nu 
te mint / Dar nu-i aci în lume...»” (ibidem). 


În blestemul aruncat de Anul 1848 - în ipostază distructivă, în poemul Mu- 
reşanu, — asupra poetului: „De viaţa ta mizeră moartea să nu se-atingă / Dar 
mintea ta senină s-o-ntunece, s-o stingă, / Să intre-o noapte vană cu aer amor- 
tit / În inima ta stearpă, în capu-ţi pustiit” (O, IV, p.473), imaginea aer amorțit 
semnifică suspendarea forţei creatoare a poetului care trăieşte starea de criză 
a timpului istoric ce a luat în stăpînire ființa neamului său şi propria ființă: „Ci 
prin al nopții aer întunecos şi des / Abia pătrunde galben lumina-n raze rare / 
Precum se fur speranţe în inime amare. / Cînd somnul frate-al morţii pe lume 
falnic zace /.../ Ce ochi veghează umed? ...Ce sînge se frămîntă? / Ce suflet 
ţipă-n doliu?... ce liră jalnic cîntă? / Sînt eu!... Privesc trecutul...” (idem, p. 470). 

Reinstituirea raportului intim cu dimensiunea sacră a Fiinţei lumii conduce la 
depăşirea stării de criză şi, odată cu ieşirea din noapte, Poetului i se revelă con- 
diția de Profet al luminii: „O, munţii cu-a lor frunte gîndindă-n nouri creţi, / 
Cînd se-ncunun cu raze, ai zilei sînt profeţi, / Şi capete de geniu cînd ard, cînd 
se inspiră, / Arderea lor arată, la lumea ce-i admiră, / Că ziua e aproape... / Şi 
palizii poeţi / Profeţi-s plini de vise ai albei dimineţi” (idem, p. 474-475). 


2.0. În dezvoltarea acestei a treia direcţii de semnificare, în cîmpul semantic aer 
sînt atraşi sau își revelă prezența şi funcția simbolică, pe de o parte, semnele 
vînt, uragan, furtună, dezvoltind, ca stihii, voci ale Fiinţei lumii (G. Bachelard), 
pe de alta, semnele poetice zbor / a zbura, pasăre, aripă, avind ca nucleu se- 
mantic transcenderea limitelor, prin creaţie şi absolutizarea trăsăturii semantice 
libertate a aerului. 


2.1. Într-o simfonie de amplitudine şi forță wagneriană, semnul poetic uragan 
instituie imaginea de dimensiuni cosmice a poetului şi a bătăliei între zeii Da- 
ciei şi zeii romanilor, pe care o interpretează: „Cîntăreţ e uraganul pentru lupta 
care arde. / Bolta lirei lui e cerul, stilpi de nori sînt a lui coarde. / Vînturînd 
stelele roşii prin argintul neguros, / Ele lunecă frumoase prin îmflarea sîntă-a 
strunii, / Gînduri d-aur presărate în cîntările furtunii, / Codri-antici de vînt 
se-ndoaie şi răspund întunecos. (Memento mori; O, IV, p. 136), prin dezvolta- 
rea unui dialog între terestru, reprezentat de codru, marcat cu semnul Absolu- 
tului cosmic, în opoziţie, la Eminescu, cu pădure, purtînd marca temporalității 
relative, şi uranian, reprezentat de stihii-voci ale Fiinţei (furtuna, vîntul) şi de 
stele, semne ale transcendențţei. 


2.2. În imaginarul semnificînd, în poezia Într-o lume de neguri, geneza lumii 
şi, totodată, întemeierea lumii poetice, semnul poetic zbor îşi revelă trăsătura 
creativitate în corelaţia semantico-sintactică în care intră cu semnul poetic aer, 
purtînd mărcile nemărginirii prin imaginea fluviului / rîului şi prin cromatică 
(albastru), imagine a creaţiei realizate: „Şi-nainte, înainte / Zboară geniul de 
lumină. | Îndărătu-i pintre neguri / A rămas un fluviu clar / De albastru senin 
aer” şi imagine a creaţiei în desfăşurare infinită: „...ele suspendă / Fluturări şi 
creți în calea / Rîului de-aer albastru, / Ce de cale îi serveşte / Mîndrului geniu 
şi nalt / Al luminei” (O, IV, p. 488). 


2.3. Zborul, pasărea şi aripa, cu trăsătura semantică-nucleu comun: dezmărgi- 
nirea / nemărginirea / transcenderea intră definitoriu în imaginarul Poetului, în 
creaţia de tinerețe Numai poetul: „Numai poetul, / Ca pasări ce zboară / Deasu- 
pra valurilor / Trece peste nemărginirea timpului” (O, IV, 459) şi în poemul de 
inițiere Povestea magului călător în stele. 


În momentul în care ia hotărîrea să plece în călătoria iniţiatică, „Să vadă-n car- 
tea lumii un înţeles deschis, / Căci altfel viața-i umbră și zilele sînt vis” (O.IV, 
p. 154), Feciorul de împărat e conştient că trebuie să-şi dezmărginească gîndi- 
rea; condiţia este urcarea pe jos a muntelui sacru, semnificind esenţa ascensio- 
nală a călătoriei, tentînd Absolutul: „Atunci eu mă voi duce, pe calul pag călare, / 
M-oi duce pîn-la poala a muntelui Pion / Ş-apoi pe jos de-acolo eu muntele-am 

să sui / Ca gîndurilor mele aripe să le pui” (idem, p. 155). Aripa, ca semn al dez- 
mărginirii gîndirii, este totodată semnul smulgerii de sub mărginirea lumii fe- 
nomenale: „Aripe, ca să ştie ce e deşertăciunea: / Să treacă ale lumii curs mizer 
şi meschin /.../ Să n-ascult decît glasu-adevărului senin” (ibidem). Feciorul de 
împărat se eliberează din lumea fenomenală, începîndu-şi zborul — sfătuit de 
mag - cu aripa Somnului: „Bea - zice - atunci somnul din muri se coboară / 
Şi ochi-ţi sărută cu dulce suris; / Atunci tu grumazu-i cu brațu-nconjoară, / El 
aripa lui şi-o ridică şi zboară, / Te duce cu dînsul în lumea de vis” (idem, p. 166) 
şi trece pragul lumii transcendentului prin revelaţia aripii de înger: „Pe umerii 
umbrei el fruntea şi-o lasă / Şi-aude suflarea-i cea caldă bătind / Şi dus el se 
simte în lumi luminoase, / În corure sfinte, prin stele-auroase / Aude cum sună 
aripa de-argint. // El ochi-şi deschide, deasupra lui vede / Doi ochi mari albaş- 
tri, adînci visători. /...// E beat de a visului lungă magie, / În braţe-i pe înger mai 
tare-a cuprins / Şi umbra surîde, cu-aripa-l mîngiie” (idem, p.166-167). 


2.4. Rezultat al creativităţii desfăşurată sub semnul sacrului, consubstanţială 
creativităţii divine, creaţia poetică este accesibilă ființei umane în condiţiile 
inocenţei, conotată de semnul aripă: „Da, la voi se-ndreaptă cartea-mi, / La voi 
inimi cu aripe. | Ah! lăsaţi ca să vă ducă / Pe-altă lume-n două clipe” (Aducînd 
cîntări mulțime; O, IV, p. 501). 


Inaccesibilă ființei umane rămasă prizonieră în marginile lumii profane, creația 
poetică este recunoscută în atributul sacralităţii şi eternității ei şi asumată de 
Fiinţa lumii, reprezentată în poemul Dintre sute de catarge de elementele pri- 
mordiale aer şi apă prin vinturi şi valuri: „Ne-nţeles rămîne gîndul / Ce-ţi stră- 
bate cînturile, / Zboară vecinic îngînîndu-l / Valurile, vînturile” (O, IV, p. 396); 
construieşte acest sens structura semantico-sintactică în care sînt integrate 
imaginarului dominat de cele două elemente primordiale, semnele poetice a 
zbura şi a îngîna. 

DIMENSIUNI ALE UNITĂŢII NOASTRE 


Vasile LIMBA ROMÂNĂ - 
PAVEL UNITATE ÎN DIVERSITATE* 


În contextul situaţiei socioculturale şi politice de la sfâr- 
şitul anilor '80 — începutul anilor '90, semnificaţia adop- 
tării legislaţiei lingvistice la 31 august 1989 şi a iniţierii 
Sărbătorii Naţionale Limba noastră cea română este greu 
de subapreciat. Limba rusă a strâmtorat sfera de utilizare 
a românei literare în zonă, în primejdie era şi simţirea de 
neam. Regimul sovietic a cultivat în mod conștient dezbi- 
narea, ura împotriva a tot ce e românesc, proces început 
în Basarabia încă în timpul Rusiei ţariste. Mulţi concetă- 
teni erau ameninţaţi de pericolul aculturaţiei. Libertatea 
de exprimare, oficializarea limbii române şi revenirea la 
alfabetul latin constituie o reală cucerire, poate cea mai 


mare de la 1989 încoace. 


Perioada care a trecut de la momentul când ne-am ru- 
gat îngenunchind în Piaţa Marii Adunări Naţionale şi am 
exclamat „Limbă, alfabet / limbă, alfabet!” a fost defini- 
torie, pentru multă lume, în procesul de conştientizare a 
adevărului că limba națională este testimoniul esenţial şi 
cel dintâi semn al identităţii neamului nostru. E adevărat 
că la 1989 legislatorii au optat pentru „un prezent care 
era depăşit” şi că aceeași legislaţie lingvistică va avea altă 
conotaţie după 1991, adică după proclamarea indepen- 


denţei Republicii Moldova. 


În chestiunea unităţii limbii române, inclusiv a istoriei 


şi folosirii glotonimului „limba moldoveneasc 


lingvistică s-a pronunţat de mult. A făcut acest lucru, pu- 
blic şi cu demnitate, şi Academia de Ştiinţe a Moldovei. 
Adunarea Generală Anuală a Academiei din 28 februarie 
1996 a confirmat opinia ştiinţifică argumentată a specia- 
liştilor filologi din republică şi de peste hotare, aprobată 


* La baza acestui studiu stă raportul ştiinţific pe care prof. univ. 
dr. habilitat Vasile Pavel l-a prezentat, la 28 august 2008, în sala 
de conferinţe a Academiei de Ştiinţe a Moldovei, când a avut loc, 
conform programului de lucru, şedinţa solemnă a Consiliului Su- 


prem pentru Ştiinţă şi Dezvoltare Tehnologică al A.Ș.M. 

prin Hotărârea Prezidiului A.$.M. din 9 septembrie 1994 (în adoptarea deciziei 
Prezidiului Academiei de Științe, un rol determinant l-a avut acad. Silviu Bere- 
jan, director al Institutului de Lingvistică al A.Ș.M. la acea dată), potrivit căreia 
„denumirea corectă a limbii de stat (oficiale) a Republicii Moldova este Limba 
Română”. Cu părere de rău, savanții nu au fost auziți. Parlamentarii noştri nu 
au fost în măsură să se ridice nici până acum la înălțimea cuvenită pentru pro- 
movarea limbii naţiunii titulare, şi anume: denumirea corectă a limbii oficiale 
şi crearea condiţiilor de „securitate lingvistică” necesare pentru promovarea 
nestingherită a acesteia [7, p. 215]. 


Politica a fost şi este aşa cum este, știința trebuie să rămână pe poziţiile ei. 
Într-adevăr, „politica stă sub vremi, ştiinţa stă în adevărul ei” [11, p. 7]. 


Realitatea glotică din Republica Moldova a fost întotdeauna cea românească, dar 
vorbirea locală continuă să fie interpretată (în fond, de nespecialişti) în spirit 
dezbinatoriu, antiromânesc. Încă în R.A.S.S.M. (1924-1940), la comanda Mosco- 
vei, s-a încercat a zămisli, fără sorţi de izbândă, un mijloc artificial de comunica- 
re, o limbă „cultă, chipurile, care, după cum se credea, nu are nimic cu româna, 
deși în realitate nu mai era măcar „dialectală moldovenească, ci un „erzaț de 
română” [1, p. 99], altfel spus, un surogat de grai, şi nicidecum un viu grai mol- 
dovenesc. Drept model al unui asemenea mijloc de comunicare este Gramatica 
moldovenească (partea I, Fonetica şi Morfologhia), Tirişpolea, anu 1930, cu alfabet 
rusesc. Autorul ei, L.A. Madan, afirmă că „Gramatica fişticării linghi în temelii 
s-alcătuieşti după vorba jii a norodului” şi că „limba moldovnească, în cari grăiești 
amu norodu moldovnesc, esti limba sânistătoari, diosăghită di limba româneascâ” 
(„Pricuvântarea avtorului”, p. XI-XII). El încearcă a „crea” în gramatica sa un alt 
metalimbaj gramatical, o terminologie „diosăghită di limba româneascâ”: sloguri 
„silabe, starnic „substantiv, multuratic „plural, sânguratic „singular”, căderi „caz, 
treptili di potrijiri „gradele de comparaţie, aplecarea cuvintelor cu sfârșătu fără 
lojiturâ „declinarea cuvintelor cu terminaţie neaccentuată”, numărătoarili cât- 
nici „numerale cardinale, locdinumi „pronume' graiu „verbul, hotărârea graiului 
„definiția verbului” etc. Acest manual a fost recomandat pentru editare de către 
profesorul din Moscova M. V. Serghievskii, ideologul principal al limbii moldo- 
veneşti, care în vara anului 1925 şi în anii 1928-1930 a cercetat graiurile moldo- 
veneşti din R.A.S.S. Moldovenească şi l-a sprijinit pe L. A. Madan, „teoreticianul” 
moldovean al unei noi „limbi” romanice de est („limba moldovenească”), în ideea 
care se trage de pe timpul ţarismului în Basarabia (1812-1918). Vorba e că după 
Unirea Principatelor (1859), în Basarabia s-a interzis utilizarea glotonimului lim- 
ba română; funcţionarii țarişti aveau indicaţii secrete de a înrădăcina în Basara- 
bia „un dialect apropiat limbii slave” [2, p. 12, 22]. 


Ca orice limbă, limba română esteo unitate în diversitate. Lingvis- 
tica actuală distinge trei tipuri principale de varietate (diversitate) glotică: 


a) varietate diatopică sau geografică (generează variante teritoriale: dia- 
lecte, subdialecte, graiuri care constituie obiectul dialectologiei şi al geografiei 
lingvistice); 

b) varietate diastratică sau socială (generează variante specifice unor 
grupuri socioculturale, numite inițial dialecte sociale, care constituie obiectul 
sociolingvisticii) şi 

c) varietate diafazică sau stilistică (generează variante stilistice, desem- 
nate ca variante stilistico-contextuale care constituie obiectul stilisticii). 


Dat fiind că limbajul este creativitate, nu există „limbi istorice monolitic unita- 
re, fiindcă prezintă diferenţe în spaţiu, diferenţe socioculturale și diferențe sti- 
listice [4, 11-12]. Ca lingvist dialectolog, în comunicarea de față supun atenţiei 
examinarea unor aspecte ale variației determinate geo grafic. 


Limba română are patru dialecte: dacoromân, aromân (macedoromân), me- 
glenoromân şi istroromân. Ultimele trei sunt dialecte sud-dunărene. Numai 
dialectul dacoromân şi-a dezvoltat o formă literară. Specificul dialectal nu afec- 
tează unitatea limbii române, mai ales că pe baza tuturor varietăţilor geografice 
s-a constituit o singură limbă de cultură, o limbă literară unică, pe care marele 
lingvist Eugeniu Coşeriu a numit-oexemplară [4, p. 12]. 


Varietatea dialectală din interiorul limbii române - al dacoromânei - ţine, pe 
de o parte, de două grupuri de graiuri: grupul sud-estic (graiurile din Muntenia, 
Oltenia, Dobrogea, sud-vestul Basarabiei şi sud-estul Transilvaniei) şi grupul 
nord-vestic, mai extins şi mai puţin unitar (e vorba de graiurile de pe restul 
teritoriului dacoromânei). Această repartiție a fost stabilită iniţial de Al. Philip- 
pide în lucrarea sa Originea românilor [10, p. 389-405]. Ea reflectă „o structură 
dialectală anterioară”, ilustrată de primele atestări ale dacoromânei (secolul al 
XVI-lea), dar care rezultă, în parte, şi din datele oferite de Atlasul lingvistic 
român (ALR), alcătuit la mijlocul secolului al XX-lea, pe care se întemeiază, 
pe de altă parte, clasificarea dacoromânei în cele cinci subdialecte: moldovean, 
muntean, bănăţean, crișean şi maramureşean, repartiție dialectală acceptată azi 
ca atare de majoritatea dialectologilor [vezi: 12, p. 163-423]. 


Graiurile din Basarabia, Bucovina și Transnistria ţin astfel de subdialectul 
moldovean aldialectului dacoromân. Fără a neglija studiile monografice, 
voi sublinia că cea mai documentară descriere a graiurilor limbii române a fost 
realizată în hărţile atlaselor lingvistice şi pe baza acestora. Asemenea opere 
fundamentale nu rareori sunt puse alături de arhivele istorice. 


Limba română dispune de trei tipuri de atlase lingvistice ale graiurilor dacoro- 
mâne: național, regional şi regional-sinteză, toate elaborate în mai puţin de un 
secol. 


Primul atlas lingvistic național, editat în 1909, la Leipzig, îl datorăm romanis- 
tului german Gustav Weigand (1860-1930), fiind unul dintre primele atlase 
lingvistice realizate pe plan mondial. Cuprinde 67 de hărți, cele mai multe fo- 
netice, având la bază anchetele efectuate de Weigand la fața locului, în 752 de 
localităţi, inclusiv în Bucovina şi Basarabia. Profitând din plin de metodologia 
elaborării acelui „cap de serie”, reprezentat de Atlasul lingvistic al Franței al lui 
Gilliéron şi Edmont, şcoala lingvistică clujeană, condusă de Sextil Puşcariu, 

personalitate ştiinţifică multilaterală, a realizat, prin Sever Pop şi Emil Petrovici, 
la mijlocul secolului al XX-lea, cel de-al doilea atlas naţional, Atlasul lingvistic 
român (ALR), unul din cele mai reuşite atlase lingvistice în romanistică. 


În ultimele cinci decenii, geografia lingvistică românească e dominată de ela- 
borarea atlaselor lingvistice regionale (NALR / ALRR), şapte dintre care au fost 
întocmite în Țară - pe provincii istorice: Oltenia, Maramureş, serii complete; 
Muntenia şi Dobrogea, Transilvania, Moldova şi Bucovina, Banat şi Crişana (în 
total 25 de volume). Au trudit la realizarea lor distinși dialectologi din Bucu- 
reşti, Cluj-Napoca, Iaşi, Timişoara. La Chişinău, în cadrul Institutului de Lingvis- 
tică al A.Ș.M., au fost pregătite şi editate 8 volume: patru din Atlasul lingvis- 
tic moldovenesc (ALM) (1968-1973), coordonator și coautor R. Udler, şi altele 
patru, continuare la ALM, sub titlul revăzut, adecvat Atlasul lingvistic român 
pe regiuni. Basarabia, nordul Bucovinei, Transnistria (ALRR. Bas., 1993-2003), 
coordonator şi coautor subsemnatul. 


Un eveniment ştiinţific remarcabil este apariția recentă în cadrul Institutului 
de Lingvistică „Iorgu Iordan - Al. Rosetti” al Academiei Române a primului 
volum din Atlasul lingvistic român pe regiuni: Sinteză (ALRR. Sinteză), Bucu- 
reşti, 2005, coordonator prof. univ. dr. Nicolae Saramandu. Este pentru prima 
dată când se elaborează, la nivel romanic, un asemenea aflas-sinteză. Volumul 
include 135 de hărţi realizate prin simboluri. Reţeaua este de 1203 localităţi, 
dintre care 205 sunt din rețeaua de puncte cartografice cuprinse în ALM. 


Spre sfârşitul secolului trecut cartografia lingvistică se îndreaptă şi spre o largă 
colaborare internațională, concretizată în elaborarea Atlasului lingvistic roma- 
nic (Atlas Linguistic Roman, ALiR), Atlasului limbilor Europei (Atlas linguarum 
Europae, ALE) etc., la care au participat sau continuă să participe activ şi di- 
alectologi de la Academia Română şi Academia de Științe a Moldovei. Până 
acum au apărut şase fascicole din ALE (1983-2006) şi două volume din ALiR 
(1995-2002), în care, de la începutul anilor '90 încoace, limba vorbită în Repu- 
blica Moldova este numită limba română. 


Atlasele lingvistice au pus astfel la dispoziţia lingviştilor (şi nu numai) o bo- 
găţie de date fără precedent. Acestora li se adaugă Arhiva fonogramică a limbii 
române, textele şi glosarele dialectale. 


Să folosim în mod creator tezaurul popular cuprins în atlase. Hărțile lingvis- 
tice ilustrează, adesea, lupta dintre cuvintele vechi şi noi, migraţia lor, felul în 
care este evitată omonimia sau este creat un cuvânt, proces care în opinia lui 
Coşeriu este un „act poetic”. În concepţia lui Gilliéron, omonimia este o boală 
primejdioasă pentru cuvinte. În acest sens, de exemplu, ALR pune în eviden- 
tă extensiunea, în Muntenia și în sud-vestul Basarabiei, a formei diminutivale 
porumbel pentru pasărea numită în Ardeal porumb, iar în Moldova hulub. Aria 
porumbel în Muntenia se suprapune şi coincide aproape total cu aria porumb 
„păpuşoi”. E o dovadă că forma porumbel pentru pasăre s-a generalizat, susține 
S. Puşcariu, evitându-se astfel omonimia cu planta numită porumb. 

Rezultatele îndelungatelor anchete dialectale de teren şi editarea atlaselor 
lingvistice sunt urmate, fireşte, de reflectarea profundă asupra fenomenelor 
studiate. Prin elaborarea atlaselor lingvistice şi prin investigaţiile asupra fap- 
telor cuprinse în asemenea lucrări, afirmă E. Coșeriu, au fost îmbogăţite cu 
principii teoretice nu numai lingvistica generală şi istorică, ci şi metodologia 
lingvistică [vezi: 3, p. 25-90]. 


Merită să fie reținut că realitatea varietăţii regionale a fost asociată de cărtu- 
rarii români cu conştiinţa apartenenţei la o limbă comună şi la originea co- 
mună. Varlaam şi-a intitulat Cazania sa din 1643 Carte românească de învăţă- 
tură. Militând pentru o limbă unitară, convins că se adresează românilor din 
„toate ţările”, ca entitate etnică unitară ca şi limba, Simion Ştefan, mitropolit 
al Transilvaniei, scria următoarele în predoslovia sa la Noul Testament de la 
Bălgrad (1648): „...rumânii nu grăescu în toate ţările într-un chip... Bine ştim 
că cuvintele trebuie să fie ca banii, că banii aceia sânt buni care îmblă în toate 
țările, aşia şi cuvintele acelea sânt bune carele le înţeleg toți... „Aşijderea şi 
limba noastră din multe limbi este adunată..., măcară că de la Râm ne tragem” 
(Grigore Ureche); „Românii dintr-o fântână au izvorât şi cură” (Constantin 
Cantacuzino). 


Particularitatea unicităţii situează limba literară la un nivel superior di- 
versității regionale. Dar ca forme de existenţă a limbii române, graiurile popu- 
lare şi limba literară reprezintă realităţi interferente. La început textele noastre 
conțineau multe caracteristici regionale. A urmat un proces îndelungat al uni- 
ficării lingvistice, proces de identificare a criteriilor de evaluare şi de alegere 
a ce este mai bun, mai potrivit pentru normele cu caracter supradialectal [6, 
p. 46-48]. 


Cercetând limba tuturor monumentelor literare din secolele al XVI-lea - al 
XVIII-lea şi încercând s-o localizeze, cunoscutul lingvist Ion Gheţie a reușit să 
stabilească, în lucrarea sa capitală Baza dialectală a românei literare, puternica 
presiune pe care o exercită, în perioada 1656-1715, „graiurile asupra nor- 
melor literare”, fenomen vizibil mai ales în Muntenia şi Moldova şi reflectat în- 
deosebi în Biblia de la București (1688) şi, respectiv, în cărţile lui Dosoftei, prin 
tendinţa de a reduce „decalajul existent între normă şi grai” [5, p. 624-625]. 


Între 1715-1780 se încheie procesul de naţionalizare a serviciului divin, eveni- 
ment de o importanţă excepţională în istoria limbii române literare, având în 
vedere rolul literaturii religioase în evoluţia culturii românești. Acest proces are 
loc în împrejurări favorabile expansiunii şi impunerii ca normă, în „producţia 
literară tipărită, a variantei literare munteneşti. Când, spre 1750, apoi după 
1780-1830, tipografia de la Iaşi îşi intensifică activitatea, ea retipăreşte cărțile 
munteneşti, fără a modifica normele literare ale originalelor [ibidem, p. 626- 
627]. Literatura religioasă, răspândită printre românii din toate Principatele, a 
îndeplinit, prin acurateţea limbii, o excepţională funcție unificatoare. „Aceste 
cărți bisericeşti au statornicit pentru toate veacurile unitatea limbei româneşti” 
(O. Ghibu). 

Având în vedere stadiul atins astăzi de limba literară, se pare că majoritatea 
lingviștilor români acceptă teza emisă de ilustrul cercetător al istoriei limbii 
române literare, I. Gheţie: baza dialectală a românei literare este graiul muntean, 
bineînţeles, în conlucrare cu celelalte graiuri ale limbii române. Meritul princi- 
pal în procesul de unificare lingvistică care are loc în anii 1836-1881 îi revine 
lui I. Heliade Rădulescu [ibidem, p. 616, 628]. Aici ţin să adaug că la procesul 
de stabilizare a normelor limbii române literare moderne, unice pentru toţi ro- 
mânii (moldoveni, munteni, ardeleni, bucovineni, maramureşeni etc.), au par- 
ticipat, de asemenea, moldovenii Gh. Asachi, C. Negruzzi, ardelenii Gh. Barițiu, 
A. Mureşan ş. a. C. Negruzzi îl numea pe I. Heliade Rădulescu „vindecător” al 
limbii române. După Eminescu, la baza formării şi a dezvoltării limbii literare 
trebuie puse trei surse principale: operele cronicarilor şi literatura religioasă, 
operele scriitorilor clasici şi, nu în ultimul rând, viul grai popular: „Dar o ade- 
vărată literatură trainică care să ne placă nouă şi să fie originală pentru alţii, nu 
se poate întemeia decât pe graiul viu al poporului nostru”. Oriunde s-a aflat în 
timpul peregrinărilor sale, Eminescu însuşea din varietatea de cuvinte, locuţi- 
uni şi expresii plastice, asimilându-şi astfel spiritul vorbirii vii, spontane. Emi- 
nescu renunţă însă la fonetismele ce i se păreau prea dialectale, indiferent dacă 
era vorba de o pronunție muntenească, moldovenească sau transilvăneană. 


În Ţară, în a doua jumătate a secolului al XIX-lea, limba culturii moderne ro- 
mâneşti reprezintă un „sistem constituit” în liniile sale generale. Unitară în 
ambele ipostaze - scrisă şi orală —, limba literară „devine compatibilă” şi cu 
utilizarea cotidiană, în comunicarea neoficială, restrâns familiară şi amicală [6, 
p. 45-49]. În aceste condiţii, faptele dialectale, regionale (de exemplu, sî sibi, 
carivăi, ini, ĉin, kept, nuie, făsem, soreancă „floarea soarelui” ş.a.) sunt calificate 
drept incorecte, neliterare. 


În Basarabia situaţia a fost oarecum diferită sub ocupaţia Rusiei ţariste, când 
limba română nu a funcționat ca atare în sferele vitale (în învățământ, adminis- 
traţie, ştiinţă, literatură). Doar graiul moldovenesc a continuat să-şi realizeze 
funcţia comunicativă, limitată însă la nivelul cotidian, mai ales în mediul rural. 
Este semnificativă în această privință mărturisirea scriitorului basarabean Con- 
stantin Stamati-Ciurea (1828-1889): „Limba română rustică, precum o vorbeş- 
te poporul nostru din Basarabia, a fost singurul izvor din care m-am adăpat; 
nici o şcoală populară măcar; am fost şi sunt o insulă solitară în imensul ocean 
al slavismului. Mai mult nu zic” [vezi: Opere alese, Chişinău, 1957, p. 424]. 


Cât priveşte starea de azi a limbii române în Republica Moldova, cititorul nos- 
tru este familiarizat cu această problemă pusă în discuţie în numeroase studii 
din ultimele două decenii. A rămas nesoluționată problema identității de lim- 
bă, ca şi cea a identităţii etnice (şi naţionale). Limba are nevoie de prosperare 
şi, mai ales, de stopare a poluării vorbirii orale cu împrumuturi nejustificate 
din limba rusă. 


Pentru a preciza şi a rezuma în câteva cuvinte constatările făcute mai sus, voi 
spune că graiurile limbii române din Republica Moldova şi din zonele înveci- 


DIMENSIUNI ALE UNITĂŢII NOASTRE 


nate ţin în principal de subdialectul moldovean, vorbit pe ambele maluri ale 
Prutului, în spațiul Moldovei istorice. Niciodată nu s-a vorbit despre un grai 
basarabean, acesta identificându-se cu cel moldovean. În volumul colectiv, co- 
ordonat de Valeriu Rusu, Tratat de dialectologie românească (Craiova, 1984), 
Paul Lăzărescu include curajos (atunci când puţini dialectologi aveau acest cu- 
raj s-o facă) şi descrie graiurile din Basarabia în cadrul general al subdialectu- 
lui moldovean [12, p. 208-240]. 


Cele patru grupuri de graiuri din Basarabia, nordul Bucovinei şi Transnis- 
tria, delimitate pe baza ALM, nu sunt nicidecum separate de celelalte gra- 
iuri româneşti nord-dunărene. În articolul Limba română şi graiurile ei te- 
ritoriale (vezi: RLȘL, 1995, nr. 5) am arătat că aşa-numitele graiuri centrale, 
care ocupă cea mai întinsă parte a teritoriului de la est de Prut şi de dincolo 
de Nistru, au trăsături fonetice identice cu cele răspândite în graiurile din 
provincia Moldova (România). De pildă: realizarea africatelor prepalatale 
€, ê în stadiul de fricatizare $, 2 (Serc „cerc”, Zer „ger”), realizarea labializă- 
rii labiodentalelor f, v în stadiul $, 2 (serbi „fierbe, żin „vin”), palatalizarea 
labialelor p, b, m, în stadiul k, ġ, ń (kept „piept”, gini „bine”, Airişti „mirişte”) 
etc. Unele particularităţi recunosc caractere generale ale vorbirii româneşti 
din aria de nord-est a dacoromânei: conservarea fonetismului arhaic dz în 
elemente de substrat și în cele moștenite din latină budză, urdzâcă, dzâuă, 
brândză, utilizarea formei invariabile a, în loc de al, ai, a, ale, termeni din 
vocabularul activ ca rărunchi, mai (maiură), cute, cocostârc, pântece, ciubotă, 
ogradă, glod, colb, hulub, perj, curechi, omăt, sudoare care formează perechi 
cu termenii folosiți activ în aria sud-vestică, respectiv, rinichi, ficat, gresie, 
barză, burtă, cizmă, curte, noroi, praf, porumbel, prun, varză, zăpadă, nădu- 
şeală. Multe din caracteristicile grupului de graiuri de sud-vest (pe linia 
Cahul - Reni- Ismail- Chilia) fac arii comune cu graiurile muntenești 
(iotacizarea verbelor: văz „văd”, spui „spun”; termeni ca război „război de 
țesut”, pâlnie, cormană (la plug), crastavete „castravete” etc.). 


Micile deosebiri de pronunție şi de cuvinte determinate geografic nu se răs- 
frâng asupra comunităţii limbii în general. Românii munteni şi ardeleni se în- 
teleg foarte bine cu românii moldoveni din Republica Moldova. Limba română 
este mult mai unitară decât italiana, franceza sau altă limbă romanică. Unitatea 
şi comunitatea se manifestă prin posibilitatea de neîndoielnică înţelegere între 
românii de pretutindeni. Unitatea limbii române şi a graiurilor ei teritoriale are 
la bază, în primul rând, un fond de cuvinte relativ numeros, care acoperă întreg 
spaţiul glotic românesc. Caracterul unitar al graiurilor dacoromâne este expli- 
cat de lingviști prin faptul că ele au rămas tot timpul în contact, ceea ce a făcut 
posibilă „influenţa reciprocă” a graiurilor. Cuvintele rusești sau de altă origine 
ce mai bântuie azi în „regiunea ruptă din întreg”, precum baistruc „copil din 
flori”, cleioncă „muşama', mozóli „bătătură” etc., elemente lexicale nesemnifica- 
tive pentru caracterizarea graiului, vor dispărea de îndată ce limba română va 
funcționa cu temeinicie şi fără a fi stingherită de limba rusă, care azi continuă 
să favorizeze crearea unui mediu lingvistic dezastruos. 

Graiurile moldovenești de la est de Prut (ca parte integrantă a vorbirii moldo- 
venești din Moldova istorică) nu au un statut autonom şi luate în ansamblu ele 
n-au fost atrase într-o altă arie lingvistică, deoarece de-a lungul Prutului nu 
avem izofone şi izomorfe, iar în majoritatea cazurilor, nici izolexe. Gramatica 
graiurilor cercetate este unitară. Or, unitatea limbii române se identifică, în 
fond, cu gramatica ei. 


Tentativa de a sprijini ideea, din rătăcire sau rea-voinţă, că există o „limbă mol- 
dovenească” opusă limbii române, zămislită, chipurile, pe o bază dialectală mol- 
dovenească, este o gravă eroare şi o absurditate. Substratul politic al problemei 
„limbii moldoveneşti” este evident. Limba vorbită şi scrisă în Republica Moldo- 
va este limba română. Normele unice supradialectale ale românei literare s-au 
extins, de câteva secole încoace, în întreg spaţiul glotic românesc prin concur- 
sul şi consensul oamenilor de cultură din Moldova, Muntenia şi Transilvania. 


Cantemir şi Creangă, Eminescu şi Iorga, Hasdeu şi Enescu, Coșeriu şi Vieru, 
cu o vastă cultură şi cu subtile caracteristici ale spiritului moldovenesc, toți 
geografic din nordul Moldovei, reprezintă la nivel naţional general geniul și 
poezia, ştiinţa şi gândirea, limba şi cântecul poporului român. În virtutea co- 
munităţii originii romane a neamului şi latine a limbii române, „...moldovenis- 
mul (în sensul bun al cuvântului - n.n. - V.P) ...nu se opune românismului, ci 
este o formă a lui... (E. Coșeriu). 


Sărbătoarea Limba noastră cea română ne prilejuieşte emoţii frumoase, clipe 
inspirate. Prin limbă ne zidim cultura noastră spirituală. Savurăm sacrele ade- 
văruri despre limbă care este „cartea de nobleţă” a unui neam (V. Alecsandri), 
„întâiul mare poem al unui popor” (L. Blaga). Limba română este „însăși floarea 
sufletului etnic al românimii” (M. Eminescu). „În aceeaşi limbă / Toată lumea 
plânge, / În aceeași limbă / Râde un pământ. / Ci doar în limba ta / Durerea 
poţi s-o mângiâi, / Iar bucuria / S-o preschimbi în cânt” (Gr. Vieru). 


Graiul fiecărei etnii este un viu monument popular, un tezaur profund al între- 
gii experienţe de viaţă şi creaţie. Cuvântul ca o comoară de gândire este 
creaţia vorbitorului, izvorât din harul imaginaţiei, al frumosului şi al binelui şi 
consfințit în memoria neamului. 

Alexandru SITUAŢIA LIMBII DE STAT 
BANTOŞ ÎN REPUBLICA MOLDOVA: 
DE JURE ŞI DE FACTO 


- Suntem în preajma a două aniversări care fixează 
orientări tematice distincte ale acestui interviu - 19 
ani de la decretarea limbii române drept limbă oficială 
a Republicii Moldova şi 10 ani de la deschiderea insti- 
tuţiei pe care o conduceţi, Casa Limbii Române. În ce 
măsură și-a atins Casa Limbii Române obiectivele pe 
care şi le-a propus în 1998? 


- În 1998 conjunctura social-politică era favorabilă pen- 
tru recuperarea identităţii noastre, mai exista un interes 
sporit pentru cunoaşterea bună sau chiar foarte bună a 
limbii oficiale a statului suveran şi independent Republica 
Moldova. În municipiu, ca, de altfel, în întreaga republică, 
erau organizate cursuri de limba română, dar, de regulă, 
asistența didactică a procesului de studii era asigurată de 
entuziaşti şi mai puţin de cadre didactice cu experiență 
profesională. lată de ce s-a impus fondarea unei instituții 
pentru a sprijini logistic dorinţa cetăţenilor adulți - in- 
digeni şi alogeni — de a învăţa temeinic, după manuale şi 
metode didactice performante, limba română. 


Proiectul intitulat „Casa Limbii Române” a fost elaborat 
prin susținerea unor specialiști notorii şi în acest context 
sunt obligat să dau câteva nume - prof. Valeriu Rusu, şef 
departament la Universitatea Aix-en-Provence, Franţa, 
apreciat lingvist de origine basarabeană (Domnia Sa a 
predat limba şi civilizația română pentru francezi timp 
de câteva decenii; este, de asemenea, autorul unui exce- 
lent manual în două volume tradus și adaptat la Chişinău 
pentru audienţii alolingvi), academicienii Eugeniu Coşe- 
riu, Nicolae Corlăteanu, Silviu Berejan, profesorul Anatol 
Ciobanu, şef catedră, Facultatea de Filologie a U.S.M., şi 


Interviu acordat de către domnul Alexandru Bantoş, director 
al Casei Limbii Române Nichita Stănescu, Agenţiei Info-Prim 
Neo la sfârşitul lunii august, curent, cu prilejul sărbătorii na- 
tionale „Limba noastră cea română”, 

lista ar putea fi continuată. În scurt timp instituţia avea să devină un centru 
didactic şi de cultură (proiectul mai prevedea organizarea de colocvii, simpo- 
zioane, mese rotunde, lansări de carte, expoziţii, toate fiind axate pe domeniul 
lingvistic), care să ofere condiţii optime pentru învăţarea limbii şi cunoașterea 
culturii noastre. 


Casa Limbii Române are în dotare mai multe seturi de manuale, între care și 
cel semnat de distinsa profesoară clujeană Liana Pop Româna cu sau fără profe- 
sor - un mijloc didactic modern şi eficient pentru mulţi dintre prietenii limbii 
române din Cehia, Slovacia, Polonia, Ungaria, Bulgaria, Franţa şi din alte ţări. 
De altfel, despre existența acestui manual am aflat de la un diplomat american, 
care l-a adus cu sine din SUA. La sugestia noastră, lucrarea a fost adaptată pen- 
tru persoanele de la noi, interesate să cunoască limba română; am multiplicat 
şi casetele audio ce-l însoțesc. În baza acestui manual, cunoscutul specialist în 
domeniu, profesorul Alexei Acsan a elaborat recent, după un deceniu de expe- 
riență didactică la Casa Limbii Române, un nou ghid, în trei volume, de studie- 
re a limbii române - Gramatică funcțională în structuri comunicative şi imagini, 
aşa încât putem afirma că actualmente dispunem de suportul didactic necesar 
pentru cei care vor să studieze repede şi calitativ limba de stat. 


Cadrele didactice sunt selectate după criterii profesionale şi umane. Bibliote- 
ca specializată este completată sistematic cu literatură didactică şi metodică 
adecvată. Ne permitem să conchidem că obiectivele propuse din start — crearea 
unui centru având la dispoziţie un instrumentar didactic eficient şi cu aplica- 
bilitate maximă - au fost îndeplinite. Evident, este vorba de parametrii unei 
instituții municipale care poate asigura anual desfăşurarea procesului de studii 
pentru 350-400 de cetăţeni. În cei zece ani de existenţă, Casa Limbii Române a 
beneficiat constant de sprijinul interesat şi permanent al Primăriei şi al Consi- 
liului Municipal Chişinău. 


- De ce este dificil procesul de promovare şi însușire a limbii române în 
Republica Moldova? 


- Problema abordată este veche. Despre ea s-a discutat mult în presă, în cadrul 
unor întruniri ştiinţifice naţionale şi internaţionale ce au avut loc la Chişinău, 
Bălţi, Cahul, Bucureşti, Iaşi, Suceava, Cernăuţi, Germania, Franţa etc. Despre 
dificultăţile procesului de promovare şi însușire a limbii române în Republica 
Moldova au vorbit şi au scris, cu dovezi convingătoare, oameni de ştiinţă, scri- 
itori, ziarişti, politicieni de la noi şi din străinătate. Un bun şi competent cu- 
noscător al realităților noastre lingvistice, acad. Rajmund Piotrowski din Sankt 
Petersburg, de exemplu, analizând modul de transpunere practică a legislaţiei 
lingvistice, concluzionează: „Rezultatele (implementării legislaţiei lingvistice, 
care presupune ocrotirea şi cultivarea limbii române - A/.B.), spre mare regret, 
nu sunt cele dorite. Procesul renașterii se realizează foarte lent, se întâmplă că 
este frânat cu gând rău, ceea ce ne deziluzionează pe toţi”. Este opinia unui om 
de ştiinţă rus, savant şi pedagog cu renume, care exprimă un adevăr crud, în 
special pentru cei care se află permanent în acest climat lingvistic tot mai ostil 

limbii române. Lucrurile se mişcă într-adevăr greu, pentru că, deşi a trecut timp 
suficient, limba de stat continuă să fie „ocrotită” de niște legi care au fost adop- 
tate pentru altă formaţiune statală - R.S.S. Moldovenească - parte a defunctei 
Uniuni Sovietice. Or, acum două decenii, în condiţii politice deloc simple, a 
fost creat un cadru juridic adecvat, acesta însă conţinea multe și nejustificate 
omisiuni, cedări de principiu, formulări evazive ce permit duble interpretări, 
articole ce tolerează, ba chiar, am zice, încurajează tacit necunoaşterea şi ne- 
glijarea limbii de stat. Legislaţia lingvistică, binevenită pe vremea sovieticilor, 
este acum, în fond, contraproductivă. Modificările operate ulterior au redus 
eficienţa ei, iar în unele cazuri au compromis-o cu desăvârşire. De fapt, cele trei 
legi - „Cu privire la statutul limbii de stat a Republicii Moldova, „Cu privire la 
funcționarea limbilor vorbite pe teritoriul Republicii Moldova, „Cu privire la 
revenirea la grafia latină” — sunt ignorate şi chiar boicotate. 


Urmăriţi publicitatea din oraşele noastre, încercaţi să vorbiţi în limba de stat 
în unele unități comerciale sau bănci, la poştă şi veți constata că domină pano- 
urile şi afişele redactate în limba rusă, că mulţi funcţionari nu ştiu să ne vor- 
bească limba. În cinematografe, filmele se proiectează preponderent în limba 
rusă. În unele instituţii corespondenţa este perfectată în altă limbă decât cea 
de stat. Variantele românești ale actelor, documentelor constituie adesea anexe 
formale. Legile pe care le-am numit mai sus sunt necunoscute, pentru că au 
fost publicate doar la începutul anilor '90. Astăzi chiar şi unii legislatori nu au 
ştiinţă de conţinutul lor. Trebuie să recunoaștem că „funcționarea limbii de 
stat” nu a constituit un motiv de reală preocupare pentru guvernările de după 
1991. S-a mimat, cu anumite excepţii, o presupusă „grijă, dar nu s-a întreprins 
ceva concret, „palpabil” pentru ca limba română să reintre în drepturile sale 
fireşti de atribut principal şi de importanţă vitală pentru stat. 


Astăzi în Republica Moldova nu există o instituţie guvernamentală care să 
vegheze şi să supravegheze utilizarea limbii de stat. Fostul Departament al 
limbilor, care a funcţionat între 1991-1994, a fost reformat, modificat, redus, 
lichidat, aşa încât acum nimeni nu mai răspunde de implementarea legislaţiei 
lingvistice. Spiritul tolerant, excesiv de conciliator față de cei care nu ştiu şi 
nici nu vor să cunoască limba oficială a statului Republica Moldova va aduce 
şi în viitor prejudicii imaginii şi rolului limbii române în societate, va acuti- 
za divergenţele dintre cetăţeni (vorbitori şi nevorbitori / neştiutori de limba 
română). E de presupus că oricând se poate declanșa un conflict având ca 
punct de pornire degradarea limbii de stat, creşterea alarmantă a numărului 
de moldoveni care preferă să înveţe şi să vorbească în limba rusă. Situaţia 
poate fi dezamorsată doar prin schimbarea atitudinii întregii societăţi faţă de 
problema în cauză. Iar „schimbarea” trebuie să înceapă, natural, de la Preşe- 
dinţie, Parlament, Guvern. 


- Haideţi să chibzuim şi cu această ocazie asupra noţiunilor „limba româ- 
x) >» 


nä’, „limba moldovenească”, „limba de stat” De ce atâta diversitate de denu- 
miri pentru o singură limbă? 

- Pentru că, aşa cum considerau în anii '30 ai secolului trecut ideologii din 
R.A.S.S. Moldovenească (L. Madan și alţii), „politica mai domină ştiinţa”. Şi 
în mileniul trei, cu părere de rău, deşi apele, aparent, s-au limpezit deja. Pe 
parcursul a două decenii au fost publicate numeroase, diverse, consistente 
şi uşor accesibile studii, articole, investigaţii privind denumirea corectă a 
limbii noastre. Confruntarea de idei şi de opinii care s-a extins a facilitat 
elucidarea definitivă a controversatelor probleme lingvistice, așa încât astăzi 
este ridicol să mai pui la îndoială denumirea autentică, ştiinţifică a limbii 
noastre. Or, acest adevăr a fost conştientizat și recunoscut încă de cronicari 
(numele vechi de român, zice Miron Costin, „stă neclintit şi înrădăcinat”, 
„ca un temei neclătit, deşi adaog ori vremile, ori streinii adaog şi alte nume- 
re, dar ce-i rădăcină nu se mută”), a fost confirmat apoi de scriitorii clasici şi 
moderni (Eminescu a cunoscut în profunzime problema noastră identitară; 
el spunea simplu şi sugestiv: „...noi, românii, câţi ne aflăm pe pământ, vor- 
bim o singură limbă, una singură” - sublinierea aparține lui Eminescu) şi a 
fost confirmat de către lingviştii romanişti contemporani, inclusiv de către 
Forul Academic Ştiinţific Suprem din Republica Moldova, care, sintetizând 
opiniile şi argumentele ştiinţifice, a propus ca articolul 13 din Constituţie 
să aibă formularea următoare: „Limba de stat oficială a Republicii Moldova 
este Limba Română”). 


Astfel, povestea „denumirii limbii” trebuia să ia sfârşit încă în 1994 sau în 1996, 
când A. Ş. M. a dat publicităţii răspunsul la interpelarea Parlamentului Republi- 
cii Moldova. Dar nu a fost să fie şi „războiul lingvistic” mai continuă. 


- Când şi cum româna va funcţiona efectiv ca limbă oficială a statului nos- 
tru? 


- Limba oficială a Republicii Moldova va intra în drepturile sale naturale doar 
atunci când va fi elaborată şi aprobată o lege care să o protejeze, de jure şi de 
facto, de inegala competiţie cu limba rusă şi care va crea premise reale pentru 
funcţionarea ei nestingherită în toate domeniile vieții. Dar, se pare, mai e timp 
până se va întâmpla acest lucru şi până politicienii vor avea curajul şi înţe- 
lepciunea să recunoască inconsistența şi anacronismul teoriei limbii cu două 
denumiri şi să accepte includerea în Constituţie a numelui ei vechi şi neclintit, 
vorba cronicarului. 


- Care sunt tendinţele de studiere şi acceptare a limbii române ca limbă de 
stat sau ca limbă de integrare socială în Republica Moldova? 


- Dorim, evident, ca aceste tendinţe, cu reverberaţii spectaculoase la începu- 
tul anilor '90 şi cu ecouri tot mai stinse în ultimul timp, să fie mai nuanțate şi 
să adune sub cupola lor un număr tot mai mare de cetăţeni, iar limba română, 
prin grija organelor puterii de stat, de toate nivelurile, să devină un veritabil 
mijloc de comunicare, inclusiv interetnică, în societate. Limba română tre- 
buie să ne adune, să fie un liant între toți cei care convieţuiesc în Republica 
Moldova. 

- Cine vine la Casa Limbii Române să înveţe limba română și la cine merge 
Casa Limbii Române pentru a promova limba oficială a statului? 


- La Casa Limbii Române vin cei care conştientizează că, pentru confortul lor 
social, din raţiuni legate de serviciu, de exemplu, trebuie să cunoască limba de 
stat. Ne trec pragul ucraineni, ruși, bulgari, găgăuzi, evrei, armeni, polonezi, 
reprezentanţi ai altor etnii; pedagogi, medici, poliţişti, avocaţi, oameni de afa- 
ceri, studenți, elevi, într-un cuvânt, cetățeni ai Republicii Moldova, dar şi repre- 
zentanţi ai instituţiilor diplomatice și de afaceri acreditate la Chişinău. Dând 
curs invitaţiilor, mergem la instituţii, întreprinderi, unităţi economice (câteva 
adrese recente: Oficiul forței de muncă, Biblioteca municipală „B.-P. Hasdeu”, 
Şcoala de arte plastice „Poleacov”, Parcurile de troleibuze nr. 1 şi nr. 2 ş.a.). Ne 
bucurăm că numărul celor care solicită serviciile noastre creşte şi că absolven- 
ţii cursurilor de la Casa Limbii Române pot vorbi şi scrie în limba română, dar, 
principalul, găsesc mijlocul de înţelegere şi de apropiere faţă de tot ce înseamnă 
Republica Moldova. 


- Cum va fi Casa Limbii Române în următorii zece ani? 


- Sperăm că peste un deceniu adulţii vor cunoaşte limba română și vor frecven- 
ta doar cursurile de perfecționare lingvistică. Principala noastră preocupare va 
fi Şcoala tânărului filolog - un proiect menit să sensibilizeze interesul tinerilor 
pentru studiul limbii şi al culturii naţionale, care a fost derulat cu succes câțiva 
ani la rând şi pe care acum, din lipsă de mijloace financiare, l-am abandonat 
pentru o vreme. Vom reveni neapărat la acest proiect, întrucât considerăm că 
tinerii au misiunea de a schimba fața acestui pământ, asumându-și obligația de 
a soluţiona multiplele probleme politice, sociale, economice şi, poate înainte 
de toate, cea identitară. lată de ce credem că peste zece ani Casa Limbii Româ- 
ne va fi o instituţie destinată, în special, celor tineri - elevi, studenţi decişi să 
absolve facultăţile cu profil umanistic şi care, cu sprijinul nostru, vor acumula 
experienţa şi cunoştinţele indispensabile viitoarei profesii, atât de necesară în 
învățământ, în literatură, în cultură, în ziaristică, în cercetare, dar, mai ales, în 
procesul de revigorare a limbii române. 

Victor SCRISORI DIN BASARABIA" 


DURNEA (DE LA CORESPONDENTUL NOSTRU 
PARTICULAR) 


Multă vreme a trecut neobservată întinderea (ca să nu spun gravita- 
tea) consecinţelor pe care le are - atât în ce priveşte studiul vieții şi 
operei lui C. Stere, cât și în acela al contextelor generale (social-poli- 
tic și literar) din România sfârşitului de secol XIX şi a începutului de 
secol XX - faptul că o bună parte din imensul aisberg pe care îl con- 
stituie publicistica acestuia e ca şi necunoscută, nefiind la îndemâna 
cititorilor interesaţi şi a specialiștilor. Cauzele - obiective (îndeosebi 
existenţa îndelungată a unei cenzuri ideologice atotputernice), dar şi 
subiective (ținând de o anumită perspectivă minimalizatoare) - au 
dispărut, aşa încât, în ultimii ani, conştientizarea situației a făcut 
evidente progrese. Astăzi, nu mai este pusă la îndoială necesitatea 
unei ediţii critice (adică, dacă nu complete - lucru ca şi imposibil -, 
cel puţin foarte cuprinzătoare) a publicisticii lui C. Stere. Şi, ca ata- 
re, ea va fi cu siguranţă şi realizată. Nu prea curând totuşi, dată 
fiind lunga suită de operaţii, uneori deosebit de migăloase, ce trebuie 
parcurse. 


Angajat de câtva timp în acest proiect (nu sunt singurul), am făcut 
câțiva paşi în direcția scoaterii la lumină a unor bucăţi din partea 
scufundată a aisbergului pomenit mai sus. Şi am considerat oportun 
ca publicul larg să le cunoască imediat, înainte de finalizarea care 
totuși, singura, le va restitui în, ca să spun aşa, tridimensionalitatea 
lor. În același chip procedez şi acum. 


De astădată, pun la îndemâna cititorilor revistei „Limba Română” 
primele două dintre cele şase „scrisori din Basarabia”, pe care C. Stere 
le-a publicat, în cursul lunii ianuarie 1906, în cotidianul bucureş- 
tean „L Indépendance roumaine”. 


Se cuvine a face precizarea că, deşi erau de un interes major, deşi 
erau iscălite cu binecunoscutul pseudonim C. Șărcăleanu şi deci 
contemporanii le ştiau autorul, nimeni nu le-a reținut pentru 
posteritate. Şi cum periodicul respectiv a fost şi este și astăzi puţin 
cercetat de specialişti, ele ar fi putut rămâne în continuare igno- 
rate, îngropate în paginile lui. Meritul de a le fi depistat îi revine 
lui Z. Ornea, care, acum mai bine de 20 de ani, a avut şansa de a 
descoperi la Biblioteca Academiei Române corespondența dintre C. 
Stere și Barbu Catargiu, în care cel dintâi îl informa pe ultimul cu 
privire la acțiunea întreprinsă de el la Chișinău în 1905-1906, la un 
moment dat atrăgându-i atenția şi asupra colaborării sale la ziarul 
bucureştean de limba franceză. În urmă, eminentul cercetător a va- 
lorificat textele în ampla biografie pe care i-a consacrat-o ctitorului 
poporanismului (Viaţa lui C. Stere, vol. I, București, Editura Cartea 
Românească, p. 343-352), în care a și citat câteva pasaje. Din păcate, 
el n-a putut, inițial, şi, apoi, nu va fi avut timp să le aducă la cunoș- 
tința publicului in extenso. 

Aşa cum am afirmat şi cum cititorul îşi va da neîndoielnic seama, cele şase „scrisori din Basarabia” 
sunt de un interes major, prin chiar conținutul lor. Dar ele au această calitate și pentru că (împre- 
ună, poate, cu alte două texte apărute înaintea lor în același cotidian, dar nesemnate) constituie o 
uvertură, un început al unui amplu grupaj având ca temă realitatea basarabeană, a cărui continu- 
are va fi găzduită de coloanele „Vieţii româneşti”. (În acest grupaj intră, din martie 1906, nu numai 
pseudo-scrisori, ci şi „cronici externe”, precum şi o suită de note inserate la Miscellanea.) 


Fie și numai ca punct de pornire în judecarea importanței acestui grupaj, să reținem cele spuse 
de autorul acestuia în celebrele sale „documentări şi lămuriri politice” din 1930, unde relatează 
următoarele: „Aceste studii şi corespondențe au fost remarcate, reproduse şi comentate și în 
presa străină. lar după Unire, un grav istoric al renașterii naţionale din Basarabia, care cu 
nici un cuvânt nu pomenește despre rolul meu în această privinţă, stăruieşte totuși cu căldură 
asupra marilor naționaliști basarabeni: M. Costea, C. Şărcăleanu, C. Nistrul... Bietul istoric, 
atât de bine intenționat, nu ştia că sub toate aceste pseudonime, cărora le atribuia începuturile 
renașterii românismului de peste Prut, se ascunde același personaj, asupra căruia patriotismul 
și obiectivitatea de savant îi impuneau tăcerea”. 

Din motive lesne de înțeles (în special, din lipsă de spațiu) nu voi da şi textul „original” (în 
limba franceză). Am încercat să realizez o versiune în limba română cât mai fidelă şi, în acest 
scop, unde am considerat că este necesar, am dat între paranteze drepte termenul francez sau 
sinonime românești. Numele proprii, inclusiv acela al „corespondentului particular” al ziarului 
„L Indépendance roumaine”, au fost în genere transcrise în forma românească. Unde a fost ca- 
zul, am dat câteva explicaţii în note şi, pentru a deosebi singura notă a autorului, am indicat-o 
ca atare, prin „(Nota Aut.)”. 


Victor DURNEA 


| 
Chișinău, 2 ian. [1906] 


Chişinăul mi-a amintit întotdeauna povestea Frumoasei din pădurea adormită. 
Străzi largi, ca şi pieţe fără sfârşit, trecători rari, case cu obloanele lăsate, despăr- 
tite prin ogrăzi lungi, absenţa cafenelelor şi a localurilor publice, unde lumea să 
se poată distra în văzul tuturor; mereu somnolentă, capitala Basarabiei seamă- 
nă cu un imens pustiu, unde puţin numeroasele „bipede fără pene”, rătăcite în 
mijlocul grămezii de case, nu pot să biruie tăcerea şi monotonia naturii, afară 
de cazul când vraja este ruptă de vreun scandal la „clubul nobilimii”, provocat 
în cursul unui joc de cărți de vreun troglodit bine afumat... 


Astăzi însă, cu toate că străzile par şi mai pustii, liniştea — şi mai adâncă şi case- 
le — şi mai întunecate, un observator, chiar superficial, simte în aer îngrijorarea 
şi groaza plutind ca o ceaţă pe orașul trist şi posomorât. 


Zilele acestea, am asistat la şedinţele consiliului (Zemstvo) din judeţul Chişinău. 
De obicei, aceste sesiuni se mărgineau la o singură zi, în cursul căreia secretarul 
citea cu o voce somnoroasă raportul comitetului executiv (Uprava) privitor la 
vreun pod peste Bâc ori la cumpărarea de veselă pentru spitalul din Costugeni. 
Consilierii încuviințau dând din cap şi totul se termina cu un vot prin care 
se mulțumea comitetului executiv şi autorităţilor, începând cu „şeful luminat” 
al guvernului şi sfârşind cu „energicul ispravnic”, ba chiar cu subprefectul ori 
comisarul. Viaţa publică nu se resimțea deloc, cel mult dacă la restaurantul Ho- 

telului „Elveţia” creştea consumaţia sau dacă jocul devenea mai însuflețit [âpre] 
la „clubul nobilimii”. 


Astăzi însă, şedinţe agitate, durând zile întregi, discuţii furtunoase asupra ches- 
tiunii agrare... 


Această chestiune agrară este răul zilei pentru toată Rusia, căci, aşa cum zicea 
recent „Molva” din St. Petersburg, țăranii ameninţă ca primăvara viitoare să 
transforme Rusia într-un ocean de foc. 


La mizeria şi dezorganizarea vieţii publice — aceste cauze, s-ar putea zice, natu- 
rale ale răscoalelor ţărăneşti - vin să li se adauge agitaţiile revoluționare, care 
dau mişcărilor agrare o formulă cvasiteoretică. 


Am în faţa ochilor o proclamaţie, în limba română, dar tipărită cu caractere ruseşti. 
Transcriu cuvânt cu cuvânt paragraful următor: 
Ce vor oamenii cari umblă cu steagul roș? 


Oamenii cari umblă cu steagul roş vor să se dea toate pământurile dvorenilor 
(nobilii), a hasnelii (statului), a negustorilor, a familiei împărăteşti şi altele în 
folosirea tuturor muncitorilor. 


Pământul nu este zidirea mânelor omeneşti și pentru aceasta nimene nu are voie 
să aibă asupra lui stăpânire pe veci. 


Tot pământul rusesc trebuie să fie în mânele norodului. Să se folosească cu pă- 
mântul (sic!) trebuie numai acela care îl lucrează singur și cu truda casei sale, fără 
argați. Fiecare cine doreşte să lucreze pământul primesc pământ atât cât vor putea 
ei să lucreze’. 


Având în vedere aceste situaţii, guvernul nu s-a mărginit doar să publice ma- 
nifestul imperial din 3 noiembrie, prin care se acordă anumite facilități şi încă 
mai multe făgăduieli clasei ţărăneşti, dar a sesizat Zemstvele judeţene ca să 
dea concurs direct Băncii Ţărăneşti (instituţie bine cunoscută în Rusia și care 
în România e numită „Casa Rurală”) la cumpărarea pământurilor particulare 
şi distribuirea lor ţăranilor. În acest scop, Zemstvele sunt invitate să aleagă co- 
misii speciale în care „vor fi introduşi cât mai mulți țărani posibil” şi care vor fi 
chemate să colaboreze permanent cu administrația Băncii Țărănești. 


Dar înainte ca Zemstvele judeţene să se reunească în diferite oraşe ale Basarabi- 
ei pentru a se conforma instrucţiunii de mai sus, la 28 decembrie, s-a adunat la 
Odesa consiliul special al administraţiei domeniilor statului din circumscripţia 
Basarabiei şi Chersonului. 


După ce a constatat că, în cursul anului curent, administraţia domeniilor sta- 
tului în Basarabia şi Cherson n-a încasat decât 500.000 ruble față de 1.500.000 
ruble în 1904, adică doar 1/3 (această scădere e cât se poate de caracteristică 
din punctul de vedere al situației agrare, mai ales când te gândeşti că în această 
regiune domneşte o linişte relativă), consiliul hotărăşte: 

1. Să arendeze domeniile statului țăranilor fără licitaţie [sans adjudication], în 
loturi de 3 deseatine pe un termen de cel puţin 3 ani. 


2. Să încheie acte de arendare a pământurilor |moşiilor] statului țăranilor 
pentru perioade îndelungate cu dreptul pentru arendaș de a se stabili pe aceste 
pământuri (colonizare) în regiunile unde țăranii locali n-au nevoie de pământ. 
(„Odesskaia Novosti”, din 30 decembrie 1905). 


Primele Zemstve care s-au reunit pentru a răspunde misiunii ce le-a fost dată 
de guvern au fost cele din Bender şi din Chişinău. 


Mă mărginesc la a da principalele rezoluţii ale adunării din Bender: 

1. Zemstva consimte să colaboreze cu administraţia Băncii Ţărăneşti; 

2. Ea va interveni pentru ca, din această iarnă chiar, să se vândă țăranilor câ- 
teva pământuri din judeţ; 

3. Ea va face demersuri pentru ca nivelul dobânzii luate de Banca Țărănească 


să fie cât mai redus posibil; 


4. Comitetul executiv al Zemstvei va interveni între proprietari şi țărani pentru 
a negocia arendarea pământurilor particulare ţăranilor şi, în acest scop, va con- 
tracta de la stat un împrumut de 100.000 ruble şi de la provincie (gubernie) un 
împrumut de 25.000 ruble. 


5. Va interveni pentru ca, printr-o lege specială, să se hotărască ca perceperea 
arenzilor datorate de țărani proprietarilor, în urma contractelor negociate de 
către Zemstvă, să se facă după legea urmăririlor aplicabilă la veniturile statu- 
lui. 


6. Sunt aleşi în comisia impusă de guvern d-nii E.P. Leonard, O.E. Mălaiu, 
N. Bocancea, A.P. Nanu, Plămădeală, Efremov și Homorov. 


Sesiunii Zemstvei din Chișinău, plină de incidente dramatice, îi voi consacra 
însă o corespondenţă specială. 


C. ŞĂRCĂLEANU 
[În „L Independance roumaine”, an XXX, nr. 9038, din 6/19 ianuarie 1906, p. 1.] 


II 
Chișinău, 3 ianuarie [1906] 


Sesiunea extraordinară a Zemstvei judeţene s-a deschis pe 28 decembrie, la ora 
8 seara, sub preşedinţia mareşalului adjunct al județului, dl. Th. Suruceanu. 


Şedinţă solemnă, căci, alături de consilieri judeţeni, au luat loc patru-cinci de- 
legaţi din fiecare dintre cele 13 „volosti”* ale judeţului, 70 de țărani în total, aşa 
cum prescrisese comunicatul guvernului. 

Pe fondul cenușiu al cojoacelor ţărăneşti se evidenţiau redingotele corecte ale 
consilierilor; „boierii” sunt un pic jenaţi, s-ar zice că se simt străini [dépaysés] 
în propria lor casă. 


Şedinţa începe cu citirea în limba rusă a manifestului imperial din 3 noiem- 
brie privitor la chestiunea agrară, a adresei ministrului de finanțe, aprobată de 
consiliul de miniștri, prin care Zemstvele judeţene sunt invitate să-şi asume 
rolul de intermediar în cumpărarea de către țărani a pământurilor [moșiilor] 
particulare cu ajutorul Băncii Ţărăneşti (Casa Rurală). Se mai citeşte un lung 
raport al comitetului executiv (uprava) asupra chestiunii agrare, conchizând în 
două serii de propuneri. Iată principalele dispoziții privitoare la cumpărarea 
de pământ: 


1. Să se intervină pentru ca Banca Ţărănească să reducă nivelul dobânzii pe 
care țăranii trebuie să o plătească pentru cumpărarea pământurilor până la 3%; 
în orice caz, dobânda nu va trebui să depăşească 4%; termenul împrumutului 
va fi prelungit în măsura necesară. 


2. Să se stabilească în principiu ca lotul normal, permiţând să se îndestuleze 
nevoile unei familii ţărăneşti, este de patru deseatine pentru fiecare membru 
de familie, până la 15 deseatine (16 1⁄2 hectare) pe familie țărănească. 


3. Să se aleagă comisia judeţeană cerută de ministerul de finanțe, în scopul 
colaborării cu Banca Ţărănească, printre proprietarii şi țăranii județului, în 
număr egal pentru fiecare dintre cele două categorii. 


4. Să se autorizeze comitetul executiv al Zemstvei judeţene să ia inițiativa şi să 
negocieze cumpărarea de pământuri de către țărani. 


În afară de aceste măsuri, raportul comitetului executiv consideră la fel de im- 
portantă arendarea de pământuri [moşii] ţăranilor la preţuri convenabile, jus- 
tificate de venitul real al pământului. 


Singura ieşire din situaţie anormală de acum este, după părerea comitetului exe- 
cutiv, ca Zemstva să-şi asume rolul de negociator între proprietar şi ţăran pentru 
cumpărarea de pământ şi, în afară de aceasta, recunoașterea dreptului exclusiv 
pentru țăran de a arenda moşiile mănăstirilor şi ale altor domenii publice. 


În acest scop, comitetul a formulat a doua zi o a doua serie de propuneri, dintre 
care principalele sunt următoarele: 


1. Să se autorizeze comitetul executiv să arendeze în corpuri întregi pămân- 
turile [moşiile] aparținând unor mari proprietari, pe care le vor trece țăranilor 
în mici loturi, la preţuri convenite cu proprietarii, adăugând cel mult o rublă 
de deseatină, ca să se formeze un fond ce trebuie să servească la înmulțirea 
operaţiilor de acest fel. 


2. Să se ceară statului, pentru acest ţel, un împrumut fără dobândă de 100.000 
ruble; să se facă această cerere telegrafic, situația fiind gravă şi chestiunea urgen- 
tă. 

3. Legea va stabili că perceperea anuităților rezultând din acest contract va fi 
făcută după legea urmăririlor aplicabilă la veniturile statului. 


După lectura acestui raport, preşedintele vrea să deschidă dezbaterea, dar un 
țăran se ridică şi cere, în numele tuturor colegilor săi, ca „toate aceste hârtii să 
fie citite şi în limba noastră, ca să le putem înţelege şi noi... 


Aprobări energice din partea cojoacelor cenușii, confuzie printre redingotele 
corecte. Primul tablou. 


Preşedintele dispune să se citească o traducere „moldovenească” a manifestului 
imperial din 3 noiembrie şi un funcţionar al „upravei” explică sătenilor, „în lim- 
ba lor”, conţinutul adresei ministeriale şi al raportului comitetului executiv. 


Intervin consilierii N.I. Botezatu, I.G. Capitanopol şi D.M. Semigradov, care se 
silesc să explice ţăranilor, în română, felul cum văd ei lucrurile. 


Ţăranii întreabă ce dobândă va cere Banca 'Ţărănească, dacă se va împrumuta 
preţul cumpărării etc. 


Aflând că Banca nu va putea acorda prețul în întregime decât în cazul în care 
acesta nu va depăşi valoarea comercială a pământului, țăranii spun: „Dar atunci 
cum vom ajunge la capăt?” Boierii nu-şi vând pământul la preţul drept, ci la cât 
suportă spinarea şi răbdarea țăranului.... 


Alt tablou. 


Preşedintele judecă oportun să suspende şedinţa până a doua zi; atunci va în- 
cepe discuţia raportului comitetului executiv. 


În aceste dezbateri, care au fost furtunoase, s-au precizat trei curente. 


Unul, favorabil la extrem ţăranilor, şi-a găsit interpretul în germanul 
C. A. Schmidt, care a atacat adresa ministerului de finanţe şi raportul comite- 
tului executiv ca ilegale; el a susținut că, date fiind pretenţiile exagerate ale pro- 
prietarilor, chestiunea agrară nu se poate soluţiona decât printr-un procedeu 
identic celui din 1861, prin exproprierea forțată a pământului de care au nevoie 
țăranii, fixând o justă despăgubire pentru proprietari. 


Curentul opus a fost reprezentat de moldoveanul D.N. [sic] Semigradov (ai că- 
rui părinţi s-au silit să-şi ascundă originea lipind la numele lor o terminaţie în 
-ovy6). 


DI. Semigradov susține că rolul de „curtier” între proprietar şi țărani este in- 
compatibil cu demnitatea Zemstvei; găseşte că soluția chestiunii agrare nu re- 
zidă în măsurile propuse de către comitetul executiv, ci „în mâna de fier care va 
şti să înfrâneze poftele țăranilor”. (Bineînţeles, în prezența a 70 de țărani „mol- 
doveni”, oratorul n-a putut să se exprime decât într-o rusă foarte îngrijită.) 


Moderaţii, dl. I. Botezatu și alţii, fără să conteste că comitetul n-a studiat în- 
deajuns chestiunea şi că n-a prezentat consiliului datele necesare, recunoaște 

totuși că, în situaţia actuală, e greu să se facă mai mult; ei au prezentat câteva 
propuneri pentru a accentua rolul Zemstvei în operaţiunile Băncii Ţărăneşti. 
În urmă, aceste propuneri au fost adoptate de consiliu. 


În sfârşit, dl. M. Mamilov, fost profesor de matematică la liceul din localitate, a 
semănat confuzie în rândul tuturora prin interminabile serii de cifre, tinzând 
să dovedească faptul că nu s-ar putea reduce nivelul dobânzii, din moment ce 
statul însuşi e obligat să plătească astăzi 6%; că Banca Ţărănească acordă îm- 
prumuturi prin emisiunea de ipoteci; că aceste titluri fiind deja foarte depreci- 
ate şi cu tendinţă de scădere, țăranii vor fi siliți să plătească diferenţe enorme; 
că, în aceste condiţii, prețul real pe care-l vor plăti țăranii va fi de 1.000 franci 
hectarul; că aceste diferenţe se vor ridica, pentru toată Rusia, la atâtea zeci de 
milioane; că ele vor depăşi impozitul funciar; că nici măcar nu se pot găsi atâția 
bani etc. «+ 


Preşedintele s-a grăbit să pună capăt discuţiei. 


În cursul întregii zile, scena a fost ocupată de redingotele corecte, în timp ce 
putătorii de cojoace cenuşii contemplau în linişte gesturile elocvente ale orato- 
rilor, ale căror vorbe nu le ziceau nimic. 


După închiderea discuţiei, preşedintele vrea să formuleze hotărârea ce va fi su- 
pusă votului, când se ridică un bătrân ţăran care se adresează în acești termeni 
redingotelor corecte: 


„Să nu vă fie cu supărare, boieri Dumneavoastră, dar noi n-am înţeles nimic 
din câte aţi grăit. Pentru ce ne-aţi chemat aici? Să ne vorbiţi frumos în limba 
boierească ori să ne luminăm noi şi să ne spunem păsul? Nu ştim ce vreţi să 
hotărâți, dar de nu începeţi de iznoavă, ca să putem şi noi a ne da cuvântul, de- 
geaba v-aţi făcut pofta de a ne aduce aici de sărbători, că ne întoarcem la vetrele 
noastre mai întunecaţi de cum am venit”. 


Tablou nou. 


Una dintre redingotele corecte, purtând numele de dl. Bordea, avocat în Chi- 
şinău, se ridică în picioare şi, foarte emoţionat, susține călduros cererea bătrâ- 
nului țăran; el propune să se amâne votul și să se reînceapă discuţia în română, 
pentru ca țăranii să înțeleagă despre ce e vorba. 


Preşedintele, încurcat, ezită; şedinţele Zemstvei nu se pot ţine, zice el, pentru 
ţărani. (Voci: Limba de stat!) În cele din urmă, el amână şedinţa. 


În 30 decembrie, ţăranii s-au reunit într-o „şedinţă privată”, la care publicul, 
din nefericire, n-a fost admis. În presă n-a transpirat nimic din ce s-a petrecut 
acolo, dar, după câte am putut afla de la un consilier, sătenii au dovedit că, fără 
să fie matematicieni de forța d-lui Mamilov, înțelegeau perfect că operaţia, aşa 
cum a fost proiectată, le impunea o sarcină ce le depăşea forțele; că 150 ruble 
de deseatină este preţul nominal maxim ce s-ar putea plăti (în realitate, acest 
preţ ar echivala cu 550 franci hectarul, în timp ce, acum abia patru-cinci ani, 

prețul curent în Basarabia a fost de la 80 la 100 ruble deseatina (200 la 270 
franci hectarul) şi că „decât să acceptăm o asemenea soluţie, mai bine ar fi să 
așteptăm ce va decide Duma... 


Țăranii au aprobat totuşi rezoluţiile privitoare la arendare. 


Seara, redingotele corecte s-au reunit, de data asta în lipsa cojoacelor cenuşii, 
şi au votat, fără entuziasm, concluziile de mai sus ale raportului. Apoi s-au îm- 
prăştiat. 


Sesiunea a fost închisă. 


Consumaţia la Hotel „Elveția n-a sporit, jocul la „clubul nobilimii” n-a prezen- 
tat nici o însuflețire. 


Veşti neliniștitoare sosesc din întunericul satelor. Dar asupra acestui capitol voi 
reveni. 


C. ŞĂRCĂLEANU 
[În „E Indépendance roumaine”, an XXX, nr. 9040, din 10/23 ianuarie 1906, p. 1-2.] 


NOTE 


1 În ziar, fiecare epistolă are titlul Lettre de Bessarabie şi este numerotată. 
2 În ziar, urmează între paranteze traducerea în franceză. 


* Utilizăm forma adoptată în limba română, de genul feminin, şi nu de genul neutru, cum 
e în rusește. 


+ Comune. 
5 În ziar, versiunea românească a întrebării este între paranteze. 


€ Acest exemplu găseşte noi imitatori în fieceare zi. În același număr în care au apărut 
dezbaterile consiliului judeţean, ziarele au publicat o notă a unui anume d. lapă-Scurtă, 
din comuna Putireşi [?], judeţul Soroca, care anunţa urbi et orbi că, începând de astăzi, 
şi-a schimbat sugestivul său nume moldovenesc cu banalul Svetlov. În descendenții noului 
Svetlov, nimeni nu va mai recunoaște pe mânjii fostului Iapă-Scurtă. (Nota Aut.) 


7 În original, pasajul e în românește; apoi urmează traducerea lui în franceză. 
J Ş 

Eugen „O LECTURĂ INTEGRALĂ 
MUNTEANU ŞI ATENTĂ, «CU CREIONUL 
ÎN MÂNĂ», A SCRIERILOR LUI 
COSERIU ESTE CALEA CEA MAI 
DIRECTĂ ŞI MAI SIGURĂ CĂTRE 
PROFESIONALIZARE” 


INTERVIU DESPRE EUGENIO COSERIU 
ȘI LINGVISTICA INTEGRALA REALIZAT 
DE CRISTINEL MUNTEANU 


- Stimate domnule profesor Eugen Munteanu, mărtu- 
riseaţi undeva! că, deși numele Coseriu vă era cunoscut 
de prin anii '70, prima întâlnire adevărată cu lingvis- 
tica lui Eugenio Coseriu s-a produs puţin mai târziu, 
în momentul în care profesorul Dumitru Irimia v-a 
împrumutat un volum de studii coseriene traduse în 
italiană. Atât de mare a fost impactul celor descoperite 
atunci, încât v-aţi hotărât să învăţaţi germana pentru 
a-i citi lucrările, în special cele de filozofia limbajului. 
Cum sau cu ce anume v-a „cucerit” Coseriu? Mai ales 
că în România ideile sale nu prea avuseseră ecou, ba 
chiar păreau a fi, în acea vreme, un „fruct oprit”. Să vă 
fi tentat şi acest lucru? 


- Nu cred că cineva interzicea în mod expres citarea 
numelui lui Coseriu în România anilor 1970-'80. Necu- 
noaşterea operei sale în acei ani la noi se datorează mai 
degrabă unor cauze care, în parte, sunt încă şi astăzi ac- 
tive. Este vorba despre o anumită obediență excesivă a 
lingviştilor români față de „moda? momentului, care a 
condus, în unele cazuri, ca pe parcursul carierei unuia şi 
aceluiași „specialist” român să recunoaştem, ca într-un 
sit arheologic, o perioadă „pragheză”, una „barthesiană;, 
alta „chomskyană”, apoi una „intertextuală”, una „semio- 
logică” etc., la fel cum, în actualitatea imediată, unii din- 
tre lingviştii români se declară, cu un aplomb ridicol, 


La insistența autorilor, numele ilustrului om de ştiinţă este orto- 
grafiat Eugenio Coseriu, așa cum este cunoscut în Occident. 

adepți înflăcărați ai „pragmaticii” sau ai „ştiinţelor comunicării”, fără să îşi dea 
seama, lipsiţi de o pregătire filozofică şi fără o orientare solidă în istoria ideilor 
lingvistice cum sunt, că toate aceste „şcoli”, „orientări” sau „discipline” la modă 
nu sunt altceva decât explorări parţiale (unele respectabile şi utile în sine) în 
câmpul generos al lingvisticii moderne integrale, în care reperele ferme sunt 
Humboldt, Saussure, Hjelmslev, Martinet şi Coseriu. Se mai adaugă o „boală” 
care, de data aceasta, nu mai este o specialitate exclusiv românească, şi anume 
prezumţiozitatea sfruntată a cutărui posesor de catedră universitară de a emite 
o „teorie” proprie sau de a „crea o şcoală” nouă şi personală. Coseriu atrăgea 
mereu atenţia că, în lingvistică, la fel ca şi în filozofie, de altfel, numărul verita- 
bilelor „şcoli” de gândire este extrem de limitat. 


Revenind acum la direcţia confesivă spre care mă orientează întrebarea Dum- 
neavoastră, trebuie să spun că în timpul studiilor universitare la Iaşi am avut 
iniţial preocupări mai mult literare şi filozofice, de domeniul lingvisticii intere- 
sându-mă doar în măsura în care mă obligau datoriile de student. Îmi amintesc 
că, în această perioadă, numele lui Eugenio Coseriu evoca figura unui personaj 
legendar, a unui român care reuşise să își creeze o solidă reputaţie în spaţiul 
universitar german, după o scurtă perioadă de formaţie la Universitatea din 
Iaşi la sfârşitul anilor '30 şi un periplu misterios prin America Latină. Doctrina 
sa lingvistică ne era însă ca şi necunoscută; nu îmi amintesc ca vreunul dintre 
profesorii mei de atunci să fi menţionat vreodată la curs vreuna dintre ideile 
sau teoriile sale. Cum am mai spus şi altă dată, lectura în anul 1978 a versiu- 
nii italiene a celor „cinci studii” a fost pentru mine un moment de revelaţie. 
Am înţeles atunci că lingvistica poate fi o preocupare fascinantă, o veritabilă 
disciplină filozofico-teoretică, departe nu doar de plictisitoarea „grămăticeală” 
şcolară şi de istorismul factologic care ne umpleau orarul de studenți, ci şi de 
structuralismul descriptiv încă la modă în acei ani. M-au sedus în textele lui 
Coseriu profunzimea ideilor, dozarea ideală între evaluarea critică a înaintași- 
lor şi afirmarea unor idei originale proprii, coerenţa impecabilă a argumentării, 
discursul limpede şi convingător. Aflat atunci încă la vârsta tatonărilor şi a în- 
cercărilor, mi-am spus că „aşa ceva” aş vrea să fac şi eu, aşa încât Coseriu mi-a 
devenit în mod natural, chiar dacă in absentia, magistru şi reper. Am început 
să caut şi să procur cu asiduitate lucrările sale, ajungând să dețin, în curând, în 
original sau fotocopii, aproape tot ce publicase până atunci, în germană, spani- 
olă şi italiană. În aceiaşi ani, începutul anilor *80, s-a petrecut şi o altă „întâlnire 
providenţială” a mea, cea cu profesorul Gh. Ivănescu, personalitate fascinantă 
la rândul său, pe care îl consider, de asemenea, magistru al meu. Pe Ivănescu am 
avut privilegiul să îl cunosc îndeaproape şi ca persoană, încercând să deprind 
de la el şi ceea ce nu se „predă” şi nu „se învaţă”: înţelegerea ştiinţei ca vocaţie, 
pasiunea şi dăruirea pentru cunoaştere, dezinteresul față de laturile secundare 
ale existenţei, altruismul. Am aflat astfel cu bucurie că între cei doi învăţaţi, 
Ivănescu şi Coseriu, exista o veche relaţie de amiciţie, datând din anii '38-'40 
ai secolului trecut, când primul (cu opt-nouă ani mai vârstnic) era asistent, iar 
celălalt, student la Litere la Iaşi. În anii despre care vorbesc, Ivănescu tocmai îşi 
vizitase la Tiibingen vechiul prieten, pe care îl aprecia în grad maxim, fără a-şi 

stăpâni însă remarcile critice la adresa lui. Asemenea unui fiu credincios ambi- 
lor părinţi, ignoram aceste critici ale lui Ivănescu, al căror conţinut propriu-zis 
nici nu l-am ţinut minte! Ce am ţinut însă minte este aprecierea lui Coseriu, 
formulată prin 1992: „Gh. Ivănescu avea o minte genială”. Fapt este că, aflând de 
interesul meu pentru scrierile lui Coseriu, Ivănescu mi-a dăruit câteva extrase 
cu texte coseriene, între acestea şi un exemplar din cunoscutul studiu Determi- 
nación y entorno din 1956, purtând deasupra iscăliturii lui Coseriu dedicaţia: 
„Lui Gheorghe Ivănescu, ca unui frate mai mare”. Când i-am arătat mai târziu 
acest extras, Eugenio Coseriu mi-a făcut un dar nepreţuit, adăugând, cu scrisul 
său clar şi viguros, o nouă dedicație, simetrică: „Lui Eugen Munteanu, ca unui 
frate mai mic!” Evoc cu mândrie şi de câte ori am prilejul acest episod, ca şi 
împrejurările publice în care marele nostru mentor s-a exprimat laudativ la 
adresa scrierilor şi a activităţii mele ştiinţifice, cunoscut fiind spiritul său critic 
foarte acut şi parcimonia cu care formula evaluări pozitive la adresa cuiva. Cu 
intensă emoție îmi reamintesc de una din zilele Congresului de Lingvistică şi 
Filologie Romanică de la Palermo, 1994, când, luându-mă de braţ în felul im- 
perativ care îl caracteriza, Coseriu m-a prezentat pe rând câtorva specialiști pe 
care, spunea el, „este bine să îi cunoşti”. Cu unii dintre aceştia (Wolf Dietrich, 
Wolfgang Dahmen) am devenit ulterior prieten apropiat. Cele câteva zeci de 
ore de discuţii private pe care Coseriu mi le-a acordat cu generozitate în cursul 
anilor 1991 şi 1994, mă îndreptăţesc să cred că o simpatie reciprocă, bazată pe 
inefabile „afinități elective”, a stat la baza relațiilor noastre. Între altele, i-am 
expus proiectele mele de viitor, arătându-i şi cum înţeleg să aplic şi să valorific 
ideile şi teoriile sale în domeniul filozofiei limbajului şi al cercetărilor concrete 
de semantică şi de filologie românească. Nuanţările, precizările şi sugestiile sale 
au fost hotărâtoare pentru definitivarea concepției mele lingvistice. 


- Ce aţi aplicat din teoria sa lingvistică, ştiut fiind faptul că „Gigantul de la 
Tübingen”, deşi a scris foarte mult și despre mai toate aspectele limbajului, 
s-a mulțumit în unele privinţe să fixeze principii, lăsându-i pe ceilalți (mai 
ales pe discipoli) să-i dezvolte ideile? 


- Pentru mine, ca lingvist şi ca profesor, lingvistica integrală coseriană repre- 
zintă lingvistica pur şi simplu. Nu mi-am propus în mod expres să continui 
sau să dezvolt doctrina, ci am învăţat-o, mi-am însuşit-o ca atare şi o predau 
studenţilor mei, atât începătorilor, cât şi celor mai avansați în studiu, încercând 
să îi conving de justeţea şi utilitatea ei. Dincolo de orientările generale în care 
mă înscriu (dezideratul „integralităţii”, primatul istoriei şi înţelegerea finalistă 
a schimbărilor în limbă etc.) pot fi totuşi depistate şi unele elemente, concepte, 
distincţii şi raționamente coseriene pe care le „aplic” în mod mai concret în 
practica mea ştiinţifică. 


Primul dintre aceste elemente este preocuparea mea constantă pentru isto- 
ria ideilor lingvistice şi pentru filozofia limbajului. Citind, cu decenii în urmă, 
Geschichte der Sprachphilosophie, mi-am dat seama de relevanţa şi „actualita- 
tea” ideilor înaintaşilor, ale gânditorilor antici şi medievali, ale lui Descartes, 
Leibniz, Harris, Humboldt etc. şi am înţeles că a reflecta în permanenţă pe 

marginea textelor lor este nu doar pasionant în sine, ci aproape obligatoriu 
pentru a-ţi însuși o gândire teoretică proprie adecvată şi flexibilă. Mai mult, 
unele formulări din lucrarea citată, ca de exemplu afirmaţia lui Coseriu că Sf. 
Augustin este „adevăratul întemeietor al semioticii”, m-au determinat să trans- 
pun în româneşte şi să comentez din perspectivă lingvistico-filozofică textele 
cu conţinut semiologic ale Sf. Augustin, De dialectica, De Magistro şi Confessio- 
nes. Pe această filieră am pătruns apoi în câmpul absolut fascinant al semanticii 
scolastice, trasându-mi un program care va trebui dus la capăt şi care include 
traducerea şi interpretarea unor texte de Thomas de Aquino, Petrus Hispanus, 
Raimundus Lullus, Thomas de Erfurt, Sigerus de Cortraco ş.a. Frecventa rapor- 
tare la Humboldt a lui Coseriu a jucat, de asemenea, un rol important în decizia 
mea de a traduce în română tratatul humboldtian despre diversitatea limbilor, 
care se adaugă traducerilor comentate pe care le-am dat unor texte din aceeaşi 
sferă ale lui Jean-Jacques Rousseau, Jacob Grimm şi Ernst Renan. 


Semantica pe care o predau şi o practic este şi ea cea coseriană. Aceasta, îm- 
preună cu lingvistica textului în înţeles coserian, a fost aplicată în cercetările 
mele de lexicologie biblică. Îmi propun, totodată, să contribui la rafinarea și 
perfecționarea metodologiei filologice în editarea textelor românești vechi prin 
introducerea în discursul descriptiv-explicativ specific a conceptelor şi al dis- 
tincţiilor lingvisticii integrale coseriene. 


- În privința interpretării unor fapte, în privința unor etimologii, oricine 
poate greşi (Quandoque bonus dormitat Coseriu), adesea soluţiile nu sunt 
definitive. În privința teoriei însă, doctrina lui Coseriu se prezintă ca având 
o remarcabilă coerenţă încă de la începuturi. Pentru studierea corectă a 
limbajului, lingvistica lui Coseriu mi se pare a fi ceea ce este Logica lui 
Aristotel (Organon) pentru gândire, așadar un instrument indispensabil, 
un suport epistemologic obligatoriu pentru orice cercetare de limbă. Totuși 
există vreun punct al teoriei sale în care vă îndepărtați de maestru, pe care 
nu-l împărtășiți în totalitate? De altfel, chiar Coseriu nu dorea să fie urmat 
orbește, declarându-vă şi Dumneavoastră într-un interviu: „Aş putea chiar 
formula, glumind, că elevii mei non jurant in verba magistri, sed in magis- 
trum, adică ei cred în mine în măsura în care şi eu le las libertatea de a fi ei 
înșiși”. 

- Nu îmi dau seama la ce vă gândiţi în aluzia pe care o faceţi cu privire la 
eventuale erori de detaliu ale lui Coseriu. Dacă aveţi în vedere părerea unor 
specialiști că, de exemplu, etimologia pe care a dat-o Coseriu verbului a socoti 
în limba română nu se susține, vă declar că, după părerea mea, această etimolo- 
gie este corectă! După cum impecabile ca demonstraţie, ingeniozitate şi bogăție 
de material sunt şi alte studii și interpretări coseriene pe probleme lingvistice 
concrete, cum sunt cele despre problema lui torna, torna, fratre, despre expresia 
romanică „sibi in sinum spuere”, despre influența greacă asupra latinei popula- 
re sau despre exprimarea perifrastică a aspectului în greaca veche. Nu aş putea 
indica, aşadar, vreun punct sau vreun aspect mai slab al teoriilor coseriene, 
poate şi pentru că nu am reflectat niciodată asupra textelor sale cu intenția de 

„a-i găsi nod în papură”. Nu putem decât să regretăm că numărul contribuţiilor 
de acest tip nu este mai mare. Sunt de acord însă cu Dumneavoastră că încă 
de la începuturi (aş jalona aceste începuturi prin studiul menţionat despre de- 
terminare şi cadru din 1956) concepţia coseriană globală era deja formată în 
liniile sale esenţiale. Ca adepţi şi admiratori ai doctrinei coseriene, pentru noi 
ea reprezintă un veritabil „organon”, după cum spuneţi. Sunt însă de părere să 
evităm tentaţiiile „idolatre” şi exclusiviste, căci coserianismul nu este o „credin- 
ță” şi nici o castă. Valabilitatea universală a ideilor sale nu câștigă nimic dacă 


>» A 


exacerbăm, cu mândrie „patriotică”, românitatea creatorului lor! 


- La începutul întrebării anterioare aveam în vedere unele ipoteze etimolo- 
gice (de altminteri, ingenioase), insuficient cercetate, pe care Coșeriu le-a lă- 
sat în manuscris...” Dincolo de doctrina sa lingvistică, ce anume ați deprins 
de la cercetătorul şi magistrul Coseriu, cu referire la metodă, la modul de 
lucru şi la relaţia care trebuie cultivată cu studenții? 


- În perioada mea de formare, din cercetarea asiduă a scrierilor lui Coseriu, 
am căpătat convingerea, întărită ulterior prin frecventarea persoanei Coseriu, 
că epigonismul este deplorabil şi contraproductiv. Prin epigonism în ştiinţă se 
înțelege reproducerea mecanică a spuselor maestrului, însoțită de gesturi şi de 
ritualuri de adulare necondiționată. Rezultatul acestei mecanici a adulării con- 
stă în transformarea doctrinei adoptate în dogmă şi a atitudinii interogative, 
proprie ştiinţei, într-o atitudine de supunere oarbă, proprie credinţei religioase. 
Cred că aceasta este „învățătura pe care dorea să o transmită Coseriu când 
spunea, fie şi glumind, că discipolii nu trebuie să jure în cuvintele magistrului, 
ci în magistrul însuşi! Cu alte cuvinte, dezbaterea rămâne întotdeauna liberă, 
însă o anumită fidelitate faţă de persoana magistrului (care nu trebuie să se 
confunde, repet, cu idolatria!) este obligatorie. Mărturiile foştilor studenți şi 
colaboratori converg în conturarea portretului unei personalităţi dominante şi 
autoritare. Supunându-se el însuși unui exerciţiu permanent al efortului de do- 
cumentare, reflecţie şi creaţie, se aştepta să găsească la colaboratori un compor- 
tament similar. Energia umană şi forța sa de muncă cu totul ieşite din comun, 
erudiția absolută, cunoaşterea a numeroase limbi, imaginaţia critică, un fel de 
paternalism intransigent în relaţiile cu discipolii apropiaţi (într-o discuţie pe 
această temă l-am auzit formulând apăsat preceptul popular «pe copii trebuie 
să îi săruți doar atunci când dorm»), sarcasmul îndulcit de o anumită toleranță 
faţă de neputinţele omenești, toate acestea sunt trăsături ale unei personalități 
care nu avea cum să nu-i marcheze profund pe cei din preajma sa, pe disci- 
poli în primul rând. Port cu mândrie, împreună cu alții, această „marcă [a lui] 
Coseriu” şi resimt simpatie şi încredere față de „semenii mei întru Coseriu”. 
Unul dintre cei mai vechi discipoli ai maestrului mi-a produs recent o imensă 
bucurie adresându-mi-se, într-o discuţie privată, cu sintagma «wir, die Cose- 
rianer». Îmi place să cred că am „moştenit” de la Coseriu şi o oroare aproape 
viscerală față de prostia agresivă, față de impostură şi lichelism. În rest, cât 
priveşte metodele și modalitățile de lucru, nu ne rămâne decât să ne însuşim și 
să „aplicăm” cu bună credinţă cele cinci cunoscute „principii ale lingvisticii ca 

ştiinţă a culturii”, pe care Coseriu le-a formulat, dar le-a şi urmat el însuşi cu 
consecvență: al obiectivităţii, al umanismului, al tradiţiei, al antidogmatismului 
şi al utilității publice. 


- Coseriu susținea adesea, citând din înaintași, că ştiinţa are nevoie de dis- 
tincţii, deoarece „a cunoaște înseamnă a distinge”, după cum spunea Be- 
nedetto Croce, sau, după cum postula un cărturar medieval (contempo- 
ran cu Abelard), Gilbert de la Porree, „ori de câte ori întâlnim o dificultate 
rațională, trebuie să facem o distincţie”. Să li se pară celor de azi Coseriu 
prea dificil tocmai pentru că, în acord cu realitatea limbajului, a introdus 
prea multe distincţii? Pentru mine este un mister de ce o lingvistică atât de 
coerentă şi unitară cum este lingvistica integrală nu se bucură încă, în țara 
noastră, de răspândirea meritată - lucru pe care îl constatase cu tristeţe 
însuși Coseriu. Care să fie motivele acestei lipse de interes, îndeosebi la 
București? 


- Idealul oricărei teorii ştiinţifice este simplitatea, deoarece, o ştim de la Aris- 
totel, iar scolasticii nu au încetat să o repete, Ființa supremă reprezintă simpli- 
tatea absolută. Numai că, pentru a ajunge la esența simplă a lucrurilor, rațiu- 
nea noastră este nevoită să-și găsească jaloane ferme, inventând mereu criterii 
şi operând distincţii. Criteriile şi distincţiile raționale numai atunci sunt prea 
multe, când nu sunt necesare («entia non sunt multiplicanda sine necessita- 
te» ne învață Occam!). Apreciat pe baza acestui principiu epistemologic fun- 
damental, discursul teoretic coserian este simplu şi în grad înalt inteligibil, 
implicând exact atâtea distincţii câte îi sunt necesare. Mai amintesc, în acest 
context, şi formularea pe care, în Prolegomenele sale, o dă Hjelmslev acestui 
principiu, pe care învățatul danez îl numește „empiric”: ca orice bună teorie, 
o teorie lingvistică trebuie să fie (în ordine) noncontradictorie, exhaustivă şi 
simplă. Dacă uneori unele segmente din teoria coseriană ni se par „complicate, 
această impresie poate apărea sub presiunea exigenţelor noncontradictoriului 
şi ale exhaustivităţii. De cele mai multe ori insuficienţele de înțelegere aparțin 
însă „subiectului” cunoscător, căci este mult mai comod să îţi însuşeşti „teorii” 
rudimentare şi parțiale decât să înţelegi în toate conexiunile sale o doctrină 
completă, cum este cea coseriană. 


Cât priveşte acum a doua parte a întrebării Dumneavoastră, confirm faptul că 
în ultimii săi ani de viață Coseriu îşi exprima dezamăgirea că teoria şi ideile 
sale nu sunt destul de cunoscute şi aplicate în România. Pe de altă parte, cei care 
se consideră adepţi sau continuatori într-un fel sau altul ai doctrinei coseriene 
sunt uimiți sau nemulțumiți de faptul că această doctrină nu are o răspândire 
realmente mondială -— să fie adică profesată şi predată, dacă se poate, în univer- 
sități din toate continentele deopotrivă. Sunt de părere că aceste temeri nu sunt 
justificate. Înainte însă de a argumenta această afirmaţie aş vrea să precizez că 
denumirea de „integralism,, folosită de unii dintre noi pentru a desemna doc- 
trina lingvistică a lui Coseriu, nu mi se pare prea fericită. Este adevărat că, în 
interviurile pe care le-a dat în ultimul deceniu de viață, Coseriu însuşi sublinia 
caracterul „integral”, adică, altfel spus, complet al concepţiilor sale, folosind, 

pentru a se autocaracteriza, chiar sintagma „lingvistică integrală”. Această sin- 
tagmă ca atare, însoțită eventual de calificativul „coseriană, mi se pare potrivi- 
tă, explicită şi justă şi o putem întrebuința ca atare. Dar „integralism” singur, ca 
substantiv, nu! Pentru mine, cum am mai spus, doctrina coseriană reprezintă 
lingvistica modernă pur şi simplu, în expresia ei completă, cea mai credibilă şi 
mai eficientă, deoarece satisface nu doar criteriul coerenţei interne, ci şi pe cel 
al aplicabilităţii practice; căci nu trebuie să uităm adevărul fundamental că ori- 
ce teorie îşi află confirmarea ultimă în confruntarea cu obiectul său, în vederea 
cunoaşterii căruia a fost formulată. Or, din acest punct de vedere, al virtuţilor 
sale metodologice şi aplicative, doctrina coseriană îşi găseşte confirmări parți- 
ale în alte doctrine moderne (Saussure, Hjelmslev, Jakobson, Martinet, Chom- 
sky), dar este singura care prezintă răspunsuri convenabile la toate întrebările 
esenţiale ale înţelegerii şi cercetării limbajului şi ale limbilor, organizate într-un 
ansamblu coerent. 

Dacă avem acum în vedere „soarta istorică” a coserianismului, nu ar trebui să 
uităm încă un lucru: valabilitatea şi caracterul universal al unei teorii ştiinţifice 
în general nu sunt valori plebiscitate, nu se calculează, cu alte cuvinte, prin vot 
sau prin alte criterii cantitative! Ea există în sine şi este sau nu convingătoare 
prin însăşi natura ei şi prin virtuțile ei implicite. Pentru a fi verificată şi a se im- 
pune ca valoare „clasică, o teorie ştiinţifică mai are nevoie şi de proba timpului, 
adică de perspectiva posterităţii non-imediate. În această dinamică istorică a 
ideilor lingvistice, nu trebuie pierdută din vedere nici rezistența unor tradiţii 
locale redutabile, cum este de exemplu cea britanică, destul de puţin penetrabi- 
lă față de teorii „exterioare. Mi-aş permite aici un raţionament riscant! Putem 
presupune că, dacă Eugenio Coseriu ar fi devenit profesor nu la Tübingen, ci 
la Oxford, este probabil că astăzi coserianismul ar fi fost o componentă a tra- 
diţiei... britanice. În lumina acestor disocieri, aş spune că lucrurile stau astăzi, 
la mai puţin de un deceniu de la dispariţia fizică a maestrului, mult mai bine 
decât, să zicem, la un deceniu de la moartea lui Saussure cu doctrina acestuia! 
Posteritatea lui Coseriu s-a dezvoltat pe solul şi în tradiţia care îi sunt native, şi 
anume în spaţiul german, în cel hispanofon şi în cel italian. Cred chiar că puţini 
lingviști din generaţia sa au avut atât de mulți și de proeminenţi urmași direcți 
în universităţi europene majore! Îi menţionez, într-o listă alfabetică, desigur 
lacunară, în Germania pe profesorii şi cercetătorii Fr. Abel, J. Albrecht, W. Busse, 
Helga Crâssmann-Osterloh, Wolf Dietrich, H. Geckeler, Johannes Kabatek, 
J. Lang, Jens Ludtke, Reinhard Meisterfeld, Gunter Narr, Ch. Rohrer, Brigite 
Schlieben-Lange, B. Staib, Harald Thun, Jurgen Trabant, H. Weydt, Rudolf 
Windisch, în Italia pe Donatella di Cesare, în Spania pe Oscar Loureda Lamas, 
Ana Agud, Rosario Gonzalez Perez, José Polo, B. Garcia Hernández şi Adolfo 
Murgia, în Franţa pe J.-P. Durafour, H. Dupuy-Engelhardt. Toţi aceştia (şi alţii, 
pe care nu mi-i amintesc pe moment!) se află la vârsta maturității depline, alții 
către sfârşitul carierei. În scrierile şi în practica lor academică ei au continuat şi 
adâncit una sau mai multe dintre elementele doctrinei coseriene. Ceea ce este 
îmbucurător de constatat este faptul că şi în Franţa, grație mai ales reputatului 
cercetător François Rastier, probabil cel mai important lingvist francez al mo- 

mentului, ideile lui Eugenio Coseriu sunt din ce în ce mai insistent discutate 
şi integrate în discursul ştiinţific actual. Este de presupus că și urmaşii acestor 
învăţaţi au primit şi şi-au însuşit, într-un fel sau altul, coserianismul, asigurân- 
du-i astfel continuitatea. S-a întâmplat, aşadar, şi se întâmplă cu Coseriu ceea 
ce este normal în istoria ştiinţei: ideile importante se impun în cele din urmă 
în conștiința specialiştilor, devenind astfel un „bun public”, în sensul că, uneori, 
le formulăm şi le folosim fără să mai fie nevoie să menţionăm de fiecare dată 
numele „părintelui” lor. 


Desigur, pentru difuzarea şi impunerea doctrinei coseriene ar fi foarte utilă şi o 
anumită „strategie de promovare, în care s-ar cuveni să se înscrie toți cei care 
se recunosc sau se simt „marcaţi” de personalitatea lui Coseriu. Ideea „plutește 
în aer”, cum se spune, iar începuturile au fost deja făcute în cadrul Colocviului 
Coseriu: réceptions contemporaines, sémantique, linguistique du texte, philosophie 
du langage, care a avut loc la Aix-en-Provence între 17-19 septembrie 2007, 
când a fost lansată ideea întemeierii unei „fundații internaționale” de studii co- 
seriene. Să sperăm că la Colocviul Coseriu de la Cluj, plănuit pentru anul 2009, 
această idee va prinde viață. Personal, cred că formula cea mai potrivită ar fi 
aceea a unei „asociații internaționale de studii coseriene” sau „de lingvistică 
integrală”, cu regim juridic, statute, congres periodic, publicație proprie etc. 


- Vă numărați printre puţinii care au pus umărul la editarea şi traducerea 
lui Coseriu în româneşte. Mai aveţi în vedere astfel de proiecte? În acelaşi 
timp, aveţi doctoranzi care se ocupă de Coseriu. Puteţi face o evaluare a 
receptării lui Coseriu la Iași? Mă gândesc și la faptul că, la Cluj, există un 
Centru de studii integraliste sub îndrumarea profesorului Mircea Borcilă. 
Există ceva similar la Iaşi? 


- Iniţiativa colegilor clujeni este admirabilă. Asumându-şi anumite riscuri in- 
stituționale şi confruntându-se cu regretabile adversități „colegiale', ei au reuşit, 
sub conducerea profesorului Mircea Borcilă, să impună Clujul ca centru-pilot 
al lingvisticii coseriene în România. Sunt convins că vizibilitatea internaţională 
a centrului de studii coseriene de la Cluj nu va înceta să crească în anii viitori 
prin elaborarea şi publicarea unor contribuţii majore la cunoaşterea şi dezvol- 
tarea doctrinei coseriene. Tinerii pregătiți de dl Borcilă (Emma Tămâianu, 
Eugenia Bojoga, Cornel Vîlcu, Lucian Lazăr, Lolita Zagaevschi, Oana Boc, Ro- 
dica Frențiu) alcătuiesc deja un grup redutabil de cercetători cu preocupări 
comune. 


Cât priveşte acum traducerea în româneşte a lucrărilor lui Coseriu, vreau mai 
întâi să menţionez că, după părerea mea, pentru cunoaşterea doctrinei sale 
acest lucru este util, dar nu absolut necesar. Cine este într-adevăr interesat de 
cunoaştere şi performanță poate găsi cu uşurinţă drumul către textele coseri- 
ene originale, în germană, spaniolă sau italiană. Dacă totuşi traducem aceste 
texte în română, o facem în special pentru începători, pentru „pedestrașii” şti- 
inței, adică pentru studenţi, masteranzi şi doctoranzi. Din acest punct de ve- 
dere, apreciez că „nu stăm rău”. Graţie în special eforturilor depuse de Nicolae 

Saramandu, Eugenia Bojoga şi Andrei A. Avram, principalele volume coseriene 
dețin deja o versiune românească. La acestea se adaugă numărul apreciabil de 
studii şi articole publicate în româneşte în ultimii treizeci de ani, în reviste de 
specialitate din România și Republica Moldova. Sunt la curent cu faptul că, la 
Cluj, sub îndrumarea domnului Borcilă, urmează să apară un volum masiv de 
studii şi articole ale lui Coseriu şi că, la Suceava, colegul Dorel Finaru pregăteş- 
te şi el o culegere cuprinzătoare din textele coseriene de filozofia limbajului. În 
ce mă priveşte, ajutat de doi tineri colaboratori cunoscători de limbă germană, 
pregătesc versiunile în româneşte ale celorlalte două cărţi de importanță ma- 
joră, Geschichte der Sprachphilosophie şi Textlinguistik. Cineva ar trebui, poate, 
să se gândească și să întreprindă demersurile necesare traducerii în română a 
recent apărutei Geschichte der romanischen Sprachwissenschaft, elaborată după 
manuscrisele coseriene și adusă la zi de Reinhard Meisterfeld. 


La întrebarea Dumneavoastră directă, încerc să răspund la fel de direct. Nu, la 
laşi nu există în mod formal un centru de studii coseriene echivalent celui de 
la Cluj. Putem însă spune că la Iași a început procesul de „recuperare” sistema- 
tică a lui Eugenio Coseriu, prin organizarea, la inițiativa profesorului D. Irimia, 
în 1992, a unui Colocviu internaţional Eugenio Coseriu, ale cărui lucrări s-au 
concretizat într-un consistent volum. Cu acea ocazie, Coseriu a venit la Iaşi în- 
soțit de un grup masiv de discipoli din Germania, Spania, Franţa şi Portugalia 
şi a revenit ulterior pentru a ţine o serie completă de conferinţe (publicate, de 
asemenea, de noi la Iaşi). Tot noi, ieşenii, cu „complicitatea” profesorului Ghe- 
orghe Popa şi a unor ofițeri de graniță, i-am organizat prima sa întoarcere aca- 
să, la Chişinău. Proiectul de a-l avea pe Coseriu un an întreg la Iași, în calitate 
de „visiting professor”, proiect acceptat în principiu de el, a eşuat, din păcate, 
datorită neputinței noastre de a învinge inerțiile administrative... Dincolo de 
această anecdotică istorică, în cercul specialiştilor ieşeni ideile şi teoriile lui 
Coseriu se simt „la ele acasă”. Fiecare după disponibilităţile şi puterile noastre 
încercăm să asimilăm şi să dezvoltăm doctrina coseriană atât în spiritul care îi 
este propriu, cât şi în conexiune cu tradiţia locală a „Şcolii Philippide, pe care 
am preluat-o de la înaintaşii noştri Gh. Ivănescu și Iorgu Iordan. De unele din- 
tre virtuțile acestei tradiţii locale, cum sunt spiritul critic, preocuparea pentru 
o bună fundamentare filozofică şi teoretică a cercetărilor empirice, perspectiva 
istorică şi comparatistă, respectul pentru documentul filologic, nu a fost străin 
Coseriu însuşi, prin anii săi de formaţie primară, ca student, la Iaşi. Mai vizibilă 
este componenta coseriană a acestei sinteze la dl Stelian Dumistrăcel, care a ex- 
plorat, împreună cu unii dintre doctoranzii Domniei Sale, în special teoria co- 
seriană despre varietățile limbii şi despre tehnica „discursului repetat” - Dum- 
neavoastră, domnule Cristinel Munteanu, prin monografia despre sinonimia 
frazeologică, sunteți un asemenea „produs” al „clasei Dumistrăcel” din „Școala 
Coseriu”! La rândul ei, colega mea Lucia Cifor încearcă o cât mai profitabilă 
integrare a ideilor-forță ale coserianismului în sfera hermeneuticii literare. În 
ceea ce mă priveşte, mă străduiesc să transmit doctoranzilor mei convingerea 
că o lectură integrală şi atentă, „cu creionul în mână”, a scrierilor lui Coseriu 
este calea cea mai directă şi mai sigură către profesionalizare. Dacă vor reuşi să 

dea măsura optimă a capacităţii lor creatoare, sper ca unii dintre doctoranzii 
mei să aplice în mod adecvat una sau mai multe dintre căile de cercetare des- 
chise de Coseriu şi să-și finalizeze cu succes cercetarea doctorală. Menţionez 
mai întâi studiul monografic despre E. Coseriu - lingvist, la care lucrează Că- 
tălina Tărcăoanu; odată finalizată, am avea prima încercare de sinteză a gân- 
dirii coseriene. Alți tineri doctoranzi explorează în spirit coserian chestiuni de 
semantică istorică (Alina Bursuc şi Dinu Moscal), contacte interlingvistice ro- 
mâno-germane (Anamaria Prisecaru), onomastică istorică (Anamaria Ginsac 
şi Sabina Savu), lingvistică a textului (Ioana Repciuc), frazeologie comparată 
(Maria Husarciuc) sau tipologia discursului jurnalistic (Adrian Hazaparu). 


- Aţi învăţat atât de bine germana, din dorinţa de a-l citi pe Coseriu, încât 
aţi ajuns să-l traduceţi pe Wilhelm von Humboldt“, căruia i s-a reproșat că 
are un limbaj foarte dificil, aproape obscur. Apariţia recentă a cărții Despre 
diversitatea structurală a limbilor... în româneşte marchează un moment la 
fel de important ca cel prilejuit de publicarea versiunii românești, din 1998, 
a Cursului lui Saussure. Știm că E. Coseriu își propusese să-i împace în 
lingvistica sa pe cei doi titani, pe Saussure cu Humboldt. Sunteţi acum cel 
mai în măsură să ne spuneți cât îi datorează Coseriu lui Humboldt (Cose- 
riu recunoscând în Humboldt pe unul dintre marii săi maeştri). 


- Într-o primă instanţă, m-am apropiat de Humboldt din nevoia de a-l în- 
ţelege mei bine pe Coseriu! După cum am menţionat în nota asupra tradu- 
cerii la versiunea românească recentă pe care am dat-o celei mai importan- 
te scrieri humboldtiene, o discuţie cu Coseriu a fost decisivă în decizia pe 
care am luat-o de a mă angaja în acest dificil proiect. În introducere arătam 
că „înţelegerea «energetică» a limbii, cu corolarul ei, primatul acordat vor- 
birii ca tehnică şi creaţie continuă, definirea tripartită a nivelurilor formei 
lingvistice (normă, sistem, tip lingvistic), stabilirea unei juste proporţii între 
structură şi funcţiune, între întrebuințarea limbii şi schimbarea ei, între is- 
torie şi descriere, între sistem şi schimbarea lingvistică, distingerea corectă a 
tipurilor de conţinut lingvistic (desemnare, semnificaţie, sens) ca premise ale 
unei semantici funcționale coerente şi eficiente ar fi componentele centrale 
ale lingvisticii integrale coseriene, în care «filigranul» humboldtian este re- 
cognoscibil”. Tema aceasta a aportului ideilor humboldtiene la constituirea 
concepţiei lingvistice a lui Coseriu este însă mult mai amplă şi mai comple- 
xă şi aşteaptă a fi explorată în continuare. Există, pe de altă parte, concepte, 
distincţii şi disocieri importante, formulate de Humboldt doar în treacăt sau 
în felul său fulgurant, care nu au fost exploatate nici de Coseriu şi care pot 
fi valorificate chiar în spiritul şi în completarea doctrinei coseriene. Pe de 
altă parte, după cum arată o lectură atentă a unor manuscrise saussuriene 
inedite recent publicate şi traduse deja şi în limba română”, Saussure însuși 
era mult mai humboldtian decât ni-l prezintă „vulgata” structuralismului or- 
todox dezvoltat în secolul al XX-lea. Aşa încât o re-lectură atentă, însoţită de 
confruntarea sistematică a textelor celor trei mari teoreticieni, poate fi una 
dintre căile de dezvoltare ale lingvisticii integrale. 

- Semnificativ mi se pare faptul că, deși cu o întârziere de aproape patru 
decenii, cartea fundamentală a lui Coseriu, Sincronie, diacronie și istorie 
(1958), a apărut în versiune românească în... 1997 (aşadar, cu un an înain- 
tea publicării Cursului saussurian). Coseriu îi admira, de asemenea, pen- 
tru coerenţa lor, pe Bloomfield și pe Hjelmslev. V-aş ruga, în încheiere, 
de vreme ce sunteți şi autorul unei foarte utile introduceri în lingvistica 
generală“, să ordonați valoric următoarele cărți de referință (aranjate de 
mine după criteriul cronologic): Despre diversitatea structurală a limbilor 
(Humboldt), Curs de lingvistică generală (Saussure), Language (Bloomfi- 
eld), Prolegomena to a Theory of Language (Hjelmslev), Sincronie, diacronie 
și istorie (Coseriu). După cum vedeţi, nu l-am luat în calcul pe Chomsky. 
Ar fi trebuit? 


- În primul cerc, cel al „titanilor” lingvisticii moderne, ale căror nume le-aţi 
citat, ar trebui inclus, după părerea mea, şi Andre Martinet, a cărui con- 
cepţie generală, în fundamentele sale, este apropiată de cea a lui Coseriu. 
Numai că, în domeniul ştiinţei, ca şi în cel al filozofiei şi artei, ierarhizările 
clare şi rigide sunt întotdeauna riscante şi nedrepte. Cât îl priveşte acum pe 
Noam Chomsky, scrierile sale nu pot fi nicidecum ignorate, fie doar şi da- 
torită marii lor popularități. Tot aşa nici aportul altor importanţi lingviști 
din secolele al XIX-lea și al XX-lea (Hermann Paul, G. von der Gabelenz, 
A. Meillet, Charles Bally, Alan Gardiner, N. S. Trubetzkoy, R. Jakobson, 
E. Benveniste ş.a.) la ampla dezbatere care a condus la constituirea lingvis- 
ticii moderne nu trebuie minimalizat sau trecut sub tăcere. Să ne amintim 
că însuşi Coseriu spunea deseori că nicio doctrină lingvistică nu este inte- 
gral greşită! Singura problemă în acest cadru evaluativ este de a nu confun- 
da, din neştiință sau din comoditate, „calea regală” a lingvisticii moderne, 
trasată şi urmată, pe urmele înaintaşilor (Humboldt, Saussure, Hjelmslev), 
de un Eugenio Coseriu, cu unele „cărări” sau „drumeaguri” lăturalnice cum 
ar fi, de exemplu, generativismul chomskyan. Ideea de bază a lui Chomsky, 
cea a generării infinite de enunţuri posibile pe baza unui set de reguli de- 
terminate în fiecare limbă, idee validă şi valoroasă din moștenirea hum- 
boldtiană, nu poate fi totuşi transformată în „piatra unghiulară” a unei te- 
orii lingvistice complete şi se află, pe de altă parte, integrată, acolo unde 
îi este locul, în ansamblul teoriei coseriene. Un alt exemplu de asemenea 
„confuzie metodologică metonimică” (pars pro toto) se constată la foarte 
mulți „pragmaticieni” care absolutizează dimensiunea dialogală a vorbirii 
şi prezintă „intenționalitatea” şi „implicaturile” drept factori determinanţi 
exclusivi ai actelor de vorbire, ignorând astfel adevărul elementar, enunțat 
de Coseriu încă în Determinación y entorno, că „determinarea” prin limbă 
şi „cadrul” pragmatic sunt componente complementare şi indisociabile ale 
„universului semantic” manifestat în şi prin limbaj. 


- Vă mulțumesc pentru amabilitatea cu care mi-aţi răspuns la întrebări! 

NOTE 


! Vezi Eugen Munteanu, Coșeriu, așa cum l-am cunoscut, în „Limba română”, Chişinău 
(XII), nr. 10, 2002, p. 12-14. 


? Vezi A gândi independent este cel mai prețios lucru pentru un tânăr. Un dialog cu Eugen 
Coșeriu despre idealul paidetic, realizat de Eugen Munteanu, în „Cronica, nr. 11, 1992, p. 6-7 
(I) şi nr. 12, 1992, p. 12, 15 (ID). 

* Vezi Eugeniu Coșeriu, Limba română - limbă romanică. Texte manuscrise editate de Nico- 
lae Saramandu, Editura Academiei Române, Bucureşti, 2005. De altfel, chiar Coşeriu măr- 
turisea, în unele situaţii, că sunt doar încercări şi că problemele ar trebui cercetate mai bine. 
De pildă: „Aici o propunere timidă pentru Dunăre: cum ar fi dacă Dunăre ar fi un cuvânt 
refăcut, pe baza unui genitiv: *Dună-lei > Dunărei, cu rotacism; cu articolul -lei, ceea ce 
se înțelege (a fost interpretat) ca un genitiv de la Dunălea, de unde rezultă apoi: Dunărea. 
Forma originară ar fi, în acest caz, pur şi simplu, Duna, care, în general, în aceste ţinuturi, 
provine, evident, din substrat” (p. 31). 

* Wilhelm von Humboldt, Despre diversitatea structurală a limbilor și influența ei asupra 
dezvoltării spirituale a umanității. Versiune românească, introducere, notă asupra ediţiei, 
bibliografie şi indici de Eugen Munteanu, Editura Humanitas, Bucureşti, 2008. 


> Ferdinand de Saussure, Scrieri de lingvistică generală. Text stabilit şi editat de Simon 
Bouquet şi Rudolf Engler, cu colaborarea lui Antoinette Weil, traducere de Luminiţa Boto- 
şineanu, Polirom, Iaşi, 2004. 


€ Eugen Munteanu, Introducere în lingvistică, Polirom, laşi, 2005. 


Eugen Munteanu (născut în 1953), reputat filolog şi universitar ieşean, ilustrează tipul 
cercetătorului ideal pentru domeniul disciplinelor umaniste, în general, şi pentru cel al 
lingvisticii, în special, prin calităţile pe care le posedă. Cunoscător al mai multor limbi 
vechi şi moderne, s-a concentrat îndeosebi asupra studiilor de istorie a filozofiei limba- 
jului (manifestând o predilecție pentru Evul Mediu, scolastici şi Antichitatea târzie), dar 
şi de istorie a limbii române literare. Deşi cercetările sale conturează o sferă de preocu- 
pări ştiinţifice complementare, cele biblice ocupă primul loc. Sunt de amintit, în acest 
sens, lucrarea Studii de lexicologie biblică [2008, a cărei primă versiune, din 1995, a fost 
premiată de Academie], ce introduce o metodă nouă în abordarea textuală, comparativă, 
interlingvistică şi istorică a lexicului de origine biblică a limbii române, şi, de asemenea, 
comentariile — scrise cu rigoare şi erudiție - pentru traducerile biblice publicate în seria 
Monumenta Linguae Dacoromanorum. Ca traducător, a dat culturii noastre versiuni ex- 
celente din Sf. Augustin, Plotin, William Ockham, Thomas de Aquino sau din Emmanuel 
Swedenborg, Wilhelm von Humboldt ş.a. De remarcat este că, în studiile sale privind lim- 
bajul, Eugen Munteanu aplică în mod creator ideile lui Eugeniu Coșeriu, a cărui doctrină 
lingvistică şi-a însuşit-o foarte bine, după cum recunoștea şi „Gigantul de la Tübingen”. 


[C.M.] 


IN MEMORIAM SILVIU BEREJAN 


SILVIU BEREJAN, _ 
CEL MAI DE SEAMA 
LINGVIST AL NOSTRU 


Cu certitudine, lingvistica basarabeană din ultimele două 
decenii a fost dominată de numele lui Silviu Berejan (30. 
VII.1927-10.X1.2007), director al Institutului de Limbă şi 
Literatură al A.$.M. (1987-1991), academician, coordona- 
tor al Secţiei de Ştiinţe Socioumane (1991-1995), director 
al Institutului de Lingvistică al A.$.M. (1995-2000), cer- 
cetător ştiinţific principal al Institutului de Filologie al 
A.Ş.M. (2000-2007). 


În calitate de conducător şi organizator al ştiinţei filolo- 
gice din Republica Moldova, dar şi în cea de competent 
şi experimentat cercetător în domeniu, Silviu Berejan, 
într-o perioadă extrem de importantă pentru destinul 
limbii române de la est de Prut, a avut de spus un cuvânt 
greu şi decisiv în procesul de argumentare şi de eluci- 
dare a caracterului unitar al limbii române, raportat la 
spaţiul geografic de răspândire a ei, de dezavuare, fără 
precedent, în întreaga istorie a Basarabiei, a falsei teorii 

a celor două limbi est-romanice, teorie datând de la 1812, când pământurile 
vechii Moldove dintre Prut şi Nistru au fost incluse în Imperiul Rus. Susţinut 
de titularii A.Ș.M., Institutul de Lingvistică al A.Ș.M., condus de Silviu Bere- 
jan, impune punctul de vedere exclusiv ştiinţific în problema denumirii limbii, 
concluzia A.Ș.M., exprimată la solicitarea Parlamentului Republicii Moldova 
în două rânduri (în 1994 şi, respectiv, în 1996), este concisă şi extrem de exac- 
tă: „...denumirea corectă a limbii de stat (oficiale) a Republicii Moldova este 
Limba Română”. Declaraţia „academică, o veritabilă şi mult prea mult jinduită 
victorie a savanților basarabeni, repurtată şi grație insistenţei şi perseverenţei 
acad. Silviu Berejan, a avut menirea de a pune capăt bizareriilor ideologice ve- 
hiculate, abordând deschis, în bază de argumente seculare, identitatea noastră 
etnolingvistică. 


Mereu actuală, etapa de restaurare şi repunere în circuit a adevărului, aici în 
Basarabia, nu va avea capăt până când masele largi nu vor conștientiza auten- 
tica noastră obârşie, iar pentru această finalitate fiind nevoie, în mod expres, 
de competenţa, acribia, tenacitatea şi de răbdarea omului de știință. Problema 
a fost înţeleasă şi abordată just de către acad. Silviu Berejan, care, în toţi cei 
douăzeci de ani de libertate și democraţie, a scris numeroase, diverse şi va- 
riate ca tematică, dar invariabil profunde ca mesaj şi conţinut, articole, studii, 
comunicări, a redactat rezoluţii, declaraţii, decizii etc. ale diferitor întruniri 
ştiinţifice — toate având o singură ţintă: acumularea de argumente în măsură 
să limpezească definitiv şi pentru totdeauna problema noastră identitară. Fapt 
ilustrat în mod admirabil în ultima carte a lui Silviu Berejan Itinerar sociolingvistic, 
2007, 240 p. (selecţie şi prefață de Alexandru Bantoş) - volum antologic apă- 
rut sub egida Institutului de Filologie al A.Ş.M., cu regret, însă după dispariția 
fizică a autorului. 


Plecarea dintre noi a acad. Silviu Berejan, savant, coleg, prieten, în fine, om de o 
rară modestie şi cumsecădenie, a lăsat în urmă un imens gol. Cei care l-au avut 
întotdeauna aproape de suflet pot recupera pierderea suportată, rememorând 
chipul emblematic al celui mai important şi mai de seamă lingvist al Basarabiei 
prin revalorificarea patrimoniului ştiinţific rămas de la acest fidel şi onest slu- 
jitor al limbii române. 


Şi din acest considerent, la împlinirea a unui an de la trecerea în neființă a 
academicianului Silviu Berejan, revista „Limba Română” publică un grupaj 
de texte dedicate regretatului lingvist. Autorii, păstrând încă vie imaginea 
prietenului şi colegului Silviu Berejan, au formulat răspunsuri la următoarele 
întrebări: 


1. Cum apreciaţi contribuţia academicianului Silviu Berejan la elucidarea 
problemelor legate de denumirea corectă a limbii noastre? 


2. Care sunt calitățile lui Silviu Berejan de conducător şi organizator al 
muncii științifice în domeniul filologiei din Republica Moldova? 

Mai 2001, Chişinău, Academia de Ştiinţe a Moldovei. Silviu Berejan, 
Eugeniu Coşeriu şi alți participanţi la sărbătorirea unui deceniu 
de la fondarea revistei „Limba Română” 


3. Silviu Berejan a fost un adevărat şi onest slujitor al ştiinţei. În ce con- 
text - situații din viaţă, texte publicate, opinii exprimate în cadrul întruni- 
rilor ştiinţifice etc. - aţi cunoscut această ipostază a savantului? 


4. Cunoscut mai mult pentru activitatea de lexicograf şi sociolingvist, 
Silviu Berejan a fost însă și un teoretician remarcabil, mărturie fiind lu- 
crările Contribuţii la studiul infinitivului moldovenesc şi Echivalenţa seman- 
tică a unităţilor lexicale (Cemanmuueckaa >k6u6anenmHocmv nekcuneckux 
edunuu), apărute în 1962 şi, respectiv, în 1973. Vă rugăm să vă referiți la 
aceste preocupări ale regretatului lingvist. 


5. L-aţi cunoscut și în situații mai puţin oficiale - în călătorii, la odihnă, 
în timpul liber? Ce amintiri vă leagă de omul, prietenul și colegul Silviu 
Berejan? 


Invităm cititorii să parcurgă această primă încercare de a înfățișa retrospectiv 
viaţa şi activitatea eminentului om de ştiinţă, precizând că vom continua şi în 
alte numere de revistă să publicăm texte ce vor întregi portretul acad. Silviu 
Berejan. 


Alexandru BANTOȘ 

Nicolae PLECĂCIUNILE NOASTRE, 
MĂTCAŞ ADEVĂRAT BĂRBAT 


AL NEAMULUI! 


1. După 1990, enormă. Spun „după 1990”, deoarece, până 
la acea dată, la Chişinău şi în tot U.R.S.S.-ul, regimul in- 
terzisese nu numai să pronunţi cuvintele „român”, „ro- 
mână”, „Basarabia” cu referire la realităţile din R.S.S.M. 
(era altceva dacă înfierai „regimul burghezo-moşieresc 
român”!), ci chiar să te gândeşti la faptul că eşti român şi 
vorbeşti româneşte. Din păcate, fariseii de azi, care, deşi 
cunosc prea bine situaţia de atunci, continuă să îi incri- 
mineze regretatului academician că nu ar fi fost la fel de 
curajos şi până în 1990. 


Ca mai toţi intelectualii din perioada postbelică, conști- 
ent de faptul că limba vorbită pe malul drept al Prutu- 
lui, în pofida nivelulului de degradare la care ajunsese, 
era limba română, Silviu Berejan s-a angajat cu tot ela- 
nul, cunoştinţele şi capacitatea lui în opera de salvare a 
acesteia în arealul basarabean, de apărare și propagare 
a normelor ei literare, de combatere a devierilor de la 
normă (rezultate mai ales din influența „benefică” a lim- 
bii în care vorbea „întreaga planetă”). Dacă mi-aş pune 
mintea cu fariseii despre care vorbeam, i-aş decepţiona, 
spunându-le că, încă în 1956, sub ochii atotveghetori şi 
atotvăzători ai cenzurii, în lucrarea colectivă Curs de lim- 
bă moldovenească literară contemporană, vol. I, cu con- 
tribuţia personală a tânărului cercetător ştiinţific Silviu 
Berejan, s-a scris, pentru prima dată după 1944, despre 
unitatea de limbă moldo-română! 


Imediat după adoptarea legislației lingvistice, pentru 
a spulbera sinistra predicţie a secretarului doi al PCM 
F. Bondarciuk şi temerile unor intelectuali de bună cre- 
dință cum că, odată cu revenirea la grafie latină, „toată 
republica ar deveni analfabetă”, un grup de lingviști de 
la Academia de Ştiinţe şi din instituţiile de învățământ 
superior din Chişinău a purces de urgenţă la întocmirea 
ghidului Normele ortografice, ortoepice și de punctuație. 
(„Dacă nu ne dau voie s-o numim «română», atunci să 
evităm în genere a o indica în titlu”, a spus, solomonic, 

coordonatorul S. Berejan. Noi înşine, I. Dumeniuk, Gh. Rusnac şi subsemnatul, 
procedaserăm la fel când am predat, în noiembrie 1989, unei edituri obscure 
din Chişinău ghidul Îndrumar de ortografie, care a şi apărut în 1990, înaintea 
lucrării sus-menţionate). La corectura lucrării, împreună cu colegul Ion Dume- 
niuk, fără ştirea coordonatorului, am adăugat, cu de la sine voință, la sfârșitul 
titlului cuvintele „ale limbii române”. Când lucrarea colectivă a apărut cu preci- 
zarea de rigoare, coordonatorul ne-a scrutat o clipă, fără să ne dojenească, după 
cum ne aşteptam, iar faţa lui a schițat un surâs tainic de satisfacție. Poate că, 
din clipa aceea, academicianul a reușit să izgonească definitiv sclavul încătuşat 
din sine şi să se avânte pe aripile libertăţii râvnite de o jumătate de secol. Mă 
bucur sincer că i-am fost alături într-un moment de „slobozenie” (aşa cum m- 
am bucurat şi mai târziu, când l-am ajutat, împreună cu Alexandru Bantoş, pe 
profesorul nostru, academicianul Nicolae Corlăteanu, să rupă tăcerea pe care 
şi-o impusese, în anii marii bătălii pentru limbă şi alfabet, ca pe o mea culpa 
pentru păcatul de a fi pactizat anterior cu diavolul şi să declare, sus şi răspicat, 
de la tribuna din parlament a Conferinţei „Limba română este numele corect 
al limbii noastre” din 20 iulie 1995: „Odată şi odată trebuie să ajungem cu toţii 
la înțelegerea că limba noastră literară trebuie numită cu numele său adevă- 
rat — română”). 


În 1998, când la Chişinău îmi apăruse cartea Român mi-e neamul, românesc 
mi-e graiul, credeam că scrisesem cele mai multe articole în apărarea denumi- 
rii corecte a limbii noastre (limba română) şi a vorbitorilor ei din Basarabia 
(români basarabeni). Ei, aş! S. Berejan (care, în 1995, când aflase că Al. Bantoş, 
sub influenţa demersului politic al preşedintelui Mircea Snegur din 27.04.2005 
către parlament pentru modificarea articolului 13 din Constituţie — acelaşi pre- 
şedinte care, în 1992, când în parlament s-a pus la vot articolul 13 şi a trecut 
formularea agrarienilor „limba moldovenească”, absentase la şedinţă şi care a 
promulgat imediat, fără nicio obiecţie, Constituţia cu formularea agrariană -, 
pune la cale o conferinţă chiar în incinta parlamentului cu genericul „Limba 
română este numele corect al limbii noastre, se întristase de-a binelea, ştiind 
că toate eforturile lingviștilor, ale Prezidiului Academiei, ale diferitor foruri 
ştiinţifice internaţionale nu reușiseră să spargă încăpăţânarea de beton armat 
a deputaţilor agrarieni aflați la putere de a-şi face mendrele, oficializând-o, din 
1992, ca „moldovenească, cu scopul declarat de a ne tăia pofta să mai spunem 
vreodată că suntem români şi să mai nutrim vreo speranţă de unire cu Româ- 
nia) ne-a întrecut toate aşteptările! Itinerarul sociolingvistic al lui S. Berejan, 
apărut recent şi pe care nu-l deţin în momentul când scriu aceste rânduri, 
pentru a putea face şi o statistică elementară probatorie, cred să-mi confirme 
spusele. Pe lângă faptul că ne-a fost port-drapel în marea bătălie, a fost şi un 
luptător curajos, de neînvins. Despre avatarurile identitare ale limbii şi ale vor- 
bitorilor ei din Republica Moldova a vorbit, în nenumărate rânduri, la diverse 
întruniri din republică şi din Țară şi a publicat o serie de articole, studii, inter- 
viuri la Chişinău, Bălți, Iaşi, Suceava, Cluj-Napoca, Bucureşti, Torino, Leipzig. 
Ca un adevărat savant, el nu se lua la trântă cu imbecilul X, Y, Z, care turna la 
braşoave cu nerușinare, de aceea discursul său evită polemicile directe cu un 

limbaj ca la „talcioc” şi ia forma unei argumentări carteziene. Noi, ceilalți, une- 
ori mai cădeam în capcana polemicilor pusă diabolic prin colţuri de herostraţii 
neamului gen Lazarev, Stati, Dziubinski & Co şi mai recurgeam, în asemenea 
cazuri, şi la un limbaj pe potrivă. Silviu Berejan, niciodată. Formula tema, con- 
struia fundamentul teoretic necesar şi începea demonstrarea teoremei: care e 
raportul dintre termenii „dialect - subdialect - grai, „limba standard (exem- 
plară, în terminologia maestrului Eugeniu Coşeriu, pe care îl adora) - limba 
vorbită”, așa-numita „limba moldovenească” şi „limba română”; de ce termenul 
„limba română” acoperă şi semnificaţia termenului „limba (mai exact, vorbi- 
rea) moldovenească, iar ultimul pe a primului - nu, ca, până la urmă, să de- 
monstreze diogenic de simplu şi de frumos că aşa-zisa „limbă moldovenească” 
poate şi trebuie numită „limbă română”, în timp ce „limba moldovenească” nu 
poate şi nici nu va fi folosită vreodată în locul limbii române. 


S. Berejan este cel care a formulat, la solicitarea Parlamentului, din partea Prezi- 
diului Academiei, la 9.09.1994, concluzia privind numele corect al limbii noas- 
tre care trebuie să figureze în Constituţie: limba română. Concluzie solemnă, 
demnă, imbatabilă. Tot el a contribuit la demonstrarea adevărului în problema 
denumirii corecte a limbii noastre pe care a adoptat-o adunarea generală a 
academiei din 28.02.1996. 


Acad. S. Berejan era conştient şi mâhnit peste măsură de irosirea forțelor de 
creaţie în lupta cu impostura şi minciuna crasă. Era indignat de ideologizarea, 
politizarea excesivă, denaturarea în scopuri propagandistice, pentru ca vechii 
nomenclaturiști să se menţină la putere, a unor lucruri sfinte inimii de român 
şi clare ca bună ziua. De multe ori l-am văzut dezolat, necăjit că, în loc să mai 
scrie un studiu, este nevoit să-şi întrerupă activitatea de cercetător laborios în 
probleme de teorie şi filozofie a limbajului şi să se ocupe de lucruri inutile. Pre- 
ocupări futile, cum ar fi spus Ion Mocreac. Dar tocmai pentru că îi era atacată 
„sfânta sfintelor” - limba noastră cea română (apropo, ştiați că la o întrunire 
de pomină din sala mare de la Institutul Pedagogic „Ion Creangă” a Societăţii, 
numită evaziv, cum ni-i feleşagul, „Limba noastră, S. Berejan a fost acela care 
a propus ca, la sigla existentă a numitei societăţi, să fie adăugate cuvintele „cea 
română”: „Limba noastră cea română”?) — nu considera inutil efortul şi se an- 
trena în luptă cu dârzenie îndoită de apărător al cetăţii. 


Regretatul S. Berejan era plin de energie şi avea convingerea că îi va rămâne 
timp pentru a-şi materializa în noi cărți de referință ideile care îl asaltau. Des- 
tinul a decis altfel. M-aş teme să bănuiesc că Al. Bantog ar fi avut o premoniţie 
acum 13 ani, când i-a smuls extrem de modestului intervievat o profesiune de 
credință, zguduitoare prin sinceritatea şi onestitatea care îl caracterizează: 
„„..nu regret totuşi viața trăită, căci, la urma urmei, am studiat şi mi-am apărat, 
cât şi cum am putut, limba neamului. Şi asta vreau s-o afirm acum, înspre apu- 
sul vieţii, deschis: mi-am iubit dintotdeauna limba şi neamul și anume aceste 
sentimente mi-au insuflat energie şi putere de rezistenţă. Le voi iubi şi în conti- 
nuare cu aceeași intensitate şi le voi apăra cu aceeași perseverenţă în orice situ- 
aţie. Cu convingerea fermă şi cu credinţa nestrămutată că numai aşa e bine, îmi 

voi duce crucea până la capăt”. Nu ascund că mi-ar plăcea şi mie să subscriu la 
spusele marelui savant. 


2. Calitățile de conducător şi de organizator al muncii colective cred că rezul- 
tă din extraordinarele calități morale ale lui Silviu Berejan: autodisciplină şi 
exigență maximă faţă de sine (la început impuse, probabil, ulterior devenite o 
necesitate); o capacitate de muncă fenomenală (în perioada 1978-1985, când 
ne angajase prin cumul - subsemnatul, Ion Mocreac şi Gheorghe Rusnac - pe 
post de redactori la volumul II al Dicţionarului explicativ al limbii moldove- 
neşti, după o zi de muncă la institut, ne întrunea serile la domiciliul său, unde 
lucram fără întrerupere până pe la orele 22-23, când cei doi colegi plecau acasă, 
iar eu, întrucât locuiam în același bloc, mai rămâneam pentru vreo oră-două, 
să punem la punct cazurile mai dificile, rămase nesoluţionate. Ceea ce m-a fra- 
pat îndeosebi este că, deşi ne frământam împreună la definirea sensului unui 
cuvânt, dumnealui este cel care făcea şi munca de rutină - trecerea definiţiilor 
manu propria pe fişe, jenându-se să ne propună vreunuia dintre noi efectuarea 
acestei operaţii istovitoare); un simţ elevat al datoriei, respectul necondiţionat 
faţă de cei din jur, ataşamentul față de adevărații prieteni; atenţie şi compasiune 
pentru colegi; frica de a comite o nedreptate; modestie excesivă; onestitate; o 
corectitudine şi o delicateţe cum rar mai întâlneşti în ziua de azi; dăruire totală 
muncii de cercetător; acribie şi pedanterie de scrib. N-a alergat după glorie şi 
lauri. Când activitatea îi era apreciată, considera aceasta drept un lucru firesc. 
Se întrista însă când erau încununaţi cu lauri unii care, în toiul bătăliei pentru 
limbă şi alfabet, se cam ascundeau prin buruieni („Să mai scrie şi heralzii!, 
zicea, cu necaz, câteodată, când i se propunea vreun material). Mi-aş permite 
totuși să relev câteva trăsături ale capului de şcoală lingvistică şi organiza- 
torului muncii de cercetare colectivă Silviu Berejan: punctualitate; model în 
efectuarea muncii pe care o presta; munca sârguincioasă, cot la cot cu colegii, 
la realizarea proiectelor comune; colegialitate; simţul de datorie adusă la în- 
deplinire nu ca urmare a fricii, ci a unei conştiinţe înalte, a remușcării în fața 
propriei conştiinţe pentru un lucru amânat sau făcut de mântuială; susține- 
rea tinerilor în creşterea lor profesională; repartizarea imparțţială a modestelor 
mijloace financiare ale institutului pentru participarea colaboratorilor la mani- 
festări ştiinţifice de prestigiu din ţară şi de peste hotare. În calitate de director al 
Institutului de Lingvistică, prin contribuţii personale şi meritorii şi numele pe 
care şi-l câştigase pe drept în lingvistica sovietică şi în cea universală, prin atra- 
gerea unor cercetători din cadrul Academiei (Maria Cosniceanu, Vasile Pavel 
etc.) la lucrări europene de anvergură în domeniul dialectologiei, antroponi- 
miei, sociolingvisticii, a introdus instituţia în circuitul de colaborări şi evaluări 
de proiecte internaţionale, sporindu-i prestigiul. Convingătoare sunt, în acest 
sens, colaborările cu Institutul de Lingvistică al A.Ş. din U.R.S.S., cu institutul 
de specialitate al A.Ş. din Ucraina, cu Catedra de Romanistică a Universităţii 
„Taras Şevcenko” din Kiev, cu institutele academice de profil din Bucureşti, Iași, 
Cluj-Napoca, cu catedrele de limba română de la Universitatea „Al. I. Cuza” din 
laşi şi „Ştefan cel Mare” din Suceava, la organizarea şi participarea la diverse 
conferinţe, întruniri, simpozioane republicane, unionale, internaţionale. Ace- 

laşi centru ştiinţific coordona activităţile de cercetare în domeniul limbii din 
instituţiile de învățământ superior din republică, iar prin participarea membri- 
lor institutului în diverse comisii de examinare, instructive, metodice, de întoc- 
mire, discutare şi aprobare a manualelor şi a programelor şcolare etc. veghea 
la pregătirea profesională a cadrelor didactice şi de cercetare în domeniu și la 
educarea lingvistică a tinerelor generaţii. În calitate de academician coordona- 
tor al Secţiei de Ştiinţe Socioumane a contribuit substanţial la dirijiarea selec- 
tiei tematicii de cercetare a institutelor de ramură, la restructurarea unităților 
anchilozate, a înviorat, dar a şi supus unui control mai riguros eficiența muncii 
de cercetare din academie. 


3. În primul rând, prin lucrările sale S. Berejan nu scria texte pentru satisfa- 
cerea orgoliului personal, ci pentru că întotdeauna avea un cuvânt de spus 
în problemă. Logica expunerii, argumentarea, stilul clar şi concis, structurarea 
lucrării, expunerea ideilor şi formularea de concluzii pe capitole, subcapito- 
le, paragrafe, subparagrafe, puncte, subpuncte etc. îi conferă textului rigoarea 
ştiinţelor exacte. (Se vede că nu în zadar tânărul S. Berejan studiase un an la 
Facultatea de Matematică.) În al doilea rând, în cadrul unor ample reuniuni 
ştiinţifice demonstra o dicție şi o expunere impecabile, respecta cu stricteţe 
timpul prevăzut de program. Răspunsurile la întrebări erau la obiect, concise 
şi convingătoare. Am să vă relatez doar două din multele cazuri de manifes- 
tare a probităţii ştiinţifice a savantului Berejan. Primul. În timpurile de tristă 
pomină, când nu li se putea spune lucrurilor pe nume, S. Berejan încerca şi 
atunci să fie onest cu sine şi cu interlocutorii săi. Îmi amintesc de anul 1972, 
când la Chişinău, la Conferinţa unională în probleme de tipologia asemănă- 
rilor şi deosebirilor dintre limbile înrudite, referatul comun din partea insti- 
tutului, pregătit cu participarea directă a lui S. Berejan, a trezit în sala mare 
de şedinţe a academiei mai întâi o nedumerire, iar până la urmă - un răsuflu 
uşor şi o înviorare în ochii publicului: era pentru prima oară când, la un for de 
prestigiu, în baza aplicării teoriei variabilităţii teritoriale a limbilor standard, 
dezvoltată şi de şcoala sovietică de lingvistică (G. V. Stepanov, A. I. Domaşnev, 
A. D. Schweizer, V. G. Gak, E. A. Referovskaja, R. A. Budagov etc.), se afirma că 
raportul dintre limba moldovenească şi cea română este acelaşi cu raportul 
dintre limba spaniolă din metropolă (Spania) şi varietățile teritoriale de spani- 
olă vorbite în țările Americii Centrale şi de Sud (cu excepţia Braziliei, în care 
se vorbeşte o variantă a portughezei), respectiv - cu raportul dintre engleza de 
pe continentul european (Anglia) şi engleza din fostele colonii britanice sau 
din America şi Australia, cu raportul dintre franceza din Franţa şi variantele 
teritoriale ale francezei din alte țări etc. Idee extrem de curajoasă pentru acele 
vremuri (pe care o susținuse şi subsemnatul încă în 1967, în teza sa de docto- 
rat). S. Berejan putea fi fericit: şi referatul a fost întâmpinat cu brio de public, şi 
adevărul a fost promovat într-un limbaj mai mult sau mai puţin esopic. Ceea ce 
intriga era faptul că toţi — dar toţi! - corifeii teoriei variabilităţii de la Moscova, 
sosiți la Chişinău, militau cu fervoare pentru unitatea limbilor din metropole 
şi a variantelor teritoriale ale acestora de pe glob şi numai când venea vorba de 
„moldovenească” o scăldau în două ape în sensul că da, are trăsături apropiate 

cu româna, dar, în calitate de limba naţională a moldovenilor, ea îndeplinește 
toate trăsăturile unei limbi naţionale de sine stătătoare. Stai, bădie! Cum vine 
treaba asta? Dar variantele teritoriale ale englezei, spaniolei, germanei, france- 
zei, portughezei etc. din alte țări decât metropola nu îndeplinesc aceleaşi func- 
ţii?! În cazul dat totuşi se vorbeşte de variante teritoriale încadrate în sistemul 
aceleiași limbi cu limba din metropolă, iar moldoveneasca face excepţie de la 
regulă, nu ţine de limba română, acestea sunt două limbi romanice diferite? 
Halal teoreticieni! lată ce înseamnă imixtiune a politicului şi ideologicului în 
treburile ştiinţei! Până la urmă, autorităţile de la Chişinău, împreună cu cele 
din centru, i-au convins pe musafiri să nu se amestece în „treburile interne” 
(lingvistice) ale R.S.S.M. şi aceştia au sacrificat conjuncturii politice obiectivi- 
tatea ştiinţifică. Prima variantă a broşurii cu materialele conferinței a fost dată 
sub cuţit, iar cea de a doua, citită cu lupa şi scuturată de orice idee „subversivă” 
din referatul comun al moldovenilor, care nu mai semăna câtuși de puţin cu 
cele afirmate la conferință, a apărut abia în 1976. Dar maurul putea să doarmă 
cu conştiinţa împăcată: îşi făcuse bine treaba! 


Al doilea caz. În toamna lui 1988, când străzile Chișinăului duduiau sub paşii 
„gloatelor” dezlănţuite (cum erau numiţi de oficialități şi de ciracii ministrului 
de interne de atunci Vladimir Nicolaevici Voronin) de oameni simpli veniţi din 
toate colțurile „bătrânei” Moldove „pentru a asalta cerul”, adică să ceară „Lim- 
bă! Alfabet latin!, conducerea Institutului de Lingvistică al A.Ş.M. îi invitase 
pe colaboratorii Sectorului de Limbi Romanice de la Institutul de Lingvistică 
al A.Ş. din U.R.S.S. la o şedinţă comună, în cadrul căreia să se discute cele 
trei chestiuni principiale, care frământau întreaga republică: 1) Recunoaşterea 
identităţii dintre limba moldovenească şi limba română; 2) Atribuirea limbii 
moldoveneşti a statutului de limbă oficială pe teritoriul R.M.; 3) Recunoașterea 
necesităţii de a reveni la scrisul latin. Ţin minte, prof. univ. Anatol Ciobanu a 
sărit ca ars când l-a auzit pe V. M. Solnţev, directorul Institutului de Lingvistică 
al A.Ş. din U.R.S.S. spunând că moscoviţii au venit să discute, nu să ia vreun fel 
de decizii. Cum adică, republica e un vulcan gata-gata să erupă, iar noi numai 
să discutăm?! A propus să fie format un secretariat ad-hoc, care să fixeze opi- 
niile savanților, să întocmească un proiect de rezoluţie, care să fie pus, la finele 
lucrărilor, la vot, iar hotărârile ședinței să fie înaintate conducerii de vârf a re- 
publicii pentru a fi luate măsurile ce se impuneau. Slavă Domnului, propunerea 
dlui profesor a trecut, organul de lucru a fost nominalizat şi aprobat, discuţiile 
care, la început, luaseră o turnură cam neclară au fost canalizate în albia nece- 
sară, astfel că cei care luau cuvântul trebuiau să-şi spună, volens-nolens, deschis 
păsul. S. Berejan, care era în prezidiul şedinţei, parcă luase apă în gură (poate şi 
de aceea că, peste un an, venea cooptarea de noi membri ai academiei? - mi-aş 
permite să întreb puţin malitios). Unul dintre simpaticii discipoli ai Domniei 
Sale, mare patriot, dar şi bun mehenghi, îşi pierde răbdarea, ia şi trimite în pre- 
zidiu cu adresă concretă o ţidulă, prin care îi solicita lui S. Berejan să-şi spună 
răspicat punctul de vedere în problemele abordate, care frământă opinia publi- 
că. Înlemnisem de emoție pentru mentorul meu spiritual. Parcă-l văd pe Silviu 
Grigorevici, emoţionat, roşu ca stacojul, vorbind de la tribună: „Dar oare se mai 

îndoiește cineva că eu sunt pentru atribuirea statutului de limbă de stat limbii 
pe care mi-au lăsat-o părinţii şi înaintaşii? Dar oare eu să fiu acela care s-ar 
îndoi de unitatea de limbă moldo-română? În sfârşit, oare se îndoieşte cineva 
că eu aş vrea să revin la lumina crinilor latini, ale căror petale îmi produceau 
îmbătătorul fior de îndrăgostit în anii mei de şcoală?”. Sala - electrizată, aplauze 
frenetice. Am răsuflat ușurat, m-am bucurat ca pentru fratele meu (fie-i țărâna 
uşoară). Ce luptă cumplită trebuie să se fi dat în sufletul unui om prins între 
Scila şi Caribda cruntelor realități de Gulag ideologic, în care ne zbăteam şi ne 
sufocam toţi, şi onestitatea şi demnitatea de om şi savant! A învins onestitatea 
şi demnitatea, adevărul a biruit frica! Plecăciunile noastre, adevărat bărbat al 
neamului! 


În al treilea rând, în discuţii, la care am avut onoarea să particip uneori, îşi 
respecta interlocutorul, mai ales dacă vedea că acesta din urmă vine cu idei 
pe care reuşeşte să le susțină. Îşi verifica rigoarea propriilor argumentări şi nu 
se jena să recunoască un argument forte al partenerului. Intransigent, gata să 
meargă până în pânzele albe în combaterea unor stupidități lansate pe şest de 
către adepţii „moldovenismului primitiv”. Lingvistica teoretică a pierdut câte- 
va lucrări de valoare pe care nu a mai reuşit să le scrie teoreticianul Berejan 
din cauza hărțuielilor în materie de limbă „create? de nulitățile ce executau o 
comandă politică. 


4. Silviu Berejan a avut ambiția să aplice principiile filozofiei dialectice la exa- 
minarea, comentarea şi clasificarea unităţilor limbii. În pas cu marea lingvisti- 
că, savantul ne-a învăţat an de an, în cadrul seminarului metodologic pe care îl 
conducea, să delimităm, la tratarea noţiunilor din ştiinţa noastră, planul onto- 
logic de cel gnoseologic, esența de fenomen, abstractul de concret, particularul 
de general, necesarul de accidental, nivelul limbii de cel al vorbirii, sistemul de 
structură, planul expresiei de planul conţinutului, relațiile paradigmatice de 
cele sintagmatice etc. (Ion Eţcu este primul care i-a urmat cu fidelitate princi- 
piile, a se vedea Tipologia propoziţiilor...). Nu m-aş lăsa provocat să caracteri- 
zez cele două lucrări fundamentale ale autorului, căci acestea au fost analizate 
profund şi competent, la vremea apariţiei lor, de către reputați specialişti de 
la noi şi de pe alte meleaguri. Prima, despre infinitiv, este scrisă în „dulcele 
stil clasic” al lingvisticii tradiționale, în care predomina, de regulă, analiza în 
plan sincronic, cu rare incursiuni în diacronie (istorie). Cea de-a doua lucrare, 
Echivalența semantică a unităţilor lexicale, este o mostră de studiu teoretic fun- 
damental din lingvistica modernă (mai concret, din semantica funcţională). 
Chiar dacă cineva ar încerca să afirme că Silviu Berejan nu a descoperit ame- 
rici în teoria lingvistică propriu-zisă, căci ideile de sistem, structură, câmpuri 
semantice, trăsături semantice minimale generice şi diferenţiale, semnificat şi 
semnificant, paradigmă, sintagmă, relații paradigmatice / relații sintagmatice 
etc. circulau ca o fantomă în Europa, regretatul lingvist este primul care a reuşit 
să le aplice iscusit şi creator, să le sintetizeze într-o lucrare de proporţii, dând 
construcției pe care a înălțat-o aspect de întreg riguros, armonios, elegant, trai- 
nic, imperisabil. Trecută necruţător prin sita bună şi deasă a analizei dihotomi- 

ce limbă - vorbire, sincronie - diacronie, paradigmatică - sintagmatică, planul 
expresiei - planul conținutului, sistemul şi structura limbii, câmpuri semantice 
şi câmpuri noţionale, raportul dintre relaţiile omolexice - omosemice, para- 
lexice - parasemice, eterolexice - eterosemice, supusă analizei componenţiale 
în seme, problema omosemantelor (sinonimele, în terminologia tradițională) a 
fost, în sfârşit, elucidată. Acestea trebuie distinse net de parasemante, cu care 
se confundă frecvent în lingvistica / lexicografia tradițională, cu atât mai mult 
de eterosemante. Principiul anunţat pentru prima oară la noi este pus în apli- 
care cu rigurozitate, de asemenea pentru prima oară, şi în practica lexicogra- 
fică mondială, la explicarea semnificaţiilor unităţilor lexicale în volumul II al 
DELM-ului, editat în 1985. Lui S. Berejan nu i-a ajuns timp să pună pe hârtie 
principiile lexicografiei semantico-funcționale, cartea de vis şi cântecul de le- 
bădă al savantului. 


5. Alături de dl redactor-şef al revistei „Limba Română” Al. Bantoş, de acade- 
micianul Petru Soltan, de profesorul Petru 'Tolocenco, pe atunci rector al Uni- 
versității din Tiraspol cu sediul la Chişinău, academicianul Silviu Berejan a fost 
omul de omenie care m-a consolat în perioada de după demiterea, în aprilie 
1994, din funcţia de ministru al ştiinţei şi învățământului, când, rămas fără o 
bucată de pâine pentru „păcatele” de a fi „românizat” sistemul moldovenesc de 
învățământ şi de a fi „reetnizat” (alias „românizat”) tânăra generaţie de elevi şi 
studenți moldoveni, mi s-a îngrădit, de către oficialități şi partidul democrat- 
agrar, care ajunsese la putere, revenirea nu numai la catedra de la Universitatea 
Pedagogică „Ion Creangă, ci şi, în genere, în orice instituţie tangentă cu acti- 
vitatea ideologică. Mai mult decât atât, dl rector îmi oferea postul de profesor, 
iar dl academician se retrăgea pe alt post pentru a mi-l oferi pe cel de director 
al Institutului de Lingvistică. O, sancta simplicitas! Creduli ca şi subsemnatul, ei 
nu ştiau că intrasem în categoria proscrişilor, iar soarta acestora, după cum se 
ştie, este pecetluită pentru mult timp, dacă nu pentru totdeauna. M-a emoţio- 
nat până la lacrimi generozitatea și cumsecădenia lor într-un moment de cum- 
pănă, în care vechii prieteni şi venerabilii ministrului de odinioară se fereau 
de mine ca de un ciumat. Să vegheze bunul Dumnezeu tihna sus-numiţilor şi 
bunăstarea familiilor Domniilor lor! 


M-aş referi şi la un caz nostim, când pedantul lingvist şi bunul cunoscător 
al subtilităţilor limbii materne Silviu Berejan se pomenise redactat de către 
istoricul, patriotul şi simpatizantul Frontului Popular Creştin-Democrat Foca 
Obadă. Multă lume, chiar din personalitățile care făceau parte din componen- 
ţa Comisiei interdepartamentale pentru problemele şi perspectivele dezvol- 
tării limbii moldoveneşti de pe lângă fostul Prezidiu al Sovietului Suprem al 
R.S.S.M. (supranumită, după istoricele ei decizii din decembrie 1998, „Comisie 
de salvare a limbii”), al cărei secretar a avut onoarea să fie subsemnatul, nu 
cunoaşte amănuntul că, după fiecare şedinţă, trebuia întocmit de urgenţă, în 
limbajul „de lemn” al timpului, un comunicat laconic, chibzuit, moderat, care să 
conțină informaţii de ordin general, acesta urmând să treacă prin furcile cau- 
dine ale ATEM-ului, să obţină ok-ul, să revină la secretariat şi, după aprobarea 

preşedintelui A. Mocanu, să fie transmis presei pentru publicare. Devenise o 
obişnuinţă ca bietul S. Berejan, neîntrecut stilist, să rămână după fiecare şedin- 
tă, nesilit de nimeni, pentru redactarea informaţiei respective. Ei bine, după 
ce textul era definitivat, cu mulțumirile mele de rigoare, dl academician pleca 
spre casă ori institut cu sentimentul datoriei împlinite, eu trimițând materia- 
lul la ATEM şi așteptând verdictul. Ce-o fi avut dl Obadă cu viitorul ministru 
Mătcaş, care nu avea să-l mai accepte în minister pe consăteanul d-sale Simion 
Musteaţă (fapt pentru care patriotul Obadă s-a războit ulterior cu ministrul în 
funcţie în presă, acuzându-l de preluare de la români a Legii învățământului, 
de greşeli de limbă şi stil - în legea preluată de la români?! - etc.), dar ştiu că 
de fiecare dată înnegrea cu un stilou cu tuş textul care-i era transmis, întorcând 
propoziţiile de la coadă la cap, când erau formulate de la cap la coadă („să nu 
se mai ţină atât de băţos ditamai secretarul Mătcaș, să ştie el cu cine are de-a 
face la ATEM!”). Nu i-am spus niciodată academicianului (nu ştiu cum ar fi 
reacționat la prostia omenească, dar îl rog să mă ierte de acolo, din ceruri) de 
sângele rău pe care mi-l făcea Foca Obadă, fără să aibă habar că lovea în cel mai 
bun cunoscător al normelor literare şi stilistice ale limbii române. 


Şi, pentru a nu lungi vorba, am să evoc un caz mai sentimental. Într-un ajun 
de 8 Martie 1989, când toți bărbaţii Chişinăului alergau pe străzi cu flori şi 
cadouri pentru soţii şi iubite, noi, subsemnatul, academicianul Silviu Berejan şi 
profesorul universitar Ion Mocreac, membri ai amintitei Comisii interdeparta- 
mentale, ne întorceam de la academie dintr-o şedinţă de lucru, în care tatonam 
opiniile unor personalități privind susținerea propunerii comisiei de a reveni 
la alfabetul latin (la şedinţă participase şi era în aserțiunea noastră, fapt pentru 
care îi rămânem recunoscători, şi prof. Alexandru Zavtur, personalitate din 
tagma ideologilor, cunoscută şi apreciată şi „sus, la palat). Eram sub impresia 
declaraţiei lui Andrei Lupan că, în pofida unor reţineri pe care le avea, nu poa- 
te să nu fie de acord cu propunerile comisiei, pentru că la şcoală copiii îi scot 
ochii nepoţelului că bunicu-său nu ar dori revenirea la scrisul latin şi nici n-ar 
recunoaște că limba moldovenească e una şi aceeaşi cu limba română. Bietul 
bătrânul poet, ajunsese să-l învețe nepoţelul care este adevărul adevărat cu 
privire la limba noastră cea română!... 


Cum mergeam așa, obosiţi şi plini de jale, numai ce-l aud pe academician adre- 
sându-i-se colegului de facultate şi de breaslă: „Măi Ioane, adevărații bărbaţi le 
duc soțiilor flori, iar noi ne ducem acasă ca niște fraieri”. „Nu-i baiu, fraților”, 
scap eu vorba din gură şi continui cu o parafrazare dintr-un scriitor francez, 
despre care auzisem la şcoală: „Revenim la grafia latină şi ne întoarcem să cule- 
gem ghiocei!”. La grafie am revenit, dar de întors la cules de ghiocei nu ne-am 
mai întors... lertaţi-ne, vă rugăm, uitarea, iubite Domnule Academician! 

Stelian O CONŞTIINŢĂ A LINGVISTICII 
DUMISTRĂCEL ROMÂNEŞTI CONTEMPORANE 


Mai întâi, cer permisiunea să pun prezenta intervenție sub 
semnul unei precizări de tip liminar: atunci când se răspun- 
de unei iniţiative de genul celei de faţă, nu este cu totul exclu- 
să supoziţia că răspunsurile ar putea fi de circumstanță (dat 
fiind şi faptul că... de mortuis nil nisi bene!). Aparținând 
categoriei celor lipsiţi de spontaneitate, invoc astfel o scuză 
pentru faptul că cele mai multe dintre ideile şi cuvintele din 
răspunsurile de acum pot fi regăsite în texte scrise in ho- 
norem și (din păcate) in memoriam Silviu Berejan; așadar 
solicit bunăvoință: nu această împrejurare mi-au provocat 
cuvintele de prețuire şi de admiraţie de acum; aceste gânduri 
și trăiri reprezintă pentru mine o constantă şi vor rămâne o 
permanenţă... Căci Silviu Berejan este simbolul omului de 
ştiinţă care a răspuns provocărilor istoriei şi, totodată, pro- 
vocărilor oamenilor. Dacă asupra primului aspect ne propu- 
nem să ne oprim, ceva mai pe larg, în continuare, în ceea ce-i 
priveşte pe oameni ne putem referi la două categorii: cei care, 
într-adevăr, voiau să-i afle punctul de vedere în legătură cu 
problemele capitale cu care s-a confruntat (şi se confrun- 
tă încă) viața politică, ştiinţa şi contemporanii noştri după 
1989 şi cărora savantul şi omul cetăţii le-a acordat intervi- 
uri, exemplare prin conținut și prin abordare, şi cei (fie dați 
uitării!) care-l mai contestă (?), care-i aduc diferite imputări. 
Iar acestora omul de ştiinţă nu le-a rămas dator, căci nu s-a 
lăsat sedus de perfida lor inocenţă (de exemplu, de ce lingvis- 
tul a folosit înainte termenul de „limba moldovenească”, iar 
acum suține că este limba română și altele ca acestea!). 


Chiar ca urmare a celor invocate, cer totodată permisiunea ca, 
în răspunsurile ce urmează, să preiau în felul meu tema de bază 
a discuţiei și punctele de interes ale întrebărilor din chestionar. 


1. Cu perspectiva cunoaşterii profunde a imperativelor 
etapei, a gravelor responsabilităţi ce le reveneau științei 
şi forurilor conducătoare ale instituţiilor acesteia, Silviu 
Berejan a fost figura centrală, prin conştiinţă, dar şi prin 

funcţie (în calitate de coordonator al Secţiei de Ştiinţe Umaniste a Academiei 
Republicii Moldova), a mişcării pe care Magistrul Eugeniu Coșeriu, de care l-a 
legat o caldă prietenie şi care i-a apreciat opera, a numit-o „revoluţia lingvis- 
tică” de la Chişinău. În această ordine de idei, a fost şi trebuie elogiat modul 
în care Silviu Berejan s-a manifestat atât prin intervenţiile convingătoare şi 
decisive la precizarea atitudinii Academiei de Ştiinţe a Moldovei cu privire la 
legiferarea statutului de limbă oficială de stat a limbii române în Republica Mol- 
dova şi față de utilizarea corectă din punct de vedere istoric şi ştiinţific a acestui 
glotonim, cât şi prin prezenţa, semnificativă, a lingviștilor moldoveni la reu- 
niunile internaţionale, desfăşurate în special între anii 1991 şi 1996, având ca 
temă definirea conceptelor la care ne-am referit. Lingvistul, ca şi colaboratorii 
săi, şi-a(u) asumat misiunea de a „deschide ochii” autorităţilor, iar soluţionarea 
nedreaptă şi neadecvată a problemei limbii de stat a constituit, după analistul 
politic, o marcă a lipsei privind adevărata suveranitate şi independenţă a țării. 
De exemplu, prin răspunsurile din cadrul a diferite interviuri (printre care şi 
cele acordate lui Alexandru Bantoş), luăm act de evocarea şi consemnarea celor 
mai multe aspecte din ceea ce a reprezentat activitatea Institutului de Lingvis- 
tică al Academiei (al cărui director a fost şi, în spirit, rămâne mereu), a rela- 
ţiilor acestuia cu instituţii de profil similar din România, a prezenţei, poziţiei 
şi a prestaţiilor lingviştilor moldoveni la manifestări ştiinţifice internaţionale 
consacrate stării limbii române, în general, şi statutului acesteia din perspecti- 
va progresului cultural şi ştiinţific în Republica Moldova. Dintre numeroasele 
clarificări aduse aici privind situaţiile măcar confuze şi contradictorii, dacă nu 
de-a dreptul absurde, în care s-au desfăşurat discuţiile având ca obiect statutul 
limbii române în Republica Moldova, o reținem pe aceea ilustrată de replica 
pe care academicianului Silviu Berejan a dat-o celor care îi impută că, înainte 
de 1989, a folosit el însuși glotonimul „limba moldovenească”: aceştia sunt, de 
fapt, ei înşişi sau interpuşii lor, cei care, înainte, „ne impuneau această aberaţie, 
insuflându-ne frica de a fi consideraţi, în caz contrar, dușmani ai puterii şi ai 
poporului” (semnificativă expresie a limbii de lemn comuniste totalitare!). Re- 
ținem, de asemenea, faptul că în „Revistă de Lingvistică şi Ştiinţă Literară, al 
cărei redactor-şef a fost timp de mai multe decenii, au fost publicate numeroase 
şi semnificative studii şi articole privind statutul şi drepturile limbii române în 
Republica Moldova. 


2. Mă voi referi, preferenţial, fireşte, la programele comune de cercetări ale co- 
laboratorilor săi de la Chişinău şi ale celor de la Iași în domeniul dialectologiei 
şi limbii române literare, abordate începând din anul 1991. Formaţia ştiinţifică, 
multilaterală, şi competențele, de excepţie, ale savantului Silviu Berejan şi-au 
pus amprenta asupra orientării şi desfăşurării acestor programe. Cu sprijinul 
clarvăzător şi eficient al lui Silviu Berejan (date fiind şi funcţiile menţionate), 
am proiectat anchetele din cadrul proiectului „Graiurile româneşti de la est 
de Carpaţi. Socio- şi etnotexte” (cercetări şi înregistrări de texte tematice în 
30 de localităţi din România, Republica Moldova şi Ucraina), lansat printr-o 
masă rotundă „Cercetările de dialectologie” (Chişinău, martie 1992), şi tot atât 
de mult îi datorează colegii noştri de la Bucureşti în ceea ce priveşte proiectul, 

de aceeași viziune integratoare culturală și ştiinţifică, „Graiuri româneşti din 
Basarabia, Transnistria, nordul Bucovinei și nordul Maramureşului”, ca şi acela 
la care au participat universitari de la Iași şi de la Leipzig, finalizat în volumele 
tipărite sub titlul „Limba română vorbită în Moldova istorică”. 


Amintim, cu recunoştinţă şi în aceeaşi ordine de idei, rolul important al celui 
evocat la fixarea obiectivelor, la fundamentarea principiilor şi la stabilirea me- 
todei de lucru la alte teme de colaborare: Devierea de la normele limbii literare 
în publicaţiile periodice din Republica Moldova, redactarea de lucrări lexicogra- 
fice, cercetări de toponimie de pe cele două maluri ale Prutului etc. Pentru 
desfășurarea eficientă și în condiţii favorabile a acestor colaborări, Institutul 
condus de acad. Silviu Berejan a organizat manifestări ştiinţifice şi a asigurat o 
permanentă confruntare de idei între lingviştii de la Chişinău şi cei de la Iaşi. 
Şi îi mai suntem recunoscători pentru onoarea ce ne-a făcut-o de a ne atrage 
în calitate de colaboratori la „Revistă de Lingvistică și Știință Literară, un ade- 
vărat copil de suflet al savantului, care avea grijă să primim, noi, colegii de la 
Bucureşti sau de la Suceava, dar şi lingviştii din Germania, fiecare număr nou 
apărut, o împrejurare de natură să cunoaştem şi să apreciem ştiinţa şi talentele 
lingviştilor şi literaţilor moldoveni. A fost, şi aceasta, una din preocupările care 
au făcut din Silviu Berejan o personalitate de profundă semnificaţie pentru 
profilul şi destinul unei comunități, profesionale şi de aspirații, în anii unor 
transformări definitorii pentru afirmarea etniei, a limbii şi a culturii româneşti 
în Moldova dintre Prut și Nistru. 


3, 4. De experienţa, de însuflețirea savantului-cetăţean au avut de profitat cercetă- 
tori din diferite generaţii care i-au ascultat comunicările la manifestări ştiinţifice 
naționale și internaţionale dedicate studierii limbii, literaturii și culturii, desfă- 
şurate sub semnul „Zilelor academice ieşene”, la simpozioanele „Limba română 
azi”, la ediţiile „Conferinţei naţionale de lingvistică” sau la conferințele Secţiei de 
Filologie a Academiei Române intitulate „Limba română şi relaţiile ei cu istoria 
şi cultura românilor”, şi ne face plăcere să amintim, în mod deosebit, participarea 
acestui prieten de la Chişinău la simpozioanele Asociaţiei Culturale „Alexandru 
Philippide”. Astfel, Silviu Berejan ne-a ajutat, pe toţi, prin legături de ştiinţă şi de 
conştiinţă, să ne cunoaştem reciproc, să-i cunoaştem şi să-i prețuim pe colegii de 
la Chişinău, ca şi pe cei de la Bălţi, centru universitar de adopţie spirituală pentru 
marele dispărut, unde ne-am întâlnit de multe ori convocați spiritual de respec- 
tul şi admiraţia pentru devotatul Profesor bălțean. 


Dacă poziţia ştiinţifică şi meritele celui evocat prin lucrările citate reprezintă, 
de drept, obiectul aprecierii celor care sunt implicaţi direct în cercetările de 
profil, în ceea ce mă priveşte, aş vrea să menţionez totuşi un anumit aspect. 
Pentru lingviștii din România, de la cărţile respective şi până la ultimele ar- 
ticole de teorie a limbii publicate, opera lui Silviu Berejan constituie o poartă 
deschisă spre valorile din literatura de specialitate rusă şi din aceea din spațiul 
pe care astăzi îl numim „ex-sovietic”, mai puţin accesibilă nouă. Pe de altă par- 
te, ca teoretician reputat şi slujitor consecvent al acestui (mai) arid domeniu de 
investigaţie, Silviu Berejan, chiar prin implicarea în dezbaterile de sociolingvis- 

tică, a răspuns, sui-generis, la comandamentul reprezentat de orientarea pe care 
Magistrul Eugeniu Coşeriu a readus-o în lingvistica de la sfârșitul secolului 
trecut şi pentru mileniul următor, reprezentând umanizarea acesteia. De altfel, 
fără nici o exagerare, putem raporta acţiunile filologilor moldoveni, şi în spe- 
cial cele ale lui Silviu Berejan, din anii „revoluţiei lingvistice, la preocupările 
pentru limbă ale scriitorilor români de la 1848 şi din anii Unirii: spirit civic, 
angajare deplină în slujirea conaţionalilor, atât prin scris, cât şi prin fapte; ca 
publicişti şi editori ei s-au implicat direct în viaţa politică şi publică. Dar fapta 
lor nu s-a constituit şi nu se constituie doar într-un simplu demers de „politică 
lingvistică”, ci capătă prestigiul dat de întemeierea pe o solidă teorie, cu presti- 
giul pe care îl aduce aceasta. 


5. Personal, am luat cunoştinţă de numele Silviu Berejan din paginile revistei 
„Limba şi literatura moldovenească, dar, mai ales, atunci când, în 1963, fiind se- 
cretar ştiinţific al revistei Institutului (de astăzi) „Alexandru Philippide, regretata 
profesoară Ecaterina Teodorescu a publicat, aici, o temeinică analiză, cuprinzând 
meritate aprecieri, asupra monografiei Contribuţii la studiul infinitivului moldo- 
venesc. Pe lângă aceasta, şi alte lucrări ale lingvistului Silviu Berejan erau de pe 
atunci bine cunoscute în România, fiind recenzate, respectiv citite şi citate în 
reviste de specialitate imediat după apariţie (mă refer, de exemplu, în spirit de 
solidaritate românească, şi la o recenzie, la același volum, a Feliciei Şerban, de 
la Cluj-Napoca, din Cercetări de lingvistică, 1975). Dar preocupările sale au fost 
cunoscute şi datorită publicării unor studii în periodice de profil din ţară (Cerce- 
tări de lingvistică, 1958 - un volum omagial Emil Petrovici —, Revue roumaine de 
linguistique, 1971, Memoriile Secţiei de Filologie, Literatură şi Arte ale Academiei 
Române, 1989-1990 etc.). Lingvistul, profesorul Silviu Berejan a devenit repre- 
zentantul autorizat şi recunoscut al cercetării lingvistice de mare performanță 
din Republica Moldova; contribuţiile sale, originale şi provocatoare de emulație 
epistemologică, în domeniul teoriei limbii, al gramaticii, al lexicologiei, lexico- 
grafiei şi limbii literare, privitoare la câmpurile semantice, echivalența semantică 
a unităţilor lexicale, la sinonimie, referitoare la infinitiv (din punct de vedere 
morfologic şi sintactic), la terminologia tehnico-ştiinţifică şi având ca obiectiv 
major şi cultivarea limbii, sunt unanim apreciate şi puse în lucrare de specialiști. 


Iar omul Silviu Berejan mi-a devenit cunoscut (şi binevoitor prieten) şi datorită 
participării sale la numeroase congrese internaţionale ale lingviștilor şi roma- 
niştilor (mă pot referi doar la cele de la Bucureşti, 1967 şi 1968, de la Napoli, 
1974, Aix-en-Provence, 1983). De neuitat sunt momentele de împărtăşire sufle- 
tească prilejuite de manifestările publice, ca şi discuţiile în grupuri de prieteni 
ce se formau instantaneu în jurul acestui mare suflet de om, care ne înfrumu- 
seța mintea şi inima prin dreapta judecată, prin bunătate şi umor. 


Cu titlu de mărturie a unor satisfacţii personale, vreau să evoc întâlnirile şi 
colaborarea, de o factură deosebită, ocazionate de Colocviile Comitetului In- 
ternațional pentru Atlas linguistique roman de la Aussois şi Barcelona, în 1994, 
la ultima dintre acestea, ca şi la München, în 1993, dar ca şi, anterior, la Napoli, 
în 1974, aflându-ne sub aripa ocrotitoare şi sub îndemnul stimulator, sub pri- 

virea de părintească bunăvoință ale Magistrului Eugeniu Coșeriu... Sub semnul 
acestei deosebite preţuiri pentru Coșeriu s-a desfășurat colaborarea noastră, 
marcată de emoţii, dar eficientă, întru editarea volumului antologic Eugeniu 
Coșeriu, Lingvistică din perspectivă spaţială şi antropologică. Trei studii, pe care 
l-am editat împreună (tipărit în 1994, la Editura „Ştiinţa, Chişinău) şi pentru a 
cărui realizare ne-am bucurat de colaborarea unor colegi lingviști de la Chiși- 
nău şi de la Iaşi. Aveam să cunoaştem cea mai mare satisfacție prin aprecierea 
făcută de autorul studiilor tipărite în acest volum: pentru Coşeriu el a con- 
stituit încă un semn al întoarcerii acasă, de unde niciodată nu a fost plecat, o 
mărturie prețioasă de revenire, ştiinţifică, pe plaiurile natale, sub semnul unei 
revelatorii conlucrări moldovene, patronată de Silviu Berejan. Şi îmi permit 
să reiau, aici, o mărturisire: mi-a provocat o vie emoție, păstrată până astăzi, 
faptul că academicianul, într-un interviu publicat în 1995 în revista „Limba 
Română”, enumera printre cele mai luminoase trei zile din viaţa sa şi pe aceea 
în care a văzut lumina tiparului această carte. 


Ar mai fi de adăugat, cred, un anumit aspect, privind temperamentul celui evo- 
cat. Nu o dată, nu doar directorul, ci şi conferențiarul, ridica tonul, izbucnea vul- 
canic spre tranşarea unei situaţii, în susținerea unui punct de vedere. Mai mult, 
vehemența enunţului este uneori prezentă şi în scris. Mai ales în legătură cu o 
atare modalitate de comunicare trebuie să ne reamintim clarificarea pe care, din 
această perspectivă, i-o datorăm tot Magistrului; este vorba de răspunsul la între- 
barea unui tânăr lingvist bucureştean, transmisă acestuia de Nadia Anghelescu: 
„De ce sunt basarabenii atât de patetici?”; Coșeriu, chiar supărat, a dat următorul 
răspuns: „Pentru că voi (adică românii de dincoace de Prut) nu sunteţi cât ar 
trebui de patetici” (cf. Eugeniu Coșeriu, profesorul nostru, în „Adevărul literar şi 
artistic” din 17 sept. 2002, p. 12). Dar, pentru a-l cunoaşte pe om, în complexitatea 
sa, dincolo de contactele personale, găsim pagini din care putem descifra regis- 
tre ale unei firi sensibile, ba chiar ale unui sentimental. Acela care îşi povesteş- 
te „amintirile grele” despre Chișinăul copilăriei şi adolescenţei, marcate de anul 
1940 şi de anii de după război, un nostalgic, când evocă imaginea colegilor de li- 
ceu sau când își face cunoscută surprinderea că în stațiunea climaterică Vadul lui 
Vodă, de pe Nistru, nu poți găsi la chioșcurile de presă nici o publicaţie în limba 
română. Şi un entuziast emotiv, prin cuvinte de preţuire la adresa magiștrilor şi 
colegilor: Eugeniu Coşeriu, Nicolae Corlăteanu, Anatol Ciobanu... 


* 


Vreau să închei cu următoarea observație. Dacă rememorarea unora dintre mo- 
mentele de luptă din viața şi din activitatea lui Silviu Berejan dintre 1991 şi 1996 
nu poate să nu fie marcată de un sentiment de insatisfacție, de neîmplinire în ceea 
ce priveşte rezultatele imediate, tabloul general, sub semnul valorii umane, este 
unul luminat de victorii de etapă asupra presiunilor politicului şi neadevărului, 
asupra inerției și indiferenţei. 


Iar într-un portret de ansamblu Silviu Berejan se conturează trăsăturile unei per- 
sonalități - adevărată conștiință a lingvisticii româneşti contemporane. 


Ana CONDIȚIA g 
BANTOŞ OMULUI DE ȘTIINȚA 
BASARABEAN 


Vremea în care a trăit și a activat academicianul Silviu Be- 
rejan a fost doar aparent simplă. Să amintim că lingvistul 
se trăgea dintr-o familie de intelectuali basarabeni al căror 
destin n-a fost nici el uşor. În vâltoarea celui de al Doi- 
lea Război Mondial, familia a fost nevoită să se refugieze, 
pentru a se salva, iar ulterior, deşi a avut şansa să rămână 
în România pentru a se pune la adăpost, tânărul Berejan 
a preferat să se repatrieze împreună cu ai săi. N-a dorit să 
se despartă de cei dragi şi a rămas, în felul acesta, un fecior 
fidel nu doar familiei, ci mai ales Basarabiei natale, impli- 
cându-se în viaţa culturală şi ştiinţifică postbelică. 


Fiind, mai întâi de toate, un veritabil intelectual, academi- 
cianul Silviu Berejan s-a arătat preocupat, mai mult decât 
alții, de elucidarea problemelor legate de denumirea corectă 
a limbii noastre. Or, după cum menţionează și Sorin Ale- 
xandrescu, „nu orice scriitor este un intelectual, în sensul 
propriu al cuvântului, pe care îl ştim de la Zola şi de la in- 
telighenţia rusă, după cum nu orice inginer competent este 
un intelectual, ci numai acela care se angajează în societate” 
(Sorin Alexandrescu, Identitate în ruptură, Bucureşti, 2000, 
p. 58). Deci trăsătura definitorie a acestei categorii de oa- 
meni, care, în pofida aparenţelor, nu e prea numeroasă, con- 
stă în implicarea lor în destinul Cetăţii. Dar se putea oare 
constitui altfel soarta unui cercetător căruia i-a fost dat să 
se nască pe această palmă de pământ, să trăiască şi să facă 
cercetare în domeniul științelor filologice decât concentrân- 
du-şi energiile în soluţionarea problemelor limbii şi având 
certitudinea că academiile au fost create anume pentru a 
apăra limbile țărilor respective? 


În calitate de director al Institutului de Limbă şi Literatură, 
iar apoi al Institutului de Lingvistică, a fost bun conducă- 
tor al unui colectiv care, în toiul renașterii naţionale din 
anii '90, era dificil de dirijat, pasiunea şi impetuozitatea 
punând stăpânire nu numai pe oamenii de rând, dar şi, 
sau mai ales, pe cercetătorii filologi de la academie, care nu 
puteau rata şansa restabilirii cumpenei dreptăţii într-un 
domeniu în care era şi este normal să se simtă stăpâni. 

Captivat de cercetarea teoretică şi devotat acesteia, a dat la lumină lucrări apreciate de 
specialişti reputați, între ele amintim Contribuţii la studiul infinitivului moldovenesc 
şi Echivalența semantică a unităților lexicale (publicată în limba rusă), un şir de dicți- 
onare la elaborarea cărora a participat. Onest din fire, academicianul Silviu Berejan 
şi-a abandonat temporar, atunci când situaţia a cerut-o, uneltele de teoretician. Că 
situația aceasta este una de durată, nu e nicidecum vina savantului. Am spune că 
el a împărtăşit soarta omului de ştiinţă (ca, de altfel, şi a omului de creaţie) basara- 
bean tras pe roata timpului, fără să înceteze totuşi să creadă că îşi va împlini rostul 
de savant menit pentru cercetarea teoretică. O dovadă în acest sens este şi faptul că 
atunci când în preajmă se afla Eugeniu Coşeriu, scutul, pavăza basarabenilor, în 
mod special a lingviştilor, Silviu Berejan îşi menținea interesul pentru interpretarea 
teoretică. Bunăoară, într-un studiu din volumul colectiv consacrat distinsului savant 
lingvist originar din Mihăileni, Râșcani (Un lingvist pentru secolul XXI, Editura Ştiin- 
ţa, Chişinău, 2002), Silviu Berejan disocia aspecte legate de necesitatea delimitării pla- 
nului gnoseologic de cel ontologic în studierea limbii, punând în evidenţă fenomene 
nocive ce ţin de instrumentarul terminologic, aşa-numitul „anarhism terminologic”, 
despicând firul în patru atunci când era vorba de exactitatea termenilor ştiinţifici şi 
de statutul lor care trebuie să fie „suficient de bine conturat în ştiinţa lingvistică. Ca- 
uza inexactităţii şi a incertitudinii, de care suspecta unele cercetări lingvistice, trebuie 
căutată, din punctul său de vedere, în fundamentarea filozofică insuficientă a investi- 
gaţiilor lingvistice, „în ignorarea, în mare parte inconștientă, a tezelor primordiale ale 
teoriei cunoaşterii în general şi a cunoașterii ştiinţifice în special” 


Referitor la rostul lingvistului în general, savantul împărtăşea opinia lui Eugeniu 
Coşeriu, care era de părere că lingvistul trebuie să explice „fundamentul neliniștii 
vorbitorului care vrea să vorbească corect și care se întreabă dacă e bine sau nu e 
bine spus ceea ce spune, dacă modul lui de a vorbi este un mod corect, dacă există 
alte moduri, superioare, de a vorbi în aceeaşi limbă, - anume astfel fiind înţeleasă 
aserțiunea coşeriană conform căreia „vorbitorul este măsura tuturor lucrurilor în 
lingvistică. Judecând lucrurile din această perspectivă, este uşor să ne dăm seama 
că atât demersul ştiinţific, cât şi modul de a fi al academicianului Silviu Berejan erau 
coşeriene. A muncit cu pasiune, dăruindu-se total înălțării unui edificiu durabil al 
limbii române. E posibil ca impunătoarea construcţie, pe care ne-a lăsat-o şi pentru 
care nu şi-a cruțat forțele, să fie zdruncinată de ochiul pizmaş, însă un lucru e cert: 
acoperişul va rezista intemperiilor. ...Fără să vreau, îmi vine în memorie o situaţie 
descrisă de domnul academician Teodor Furdui, prim-vicepreşedinte al Academiei 
de Ştiinţe. Avându-şi originea la ţară, ca, de altfel, şi majoritatea oamenilor de ști- 
ință de la noi, şi amintindu-și cu multă nostalgie și drag, dar şi cu amărăciune de 
satul natal, Domnia Sa povesteşte despre casa părintească, altădată una dintre cele 
mai frumoase din localitate, că acum, nemaifiind locuită de nimeni, este devastată 
pe furiş: dispar ba o ușă, ba ferestrele, ba scândurile din gard. A dispărut până şi 
poarta. Un singur lucru rămâne intact: acoperişul. „Secretul” păstrării lui constă în 
faptul că, din tot satul, doar casa distinsului savant biolog este acoperită cu ţiglă, fie- 
care bucată purtând marca unei firme renumite din România interbelică, de la care 
răposatul său părinte, gospodar de frunte, a cumpărat-o cu bani grei. Dacă le-ar 
fura, hoţul s-ar deconspira imediat. Am putea spune acelaşi lucru şi despre moște- 
nirea rămasă de la Silviu Berejan: acoperişul pe care el l-a creat pentru urmaşi este 
unul autentic, durabil şi nu poate face parte dintr-o construcţie improvizată. 


Vasile L-AM ADMIRAT 

PAVEL PENTRU ELEGANȚA STILULUI 
ŞI DESCHIDEREA SPRE 
COMUNICARE 


1. Cele mai multe studii incluse în cartea Itinerar so- 
ciolingvistic (Chişinău, 2007) fixează aria preocupărilor 
ştiinţifice ale regretatului profesor Silviu Berejan, mem- 
bru titular al A.$.M., care de la 1989 şi până la trecerea 
în altă lume a fost pus mereu în situaţia de a formu- 
la răspunsuri legate de originea, identitatea, unitatea, 
funcţionarea şi denumirea corectă a limbii românilor 
de la est de Prut, de a demonstra, adică, pentru a câta 
oară, adevăruri ştiinţifice nu doar bine cunoscute, ci şi 
recunoscute ca adevăruri axiomatice de către specialişti 
şi oameni de bună-credinţă, indiferent de apartenenţa 
lor la un grup sau altul sociocultural. 


La consultarea cărții nominalizate, cititorul avizat îşi dă 
seama că însuși Silviu Berejan reia deseori în dezbatere 
problema glotonimului, de fiecare dată însă venind şi 
cu alte argumente întru demonstrarea aceluiaşi adevăr: 
denumirea corectă a limbii noastre este limba română. 
Chestiunea dată savantul o discută, în parte, retros- 
pectiv, încadrând-o în contextul mai larg al evoluţiei 
lucrurilor. Acceptarea glotonimului „limba moldove- 
nească, susține S. Berejan, ar însemna ca lingvistica 
din Republica Moldova să revină la starea ei depăşită 
de acum cinci-şase decenii, iar consecinţele pentru în- 
treaga noastră cultură să fie dezastruoase sub multiple 
aspecte. 


Voi încerca să desprind, în notare sintetică, doar câteva 
teze invocate de autor în unul din studiile sale cuprinse 
în volumul Itinerar sociolingvistic şi anume De ce limba 
exemplară din uzul oficial al Republicii Moldova nu poate 
fi numită moldovenească? Denumirea de specie nu poate 
fi folosită în locul celei generice. În locul denumirilor de 
specie moldovenesc, muntenesc, bănăţean etc. ale vorbi- 
rii dacoromâne, care au trăsături specifice proprii, se 
foloseşte denumirea generică românesc, ce întruneşte 

doar trăsăturile esenţiale, relevante pentru întregul gen. Particularităţile dia- 
lectale nu afectează unitatea limbii. Denumirea moldovenesc o poartă graiul 
vorbit în Moldova (de pe ambele maluri ale Prutului), vorbirea popu- 
lară orală (nu scrisă). Specificul regional, graiul vorbit moldovenesc a 
fost exploatat la maximum de politicienii care urmăreau ruperea definitivă a 
acestui meleag din trupul Țării. „Regionalismul” a degenerat într-o problemă 
dezbinătoare, eminamente politică. În Constituţia Republicii Moldova a fost 
promovat un neadevăr. Concluzia care se impune este că „trebuie schimbată 
Constituţia, nu adevărul”. Ideea cu „limba moldovenească” este „o idee vădit 
aberant’. Limba română exemplară nu poate fi numită moldovenească, pen- 
tru că limbă literară „moldovenească” nu există. Există numai 
„vorbire dialectală moldovenească”. Drept bază pentru de- 
numirea adevărată a limbii şi a poporului care o vorbeşte poate servi doar 


„conştiinţa naţională” (p.24-39). 


2. În calitate de cercetător şi de organizator înţelept şi echilibrat al vieţii şti- 
inţifice, Silviu Berejan a contribuit esenţial la integrarea noastră în cultura şi 
spiritualitatea românească. Funcţia de director al Institutului de Lingvistică, 
de academician coordonator al Secţiei de Ştiinţe Umanistice (1991-2000), 
fiind deci în fruntea a însăși lingvisticii din Republica Moldova, i-a solici- 
tat responsabilitate deosebită la promovarea mesajului ştiinţific al instituţiei 
academice pentru apărarea fiinţei şi culturii neamului românesc. Susținut de 
specialiştii de la Academie, a avut un rol determinant în adoptarea istoricei 
Hotărâri a Prezidiului A.$.M. din 9 septembrie 1994, potrivit căreia „denu- 


27 septembrie 2007. Ana Bantoş, Gheorghe Duca şi Grigore Vieru la solemnitatea 
de omagiere a academicianului Silviu Berejan 

mirea corectă a limbii de stat (oficiale) a Republicii Moldova este LIMBA 
ROMÂNĂ”, A contribuit enorm la stabilirea unei fireşti colaborări între In- 
stitutul de Lingvistică al A.$.M. şi instituţiile ştiinţifice similare din cadrul 
Academiei Române. Ca lingvist-dialectolog, menţionez în special sprijinul 
acordat de academicianul Silviu Berejan la desfăşurarea unor importante cer- 
cetări pe teren. Astfel, prin relaţiile ştiinţifice interacademice dintre România 
şi Republica Moldova, între Institutul de Fonetică şi Dialectologie „Al. Ro- 
setti” din București, Institutul de Filologie Română „Al. Philippide” din Iaşi 
şi Institutul de Lingvistică din Chişinău s-au stabilit planuri comune, consa- 
crate studierii graiurilor româneşti de la est de Carpaţi (Moldova istorică) şi 
din Ucraina (1991-1998). 


3. Cu omul de ştiinţă Silviu Berejan am colaborat în cadrul aceleiaşi instituţii 
academice timp de 45 de ani. În spaţiul restrâns rezervat pentru a-mi expri- 
ma prețuirea nu mă încumet a creiona detaliile acelor multiple ipostaze în 
care l-am cunoscut. L-am apreciat şi l-am admirat pentru deosebitele calităţi 
umane şi intelectuale, pentru inteligența sa, pentru profunzimea gândului 
exprimat, pentru rigorile şi forța de abstractizare la analiza fenomenelor de 
limbă, pentru eleganța stilului şi deschiderea spre comunicare. Atunci când a 
putut spune adevărul, după '89, despre limba şi identitatea noastră, savantul 
nu a admis compromisul. Împărtăşesc opinia exprimată de exegeţii operei 
Domniei Sale că Silviu Berejan, omul de caracter, „fire net temperamentală”, 
nu s-a angajat niciodată în „polemici agresive” care distrug obiectivitatea şi 
ucid spiritul ştiinţific. Tonul moderat, strict academic a dominat în tot ce a 
scris şi a afirmat el. 


4. Meritele prof. S.Berejan sunt recunoscute în știința naţională şi internaționa- 
lă. Studiind şi promovând limba română, manifestând interes constant pentru 
normarea şi repunerea ei în drepturi „într-o regiune ruptă din întreg”, S.Berejan 
a fost neîntrerupt preocupat şi de teoria lingvistică. 


Referindu-se la situaţia glotică actuală din Republica Moldova, Silviu Berejan 
formulează, de exemplu, în unul din ultimele sale studii, Degradarea vorbirii 
orale într-un stat în care funcționează paralel două limbi oficiale, inclus în vo- 
lumul Itinerar sociolingvistic (p. 98-105), următoarele concluzii de natură teo- 
retică. Limba, ca mecanism natural, dinamic, neechilibrat, deschis, îşi păstrea- 
ză intactă coerenţa internă numai în procesul funcţionării nestingherite, fără 
confruntări permanente şi fără influenţe reciproce. O atare stare de lucruri este 
asigurată de acțiunea mecanismelor de autoreglare şi autoorganizare, adică de 
ceea ce este desemnat în ultimul timp în lingvistică prin termenul sinergie 
(termen preluat din R. Piotrowski, Sinergetica și ocrotirea limbii române în Re- 
publica Moldova // „RLŞL, nr. 3, p. 92-94). Atunci când în același mediu social 
coexistă două sau, eventual, mai multe limbi, vorbite de diferite etnii ce locuiesc 
compact, una devine dominantă, iar altele (sau alta) subordonate. Confruntarea 
dintre aceste limbi poartă un caracter dur. Coexistenţa oficială a limbii române şi 
a limbii ruse în Republica Moldova, concluzionează pe bună dreptate S. Berejan, 
duce, prin presiunea celei din urmă (purtătorii căreia sunt în cea mai mare parte 


IN MEMORIAM SILVIU BEREJAN 89 


monolingvi), la dezechilibrarea „mecanismelor sinergetice de autoorganizare şi 
autoreglare” a vorbirii reprezentanţilor limbii române, care constituie populația 
majoritară din republică. 


Prin tratatul de semantică funcțională, Echivalența semantică a unităților lexicale 
(Chişinău, 1973), lucrare fundamentală de marcă novatoare, publicată în limba 
rusă (din acest motiv, accesibilă lingviştilor din toate republicile fostei Uniuni 
Sovietice, dar mai puțin cunoscută, din păcate, în România), Silviu Berejan a 
devenit „cel mai competent specialist în sinonimie”, recunoscut de lingviştii 
europeni şi nu numai (Onufrie Vinţeler, Portrete și cărți, I, Cluj-Napoca, 2005, 
p. 48). Monografia reprezintă o încununare a întregii sale activităţi de cercetare 
a sinonimiei. Redutabilul savant a cugetat îndelung asupra controversatelor şi 
spinoaselor probleme ale sinonimiei, trecând la o abordare completă a concep- 
telor teoretice luate în discuţie, a tipurilor de conexiuni de ordin sinonimic: 
coincidență totală a semnificaţiilor componenților unei serii (sinonimie abso- 
lută), incluziunea şi încrucișarea (sinonimie contextuală). Se argumentează, în 
special, echivalenţa semantică (omosemia, după terminologia 
autorului) şi fenomenul de similitudine. 


Cercetarea sinonimiei întreprinsă de S. Berejan vizează un singur sistem, adică 
o singură „limbă funcțională” (şi anume, „nivelul limbii literare”), aşa cum este 
ea reflectată în dicționare. 


În ceea ce mă priveşte, m-am simţit tentat să aflu care sunt perspectivele stu- 
dierii fenomenului în cauză, în spirit berejanian, cu datele oferite de graiurile 
regionale, acestea reprezentând un sistem de subsisteme particulare. Autorul 
Echivalenţei semantice... nu cercetează, ca atare, acest aspect al problemei, dar 
se ştie că a lăsat totuși să se întrevadă posibilitățile investigaţiei fenomenului 
sinonimiei la nivel intersistemic, respectiv la nivelul graiurilor populare. Este 
necesar însă să ţinem cont de faptul că semnele lexicale trebuie analizate numai 
în raport cu locul lor în sistem. De aceea a criticat „concepţia heterosistemică” 
(p. 302-304), conform căreia în seria sinonimelor pot fi incluși termeni ce ţin 
de sisteme diferite. Or, seria sinonimică, subliniază dânsul, constituie o micro- 
structură lexico-semantică, un fenomen viu în limbă, cunoscut de subiectul 
vorbitor, şi nu un construct, un concept abstract. 


Aplicând acest principiu la un şir de termeni reflectaţi pe aceeaşi hartă lexicală 
(de ex., bunică, mâcă, mămucă, bâtă, mamă mare etc. „bunică”), dar care fac 
parte din zone diferite, înțelegem că posibilitatea sinonimizării lor, a identifi- 
cării seriilor sinonimice este riscantă. În acest caz, putem vorbi mai degrabă de 
serii heteronimice, de heteronime, revelatoare în principal sub 
aspectul diversificării vocabularului dialectal. 


5. De omul de ştiinţă, prietenul şi colegul de instituție academică mă leagă cele 
mai frumoase amintiri. Trecerea sa în altă lume a lăsat un gol în suflet, acolo 
unde de-a lungul multor ani s-a așezat bucuria de a-l cunoaşte. 


Irina A ŞTIUT SĂ FORMEZE 
CONDREA ECHIPE COMPETENTE, 
SĂ SOLIDARIZEZE OAMENII 


1. În legătură cu denumirea corectă a limbii noastre cred 
că acad. S. Berejan are două merite esenţiale: primul este 
cel de a fi pus problema şi al doilea - insistența şi consec- 
venţa cu care a abordat-o pe parcursul întregii sale vieți. 


2. În toate funcţiile pe care le-a deţinut, în special în cele 
de şef al Sectorului de Lexicografie, director al Institutu- 
lui de Lingvistică, Preşedinte al Comisiei de experți din 
cadrul Consiliului Naţional pentru Atestare şi Acreditare, 
redactor-şef al „Revistei de Lingvistică şi Ştiinţă Literară” 
ş.a., acad. S. Berejan a știut să formeze echipe competen- 
te, să solidarizeze oamenii în numele ideii şi a scopului 
propus, să-şi educe discipoli şi continuatori. 


3. Am fost unul dintre colaboratorii Institutului de 
Lingvistică, am lucrat la „Revistă de Lingvistică şi Știință 
Literară” şi am reţinut că S. Berejan totdeauna pretindea 
angajaților corectitudine, profesionalism, onestitate. Era 
dispus să discute cu oricine avea o problemă legată de 
activitatea profesională şi vedea imediat esenţa, dar nu 
dicta, ci asculta argumentele celuilalt, chiar dacă acesta 
era un simplu colaborator fără titlu ştiinţific, cum eram 
eu pe atunci. Am avut cu acad. S. Berejan o interesantă 
dispută la un Colocviu internaţional de la Cluj, în 1998, 
în legătură cu asimetria semantică a cuvintelor împru- 
mutate, pe care am prezentat-o atunci. Am avut și alte 
discuţii în cadrul diverselor întruniri - conferințe, sim- 
pozioane, comisii de doctorat, şedinţe - și am apreciat 
totdeauna atitudinea echilibrată şi puterea de convingere 
a savantului. Poate că din acest motiv de multe ori ulti- 
mul cuvânt îi aparținea. 


4. În calitate de savant cred că S. Berejan s-a manifes- 
tat plenar anume în lexicologie / lexicografie, iar lu- 
crarea care i-a adus notorietate este Cemanmuueckaa 
3K8u6arnetmnHocmv Hnekcuueckux edunuu — Echivalența 
semantică a unităţilor lexicale, care, deşi apărută încă în 
1973, nici astăzi nu şi-a pierdut din actualitate. Din păca- 

27 septembrie 2007. Colegi, prieteni, oaspeți la sărbătorirea a 80 de ani 
de la naşterea lui Silviu Berejan 


te, mulți cercetători actuali, în special doctoranzi, masteranzi ori studenți, caută 
unele postulate în publicațiile de peste hotare, recurg la diverse improvizații şi 
mulţi nu ştiu, nu cunosc valorosul material teoretic din cartea lui Silviu Bere- 
jan. Aş dori să punctez aici doar câteva elemente esenţiale ale lucrării, care pot 
fi valorificate şi astăzi în studiile de lingvistică. Autorul defineşte noțiunea de 
variant semantic — VS - şi afirmă că sinonimele au acest VS comun. În baza lui 
are loc caracterizarea graduală în cazuri de tipul furtună - uragan - taifun. Spre 
exemplu, sinonimele cuvântului cinste, conform diferiților VS, pot fi: 1VS - cin- 
ste / onestitate, probitate, corectitudine integritate; 2VS -— cinste / virtute, casti- 
tate, fidelitate; 3VS - cinste / respect, stimă, prețuire, considerație; 4VS — cin- 
ste / onoare, favoare; 5VS - cinste / ceremonial, fast, paradă; 6VS - cinste / dar, 
plocon, cadou; 7VS — cinste / ospăț, ospătare (p.71). În legătură cu „nuanţa de 
sens”, expresie vehiculată în mod curent pentru a numi indicele elementului 
diferenţiator, acad. Berejan consideră că trebuie să renunțăm la această denu- 
mire, deoarece ea nu reflectă adecvat nivelul ontologic al fenomenului, iar în 
discursul ştiinţific nu se poate opera cu expresii de tipul „puţin, puţin identic” 
sau „un pic neadecvat”. 


O noţiune complexă, care reflectă un aspect important al relaţiilor dintre cu- 
vinte, este cea de câmp, dezvoltată în teoria câmpului semantic şi având ca punct 
de reper câmpul conceptual. De mare actualitate sunt şi principiile analizei se- 

mice, bazate pe unitatea minimă de sens care este semul, ca indice diferențiator 
al unităţilor din câmpul conceptual. 


În lucrare se stipulează că relaţiile semantice dintre semnele lingvistice (cu- 
vinte) pot fi studiate din punctul de vedere al heterolexiei, paralexiei şi omo- 
lexiei, iar relaţiile la nivel de semnificat pot fi de trei feluri: de heterosemie, 
când sunt prezente doar seme diferențiatoare (pământ - carte), de parase- 
mie, în situaţia când un semn lingvistic poate îngloba, în anumite situaţii, 
semnificaţia celuilalt semn (fruct - măr) şi de omosemie, când elementele 
lexicale pot să coincidă din punct de vedere semantic (față - chip), aces- 
tea din urmă fiind numite omosemante. Anume omosemia este examinată 
detaliat în această lucrare, caracterul şi diverse particularităţi ale omose- 
miei constituie obiectul de studiu al câtorva capitole, cum ar fi: „Bazele 
omosemiei şi stabilirea omosemantelor”, „Relaţiile intrasistemice ale omo- 
semantelor”, „Abordarea funcțională a lexicului şi omosemiei”, „Omosemia 
unităților lexicale cu radical comun”, „Omosemia rădăcinilor antisemice, 
identificate prin intermediul prefixelor negative”, „Omosemia unităților le- 
xicale moştenite şi a celor împrumutate”. Toate aceste compartimente con- 
ţin un bogat şi variat material lexical recuperat din diverse straturi şi re- 
gistre stilistice, inclusiv din vorbire, şi examinat din perspectiva dinamicii 
dezvoltării limbii şi a relaţiilor intersistemice, situație fixată cândva de Leo 
Spitzer în deja celebra formulă „Nihil est in syntaxi quod non fuerit in sty- 
lo”, parafrazată ulterior de Emil Benveniste în „Nihil est in lingua quod non 
prius fuerit in oratione”. 


Consider că această lucrare a acad. Silviu Berejan poartă un caracter de patri- 
moniu şi ar trebui revalorificată fie prin reeditare, fie prin traducere sau măcar 
prin publicarea integrală a unor capitole. 


5. Silviu Berejan era o persoană agreabilă, un foarte interesant interlocutor şi 
aprecia, chiar savura bavardajul de la „un pahar de vorbă. Am călătorit de câ- 
teva ori împreună cu alți colegi la Suceava și la Cluj, totdeauna cu microbuzul 
nostru, şi când o luam spre nord, după Târgul Frumos, în pădure, era o cafenea 
la margine de drum, unde academicianul ştia că se face cafea bună. Prima dată 
când am trecut pe acolo, a cerut şoferului să oprească, invitându-i pe toți la ca- 
fea, dar din cei prezenţi doar eu am împărtăşit plăcerea cafelei; era într-adevăr 
o cafea minunată. La întoarcere - aceeaşi poveste. Iar în călătoriile următoare, 
colegii noştri anticipau, pe la Târgul Frumos, că mai avem puţin, câţiva kilome- 
tri, şi aceştia doi (adică eu şi dl Berejan) se duc la cafea; regula era neclintită şi 
ceilalți aşteptau fără cârtire până se consuma acest ritual al cafelei. 


Aş zice, metaforic vorbind, că toate discuţiile şi întâlnirile avute cu S. Berejan, 
care îmi zicea simplu Irina, mi-au rămas în memorie asociate cu o imensă plă- 
cere de a comunica la o ceașcă de cafea aromată. 

Vasile ACAD. SILVIU BEREJAN 
BAHNARU S-A EVIDENŢIAT . 
PRIN ONESTITATE UMANĂ 
ŞI PROBITATE ȘTIINȚIFICĂ 


1. Poziţia regretatului academician Silviu Berejan în pro- 
blema denumirii limbii române din Basarabia trebuie in- 
terpretată nu prin prisma situaţiei de azi, ci prin optica 
momentului istoric concret. Astfel, multă lume continuă 
să condamne atitudinea şi acțiunile omului de ştiin- 
tă S. Berejan de pe la la mijlocul anilor '70, în legătură 
cu interpretarea așa-zisei „limbi moldoveneşti” ca vari- 
antă teritorială şi funcţională a limbii române standard. 
În acest scop, a fost organizată chiar o conferinţă unio- 
nală cu participarea mai multor somităţi din lingvistica 
sovietică de atunci, primus inter pares fiind academi- 
cianul Gh. V. Stepanov. Conferinţa a decurs în cele mai 
bune condiţii, având drept corolar recunoaşterea iden- 
tităţii, a aşa-zisei limbi „moldoveneşti? şi a celei române. 
Referatul comun al cercetătorilor moldoveni, redactat 
cu aportul direct al lui Silviu Berejan, renumit specialist 
în teoria lingvistică, demonstra, cu multă convingere, că 
„limba moldovenească” nu este decât o variantă teritorială 
în cadrul sistemului limbii române. Se aduceau, şi atunci, 
pentru comparare, exemple vizând raportul dintre alte 
limbi - spaniolă, franceză, engleză etc. — şi variantele lor 
funcţionale. În virtutea unor circumstanţe politice însă, 
culegerea care conţinea materialele acestei conferințe a 
văzut lumina tiparului cuprinzând un articol diametral 
opus ideilor preconizate în referatul prezentat la conferin- 
tă, iar problema relaţiei de variabilitate dintre limba „mol- 
dovenească” şi cea română a fost trecută pe linie moartă, 
devenind astfel un tabu pentru lingviştii de la noi. Dar tot 
Silviu Berejan a reactualizat această problemă la sfârşitul 
anilor '80 din secolul trecut, organizând o altă conferință 
unională, consacrată necesității revenirii la grafia latină şi 
recunoașterii limbii vorbite în Basarabia în calitate de va- 
riantă a limbii române. Deşi conferința a susținut cauza 
noastră în problema revenirii la grafia latină şi a existenţei 
unui raport de variaţie funcţională între limba din Basara- 

bia şi limba română, şi de această dată critica colegilor de breaslă a fost orientată 
împotriva lui S. Berejan, culpabilizat de promovarea „moldovenismului”. Este in- 
discutabil că, din punct de vedere teoretic, savantul avea perfectă dreptate, însă 
atmosfera socială era alta: lumea nu vroia să audă de variantă a limbii române, ci 
de limba română, speculaţiile teoretice fiind calificate drept subterfugii abile de 
camuflare a adevărului. În această ordine de idei, este momentul să amintim că 
teoria variabilităţii limbilor este aplicată în lingvistică la anumite limbi care, deşi 
sunt utilizate în state distincte, sunt denumite cu același termen. Ne referim la 
limba spaniolă standard din Spania şi la variantele ei teritoriale din Cuba şi din 
unele țări latino-americane, la limba portugheză din Portugalia şi la varianta ei 
din Brazilia, la limba germană din RFG şi variantele ei din Austria şi din alte state 
europene. În situaţia noastră însă era vorba, din considerente ideologice şi geo- 
politice, despre două limbi cu denumiri specifice, de aceea mai mulți lingviști şi 
oameni de cultură nu au susținut ideea variabilității cu referire la limba română 
standard şi la cea din Basarabia. 


În fine, ţin să readuc în actualitate un moment de importanță majoră în proble- 
ma atitudinii lui Silviu Berejan faţă de termenul „limbă română”: în condiţiile 
imperiului sovietic acesta putea fi susținut doar în cadrul teoriei variabilităţii. 
Odată cu modificarea situaţiei politice şi ideologice din fosta U.R.S.S., s-au cre- 
at condiţii favorabile pentru recunoaşterea unității şi identităţii limbii române, 
inclusiv a celei din Republica Moldova. Şi de această dată Silviu Berejan s-a 
dovedit un militant consecvent. În 1990, după alegerile parlamentare, cea mai 
mare parte a populaţiei noastre era plină de elan patriotic şi de siguranţă în 
ziua de mâine. În această stare de efervescenţă naţional-patriotică, preşedintele 
Comisiei parlamentare pentru ştiinţă şi învățământ, deputatul şi academicia- 
nul Petru Soltan, ia o decizie de importanţă cardinală pentru viitorul nostru, 
prin care recomandă utilizarea sintagmei „limba română” în instituţiile de în- 
vățământ şi în cele științifice. Eu, fiind recent înscăunat în funcţia de director al 
Departamentului pentru edituri, poligrafie şi comerțul cu cărți, am fost vizitat 
de domnul Chistruga, directorul Editurii Lumina, al cărei obiectiv principal era 
editarea manualelor şcolare. Acesta avea o propunere demnă de toată conside- 
raţia noastră (şi nu numai): tipărirea manualelor cu denumirea „limba română” 
şi renunțarea la denumirea „limba moldovenească”. Am acceptat imediat, mai 
ales că aveam drept acoperire decizia comisiei lui P. Soltan. Tot atunci am luat 
legătura telefonică cu Nicolae Dabija, deputat în parlament şi redactor-şef al 
hebdomadarului „Literatura şi Arta”, şi l-am rugat să rezerve o pagină a numă- 
rului de joi pentru un articol despre numele corect al limbii noastre, ce urma 
să fie semnat de acad. Silviu Berejan, pe care l-am contactat la telefon pentru 
a-l determina să scrie cât mai repede cu putinţă articolul respectiv. Fiind un 
om al acțiunii şi un savant autentic, Silviu Berejan a prezentat articolul în cauză 
chiar a doua zi la redacţie, ca peste o zi sau două să apară în paginile revistei. 
Să reținem că de atunci nu a mai fost publicat niciun manual cu titlul „limba 
moldovenească”. 


2. Am avut fericirea să fiu discipolul lui Silviu Berejan. În calitate de condu- 
cător ştiinţific al doctoranzilor, sunt în drept să afirm că a fost o personalitate 

inegalabilă. Voi aminti, în această ordine de idei, doar un singur caz. Când luam 
în discuţie anumite aspecte teoretice şi practice legate de problema studiată, 
el asculta cu atenţie, îşi exprima opinia, iar uneori recunoștea sincer că şi el 
învaţă de la noi, discipolii lui, astfel încât m-am convins că latinescul discendo 
discimus pentru acad. Silviu Berejan nu era un simplu dicton, ci şi un modus 
vivendi. 


3. Într-adevăr, acad. Silviu Berejan s-a evidenţiat, în raport cu toţi colegii lui 
de generaţie, prin onestitate umană şi probitate ştiinţifică de invidiat. Asupra 
acestor calităţi ale lui am insistat, drept că în alți termeni, mai sus. Aici nu ne 
rămâne decât să menţionăm că, pentru a evita discuţiile inutile, sterile şi nu lip- 
site de riscuri imanente, el s-a retras, în timpurile de restriște, în turnul de fildeş 
al speculațiilor teoretice despre echivalenţa lexicală a unităţilor lexicale, deşi 
unul dintre recenzenţii monografiei Echivalența semantică a unităților lexicale 
spunea că autorul, vorbind despre unităţile lexicale româneşti, face un adevărat 
tour de force, pentru a nu le numi româneşti. Întrucât cunoaştem situaţia din 
ştiinţa noastră de atunci, nu vom comenta această afirmaţie. 


4. Studiile acad. Silviu Berejan se caracterizează prin ineditul abordării feno- 
menelor şi a problemelor de limbă. Astfel, monografia despre infinitiv este un 
prim studiu detaliat şi multiaspectual, realizat în contextul cercetărilor consa- 
crate infinitivului balcanic în genere, iar studiul despre echivalenţa lexicală se 
evidenţiază prin elaborarea unei noi viziuni teoretice în problema sinonimiei. 
Cu toate acestea, sunt de părere că importanţa teoretică a acestei lucrări de 
mare amploare rezidă în identificarea relaţiilor ce se stabilesc între unități- 
le lexicale analizate atât în planul expresiei, cât şi în cel al conţinutului. Este 
vorba de omolexie şi omolexe (omonimie şi omonime), paralexie şi paralexe 
(paronimie şi paronime), eterolexie şi eterolexe, pe de o parte, şi de omosemie 
şi omosemante (sinonimie şi sinonime), parasemie şi parasemante, eterosemie 
şi eterosemante. Această reconsiderare a unităților lexematice şi a raportului 
dintre ele a inaugurat o perspectivă esențialmente nouă pentru studiile de se- 
masiologie şi pentru operele lexicografice explicative. 


5. În perioada anilor '80, am avut prilejul să particip la cele mai variate întru- 
niri ştiinţifice din mai multe centre ştiinţifice şi universitare din U.R.S.S. (Mos- 
cova, Leningrad, Kiev, Erevan, Kalinin, Kirovograd, Lvov, Ufa etc.), la care acad. 
Silviu Berejan era în rolul de primă vioară. Se impunea prin inteligenţă şi cu- 
noştinţe vaste, prin rafinament şi respect manifestate în relaţiile cu toți semenii. 
Pot să spun că a fost un om dintr-o bucată, adică odată om. Nimic din ceea ce 
e omenesc nu i-a fost străin. A fost un gurmand nepereche, un bun cunoscător 
al băuturilor de fineţe deosebită, un conlocutor de largă rezonanţă tematică, un 
prieten inegalabil, dar şi un adversar atroce al glumelor bădărănești, al vorbelor 
negândite şi al faptelor necugetate. 


Maria VERITABIL SLUJITOR 
COSNICEANU AL ŞTIINŢEI 


1. Bun cunoscător al limbii române, dotat cu deosebite 
calităţi intelectuale (spirit fin de observaţie, capacitate de 
analiză şi sinteză, competenţă, erudiție etc.), S. Berejan nu 
s-a împăcat niciodată cu „teoria” eronată despre existența 
în Republica Moldova a unei limbi deosebite de cea româ- 
nă, aşa-numita „limbă moldovenească. Fiind tânăr cerce- 
tător la Institutul de Istorie, Limbă şi Literatură al Filialei 
Moldoveneşti a A.Ş. a U.R.S.S., S. Berejan, împreună cu co- 
legul său Ion Mocreac, discutau aprins această problemă, 
condamnând demagogia politică şi atitudinea refractară 
față de adevărul în cauză, până când A.T. Borșci, care îi 
auzea din biroul de alături, îi chema, îi dojenea, le făcea 
din deget şi le spunea să tacă din gură. Astfel, „sub cârma 
vremii şi a regimului”, de frica de „a fi pus la zid”, savan- 
tul S. Berejan, după cum mărturisea el însuşi, nu şi-a spus 
părerea deschis, în scris sau de la tribunele conferinţelor, 
evitând convorbirile deschise, interviurile etc., dar a căutat 
să sugereze adevărul pe cale practică, „cultivând şi pro- 
movând o limbă literară elevată, propagând într-o formă 
voalată („ca să nu fie observat de orşicine”) limba, cultura 
şi istoria neamului românesc. Dar când a apărut posibili- 
tatea de a spune adevărul, l-a spus ca nimeni altul. 


În anul 1988, an remarcabil atât pentru lingvistica noas- 
tră, cât şi, în general, pentru viaţa spirituală a republicii, 
când au fost trasate cele trei probleme-cheie: statalitatea 
limbii, revenirea la grafia latină, recunoaşterea identită- 
ţii limbii vorbite în R.S.S.M. şi în România, savantul 
S. Berejan s-a implicat cu toată firea lui temperamentală 
la realizarea acestor deziderate. 


În funcţia de director al Institutului de Limbă şi Litera- 
tură al A.§.M., Silviu Berejan şi-a expus părerea într-un 
material intitulat Numai de pe poziții de adevăr științific, 
discutat şi aprobat de toți participanţii la discuţie, apoi 
publicat drept poziția oficială a institutului în „Învăţă- 
mântul public” din 23.X1.88. 

Punctul culminant în abordarea situaţiei lingvistice create l-a constituit, după 
cum se ştie, şedinţa din 28 decembrie 1988 a Comisiei interdepartamentale a 
Prezidiului Sovietului Suprem al R.S.S.M. pentru studierea problemelor lim- 
bii moldoveneşti, la care savantul S. Berejan a prezentat raportul Cu privire la 
statutul lingvistic şi social al limbii moldoveneşti. Cu inteligența, competenţa, 
erudiţia, logica ireproşabilă în expunerea materialului, facultatea de a face ge- 
neralizările de rigoare etc., raportorul S. Berejan, bazându-se pe o profundă 
documentare ştiinţifică şi pe un bogat material faptic, a fundamentat din punct 
de vedere ştiinţific unitatea de limbă moldo-română, spunând sus şi tare că mol- 
doveneasca și româna nu sunt două limbi diferite, ci sunt o singură limbă, limba 
română. 


Activitatea de mai departe a acad. S. Berejan în acest domeniu s-a manifestat 
prin propagarea adevărului în legătură cu proclamarea limbii române ca limbă 
de stat în Republica Moldova și revenirea la grafia latină. Dintre comunicările 
prezentate la diferite conferinţe, în republică şi dincolo de hotarele ei, texte 
care elucidează diferite aspecte ale acestei probleme, merită atenţie o serie de 
articole, precum: De ce limba exemplară din uzul oficial al Republicii Moldova 
nu poate fi numită moldovenească?, publicat în „Revistă de Lingvistică şi Ştiinţă 
Literară” („RLȘL”), nr. 5, 1995, Unitatea limbii române - funcționarea ei în Repu- 
blica Moldova („Limba Română, nr. 6-10, 2003), Graiul din Republica Moldova 
și limba literară comună („Dacoromania, serie nouă, III-IV, 1998-1999, Cluj- 
Napoca) etc. 


Acad. S. Berejan se lamenta că, în loc să se ocupe de probleme ale lingvisticii 
teoretice, este nevoit să tot repete ceea ce s-a spus de nenumărate ori şi e cu- 
noscut de toată lumea. 


Contribuţia acad. S. Berejan la elucidarea adevărului privind denumirea co- 
rectă a limbii noastre este inestimabilă prin documentare și fundamentare din 
punct de vedere ştiinţific. 


2. Acad. S. Berejan a fost un bun conducător şi organizator al muncii ştiin- 
țifice. Pentru a promova principiile teoretice în cercetarea limbii de către 
lingviștii institutului, a organizat şi a condus pe parcursul mai multor ani 
Seminarul metodologic, la care lingviştii prezentau rapoarte şi comunicări, 
urmate de discuţii aprinse şi interesante, ce se încheiau cu concluziile logice 
şi competente ale moderatorului Silviu Berejan. Astfel, seminarul a fost o 
şcoală de instruire şi perfecţionare a lingviştilor. Directorul insista ca fiecare 
lucrare să fie scrisă la un înalt nivel teoretic, să fie folosite metode noi de cer- 
cetare. Nu se limita numai la indicaţii orale, ci redacta cu creionul în mână, 
explica, îndruma, recomanda surse bibliografice etc. De aceea toți aspiranții 
(la titlurile ştiinţifice) doreau să-l aibă în calitate de conducător științific pe 
S. Berejan. Fiind redactor-şef al „Revistei de Lingvistică şi Știință Literară, 
„parcurgea” cu ochi pătrunzători toate textele ce urmau a fi publicate. În tim- 
pul redactării vol. II al Dicţionarului explicativ, organiza seminare speciale cu 
membrii sectorului de lexicografie, care s-au dovedit a fi foarte necesare. În 


98 


urma acestor şedinţe mulți au dobândit cunoștințe şi experiență pentru a-şi 
susţine tezele de doctorat. 


În funcţia de director al Institutului de Lingvistică a fost un animator al cola- 
borării cu institutele de profil nu numai din România, ci şi din alte țări (Franţa, 
Germania, Italia, Polonia, Bulgaria, Rusia), el însuși participând la elaborarea 
proiectelor internaţionale în domeniul sociolingvisticii, dialectologiei, antropo- 
nimiei. Activitatea lui a ridicat prestigiul institutului şi al colaboratorilor noş- 
tri, angajaţi în derularea unor proiecte de anvergură. Deși situația financiară a 
institutului era precară, directorul găsea mijloace pentru cercetările de teren 
(aşa-numitele expediţii) ale dialectologilor, toponimiştilor şi pentru deplasările 
colaboratorilor cu scopul de a lucra în biblioteci sau de a participa la confe- 
rințele din România şi din alte țări. A susținut cu ardoare editarea regulată a 
„Revistei de Lingvistică şi Ştiinţă Literară”, pe care o considera indispensabilă 
în procesul de cercetare ştiinţifică din Republica Moldova. În afară de Cole- 
giul de redacţie, a introdus şi un Comitet internațional de redacție, alcătuit din 
personalități notorii ale lingvisticii din România, Rusia, Germania, Italia (Kla- 
us Heitmann, Klaus Bochmann, Michel Contini, Rajmund Piotrowski, Marius 
Sala etc.). 


3. Faptul că acad. S. Berejan a fost un adevărat şi onest slujitor al ştiinţei este 
evident în tot ce a scris şi a publicat. Opiniile sale exprimate în cadrul întru- 
nirilor ştiinţifice totdeauna au fost înalt apreciate. Era ascultat cu atenţie și 
remarcat la şedinţele seminarului metodologic din cadrul institutului, la întru- 
nirile ştiinţifice republicane, unionale şi internaționale organizate de institutul 
nostru, la conferințele ştiinţifice de la Iași, Bucureşti, Cluj. N-am auzit niciodată 
să fi fost criticat pentru opiniile sale ştiinţifice. M-am simţit mândră şi fericită 
când, la Colocviul Internaţional Patronymica Romanica (Bucureşti, 1994), un 
domeniu oarecum mai îndepărtat de preocupările sale, acad. Berejan a fost as- 
cultat şi aplaudat de specialiştii în antroponimie din 11 ţări europene. Aprecie- 
rile savanților ruşi privind prestaţia ştiinţifică a acad. S. Berejan sunt incluse în 
Cronica vieţii ştiinţifice, rubrică inserată în revistele de specialitate, la ruşi şi la 
noi. Am fost martorul întâlnirilor acad. S. Berejan cu ilustrul lingvist al sec. XX 
Eugeniu Coșeriu la Iaşi, Chişinău şi Bălţi, prilej de a cunoaşte mai profund pre- 
ocupările ştiinţifice ale celor doi savanți. 


4. Încă din tinereţe S. Berejan a manifestat un deosebit interes pentru filo- 
zofie şi ulterior a aplicat principiile teoriei cunoaşterii la cercetarea limbii. 
El a fost unul dintre primii cercetători care a pus începutul studierii limbii 
române, pornind de la conceptul că limba este un sistem de semne şi că 
trebuie studiată din această perspectivă. S. Berejan a contribuit la elabo- 
rarea noțiunii de sistem lexico-semantic, fapt care i-a adus înalta apreciere 
de teoretician şi a fost numit de către lingvistul rus Iuri Karaulov, membru 
corespondent al A.Ş. din U.R.S.S., printre cei şapte mari lingviști din spaţiul 
(ex)sovietic care au contribuit la elaborarea şi dezvoltarea de mai departe 
a acestei noţiuni. 

Prin aplicarea consecventă a principiilor filozofice (sistemicitate, dihotomii- 
le: ontic - gnostic, concret - abstract, fenomen - esenţă etc.) la analiza fe- 
nomenelor de limbă şi în special la analiza relaţiilor sinonimice, monografia 
acad. S. Berejan Echivalența semantică a unităților lexicale (publicată în limba 
rusă, Chişinău, 1973) a devenit o lucrare de referință pentru specialiştii-lexi- 
cologi nu numai de la noi. Conform aprecierii acad. Nicolae Corlăteanu, acest 
tratat este o lucrare fundamentală în domeniul lexicologiei româneşti şi se im- 
pune necesitatea de a fi publicată în limba noastră. Principiile teoretice lansate 
în monografie au fost aplicate la elaborarea Dicţionarului explicativ al limbii 
moldoveneşti, vol. II (1985). Principiul sistemicității unităţilor lexicale ulterior 
şi-a găsit reflectare într-un şir de lucrări ale discipolilor săi, precum şi ale altor 
cercetători. Teoreticianul S. Berejan a fost înalt apreciat de Eugeniu Coșeriu, 
care a spus: „Meritele lui Berejan în domeniul lingvisticii sunt incontestabile şi 
unanim recunoscute în știința națională. DI Berejan este astăzi savantul cel mai 
de seamă din Republica Moldova în acest domeniu, şi anume, atât în ce priveşte 
lingvistica generală (mai ales semantica), cât şi în ce priveşte lingvistica româ- 
nească, atât sincronică, cât şi diacronică” 


5. Fiind colegi de institut o jumătate de secol (din 1958), mă leagă multe amin- 
tiri de omul şi savantul Silviu Berejan. Mă voi referi doar la câteva situaţii din 
perioada când, în funcţia de director de institut (din 1987), era pus în situaţia 
de a participa la diferite întruniri, mai puţin oficiale, cu diferite ocazii (zile de 
naştere, revelion, Paşte etc.). Era şef, dar mai ales coleg, bun, înţelegător, chiar 
prietenos. De obicei, a doua zi de Paşte organizam la institut gustarea cozona- 
cului. EI se pricepea foarte bine la bucate şi alegea cel mai bun cozonac, fără să 
ştie cine l-a pregătit. Ne dădea sfaturi cum ar trebui şi ce ar mai trebui să facem, 
ce ingrediente să folosim ca să fie şi mai bun cozonacul. Ştia cum trebuie să fie 
pregătit un miel de Paşte (înţelegeam că era un mare specialist). Îi plăcea berea, 
coniacul, pe care prefera să-l savureze din păhăruţe de cristal sau măcar din 
cele de sticlă, numai nu din cele de plastic. Era un bun degustător de vinuri seci, 
de calitate. Când știa că pregătim o masă, ne sugera să cumpărăm pastramă pu- 
țin mai grasă, că e mai gustoasă. În timpul acestor întâlniri asculta cu atenție ce 
spunea fiecare, pentru a-şi cunoaşte mai bine colegii. Nu vorbea mult, nu făcea 
glume în doi peri, dar când spunea ceva, era spiritual. În mai multe rânduri am 
petrecut la pădure cu oaspeţi veniţi la institut din România, Germania, din alte 
părți. Directorul întotdeauna crea o atmosferă plăcută, agreabilă, aşa încât toți 
să se simtă excelent. 


Un lucru vreau să subliniez în mod expres: Silviu Berejan a fost un om de cul- 
tură aleasă, în sens multiplu. Era temperamental şi îl scoteau din fire nedreptă- 
tile, minciuna, ignoranţa, dar oricât de enervat ar fi fost, niciodată n-a depăşit 
limita limbajului decent. N-am auzit din gura lui înjurături sau alte mojicii. A 
fost, cum pe bună dreptate l-a caracterizat prof. Ion Eţcu, „de o delicateţe ne- 
obișnuită, lipsită de efort, de ipocrizie, de simulaţie, care impunea colegilor săi 
măsură, decenţă, bunăvoință, respect reciproc”. 


Păcat că a plecat prea devreme dintre noi. 

Anatol PROMOTOR 
EREMIA AL ŞTIINŢEI FILOLOGICE 


1. Acad. Silviu Berejan a abordat în studiile sale probleme 
dintre cele mai actuale referitoare la situația lingvistică 
din Republica Moldova, optând pentru funcționarea în 
condiţii normale a limbii române, ca limbă oficială a sta- 
tului, în toate domeniile și sferele de activitate. În 1998, în 
cadrul Comisiei interdepartamentale privind problemele 
limbii şi, ulterior, în multe articole, cu dovezi incontes- 
tabile, a fundamentat teoretic şi a demonstrat cu vădită 
claritate identitatea şi unitatea glotică moldo-română, 
argumentând, în acelaşi timp, necesitatea revenirii limbii 
noastre la fireasca grafie latină. Cu sprijinul activ al cole- 
gilor săi de breaslă, savantul a combătut în repetate rân- 
duri falsa teorie a „moldovenismului” în istorie, cultură 
şi tradiţii, s-a pronunţat răspicat împotriva etnonimului 
politizat moldovean şi glotonimului inventat limba mol- 
dovenească, susținând fără ezitare că denumirea corectă 
a limbii noastre este limba română: „Adevărul este numai 
unul, şi limba noastră este numai una - Limba Română”. 
2. Şi-a început activitatea profesională ca pedagog la in- 
stituțiile de învățământ superior din republică. Mi-a fost 
şi mie profesor la Universitatea de Stat din Chişinău. A 
ocupat apoi diferite posturi: cercetător ştiinţific superior, 
secretar ştiinţific, şef de sector și director al Institutului 
de Limbă și Literatură al A.$.M., academician-coordona- 
tor al Secţiei de Științe Socioumane a A.$.M., director al 
Institutului de Lingvistică al A.$.M., cercetător-știinţific 
principal al Institutului de Filologie al A.$.M. În activita- 
tea sa de conducător şi de organizator al muncii ştiinţifi- 
ce, a susținut principalele domenii de cercetare şi a inițiat 
noi direcţii de investigaţii. 


3. Savantul Silviu Berejan şi-a desfăşurat activitatea ştiin- 
țifică în variate domenii ale lingvisticii: gramatică, istoria 
limbii, lexicologie şi lexicografie, romanistică, slavistică, 
sociolingvistică. A contribuit la dezvoltarea lingvisticii 
teoretice şi la implementarea noilor metode de cercetare 
în studiul lexicului şi al sinonimiei lexicale. S-a impus ca 

ACADEMIA ROMÂNĂ 


DIPLOMA 
MERITUL ACADEMIC 


SE CONFERĂ 
Prof. Silviu Berejan 


PENTRU MERITE DEOSEBITE ÎN PROMOVAREA LIMBII ROMÂNE 


promotor al științei filologice şi al normelor limbii române standard. A partici- 
pat cu rapoarte şi comunicări la numeroase conferințe, simpozioane şi congre- 
se ştiinţifice naționale şi internaționale. A contribuit la pregătirea şi educarea 
multor lingviști, dintre care 16 discipoli ai săi au obţinut gradul ştiinţific de 
doctor şi 6 — cel de doctor habilitat în filologie. 


4. A publicat peste 450 de lucrări ştiinţifice şi ştiinţifico-didactice, inclusiv cele 2 
monografii - Contribuții la studiul infinitivului (1962) şi Echivalența semantică 
a unităților lexicale (1973). Studiile sale monografice sunt lucrări de referință în 
domeniu, servind drept model de cercetare în lingvistica modernă. Ele tratează 
aspecte şi probleme ce ţin de esenţa științei lingvistice: sistemul şi structura 
limbii, statutul unităților fundamentale ale sistemului limbii, raporturile dintre 
entitățile limbii la diferite niveluri, corelaţiile dintre sistem şi normă, dintre 
normă și varietățile teritoriale ale limbii. 


5. Neuitatul om de ştiinţă a trăit în condiţiile unei epoci zbuciumate, precum 
zbuciumat a fost şi destinul acestui neam din care savantul îşi trage obârşia. 
Ne-a lăsat moştenire tot ce a scris, tot ce a susținut şi a promovat în decursul 
vieţii sale - o comoară de gânduri și de idei, transpuse în volume de cărți şi re- 
alizate în viață, un tezaur de opere ştiinţifice de primă valoare şi de imperioasă 
necesitate. 

Vitalie DISTINS SAVANT 
MARIN ŞI MARE PATRIOT AL NEAMULUI 


Academicianul Silviu Berejan a fost şi va rămâne în ana- 
lele lingvisticii româneşti din Basarabia nu numai ca un 
distins savant, dar şi un mare patriot al neamului. Mi-l 
amintesc cum bătea alarma în cadrul diverselor confe- 
rinţe şi simpozioane ştiinţifice desfăşurate în ultimii ani, 
ori de câte ori venea vorba despre respectarea cu sfin- 
tenie a adevărului istoric privind denumirea corectă a 
limbii care se vorbeşte în partea dreaptă a Prutului. Dacă 
nu mă înşală memoria, anume Silviu Berejan a folosit 
pentru prima dată expresia devenită înaripată „Limba 
noastră cea română, prin care stigmatiza pe acei ce se 
fereau şi se feresc şi astăzi ca de foc să folosească glotoni- 
mul firesc limba română în locul îmbinării orfane şi goale 
de conţinut limba noastră. 


Fiind mulţi ani conducător al Institutului de Lingvistică, 
Silviu Berejan a participat la elaborarea multiplelor stu- 
dii monografice, a diferitor manuale şi materiale didacti- 
ce pentru școala superioară şi cea medie. Aproape că nu 
există la noi lucrări importante în domeniu la care să nu 
fi contribuit ca autor, ca redactor sau consultant ştiinţi- 
fic. În toate publicaţiile de acest gen poți observa stilul şi 
gradul înalt de erudiție ale savantului S. Berejan. 


Primii paşi în domeniul ştiinţei i-a făcut cu teza de doc- 
torat „Contribuţii la studiul infinitivului moldovenesc”, 
pe care a susținut-o cu brio înainte de expirarea terme- 
nului de aspirant (doctorand). El a fost primul lingvist, 
absolvent al Facultăţii de Filologie a Universităţii de Stat 
din Moldova, căruia i s-a acordat gradul ştiinţific de doc- 
tor (candidat) în filologie şi tot primul care a obținut ti- 
tlul de doctor habilitat cu teza Echivalența semantică a 
unităților lexicale, publicată în anul 1973 sub formă de 
monografie. 


Acad. Silviu Berejan s-a impus nu numai prin activita- 
tea sa de lexicograf şi sociolingvist, dar şi prin contribu- 
tiile de ordin teoretic privind diverse aspecte ale limbii 

ca fenomen sociouman. Astfel, spre exemplu, în fundamentala sa monografie 
despre echivalenţa semantică pomenită aici, cât şi prin numeroase studii şi ar- 
ticole publicate în ţară și peste hotare autorul își expune viziunea sa proprie, ia 
în discuţie probleme de bază ale semasiologiei contemporane, intervenind cu 
idei noi şi argumente probante. 


Este regretabil faptul că această lucrare capitală nu a văzut lumina tiparului în 
limba română. Cititorul nostru dispune numai de varianta rusă. 


În această ordine de idei, consider că cel puţin o parte din moştenirea ştiinţifică 
a distinsului savant S. Berejan ar trebui să fie publicată sub forma unor volume 
de „Opere alese”, pentru a putea servi ca sprijin şi îndemn generaţiilor de cer- 
cetători ce îi vor urma calea. 


SILVIU BEREJAN 


Itinerar 


Ultima carte a regretatului Silviu Berejan 

Cristinel APRECIAT PROFESOR, 
MUNTEANU CERCETATOR ŞI MANAGER 


1. Citisem câteva articole scrise de acad. S. Berejan, de- 
dicate problemei aşa-zisei „limbi moldoveneşti”, şi mă 
impresionaseră modul riguros în care îşi construia dis- 
cursul ştiinţific şi temeinicia argumentelor aduse. Având 
însă, ulterior, posibilitatea să citesc cartea sa (apărută, din 
păcate, postum), Itinerar sociolingvistic, aveam să mă con- 
ving şi de stăruința cu care a abordat respectivul subiect, 
zecile de lucrări, comunicări, interviuri ilustrând „anevo- 
iosul proces de demonstrare a adevărului evident” (după 
propriile cuvinte, vezi op. cit., p. 151). Fac o paranteză şi 
spun că i-am auzit adesea pe colegii basarabeni vorbind 
cu durere despre vitregiile la care este supusă limba ro- 
mână în Republica Moldova, şi pe bună dreptate. Discur- 
sul lor înflăcărat îmi amintea de întrebarea unui tânăr 
lingvist bucureştean, transmisă lui Eugeniu Coşeriu de 
către Nadia Anghelescu: „de ce sunt basarabenii atât de 
patetici?”. După cum se ştie, Coșeriu, supărat, a dat ur- 
mătorul răspuns: „pentru că voi (adică românii de din- 
coace de Prut) nu sunteţi cât ar trebui de patetici” (vezi 
Nadia Anghelescu, Eugeniu Coșeriu, profesorul nostru, în 
„Adevărul literar şi artistic” din 17 sept. 2002, p. 12). Ei 
bine, am observat că, spre deosebire de alţi lingviști ba- 
sarabeni, textele lui Silviu Berejan se desfăşoară într-un 
registru lucid, fără note subiective, un stil propriu ştiin- 
tei autentice şi potrivit pentru a spune lucrurile așa cum 
sunt. 


2. Cred că aspectul acesta este cunoscut mai bine de cole- 
gii basarabeni, dar se vede clar, din „Fişierul biobibliogra- 
fic” publicat în volumul amintit (p. 6-7), că Silviu Berejan 
a fost nu doar un apreciat profesor şi cercetător, ci şi un 
priceput manager prin funcţiile de conducere deţinute 
de-a lungul carierei sale. Nu cred că i-a fost uşor, căci 
asta implică un efort suplimentar, nemaipunând la soco- 
teală faptul că presupune un alt fel de a lucra cu oamenii, 
însă urmele benefice pe care le-a lăsat sunt adânci, atât 
în ceea ce priveşte formarea tinerilor, cât şi cu referire la 

re-formarea / restructurarea secţiilor şi a instituţiilor pe care le-a îndrumat sau 
coordonat. 


3. L-am audiat pe acad. Silviu Berejan cu diverse ocazii (v. infra) şi pot spu- 
ne că, prin prestanţă sau prin atitudine, oratorul Berejan se desfășura în fața 
ochilor noştri cu aceeaşi forță şi inteligență, nedezmințindu-l pe „scriitorul” 
Berejan (ca talentat slujitor al condeiului ştiinţific). Mai ales în ultimele două 
decenii, Silviu Berejan nu s-a ferit să spună lucrurile așa cum sunt, pe proble- 
me de lingvistică sau de cultură, ori de câte ori i s-a cerut părerea competentă 
sau chiar şi când nu i s-a cerut părerea, dar era necesară prin autoritatea vocii 
sale. Următoarea întâmplare (cu iz anecdotic), la care am fost martor, mi se 
pare elocventă pentru a confirma (dacă mai era nevoie) verticalitatea lui Silviu 
Berejan. Se ştie că academicianului i s-a organizat, la împlinirea celor 80 de 
ani, o frumoasă sărbătorire la Academia Republicii Moldova, urmată de Coloc- 
viul Internaţional Filologia Modernă: realizări şi perspective în context european 
[Omagiu acad. Silviu Berejan] (Academia de Ştiinţe a Moldovei, Institutul de 
Filologie şi Universitatea de Stat „Alecu Russo” din Bălți, Chişinău-Bălți, 27-28 
septembrie 2007), la care am avut norocul să particip. În cadrul festiv menţio- 
nat, acad. Berejan a fost elogiat, i s-au conferit ordine, medalii ş.a.m.d. Când a 
venit rândul Preşedintelui Academiei, Gh. Duca, să-i acorde o diplomă (mi se 
pare), acesta i-a spus, cu mult respect, în acel moment: „Domnule academician 
Silviu Berejan, vă înmân [sic!] această.. La care replica lui Silviu Berejan a 
venit prompt, spre deliciul audienței, întrerupându-l pe interlocutor: „Vă înmâ- 

nez!”. Date fiind circumstanţele, altcineva ar fi închis, probabil, ochii la respec- 
tiva greşeală gramaticală (datorată, desigur, emoţiei), dar nu şi apărătorul nr. 1 
al limbii române corecte din Moldova. 


4. Mărturisesc că mi-ar fi prins bine contribuţiile Domniei Sale referitoare la 
semantică şi lexicologie, având în vedere că teza mea de doctorat a fost una pri- 
vind sinonimia. Nu cunosc limba rusă, din păcate. M-aş fi bucurat însă să pot 
citi, de pildă, o versiune românească a cărții sale despre „echivalenţa semantică 
a unităților lexicale”. Ar trebui ca cineva să se îngrijească şi de publicarea unui 
volum / antologie cuprinzând studiile reprezentative (traducându-le şi pe cele 
din rusă, fiindcă şi în lingvistica rusească Berejan este un nume) ale academi- 
cianului din domeniile gramaticii, semanticii, lingvisticii generale etc. 


5. Am avut onoarea şi plăcerea să-l cunosc pe acad. Silviu Berejan și în alte îm- 
prejurări decât cele date de sălile în care se desfășurau simpozioanele sau confe- 
rinţele de lingvistică, deşi tot respectivele manifestări lingvistice ne-au făcut să 
ne întâlnim. Cu emoție îmi amintesc de Simpozionul Internaţional Limba și lite- 
ratura română. Regional - naţional - european (laşi - Chişinău, 24-27 noiembrie 
2005), la care l-am văzut prima dată pe Silviu Berejan în carne şi oase. În ultima 
zi, după discuţiile fireşti pe marginea comunicărilor, am profitat de puţinul timp 
rămas pentru a vizita centrul Chişinăului. Am avut privilegiul de a-i însoți în 
această plimbare pe prof. Stelian Dumistrăcel şi pe acad. Silviu Berejan. Era pri- 
ma oară când ajungeam în acest oraş. Nu mi-l închipuiam atât de măreț. Ceea ce 
m-a impresionat cel mai mult în capitala Moldovei era abundența spaţiilor verzi: 
multe parcuri şi mulți copaci. Profesorul Berejan, în pofida vârstei (de 78 de ani 
atunci), se deplasa foarte vioi, obligându-ne şi pe noi să iuțim pasul. Din mers, 
făcea şi observaţii lingvistice, constatând cu amărăciune cum denumirile româ- 
neşti ale unor firme şi instituţii (în special bancare) din Chişinău sufereau, prin 
calc, influenţa limbii ruse. Conversaţia (dintre Prof. Dumistrăcel şi acad. Silviu 
Berejan, căci eu nu prea îndrăzneam să intervin), pe teme de lingvistică, a con- 
tinuat până în dreptul blocului unde-și avea locuinţa savantul, moment în care 
ne-am despărţit, cu părere de rău, că nu am avut mai mult timp la dispoziţie. 


Un an mai târziu, l-am întâlnit pe Silviu Berejan în preziua Simpozionului 
Internaţional Identitatea culturală românească în contextul integrării europene 
(laşi, 22-23 septembrie 2006). Era seară şi eu mă întorceam (în jurul orei 21), 
pe jos, de la Institutul „Al. Philippide, unde-i făcusem o scurtă vizită dlui prof. 
Dumistrăcel. Am fost surprins să-l văd pe dl acad. Silviu Berejan plimbându-se 
de unul singur pe Copou, în apropierea Universităţii „Alexandru loan Cuza” 
(Spun asta, întrucât remarcasem că ceilalți basarabeni veniți pentru aceeaşi 
manifestare ştiinţifică se plimbau în grup.). L-am salutat, am schimbat câteva 
cuvinte (şi-mi place să cred că savantul își amintise de mine), după care ne-am 
continuat fiecare drumul în direcţii opuse: eu spre hotel, iar Domnia Sa, îngân- 
durat, măsurând cu paşi osteniți bulevardul Copoului. Involuntar, prin minte 
mi-au trecut vorbele lui Coşeriu, spuse de acesta când constatase că la Bălți, la 
un moment dat, nimeni din obişnuita-i suită nu i se afla prin preajmă: „M-aţi 
lăsat singur... ca bucureştenii”. 

Gheorghe MODEL DE RECTITUDINE 
POPA ŞI DE ETICA ŞTIINŢIFICA 


1. În foarte multe privinţe, contribuţia acad. S. Berejan la 
elucidarea aspectelor legate de subiectul în discuţie a fost 
decisivă (după informaţia pe care o deținem, chiar şi îmbi- 
narea „Limba noastră” a devenit cu timpul, graţie inspira- 
tului academician, „Limba noastră cea română”). Nu vom 
purcede la înşiruirea (care poate lua dimensiuni „kilome- 
trice”) a acţiunilor concrete în această direcție: organizarea 
de manifestări științifice sau participarea la atari manifes- 
tări, publicarea de materiale sau nenumăratele intervenții 
în cadrul emisiunilor televizate și radiofonice etc. 


Ceea ce considerăm însă important să reliefăm în mod 
special e faptul - n-aş dori ca această remarcă să fie luată 
în nume de rău de ceilalți lingviști al căror aport în elu- 
cidarea chestiunii date merită, de asemenea, înalt apreci- 
at — că S. Berejan a fost nu numai cel mai fecund savant în 
perioada de la 1989 încoace (cca 90 de publicaţii în care se 
pune în discuţie identitatea glotică moldo-română), dar şi 
cercetătorul cel mai „generos” privind furnizarea de argu- 
mente dintre cele mai ponderate şi mai convingătoare re- 
feritor la adevărul despre numele corect al limbii noastre. 


2. Despre calităţile lui S. Berejan de conducător şi or- 
ganizator al muncii ştiinţifice în domeniul filologiei ne 
vorbesc anumite realități de care nu orice savant a avut 
parte: conducător ştiinţific a 12 teze de doctor, con- 
sultant ştiinţific a 7 teze de doctor şi doctor habilitat, 
referent oficial a 15 teze de doctor şi doctor habilitat. 
Mai mult, faptul că acad. S. Berejan a fost redactor sau 
coordonator a zeci de lucrări individuale şi / sau colec- 
tive, semnatar a nenumărate Prefețe la monografii sau 
culegeri de articole, Scrisori sau Adresări către diverse 
organe de resort, Răspunsuri la multiple solicitări nu e 
un indiciu al calităților manageriale ale lui S. Berejan 
privind organizarea activităţii ştiinţifice în domeniul 
filologiei? Iar faptul că acad. S. Berejan a fost şi este cel 
mai prezent savant în mintea şi inima cercetătorilor 
lingvişti basarabeni (doar atâţia „ne-doctoranzi” ai prof. 
S. Berejan se doreau şi continuă a se vrea consideraţi 


108 


„berejanişti”) nu e un argument în favoarea calităţilor pe care trebuie să le 
întrunească un veritabil savant? 


În subsidiar, am mai putea adăuga că gama calităţilor la care ne referim ar fi 
incompletă dacă n-am aminti şi de faptul că regretatul cercetător, deşi nu a fost 
încercat de ambiţii vane, a evitat permanent tentația de a merge pe căi bătă- 
torite, a dat preferință chiar din start aporiilor lingvistice, a manifestat curajul 
de a părăsi punctele de vedere tradiționale, a vădit cutezanţa de a emite opinii 
eterodoxe şi acribie filologică, a detestat cu orice ocazie diletantismul şi flatarea 
în activitatea ştiinţifică. 


3. E în afara oricărui dubiu că, în persoana acestei somități fără tăgadă, am avut un 
adevărat şi onest slujitor al ştiinţei —- ipostază care poate fi ilustrată prin chiar „măr- 
turisirile” acad. S. Berejan din discuţiile private cu subsemnatul. Eram în primul an 
de studii doctorale la Institutul de limbă şi literatură „moldovenească” al A.$.M., 
când a apărut culegerea „Iunonorua CXONCTB M pa3nuauii Gru3KOporCTBEHHBIX 
A35IKOB, KumunHeB, 1976 („Tipologia asemănărilor şi deosebirilor dintre limbile 
înrudite”), în care era publicat şi articolul „MonnaBcKuIl A3BIK — CAMOCTOATEJIDHDIÄ 
A35IK MONNABCKOI Hanu” („Limba moldovenească - limba autonomă a naţiei 
moldoveneşti”) semnat de I. Vartician, S. Cibotaru, S. Berejan, Al. Dârul. Prinzând 
momentul oportun, i-am propus conducătorului meu ştiinţific să „udăm” articolul, 
propunere la care prof. S. Berejan, după o pauză cu subtext transparent, a întregit 
discuţia noastră: „Dacă aş dispune de mijloace financiare, aş procura tot tirajul 
acestei cărți, ca să nu mai ajungă pe rafturile librăriilor”. 


În acelaşi context: îmi stăruie în memorie discuţia altercantă dintre S. Berejan 
şi un colaborator al Consiliului Naţional pentru Acreditare și Atestare privitor 
la dosarul unui pretendent la grad ştiinţific (S. Berejan era consultantul ştiin- 
tific al acestui pretendent). Funcţionarul de la Consiliu pleda, fireşte, pentru 
respectarea „buchiei” regulamentului, iar S. Berejan, la rândul său, încerca să-i 
demonstreze futilitatea prescripției respective. Lovindu-se de neînduplecarea 
funcţionarului, onestul savant S. Berejan i-a tăiat-o scurt: „Dragă, dumneata ar 
trebui să ştii că Berejan nu e omul care pune un cuvânt pentru cineva care nu 
merită şi, în general, nu e omul care «greblează» în stânga şi în dreapta doc- 
toranzi” (aluzie făcută atât la mediocritatea unor doctoranzi, cât şi la „goana” 
unor conducători de a avea cât mai mulţi doctoranzi). 


Spaţiul nu ne permite să aducem şi alte exemple, dar, cu siguranță, nu putea 
să greşească prof. E. Coşeriu atunci când, în avizul de susținere a candidaturii 
lui S. Berejan la alegerile pentru titlul de membru plin al A.$.M., punea în 
prim-plan „atitudinea luată şi consecvent menţinută de dl Berejan în chesti- 
unea limbii naționale. Interviul acordat de curând de Domnia Sa în această 
privinţă revistei «Limba Română» e un model de rectitudine și de etică ştiin- 
țifică (subl. n. - Gh. PY’ („Denumirea limbii noastre e cea pe care o ştie toată 
lumea - română”. Dialog: Alexandru Bantoş - Silviu Berejan // „Limba Ro- 
mână, 1995, nr. 3, p. 59). 


4. Declar că am fost plăcut surprins de această întrebare a chestionarului, deoa- 
rece numele lui S. Berejan este asociat, preponderent, cu cercetarea unor fapte 
concrete de limbă, adică cu preocupări în anumite direcţii ale ştiinţei despre lim- 

bă (ceea ce, într-un anumit sens, corespunde realității). Dar, în acelaşi timp, se 
trece cu vederea peste un alt adevăr, întrucât, dacă în cazul studiilor lui S. Berejan 
atestăm o examinare inteligibilă şi profundă a faptelor glotice concrete (cum ar 
fi infinitivul verbului, sinonimia, polisemia, terminologia ş.a.), apoi acest lucru se 
datorează anume substanţei teoretice consistente de la care porneşte savantul. În 
acest context, cititorii ar trebui să ştie că prof. S. Berejan a simţit „adevărata atrac- 
ţie pentru munca ştiinţifică, pentru cercetare, pentru studiu în genere” doar atunci 
când s-a „ocupat de lingvistica teoretică, de lingvistica generală” („Lingvistica nu 
m-a făcut fericit...” . Interviu cu S. Berejan realizat de T. Rotaru // „Momentul, 
2 august 1997, p. 3). Un detaliu semnificativ în acest sens: despre pasiunea lui 
S. Berejan pentru aspectele teoretice ale limbajului ne vorbesc nu numai nenu- 
măratele studii consacrate în mod special problematicii respective sau studiile 
în care se analizează fenomene concrete de limbă (înseși titlurile acestor studii 
trădează această pasiune), dar şi aprecierile pe care le dă activității de ansamblu 
a unor lingviști sau scoaterea în evidență anume a aspectelor teoretice — ca fiind 
prioritate şi decisive - în cutare sau cutare studiu apreciat de el. 


5. La acest capitol - de ce nu aş recunoaște şi, în acelaşi timp, de ce nu m-aş 
făli - am material suficient nu doar pentru o carte. De regulă, fiecare docto- 
rand reţine o calitate definitorie a conducătorului, reiterând insistent că X, adi- 
că conducătorul său ştiinţific, este „model de..”. În cazul regretatului profesor, 
această formulă nici pe departe nu i se potriveşte, deoarece S. Berejan a fost, cu 
adevărat, un „fenomen” pe care nu o singură generaţie de lingviști urmează să-l 
decanteze punctual. Vorba e că orice citire şi / sau recitire a operei berejaniene, 
orice meditare asupra felului de „a vedea lucrurile” al Magistrului, orice zăbo- 
vire asupra gesturilor şi reacţiilor interlocutorului S. Berejan ne conduc univoc 
la ideea că acad. S. Berejan a reprezentat o simbioză fericită de „modele”: model 
„de rectitudine şi de etică ştiinţifică” (E. Coşeriu), model de mare patriot care 
a „iubit dintotdeauna limba şi neamul” — sentimente care i-au „insuflat energie 
şi putere de rezistență”; model de dăruire plenară ştiinţei - fapt confirmat de 
S. Berejan prin detestarea cu nonşalanţă a stării de repaos (ca atribut al octo- 
genarilor) până la ultima clipă a vieţii (numai în ultimii doi ani ai vieţii, prof. 
S. Berejan a participat la peste douăzeci de manifestări ştiinţifice naţionale şi 
internaţionale, fiind concomitent şi membru a peste cincisprezece consilii, co- 
misii, comitete etc.); model de coordonator ştiinţific al unei lucrări ştiinţifice 
care ştie „a face plinul” doctorandului - totul e în funcţie de capacitatea „rezer- 
voarului”; model de a nu se ascunde în umbra onorurilor: în caz contrar, „nu 
ar fi depozitat o bună parte din cărți la cumnata din Râbnița” sau feciorul Aurel 
nu ar fi stat fără „acoperiş propriu deasupra capului” până în 2000; model de a 
suporta cu seninătate critica, întrucât, după propria-i mărturisire, „cercetătorul 
ştiinţific Berejan şi-a făcut datoria civică până la capăt. Dar să se ia la harță 
meschină cu oameni neştiutori, rău intenţionaţi sau, pur şi simplu, necinstiți 
în acţiuni nu are nici un rost”; model de savant nepoluat de invidie, întrucât 
cei din jur ajunseseră prin anii '90 ai secolului trecut să se întrebe nedumeriţi, 
vorba lui N. Esinencu, „Cine i-o fi purtând oare medaliile?” (S. Berejan a fost 
ales, de exemplu, membru corespondent al A.$.M. abia la 62 de ani); model de 
menţinere a unei atmosfere benefice în familie: or, „în majoritatea cazurilor, 
deşi nouă, bărbaţilor, nu ne convine, soţia are dreptate”. 

lon SOCIOLINGVIST 
CIOCANU REDUTABIL 


1. A afirmat - chiar cu referire la academicianul Bere- 
jan - un scrib de esență comunistă că lingviştii noş- 
tri au elogiat odinioară limba „moldovenească”, iar 
în prezent au trădat-o, îndrăgind o altă limbă, a unui 
stat străin. Orbit de ură față de măreaţa şi viguroasa 
limbă română, scribul respectiv şi ciracii lui se fac a 
nu înțelege că din vina ţariștilor, apoi a sovieticilor 
noi am protejat cât am putut „moldoveneasca” noas- 
tră, ne-am străduit s-o cultivăm, s-o ferim de rusisme, 
ucrainisme, ţigănisme şi de alte impurități, dar n-am 
putut, nu ni s-a permis să ne încumetăm cel puţin a 
ne numi limba cu numele ei autentic - română. Abia 
după 1985, în condiţiile restructurării şi transparen- 
tei inaugurate de Mihail Gorbaciov, am avut libertatea 
de a-i zice limbii străbune - aceleiaşi limbi „moldove- 
nești” — limba română, după cum au numit-o la timpul 
lor clasicii Alecsandri, Eminescu, Negruzzi, Caragiale, 
Creangă, Mateevici şi toţi ceilalți. Altfel zis, n-am tră- 
dat - Doamne fereşte! - limba moşilor / strămoşilor, ci 
la prima slăbire a „chingilor” vrăjmaşe am numit-o co- 
rect: limba română. A lămurit foarte bine acest adevăr 
dureros regretatul academician Nicolae Corlăteanu în 
Testamentul său. 


A întrebuințat şi academicianul Silviu Berejan glotoni- 
mul „limba moldovenească”, pentru că ideologia comu- 
nistă de odinioară ne pusese căluşul în gură. Întrebarea 
e: cine nu-i permite azi scribului şi altor moldovenişti 
primitivi, separatiști şi - pe deasupra - agresivi să folo- 
sească şi ei glotonimul corect? 


Revenind la academicianul Silviu Berejan, e locul să spu- 
nem că-l vedem şi acum la tribuna Sălii mari a academiei, 
vorbind înflăcărat despre „variabilitate” şi „invariabilita- 
te”, până un coleg l-a întrebat pe şleau, în plină sală, câte 
limbi sunt totuși: două, adică „moldoveneasca” şi româ- 
na, sau numai una, româna? 

Când a spus răspicat că denumirea corectă a limbii noastre e română, acade- 
micianul Berejan a fost aplaudat îndelung, deoarece învinsese public sclavul 
din el. 


Este cunoscut faptul că Institutul de Lingvistică de sub conducerea academici- 
anului Silviu Berejan a întocmit o variantă foarte bine gândită a Legii „Cu pri- 
vire la funcţionarea limbilor vorbite pe teritoriul Republicii Moldova”, pe care 
a reuşit s-o publice în cotidianul „Moldova suverană”, şi în care limba noastră 
era numită corect — română. Îndrăzneala aceasta a înfuriat conducerea comu- 
nistă de atunci şi a avut urmări dureroase pentru redactorul-şef al publicaţiei, 
Tudor 'Ţopa. 


Academicianul Berejan a contribuit în cea mai mare măsură posibilă la eluci- 
darea problemelor limbii noastre, inclusiv a problemei denumirii ei. 


2. N-am lucrat sub îndrumarea nemijlocită a academicianului Berejan şi de 
aceea nu ne putem pronunța cu fermitatea cuvenită despre calitățile lui de 
conducător şi organizator al muncii ştiinţifice în domeniul filologiei. Însă mul- 
țimea de dicționare şi de alte lucrări prestigioase întocmite de angajaţii fostului 
Institut de Lingvistică atestă neîndoielnic nişte calități imposibil de subapre- 
ciat. 


3. L-am cunoscut, în principal, ca vorbitor competent şi convingător în cadrul 
întrunirilor ştiinţifice şi ca autor de texte publicate. Dar, sporadic, şi în situaţii 
absolut ordinare. Bunăoară, noi personal am început a scrie cu â imediat după 
decizia respectivă a Prezidiului Academiei Române din martie 1993. Silviu Be- 
rejan a fost unul dintre cei patru oameni de cultură din Republica Moldova, 
care au obiectat că, mai ales pentru şcoala de la est de Prut, decizia nu este 
binevenită. Când am vrut să publicăm un articol în „Revistă de Lingvistică şi 
Ştiinţă Literară”, operatoarea ne-a cules textul cu î. Protestul nostru s-a soldat 
cu îndemnul de a-l contacta pe domnul redactor-șef Berejan, unicul în măsură 
să permită texte cu â. I-am telefonat, i-am explicat convingerea noastră că de- 
cizia forului academic român este irevocabilă şi că, deși cunoșteam atitudinea 
refractară în această problemă a distinsei doamne a lingvisticii româneşti Mi- 
oara Avram şi a savanților ieşeni, insistăm să publicăm textul cu å. Academi- 
cianul Berejan a răspuns că ne înţelege şi textul nostru va fi însoţit, în revistă, 
de o notă subpaginală ce va arăta că e ortografiat cu â „la dorinţa / insistența 
autorului”. Aşa s-a publicat primul articol cu â în revista lingvistică academică, 
grație bunei cumpăniri a lucrurilor de către academicianul Berejan. 


L-am cunoscut destul de aproape şi de bine pe academicianul Berejan în ca- 
drul activității Casei Limbii Române Nichita Stănescu din Chişinău. Opiniile 
lui erau întotdeauna riguros întemeiate, expuse clar, convingător, uneori - cu 
surplus de argumente. Acest surplus de dovezi întru apărarea atitudinii sale 
faţă de o problemă sau carte ne cam displăcea, însă nu și atunci când a vorbit 
despre cartea noastră Realitatea în cuvânt şi cuvântul în realitate (la 18 decem- 
brie 2002). Cum era să ne supere, dacă-şi începuse discursul cu afirmaţia „Eu 
salut din toată inima apariţia cărții Realitatea în cuvânt şi cuvântul în realitate 

Profesorii Anatol Ciobanu, Grigore Cincilei, Silviu Berejan şi Eugeniu Coşeriu 


a lui Ion Ciocanu, cu titlul acesta atât de expresiv şi incitant. Ea se dovedeşte o 
lucrare deosebită, originală ca modalitate de a vorbi despre limbă, despre ex- 
presivitatea comunicării lingvistice, despre abaterile de la normele limbii lite- 
rare. E un gen aparte de scriitură. Nu e o carte de cultivare a limbii obişnuită, ci 
un comentariu scriitoricesc asupra diverselor probleme concrete ale procesului 
lingvistic est-prutean', îl continua prin sublinierea faptului că „eseurile de cul- 
tivare a limbii din această primă parte a cărții captivează cititorul...” şi-l încheia 
măgulitor pentru noi — „...cartea lui Ion Ciocanu merită să stea pe masa fiecă- 
rui om doritor de a-şi lămuri diverse aspecte şi laturi ale limbii, şi parţial ale 
istoriei noastre, tratate aici într-o manieră personală, ce captează atenţia oricui” 
(Silviu Berejan, Vigoarea publicisticii lingvistice, în săptămânalul „Literatura şi 
Arta’, 2002, 26 decembrie)? 


4. Un lexicograf care a girat o serie întreagă de dicționare de aleasă calitate, 
chiar având în titulatura lor cuvântul „moldovenesc” / „moldoveneşti”, şi un 
sociolingvist redutabil nu putea să nu fi fost şi un teoretician remarcabil, în 
pofida restricțiilor de ordin ideologic, ce şi-au lăsat într-un fel sau altul am- 
prenta... Oricum, savantul Silviu Berejan este şi azi cu noi, îndemnându-ne să 
luptăm şi să învingem. 


5. De omul de ştiinţă Silviu Berejan ne leagă sentimentul de admiraţie pe care 
i-l purtăm şi de stimă pentru verticalitatea de care a dat dovadă în anii priitori 
spunerii adevărului despre noi şi despre limba noastră (cea) română. 

Vladimir A FOST OM BUN, 
ZAGAEVSCHI SIMPLU ŞI MODEST 


1, 3. Silviu Berejan, aşa cum l-am cunoscut și apreciat, a 
fost un lingvist cu o bună pregătire teoretică. Fiind pre- 
ocupat mai mult de probleme legate de lexicologie, se- 
mantică şi lexicografie, el a colaborat, împreună cu profe- 
sorii Ion Dumeniuk şi Nicolae Mătcaş, la elaborarea unui 
manual de lingvistică generală pentru studenți. lar mo- 
nografia Contribuţii la studiul infinitivului moldovenesc 
(Chişinău, 1962, 140 p.) este o adevărată enciclopedie 
în problema abordată, o cercetare minuțioasă şi multi- 
aspectuală în domeniu, unde infinitivul e privit în plan 
teoretic, cel al evoluţiei formelor şi a funcţiilor, începând 
cu limba latină, al metamorfozării infinitivului în cadrul 
limbilor balcanice, şi, desigur, sub aspectul limbii române 
contemporane. 


Apoi, când a venit timpul potrivit pentru a ne apăra lim- 
ba noastră cea română şi pentru a dovedi „de ce limba 
exemplară din uzul oficial al Republicii Moldova nu poa- 
te fi numită moldovenească” (după cum își intitulează şi 
un articol), Silviu Berejan a îmbrățișat, pentru un timp 
nedeterminat, quantum satis, sociolingvistica. Pe 
parcurs a simţit necesitatea de a se iniția şi chiar uneori de 
a-şi aprofunda cunoştinţele în dialectologie şi geografia 
lingvistică, în alte ştiinţe. A devenit deja clasic argumen- 
tul în care S. Berejan suprapune noţiunea de român din 
lingvistică şi noţiunea de pește din ihtiologie, ca denumiri 
generice, noțiunilor moldovean, bănăţean, maramureşean 
etc., respectiv celor din ihtiologie: știucă, plătică, crap, şa- 
lău etc., ca denumiri de specie. Plătică, spre exemplu, e 
un pește, iar peștele nu e numai plătică, e şi știucă, şi crap 
etc. Tot aşa graiul românesc / limba română nu e numai 
grai moldovenesc, ci şi bănățean, maramureşean etc., mai 
mult: istroromân, aromân, meglenoromân. Explicaţiile 
academicianului sunt deosebit de ingenioase şi, desigur, 
convingătoare. 


În alt articol (Folosirea glotonimului limba română în Re- 
publica Moldova. Aspecte identitare) Silviu Berejan pune 

față în față două realități: articolul 13 din Constituţie (limba moldovenească), 
antiştiinţific şi antinaţional, pe de o parte, şi adevărul ştiinţific (limba română), 
susținut de Academia de Ştiinţe a Republicii Moldova, de renumiţi savanţi din 
lume: Eugeniu Coșeriu, Carlo Tagliavini, Rajmund Piotrowski, Ruben Budagov, 
Samuil Bernştein ş.a., pe de altă parte. Aplicând o judecată corectă, se ajunge la 
concluzia: întrucât adevărul ştiinţific nu poate fi supus revizuirii, rămâne a fi 
revăzut articolul 13 din Constituţie. 


2. Fiind mulţi ani la rând şef de sector, iar mai târziu şi director al Institutului 
de Limbă şi Literatură, apoi al Institutului de Lingvistică, Silviu Berejan a con- 
tribuit, în calitate de organizator şi coordonator, la apariția a mai multor lucrări 
importante cu răsunet departe de hotarele Moldovei. E de ajuns să numesc 
doar Curs de gramatică istorică a limbii moldoveneşti [române] (Chişinău, 1964) 
şi Scurt dicționar etimologic al limbii moldoveneşti [române] (Chişinău, 1978), 
cărți indispensabile în activitatea profesoral-didactică şi ştiinţifică a profesori- 
lor şi în cea instructivă a studenţilor. 


Un alt aspect despre care aş vrea să vorbesc îl prezintă pe Silviu Berejan ca 
pe un om hotărât și cooperant. Prin anii 1996-1997, după ce am participat la 
mai multe ediţii ale Simpozionului Naţional (Internaţional) de Dialectologie, 
organizate în diferite centre universitare şi academice din Ţară, m-am gândit 
că ar fi bine să organizăm o ediţie a simpozionului şi la Chişinău. Ideea i-am 
sugerat-o colegului meu Vasile Pavel, dialectolog şi el. Împreună ne-am dus la 
Silviu Berejan, director pe atunci al Institutului de Lingvistică al A.$.M. Dum- 
nealui ne-a ascultat cu mare atenţie şi a acceptat ideea, după care am examinat 
toate posibilităţile de cazare a invitaţilor, mesele, excursia ş.a. Dar s-au schim- 
bat timpurile şi împrejurările, s-a acutizat sărăcia, a crescut şi indiferența față 
de ştiinţă şi învățământ a guvernelor care au urmat, aşa că frumosul vis al unui 
Simpozion de Dialectologie la Chişinău a rămas nerealizat. 


4. Cartea Contribuţii la studiul infinitivului moldovenesc (Chişinău, 1962), sem- 
nată de Silviu Berejan, a fost una din primele monografii pe teme de lingvistică 
apărute la noi, la Chişinău. Am procurat-o atunci, am citit-o cu mult interes, 
întrucât am folosit-o şi am citat-o într-un capitol din teza mea de doctorat şi în 
monografia Studii de gramatică dialectală comparată (Chişinău, Editura Ştiinţa, 
1990). M-a preocupat şi pe mine, ca dialectolog, fenomenul înlocuirii infiniti- 
vului prin forme personale ale conjunctivului în îmbinări predicative cu sens 
modal şi aspectual în graiurile din Maramureşul din nordul Tisei (Ucraina) şi 
din spaţiul lingvistic circumscris în rețeaua Atlasului lingvistic moldovenesc. 


În anii de doctorantură i-am solicitat o recenzie la un articol de-al meu, inti- 
tulat Aspecte privind vitalitatea infinitivului în graiurile din regiunea Transcar- 
patică, care urma a fi publicat într-o culegere. A acceptat cu bunăvoință să-mi 
avizeze textul. Iată ce scria exegetul: „...autorul reuşeşte să prezinte un tablou 
destul de clar al întrebuinţării infinitivului în graiurile cercetate. În Introduce- 
re se face o competentă privire generală asupra problemei, cu un istoric bine 
documentat, în care se face apel la o amplă bibliografie a obiectului. Se cer 

menţionate, în afară de aceasta, o serie de momente şi gânduri originale de o 
incontestabilă valoare ştiinţifică. (...) Articolul lui V. C. Zagaevschi constituie 
un neîndoielnic aport ştiinţific la studierea problemei abordate şi merită să 
vadă lumina tiparului”. 


5. Silviu Berejan a fost, în orice împrejurări, un om simplu, modest, fără aere 
care să-i sublinieze titlurile academice sau funcţiile pe care le avea şi le deținea. 
Puteai să discuţi cu el despre toate de la egal la egal. 


Altă dată am fost invitat la un coleg şi prieten, comun amândurora, unde dum- 
nealui a venit cu soţia sa Zoe şi unde am petrecut o seară împreună la un pahar 
de vin şi la un pahar de vorbă. 


Mai târziu, în octombrie 1994, am participat, împreună cu academicianul, la 
Simpozionul Internaţional „Muzeul Limbii Române - 75”, organizat de Insti- 
tutul de Lingvistică şi Istorie Literară „Sextil Puşcariu” din Cluj-Napoca. Aici 
am fost cazaţi în același hotel din centrul Clujului. Tot aici au fost cazaţi Klaus 
Bochmann de la Leipzig şi Arthur Beyrer de la Potsdam, având astfel ocazia 
de a-i cunoaşte şi eu personal. În ultima seară am stat, împreună cu invitaţii 
din Germania, la un pahar de vin, am discutat, am făcut schimb de cărți, de 
autografe. 


În ultimii ani Silviu Berejan şi-a schimbat apartamentul din centrul oraşului pe 
unul din sectorul Râșcani, într-un cartier vecin cu al meu. Ne întâlneam dese- 
ori pe la magazine, la cumpărături. O întâlnire asemănătoare am avut-o chiar 
cu o săptămână înainte ca marele lingvist să plece la cele veşnice. Am stat de 
vorbă pe trotuar aproape o oră. Am discutat multe. L-am întrebat de sănătate, 
deşi mi s-a părut că arată bine, că păşeşte ca totdeauna, sigur și apăsat. Mi-a 
spus că un coniac bun îl mai poate bea. Că a fost astă vară în Statele Unite la 
fiica Valentina, că a umblat mult, pe jos, şi că s-a simțit bine. Că în tinereţe şi 
în anii studenţiei a practicat sportul, a fost un bun baschetbalist, a participat la 
multe întreceri, ocupând chiar şi anumite locuri în clasament. În acelaşi timp, 
mi-a vorbit de riscul care l-ar paşte în caz că acceptă o intervenţie chirurgicală, 
dar şi de pericolul, nu mai mic, în caz că renunţă la această operaţie. Oricum, 
a concluzionat dumnealui, „fără operaţie voi mai putea trăi cinci ani înainte 
cât mi-a mai rămas”. De unde să ştie omul ce îl aşteaptă? Vorba unui proverb 
arab: nimeni nu e atât de tânăr ca să nu poată muri mâine şi nimeni nu e atât 
de bătrân ca să nu mai poată trăi un an. Peste o săptămână aflu vestea tristă că 
Silviu Berejan şi-a luat cu sine cei vreo cinci ani de viață înainte şi a plecat în 
lumea celor drepți. 


A fost om bun. Dumnezeu să-l odihnească în pace. 


Alexandru CERCETĂTOR CU O SOLIDĂ 
DÂRUL PREGĂTIRE ŞTIINŢIFICĂ 


Activitatea ştiinţifică a savantului Silviu Berejan ilustrea- 
ză cunoscutul postulat că într-un domeniu sau altul al 
ştiinţei se poate spune ceva nou numai printr-o muncă 
asiduă şi neprecupeţită. Pagina inedită pe care a înscris-o 
în lingvistică acad. S. Berejan confirmă, o dată în plus, 
acest adevăr. 


Antrenat în munca de cercetare ştiinţifică imediat 
după terminarea doctoranturii, în perioada postbe- 
lică, în condiţiile de totală lipsă de specialiști (parte 
din aceştia nu s-au întors de la război, parte au ple- 
cat peste Prut, parte au înfundat Siberia), într-un timp 
când orice încercare de a folosi la predare materialele 
didactice publicate în România se curma cu vehemen- 
tă, tânărul doctor în filologie (pe atunci, candidat în 
ştiinţe filologice) S. Berejan participă, în calitate de 
coordonator, coautor, redactor la pregătirea manuale- 
lor şcolare de limbă, la întocmirea cursurilor de limbă 
contemporană şi istoria limbii, la alcătuirea dicționa- 
relor (explicative, ortografice) etc. 


Conducător al diverselor unități administrative (şef de 
sector, secretar ştiinţific, director de institut, academi- 
cian-secretar al Secţiei de ştiinţe umanistice, membru al 
Prezidiului A.$.M.), S. Berejan planifică şi organizează 
cu multă pricepere lucrările de cercetare în domeniul 
lingvisticii, recomandând drept prioritare probleme a 
căror soluţionare ar putea contribui la ridicarea nivelului 
de însușire a formei literare a limbii materne de către 
purtătorii ei. Faptele la care ne vom referi în continuare 
adeveresc din plin cele afirmate. 


Pe la sfârșitul anilor '80 ai secolului trecut, când slăbeş- 
te presiunea teascului ideologic comunist, S. Berejan, pe 
atunci director al Institutului de Lingvistică, inițiază o 
serie de largi discuţii în scopul de a-i convinge pe dem- 
nitarii politici de necesitatea trecerii la scrierea bazată pe 
grafia latină, a recunoaşterii faptului că există o singură 

limbă literară comună vorbită pe ambele maluri ale Prutului şi ea trebuie să 
aibă o singură denumire. 


>» 


Călăuzindu-se de dictonul „Nu poţi fi profet în propria ta ţară, S. Berejan, 
anunță desfăşurarea la Chişinău a unui colocviu unional, în toamna anului 
1989, la care se va discuta, în esenţă, statutul limbii române în Basarabia, pre- 
cum şi importanţa revenirii la grafia latină. 


Numeroşi lingviști cu renume din fosta Uniune Sovietică, prezenţi la întrunire, 
s-au referit, în comunicările lor, la situaţiile când aceeași limbă este folosită ca 
limbă de stat în mai multe ţări, precum şi la corelaţia dintre diversele forme de 
existență ale aceleiași limbi, încercând astfel să demonstreze că recunoaşterea 
limbii române literare ca limbă de stat a Republicii Moldova nu este o invenţie 
a Uniunii Scriitorilor din Moldova, susținută de Institutul de Lingvistică din 
Chişinău, ci este un adevăr ştiinţific, că, dimpotrivă, este o aberaţie declara- 
rea „limbii moldoveneşti” drept o nouă limbă romanică, că aşa-numita „limbă 
moldovenească” este aceeaşi limbă română, dar cu un vocabular mai sărac, 
deosebirea constând în utilizarea grafiei slave (de altfel, se spunea pe atunci, în 
glumă, că în Basarabia se vorbeşte româneşte, dar se scrie ruseşte). 


În același timp, în sprijinul adoptării alfabetului latin pentru scrisul românesc 
se menționa, în parte, că înlocuirea alfabetului slav prin cel latin în România 
s-a făcut relativ târziu (sec. XIX), când ştiinţa despre sunetele vorbirii înre- 
gistrase succese remarcabile. Aceasta a permis lingviştilor români, cu ajutorul 
unor semne diacritice aplicate grafemelor latinești şi prin utilizarea digrafelor, 
să creeze semne noi, prin mijlocirea cărora să se poată reflecta corelaţia din- 
tre elementele componente ale sistemului fonetic al limbii române, precum şi 
coraportul lor cu sistemul fonetic latinesc, ceea ce nu se poate observa prin 
scrisul bazat pe alfabetul chirilic. 


De fapt, orientarea institutului în problemele discutate a fost susținută şi de 
lingviştii din alte regiuni, invitaţi la colocviu, cu toate că prezenţa la ultima 
şedinţă a unui număr impunător de intelectuali din republică i-a făcut pe unii 
participanţi străini să afirme, prin culoare, că li s-a întins o capcană, căci în fața 
unui asemenea auditoriu lor nu le va rămâne decât să susțină ceea ce vor pro- 
pune gazdele. Cu toate acestea, datorită insistenţei acad. S. Berejan, colocviul a 
adoptat o hotărâre care reflecta punctul de vedere al institutului în problemele 
discutate. 


Între alte acţiuni ale institutului iniţiate de acad. S. Berejan mai menţionăm o 
anchetă, adresată locuitorilor R.S.S.M. şi difuzată pe calea presei, în care citito- 
rului i se propunea să răspundă la întrebarea: ce alfabet (slav sau latin) urmează 
să fie pus la baza scrisului în Moldova din stânga Prutului? Într-un timp foarte 
scurt o cameră a institutului se umpluse cu saci de scrisori. În urma examinării 
răspunsurilor s-a constatat că numai un număr foarte redus de respondenţi 
s-au pronunţat în favoarea păstrării grafiei slave. Rezultatele au fost publicate 
şi comentate în presă. 


118 


Tot la propunerea directorului S. Berejan, mulți colaboratori ai institutului 
merg în satele republicii pentru a se întâlni cu locuitorii şi pentru a le explica 
necesitatea trecerii la grafia latină şi a oficializării limbii române literare în 
Republica Moldova. 


S. Berejan, cercetător cu o solidă pregătire ştiinţifică, este prezent la numeroase 
emisiuni televizate la care, împreună cu alţi colegi lingviști, răspunde şi co- 
mentează numeroasele întrebări ale telespectatorilor. Devenise un fel de „stea” 
a televiziunii, era recunoscut în stradă. Între timp publică mai multe articole, 
interviuri, note, profund documentate, cu argumente din opera cronicarilor şi 
a cunoscuților lingviști contemporani, prin care dovedeşte legitimitatea gloto- 
nimului limba română ca denumire a limbii vorbite în Basarabia, specificându-se 
că determinantul moldovenesc poate fi folosit doar cu aplicare la vorbirea orală 
în hotarele istorice ale Principatului Moldova. 


La şedinţa specială a comisiei create pe lângă Prezidiul Sovietului Suprem al 
R.S.S. Moldoveneşti în vederea discutării problemelor privind statutul limbii 
populaţiei majoritare din republică şi grafia ei, referatul lui S. Berejan a fost 
decisiv la aprobarea hotărârii de a se trece la grafia latină şi de a declara lim- 
ba băștinașilor limbă de stat. Imediat ce a fost luată această istorică decizie, 
un grup de lingviști, sub conducerea înţeleaptă a acad. S. Berejan începe să 
pregătească ghiduri şi îndrumare de ortografie, în care o atenție deosebită 
se acordă oscilaţiilor în scriere, determinate de utilizarea grafiei bazate pe 
alfabetul chirilic. 


Bineînţeles, lupta nu se termină aici. Adoptarea de către Parlamentul Republicii 
Moldova a articolului 13 al Constituţiei, în care drept limbă de stat este decla- 
rată limba moldovenească, a determinat conducerea Institutului de Lingvistică 
în frunte cu S. Berejan să persevereze întru apărarea adevărului. Aşa precum 
mărturiseşte şi Silviu Berejan în excelentul său Itinerar sociolingvistic, activita- 
tea lingviştilor, a revistei institutului au fost subordonate în întregime unui sin- 
gur scop: de a contribui la oficializarea limbii de stat a republicii sub denumirea 
ei firească de limba română. Argumentele ştiinţifice invocate de-a lungul anilor 
au elucidat definitiv problema şi, considerăm, nu e departe ziua când limba 
noastră va fi denumită corect şi în Constituţia Republicii Moldova. 

Nicolae „LIMBA ŞI NEAMUL 
FELECAN MI-AU INSUFLAT ENERGIE 
ŞI PUTERE DE REZISTENȚA” 


Citind această mărturisire de credinţă a ilustrului savant 
Silviu Berejan, mi-am adus aminte de frumosul vers ho- 
rațian, „Dulce et decorum est pro patria mori” (Ode, 3, 2, 
13) [Dulce și frumos este să mori pentru patrie), dintr-o 
odă scrisă cu peste două mii de ani în urmă, când poetul 
Horatius se adresa romanilor chemaţi să facă față rebeli- 
unii parţilor, care-l învinsese pe Crassus, unul dintre tri- 
umyviri, la Carrhae, în 53 a. Chr. 


Situaţia se potriveşte perfect pentru un om ca Silviu Be- 
rejan, care n-a precupeţit nici un efort pentru a dovedi, 
cu argumentele ştiinţei, originea de neam și de limbă a 
populaţiei din Moldova de dincolo de Prut. Meritul savan- 
tului în afirmarea unităţii de neam românesc şi de limbă 
română în toate ținuturile locuite de români, dar mai cu 
seamă în Republica Moldova, constă în faptul că decelea- 
ză cu acribie toate faptele ce pot contribui la iluminarea 
celor care au uitat acest adevăr istoric. Şi o face meticu- 
los, didactic, neomiţând nici un aspect care ar putea lăsa 
goluri în mintea concetăţenilor. În repetate rânduri Silviu 
Berejan vorbeşte de specificul regional al tradițiilor popu- 
lare, al culturii şi, în special, al graiului vorbit pe teritoriul 
noii formaţiuni statale, Republica Moldova, care nu sunt 
altceva decât fenomene fireşti pentru orice comunitate so- 
cială de proporţii. Prin urmare, ele nu trebuie interpretate 
ca un fenomen centripet, cum se întâmplă la ora actuală 
în Moldova, ci ca unul centrifug. Specificul regional, local, 
zonal, nu infirmă unitatea spirituală şi comunitatea etnică 
cu restul neamului românesc, ci, din contră, o confirmă, 
căci nota lor provincială devine relevantă tocmai pe fun- 
dalul identității comune româneşti (nu izolat şi separat de 
comunitatea dată!) (Itinerar sociolingvistic, p. 31). 


Altă dată vorbeşte despre opoziţia existentă în relația 
„gen - specie, arătând că, în anumite condiţii contextuale, 
când nu contează detaliile, în locul denumirii de specie se 
admite a fi folosită denumirea de gen, dar niciodată denu- 
mirea de specie (cea a uneia dintre varietățile noțiunii) nu 
poate fi folosită în locul celei generice, deoarece, în acest 

caz, obiectului desemnat i s-ar atribui caracteristici semantice pe care el nu le 
posedă în realitate. „După cum în locul denumirilor de specie crap, știucă, plătică, 
șalău etc., care au toate trăsăturile lor specifice, se foloseşte liber denumirea de 
gen pește, ce întruneşte numai trăsăturile caracteristice ale genului și face abs- 
tracție de trăsăturile suplimentare ale speciilor, tot aşa în locul denumirilor de 
specie moldovenesc, muntenesc, bănăţean etc. ale vorbirii dacoromâne, care au 
trăsături specifice proprii, se foloseşte în mod firesc denumirea generică româ- 
nesc, ce întruneşte doar trăsăturile esenţiale, relevante pentru întregul gen, fă- 
când abstracție de trăsăturile suplimentare ale fiecărei specii. Invers nu se poate 
fără a denatura realitatea: nici crap sau plătică în loc de pește, nici moldovenesc 
sau bănățean în loc de românesc” (p. 25). Denumirea moldovenesc o poartă graiul 
vorbit în Moldova, de ambele maluri ale Prutului, vorbirea populară orală (nu 
scrisă!), folosită în această zonă a romanităţii orientale, vorbire care are trăsătu- 
rile sale specifice în comparaţie cu vorbirea din alte zone ale spațiului romanic 
dunăreano-carpato-nistrean, dar care este doar una dintre varietățile întregului 
glotic cunoscut sub denumirea generică abstractă de limba română (p. 26). Prin 
urmare, afirmă Silviu Berejan, „nimeni nu are dreptul (nici ştiinţific, nici juridic, 
nici moral) să atribuie limbii oficiale de cultură, folosite în republică, o denumire 
neadecvată conţinutului său, improprie prin însăşi definiţia sa” (p. 28). 


Nu uită savantul să vorbească apoi şi de bilingvismul populaţiei din Republica 
Moldova, subliniind că „termenul bilingv se cuvine a fi luat în ghilimele, de- 
oarece în realitate majoritatea populaţiei - în afară de o pătură foarte subțire 
de oameni de cultură - nu posedă într-o măsură suficientă nici una dintre 
cele două limbi, pe care se presupune că le cunosc” (p. 42). Acest fel de „bi- 
lingvism” a apărut atunci când limba de stat a fost stabilită a fi rusa, care, ca 
limbă oficială, a dispus de anumite avantaje, ce constituie pârghii puternice de 
autoafirmare: folosirea în mass-media, în şcoală, în procedurile judiciare, în 
armată şi în alte structuri de forță, pe care pot să le aibă doar parţial celelalte 
limbi vorbite în statul dat, fapt ce se răsfrânge şi asupra vorbitorilor. Cei care 
vorbesc limba statului beneficiază de privilegiul monolingvismului, adică pot 
vorbi peste tot numai în limba lor maternă, pe când ceilalți sunt constrânşi de 
situaţie să folosească în procesul de comunicare două limbi: una maternă, cu 
reprezentanţii aceleiaşi etnii, iar alta - cea oficială — cu toți ceilalți vorbitori din 
stat, fără a cunoaşte, de cele mai multe ori, în măsură suficientă nici una dintre 
ele (p. 45). Citându-l pe cunoscutul lingvist rus R. Piotrowski, care utilizează la 
descrierea acestor stări de lucruri termenii imperial pentru limbile dominante, 
respectiv indigen sau aborigen pentru celelalte, care sunt subordonate, Silviu 
Berejan dezvăluie urmarea nefastă a acestei situații pentru vorbitorii limbilor 
naţionale, bilingvi, căci duce la crearea unei limbi amestecate (Mischsprachen), 
impracticabilă la nivel superior de cultură, pe de o parte, iar pe de altă parte, 
influenţează psihicul în aşa măsură, încât se creează serioase complexe de in- 
ferioritate națională şi etnică, cu grave repercusiuni asupra vieţii lor culturale 
şi sociale. Ca suport în susținerea acestei idei, academicianul Berejan apelează 
la studiul psihologului A. Silvestru, Victime ale bilingvismului: copiii complexați 
(1991, p. 119), care precizează că „din punct de vedere psihologic complexele con- 
stituie un ansamblu (inconştient) de reprezentări şi stări afective, cu încărcătu- 
ră distructivă, care macină moralitatea omului din interior... Un copil comple- 

xat ajunge de cele mai multe ori o personalitate ratată, căci complexele ridică 
obstacole de netrecut în comunicarea lui cu alți oameni, îi menţin constant o 
stare interioară apăsătoare ce îl împovărează, îl împiedică să se desăvârşească, 
să se simtă liber în exprimare” (p. 46). Apelând şi la argumentele de netăgăduit 
ale ilustrului savant Eugeniu Coșeriu, care în repetate rânduri s-a oprit la si- 
tuația lingvistică a populaţiei din Moldova de dincolo de Prut, Silviu Berejan 
conchide că „a fi bilingv în aceste condiţii înseamnă, de fapt, a nu cunoaşte su- 
ficient nici una dintre cele două limbi ce se confruntă în societate. Asta explică 
vocabularul extrem de sărac şi extrem de concret al maselor populare, ceea ce 
ilustrează subdezvoltarea lor lingvistică” (p. 53). Apoi, „toate golurile din voca- 
bular (în primul rând!), apărute în procesul dezvoltării spirituale inevitabile a 
societății moldoveneşti, au fost completate (în lipsa materialului necesar din 
româna cultă, care între timp a evoluat enorm, fără ca cei aflaţi în teritoriul 
anexat de ruși să beneficieze de asta) prin elementele corespunzătoare rusești, 
preluate din sistemul limbii ruse, ce funcționa mereu alături, plasându-se, de 
regulă, deasupra sistemului românesc local, rustic şi primitiv” (p. 54). 


În completarea ideii de egestas linguae, Silviu Berejan se ocupă şi de terminologie, 
drept cea mai dinamică parte componentă a lexicului unei limbi naturale, preci- 
zând că „potrivit calculelor efectuate de diferiți oameni de ştiinţă în ultimii ani, 
unui cuvânt nou de uz general îi revin câteva zeci de cuvinte profesionale noi, adică 
termeni. Numai denumirile pieselor de mașini, mecanisme şi alte sisteme tehnice, 
ale proceselor şi operaţiilor de tot felul, ale produselor industriale şi alimentare, 
nomenclaturile de mărfuri, de familii, genuri, specii şi subspecii ale lumii animale 
şi vegetale, ale lumii minerale, descoperite de ştiinţă, au crescut numeric în ultimii 
50-60 de ani de la ordinul zecilor de mii la ordinul milioanelor” (p. 79). Pe acest 
fundal îşi găseşte rostul afirmaţia autorului, cum că „dezechilibrarea şi dezorgani- 
zarea sistemelor funcționale ale limbii indigene încep odată cu împrumuturile ma- 
sive din limba imperială, întrucât prima nu dispune, după cum e şi firesc, de resurse 
lexicale proprii pentru asigurarea varietăţii de stiluri pe care trebuie să le dezvolte 
orice limbă în legătură cu progresul social şi cultural, nici pentru formarea termi- 
nologiilor administrativ-cancelăreşti şi tehnico-ştiințifice necesare unei societăți 
civilizate. Purtătorul limbii date este obligat să apeleze, în procesul comunicării 
administrative sau profesionale, la limba prestigioasă imperială, ce posedă mijloace 
gata adaptate pentru astfel de situaţii comunicative” (p. 21). 


Sunt numai câteva, foarte puţine, din aspectele pe care le-am desprins din cele 
17 studii cuprinse în cartea Itinerar sociolingvistic, etalon pentru configurarea 
unei mari personalităţi ştiinţifice, care, într-un dialog cu Tatiana Rotaru, afir- 
ma: „Lingvistica nu m-a făcut fericit. Motivația o găsim într-un alt dialog, de 
data aceasta cu Alexandru Bantoş, redactorul-şef al cunoscutei „Limba Româ- 
në’, revistă de ştiinţă şi cultură, care, anul acesta, împlineşte vârsta majoratului 
(anul XVIII): „Lingvistica de la noi, cea care se încadra în «Frontul ideologic», 
m-a ţinut mereu în tagma celor neagreaţi de puterea oficială şi m-a obligat să 
accept în tăcere mulți ani la rând că româna din Moldova Sovietică este altceva 
decât româna din celelalte regiuni românești (strecurând numai în subsidiar 
ideea că ea e tot română), iar acum, când lingvistica parcă nu mai este ideolo- 
gizată, în loc să poţi spune deja deschis adevărul elementar, interzis atâta amar 
de timp, conducerea, prin poziţia pe care o deţine, te sileşte să demonstrezi 

axiome evidente (că româna e română, că laptele e alb, adică) şi iarăși nu-i eşti 
pe plac. Aşadar, că și conducerea şi regimul s-au schimbat, atitudinea față de 
limbă şi lingviști a rămas la noi absolut aceeaşi. Situaţie de neinvidiat, precum 
vedeţi” (p. 180). 


O altă latură a personalității savantului Silviu Berejan constă în a-şi manifes- 
ta bucuria nedisimulată față de succesele confraţilor întru ştiinţă, înţelegerea 
unor puncte nevralgice din activitatea lor, dar şi satisfacția prezentării activită- 
ţii acestora publicului cititor. Este cazul academicianului Nicolae Corlăteanu şi 
al profesorului Anatol Ciobanu. 


Un loc cu totul aparte în acest demers îl deţine prezentarea inegalabilului Eu- 
geniu Coșeriu, „un rege al lingvisticii”, vitregit, decenii în şir, de posibilitatea de 
a-şi revedea patria dragă, deşi a promovat peste hotare, ca nimeni altul, cultura 
şi limba română. Între multele fapte legate de viaţa şi activitatea savantului, 
precum: peste 17 titluri de doctor honoris causa a unor prestigioase universi- 
tăți din lume’, preşedinte şi vicepreşedinte al unei serii întregi de Societăţi, Cer- 
curi, Asociaţii şi Consilii ştiinţifice, membru corespondent, membru titular şi 
membru de onoare al multor academii din lume, Silviu Berejan adaugă, ca „un 
aspect foarte semnificativ pentru un om de ştiinţă de talia compatriotului nos- 
tru” traducerile după originale spaniole, germane, franceze, italiene, engleze, în 
germană 16 lucrări, în spaniolă 11 lucrări, în portugheză şi în japoneză câte 10 
lucrări, în italiană 7 lucrări, în engleză 5 lucrări, în rusă 4 lucrări, în franceză 2 
lucrări, în finlandeză, cehă, greacă şi coreeană câte o lucrare. 


În amplul demers legat de promovarea şi impunerea glotonimului limba română, 
Silviu Berejan nu uită să prezinte şi revistele care au promovat cu tenacitate „ane- 
voioasa cale spre adevăr”: cultura românească şi limba română, „Revistă de Lingvistică 
şi Ştiinţă Literară” şi „Limba Română. De acestea academicianul se simţea legat cu 
toate fibrele ființei sale: la prima a fost redactor-şef, la a doua - membru al cole- 


giului de redacţie (chiar de la fondare) şi autor prolific şi competent. 


Mi-a fost dat să-l cunosc pe academicianul Silviu Berejan în timpul unei vizite 
pe care am făcut-o la Chișinău cu ocazia sărbătorii Mărţişorului, la 7 martie 
2006. Am fost de-a dreptul surprins de firea-i blândă şi jovială, de vorbirea 
simplă şi directă, dar mai ales de înflăcărarea pe care o avea atunci când venea 
vorba de românism în general şi de Moldova-i dragă în special. Iar când s-a 
vorbit despre Maramureş, entuziasmul i-a invadat cuvintele legate de multiple- 
le relaţii istorice şi lingvistice existente între cele două provincii, cu regretul de 
a nu fi cunoscut direct „patria” Descălecatului Moldovei. L-am invitat atunci să 
facă o vizită în Maramureş, pe care, deşi o promisese, timpul nu i-a mai îngă- 
duit s-o înfăptuiască. Sperăm că de acolo unde se află vede o Românie Mare, 
cu oameni destoinici, mândri de glia străbună, de neamul şi cultura română, pe 
care le promovează pretutindeni cu mândrie. 


NOTE 


1 În prezent sunt mult mai multe!, afirmă autorul. Noi precizăm că şi Universitatea de 
Nord din Baia Mare i-a conferit această distincţie, de doctor honoris causa, în ședința so- 
lemnă a Senatului din data de 30 mai 2002. 

Gheorghe REPREZENTANT MARCANT 
MIHAILA AL LINGVISTICII ROMANEŞTI 


În ziua de 10 noiembrie 2007, s-a stins, în urma unei gra- 
ve boli, profesorul Silviu Berejan, reprezentant marcant 
al lingvisticii româneşti, membru al Academiei de Ştiin- 
te din Republica Moldova, fost coordonator al Secţiei de 
ştiinţe umanistice (1991-1995). Cu puţin timp înainte, la 
28-29 septembrie, fusese sărbătorit la Chişinău, în cadrul 
unei sesiuni ştiinţifice, prilejuite de împlinirea vârstei de 
80 de ani. Colaboratorii şi elevii săi, prietenii din centrele 
universitare ale Republicii Moldova, ale României şi din 
alte țări aşteptau de la el noi lucrări ştiinţifice şi partici- 
pări la conferințe naţionale şi internaționale, pentru că 
nimic nu prevestea sfârşitul atât de grabnic. A întârziat 
chiar să se interneze în spital, căci avea în față, peste două 
zile, o întrunire ştiinţifică la Institutul de Lingvistică din 
Chişinău, pe care l-a slujit cu dăruire mai bine de o jumă- 
tate de secol, la început ca cercetător (1956), apoi secretar 
ştiinţific (1958), şef de sector şi de secţie (din 1960), iar 
din 1987 până în anul 2000, ca director. 


Fiu de învăţători (n. la 30 iulie 1927, în comuna Bălăbă- 
neşti, jud. Lăpuşna), s-a înscris, în 1938, la Liceul 
„B.-P. Hasdeu” din Chişinău, continuat timp de un an 
(1944-1945) la Timişoara (Liceul „C. Diaconovici-Loga”), 
iar apoi, din nou, în capitala Republicii Moldova, absol- 
vind Şcoala nr. 1, cu medalie de aur, în 1947. 


Orientându-se, mai întâi, spre studii de matematică, pe 
care le-a părăsit din cauza dificultăţilor materiale ale 
vremii, a optat, în cele din urmă, pentru Facultatea de 
Filologie din Chişinău, ale cărei cursuri le-a încheiat cu 
rezultate strălucite, în 1952. Admis la „aspirantură”, şi-a 
susținut în 1956, cu deosebit succes, teza de doctorat 
(candidat în ştiinţe), Contribuţii la studiul infinitivului 


Acest text a fost publicat la rubrica In memoriam în revista „Lim- 
ba română”, LVII, nr. 1, p. 111-114, București, 2008. 

moldovenesc (termenul oficial, impus pe atunci, pentru românesc), publicată 
mai întâi sub forma unor articole (1955-1961), iar apoi definitivată în mono- 
grafia cu același titlu, tipărită la Editura Ştiinţa (1962, 140 p.). 


Treapta superioară, de „doctor în ştiinţe, a fost marcată de amplul tratat teo- 
retic, Echivalenţa semantică a unităților lexicale, tipărit în limba rusă, pentru o 
mai largă difuzare - Semanticeskaja ekvivalentnost leksiceskich edinit (Chişinău, 
aceeași editură, 1973, 372 p.), care s-a bucurat de o largă apreciere în cercurile 
de specialişti, atât pe plan naţional, cât şi internaţional. 


Ca şef al Secţiei de lexicologie și lexicografie a Institutului de Limbă şi Li- 
teratură, profesorul Silviu Berejan a avut o contribuţie esenţială la realizarea 
bogatului Dicţionar explicativ — căruia, în condiţiile de atunci, i s-a impus, ca 
şi la alte lucrări similare, determinativul al limbii moldoveneşti —, realizat de un 
colectiv ce l-a avut în frunte, ca redactor principal (vol. I-II, Editura Cartea 
Moldovenească - Redacţia principală a Enciclopediei Sovietice Moldoveneşti, 
1977-1988, 848 + 876 p.). 


În aceeași calitate a condus și redactarea unui interesant Dicţionar de omonime 
al limbii moldoveneşti, însoţit de un amplu studiu introductiv, semnat împreună 
cu V. Bahnaru şi I. Zaporojan (Chişinău, Editura Lumina, 1988, XL + 600 p.). 


La acestea se adaugă un Curs de gramatică istorică a limbii moldoveneşti (Chi- 
şinău, Editura Cartea Moldovenească, 1964, 388 p.) şi cel de Lingvistică gene- 
rală (Chişinău, Editura Lumina, 1985, 270 p.), realizate - primul cu A. Dârul şi 
T. Iliaşenco, iar al doilea cu I. Dumeniuc şi N. Mătcaş, precum şi câteva sute de 
studii, articole şi comunicări la congrese şi conferințe naționale şi internaţio- 
nale din Republica Moldova, România, Rusia, Ucraina, Franța, Italia, Germania 
şi din alte țări (consemnate în „Revista de Lingvistică şi Știință Literară, 1997, 
nr. 3 (171), p. 11-33 şi în Omagiu academicianului Silviu Berejan, Bălţi - Chişi- 
nău, 2002, 260 p.). 


Un loc aparte în preocupările regretatului coleg îl ocupă popularizarea şi 
valorificarea moştenirii ştiinţifice a doi savanţi născuţi în Basarabia, ce au 
strălucit pe firmamentul lingvisticii naţionale şi internaţionale - Bogdan- 
Petriceicu Hasdeu, la începuturile epocii moderne, şi Eugeniu Coșeriu, în 
cea de-a doua jumătate a secolului XX. Din vasta operă a primului a reedi- 
tat, împreună cu N. Romanenco și P. Balmuş, Principii de lingvistică şi alte 
scrieri, însoţite de un amplu studiu introductiv (Chişinău, Editura Cartea 
Moldovenească, 1974, XXVI + 228 p.), iar din a celui de-al doilea, în cola- 
borare cu Stelian Dumistrăcel şi alți colegi, Lingvistică din perspectivă spa- 
țială şi antropologică. Trei studii (Chişinău, Editura Ştiinţa, 1994, 182 p.), 
precedate de un cald şi documentat elogiu, Un rege al lingvisticii pornit de 
pe plaiuri moldovene (p. 7-21). 


Nu putem încheia aceste pagini de evocare a celui ce a ilustrat în ultimele 
decenii lingvistica românească în Republica Moldova, fără a sublinia lupta sa, 


IN MEMORIAM SILVIU BEREJAN 125 


împreună cu confrații săi filologi şi scriitori, pentru afirmarea adevărului pri- 
vind unitatea limbii române, pusă sub semnul îndoielii de unele cercuri politice, 
prizoniere ale unei epoci pe care o credeam apusă pentru totdeauna, după 
proclamarea, la 27 august 1991, a independenţei de stat a Republicii Moldova, 
recunoscută în aceeaşi zi şi de România. 


Astfel, la Sesiunea ştiinţifică, Limba română și varietățile ei locale, organizată de 
Secţia de filologie şi literatură a Academiei Române, la 31 octombrie 1994, Sil- 
viu Berejan ţinea să reamintească împrejurările politice în care a apărut „teoria 
limbii moldoveneşti”: 


„În perioada sovietică (întâi, în Republica Autonomă Sovietică Socialistă Mol- 
dovenească, în stânga Nistrului, căci Basarabia se reunise deja cu Ţara, iar apoi, 
din 1940, şi în R.S.S.M., cu Basarabia reînglobată de data aceasta în U.R.S.S.), 
populaţiei din aceste teritorii îi este impusă oficial denumirea «limba moldo- 
venească», care se contrapunea de acum net limbii române (mai ales că, între 
anii 1932 şi 1938, în R.A.S.S.M. fuseseră introduse limba şi literatura română 
şi alfabetul latin, acţiune calificată ulterior ca o «gravă greşeală politică»). Mo- 
tivele sunt deci de natură pur politică: pentru demonstrarea existenței unei 
alte națiuni în componenţa Uniunii Sovietice, ce trebuia să se deosebească sub 
toate aspectele de națiunea română din ţara vecină, dar neprietenă (îndârjirea 
de atunci în promovarea cu orice preţ a tendinței date se resimte, după cum se 
poate constata, şi în prezent)”. 


În ciuda eforturilor zadarnice de a se impune norme lingvistice diferite de cele 
din România, este absolut clar - continua regretatul coleg - „că limba literară 
(şi, în primul rând, cea scrisă) întrebuințată de aproape jumătate de secol în 
Republica Moldova este limba română. Această realitate este demonstrată cu 
toată evidența de orice scriere apărută în perioada respectivă, căci ele toate 
corespund normelor standardului comun, adică limbii exemplare” (Bucureşti, 
Editura Academiei Române, 1995, p. 38, 43). 


Iar în anul 2003, la 27 martie, revenea asupra acestor idei, în comunicarea 
Unitatea limbii române - funcționarea ei în Republica Moldova, expusă la 
Sesiunea ştiinţifică, organizată de aceeaşi Secţie a Academiei Române, sub 
titlul Unitatea limbii române, cu privire specială la Basarabia şi Bucovina. Cu 
acest prilej, acad. Silviu Berejan sublinia din nou faptul că limba de cultu- 
ră a Republicii Moldova „a fost şi este în prezent româna, aceeași pentru 
tot spaţiul românesc carpato-danubian, indiferent dacă graiurile populare 
locale au trăsături distinctive de natură dialectală și indiferent de ce denu- 
miri i s-au dat în trecutul îndepărtat (istoric) sau în trecutul mai apropiat 
(sovietic) şi oricare ar fi falsificările (evident, de natură politică), vehiculate 
în prezent”. Şi, în încheiere: „De aici concluzia absolut firească: cine pune 
astăzi încă problema aşa-zisei «limbi moldoveneşti» perseverează în eroa- 
rea sau în utopia despre care a vorbit mereu în ultimii zece ani regretatul 
nostru compatriot şi conaţional Eugen Coșeriu şi despre care a ţinut să ne 

amintească chiar şi înainte de a pleca dintre noi” (Bucureşti, Editura Aca- 
demiei Române, 2004, p. 15, 19). 


Referindu-se la decizia majorității membrilor Parlamentului din Republica 
Moldova de a menţine în Constituţie noţiunea falsă de „limba moldovenească”, 
în locul celei de limba română, propusă de Preşedintele de atunci, Mircea Sne- 
gur, la 27 aprilie 1995, în acord cu Academia de Ştiinţe, Uniunea Scriitorilor şi 
cercurile largi culturale, Silviu Berejan declara curând după aceea, în Dialogul 
purtat cu Alexandru Bantoș, redactor-şef al revistei „Limba Română” de la Chi- 
şinău, şi intitulat, în mod semnificativ, Denumirea limbii noastre e cea știută de 
toată lumea - română (anul V, nr. 3 (21), 1995, p. 53-60): 


„Dar, dacă pe ei adevărul nu-i interesează, nu au încredere în ştiinţă şi conside- 
ră că ştiu totul, deciziile și hotărârile luate rămân pe conștiința lor şi îi va judeca 
istoria. Deci unicul lucru pe care îl poate face ştiinţa în această cu adevărat 
penibilă situaţie este să nu accepte minciuna (...). În Constituţie a fost promovat 
un neadevăr. Deci trebuie revizuită Constituţia, nu adevărul”. 


Acesta este Testamentul lingvistului patriot, pentru care - ca şi pentru con- 
fraţii săi - adevărul trebuie să ne călăuzească întotdeauna. „Dar dacă n-a fost 
să fie aşa cum aş fi vrut - îşi încheie el mărturisirea -, nu regret totuşi viața 
trăită, căci, la urma urmei, am studiat şi mi-am apărat, cât şi cum am putut, 
limba neamului. Şi asta vreau să afirm acum, înspre apusul vieţii, deschis: 
am iubit dintotdeauna limba şi neamul, şi anume aceste sentimente mi-au 
insuflat energie şi putere de rezistență. Le voi iubi şi în continuare cu aceeași 
intensitate şi le voi apăra cu aceeaşi perseverenţă în orice situaţie. Cu con- 
vingerea fermă şi cu credința nestrămutată că numai aşa e bine, îmi voi duce 
crucea până la capăt”. 


Fie ca intelectualitatea din Chișinău, Bălţi, Cahul şi din alte centre să ridice 
această cruce şi s-o ducă spre biruinţa adevărului în Republica Moldova. 


10 decembrie 2007 

Nicolae QUAM CITO TRANSIT, FRATRE 
MATCAŞ MOZART, FAMA MUNDI 


Şi-ascunde-n pumni surâsul frăulein Brundhi. 
Maestrul vunderkind schiţează tumbe. 

Ce-ar mai putea frau Anna să-i incumbe? 
Herr Leo-aclamă clipa cu burgundi. 


Ah, gura lumii cine-ar sta s-o-mbumbe? 
(Cum zice-amicul trac Vangheli Shundi.) 
Quam cito transit, fratre Mozart, fama mundi 
Când pizma-i din arsenic şi din plumb e!.. 


Plâng fulgii pe coşciug cum plânge-o strună 
Vaierul stins al vreunei Else sau Elvire. 
Prin lipsa lor, Constanz, Salieri-l încunună. 


Cinci sărăntoci, în straiul lor subţire, 
Când îl aruncă-n groapa cea comună, 
Nu ştiu că-l propulsează-n nemurire. 


* Ce iute trece, frate Mozart, faima lumii. Parafrazare a cunoscutei 
expresii latineşti Sic transit gloria mundi (Aşa trece slava lumii). 

O, VEACUL NOSTRU GRABNIC 
CU APA NU NE-MBATA 


Nu suferă stăpânul un sclav să nu-i se-nchine. 
Când ăstuia din urmă-i se umple oborocul 
De ură şi durere, se-mplină-i şi sorocul. 
Istoria ni-i martor câte-au pierit destine. 


Pe unul din titanii care-i răpise focul, 
Hain, pe-o stâncă Zeus înlănţuit îl ţine 
Ficatul să-i devore şi păsări, şi jivine. 

Să ştie deci titanul, pân-unde-i este locul. 


O, veacul nostru grabnic cu apă nu ne-mbată! 
Nu nasc când vrem titanii să-nfrunte-Olimp sau zeu. 
În rai nu-şi are loc-un păgân sau un ateu. 


Dar nu cred că există în lumea asta toată 
O singură ființă ce n-a visat vreodată 
Măcar o clipă-n viață s-ajungă Prometeu. 


ŞI EU, CA ŞI LEANDRU, TĂLĂZUIT, PE MARE 


De cum amurgul tainic îmbrăţişa faleze, 
Spre țărm opus un tânăr vâslea din răsputere 
Iubita să-şi cuprindă, sfânt legământ a-i cere. 
Dar se-ntâmplă ca marea să îl ingurgiteze. 


Atuncea castelana, zdrobită de durere, 

Din turnul de-aşteptare, mai sus de metereze, 
Se aruncă în valuri iubitul să-și urmeze 

În necuprins de spaţii cu armonii de sfere. 


Şi eu, ca şi Leandru, tălăzuit, pe mare, 
Cicloanele iubirii le-nfrunt ca vântul montul. 
Mă ţine sus, pe creste, credinţa ta cea mare. 


POESIS 


Deci să nu crezi o clipă că-ncerc a-ți bate pontul 
Când chipul meu schițează, ascuns, o întrebare: 
Ce-ai face dacă-n plasă m-ar prinde Helespontul? 


DOAR CÂND EFEMERIDE 
SE MUT DIN FLOARE-N FLOARE 


O Leană Cosânzeană, în vremi demult apuse, 
Zburând la întâlnire c-un Făt-Frumos din tei, 
Zărise o lupoaică. Şi-atunci, de frica ei, 
Scăpând în ierbi voalul, în ciritei se-ascunse. 


Veni şi el. Voalu-l izbise ca un stei. 

Crezând-o sfâşiată, din teacă spada-şi smulse 
Şi, -ndurerat de moarte, el trupul şi-l străpunse. 
Ea, -n doliu, jalea-şi stinse-n tăişul sabiei. 


lubirea-n veacul nostru prejudecăţi nu are. 
Nici eu complexul jertfei aproape nu-l mai am. 
Doar când efemeride se mut din floare-n floare, 


Când pupeze sinistre gonesc din ram în ram, 
Din valurile vremii, candidă, îmi răsare 
Icoana nemuririi lui Thisbe şi Pyram. 


CÂND VOI PLECA, DE PAŞTE, 
SĂ-MI OMENEŞTI STRĂMOŞII 


Strămoșii noştri, dacii, la ore echinoxe, 

Îşi alegeau feciorii cei mai candizi şi tari, 
Cinstindu-i, miri serafici, la chefuri, mese mari, 
Şi-i aruncau în ţeapă, ofrandă lui Zalmoxe. 


La ceas târziu de taină, în gând când îmi apari, 
Când preoții, la denii, lui Crist i-nalță doxe, 
Oribilele țepe îmi par doar simple moze, 

La care m-aş expune, cinstindu-mi bunii lari. 

Când voi pleca, de Paşte, să-mi omeneşti strămoşii 
Cu pască şi cu zâmbet, cu vin şi ouă roşii. 
Osâna lui Zalmoxe. Să ştii că, la plecare, 


M-am contopit cu huma, cu iarba, Ursa Mare, 
Cu tril de ciocârlie, cu ochi adânc de mare, 
Din care ochi-mi, viii, te-or străjui, duioşii. 


CĂCI VINE, IATĂ, EVA, 
CREDINȚA SĂ MI-O IEIE 


Ajută-mă a crede în puritatea ta. 

Ia-mi firul îndoielii ce se strecoară-n mine 
Că-n chihlimbarul vergin din clocote marine 
Şi-o pată de mocirlă putea-s-ar strecura. 


Auzi cum urlă lupii pe crestele alpine 

Că mieii luzi, din vale, le-ar - apa - tulbura? 
Hienele şi lupii nu-i poţi îndupleca? 
Ajută-mă, atuncea, să mă conving pe mine. 


Mai intră-n tihna mării a ochilor mei trişti 
Ca mâgla să mi-o spele, să văd că mai exiști, 
Să lupt, naiv idălgo, cu morile de vânt, 


Să-ţi apăr inocenţa şi sacrul legământ, 
Căci vine, iată, Eva, credinţa să mi-o ieie: 
Zadarnic te cred înger, nu eşti decât femeie. 


ESTE ŞTIUT CĂ MOISE, 
IN LUNGUL SAU PERIPLU 


Este ştiut că Moise, în lungul său periplu, 
Voind să-şi scoată teafăr poporul din robie, 

L-a mântuit prin lipsuri, purtându-l prin pustie, 
Ca, la sfârşit, prorocul, să moară pur şi simplu. 

Şi inima lui Danco o torță arse, vie. 

Suprem fu sacrificiul, nu îndoit sau triplu, 
Urmașii şi strămoşii unindu-i ca-ntr-un niplu. 
Lumina ei şi astăzi, şi veacuri o să ţie. 


Vestală și bacantă, madonă şi cocotă, 
Încerc să-ţi sprijin paşii cu râvna mea bigotă, 
Pe drumul spre Golgota, cel sfânt, al pătimirii, 


Căci licăreşte-n zare credinţa izbăvirii. 
Din tină şi din beznă ca să te scot, zbengoaico, 
Smulg inima din pieptu-mi şi-ţi luminez ca Danco. 


PĂDUREA MEA, i 
MIREASĂ CU BOIUL BUCĂLAI 


Pădurea mea, mireasă cu boiul bucălai, 
Cu plete de naiadă, încântătoare frezii, 
N-auzi cum vorniceii îți bat la ușă? Vezi-i 
Şi-ntreabă-i şi de mire, maestrul Luri-lai. 


Bătrâne Pan, te scoală din somn cu huhurezii, 
Îți spală-n rouă geana şi-ncepe-un viers din rai. 
Dar cine să-ți asculte miraculosul nai, 

Că le-au crescut cornițe şi-s duși de-acasă iezii? 


Brumar îşi ţese scoarţe din rami de stejăriş 
Şi, generos ca marea, privirilor le-mparte. 
Din lizieră moartea mă măsură ponciş, 


Apoi, şontâc, porneşte cu coasa mai departe. 
Ci eu rămân aicea să-ngân cu moş Opriş 
Sonetele iubirii fervente fără moarte. 


* Tudor Opriş (n. 1926), poet, eseist, istoric şi critic literar, popularizator al ştiinţei, ilustru 
pedagog, îndrumător al tinerilor condeieri. Aici se face referire la volumul autorului citat: 
Sonetele iubirii fără moarte (Bucureşti, Editura Univers Ştiinţific, 2007). 

STĂ-N COLIVIE ŞOIMUL 
CA-N CALCAR NAUTILII? 


Stă-n colivie şoimul ca-n câlcar nautilii? 
Nici leul nu concepe viaţa sa în cușcă. 
Şi-un jigărit de câine se face că te mușcă 
De-l pui la legătoare să-ţi apere castilii. 


N-am stat la pițigoaică nici cât, pe gât, o dușşcă. 
Am spart fortificate moncade şi bastilii. 

M-am războit, în lanţuri, cu paznicii, ostilii. 
Ştiu cum miroase beciul şi caldul praf de pușcă. 


Dar tu, fragilă floare, cu ce putere oare 
Principiul volniciei mă faci să-l amendez? 
Mi-eşti în dedâlul vieţii o Ariadnă-n zare, 


Iar chipul tău de zeie icoană mi-e şi crez. 
O, dragostea e prima în viață închisoare 
Din care niciodată n-aş vrea să evadez. 


DEVASTATOR, FINALUL. EL E ŞI ASTĂZI VIU 


„Amar!”, strigau mesenii (Mai drept spus: „Pipărat!”). 
La miez de chef nuntaşii aproape ameţise. 

În larmătul din sală chiar toba răguşise. 

Se chefuia ca-n tartar, cu vârf şi îndesat. 


De-odată conul mire — miresei (Ce-i venise?): 
„Ce-ar fi s-o fur pe-o clipă pe fata de-mpărat?” 
Luând-o sus, în braţe, el, rege pe-un regat, 

În nou-nouţul „Mâybach” pe zână o suise. 


Porni motorul iute. Iar acceleratorul 
Nici nu-l simţi, maşina când glonţ îşi luă zborul. 
Dar nu plană departe covorul nupţial, 


Căci în grilajul popii se-ntoarse-n brut metal. 
Devastator, finalul. EI e și astăzi viu: 
O nuntă-n cer şi-n humă, doi miri într-un sicriu. 


MAI CIRC ŞI DECÂT CIRCUL 
E INSAŞI VIAȚA NOASTRA 


Solomoniile sale ne prăpădeau de râs. 

Sub masca lui piticul creştea vânjos şi mare, 
Magnatu-i stătea slujnic cu preşul la picioare. 
Doar el ştia că starea era, de fapt, de plâns. 


Dar într-o zi-n arenă, cu coasa în spinare, 

La pieptul său cucoana îl strânse-atât de strâns, 

Că publicul din sală întâia oară-a plâns, 

Când a-nţeles că mimul nu-n van, ci-aievea moare. 


Mai circ şi decât circul e însăși viața noastră, 
În care clovni şi mimii sunt&m înşine noi. 
Ne fasolim, dăm tepe, ne-o fraierim, trucastră, 


Ursita care-o ducem în veacul de apoi, 
Până când vine-o zână și bate la fereastră 
Că Parcele vor firul şi ghemul înapoi. 


CE SCURT E FIRUL VIEȚII 
SĂ LE CUNOŞTI PE TOATE 


Ce scurt e firul vieţii să le cunoşti pe toate! 
Sfidând, pe patul morţii, sorocul său, falitul, 
Ciraculu-i dictează profesorul, grăbitul, 

Ce simte stropul vieţii când picură în moarte. 


Studenţi la ușă. Zarvă. Parcă-s cu sorcovitul. 
„Regret, dar dom profesor extrem de ocupat e, 
Le spune eruditul, dictând pe apucate. 

În clipa asta moare”, Şi-şi dă obştesc-sfârşitul. 


Un zâmbet - albatros prins în volbura furtunii — 
Pe față-i consemnase învingerea genunii, 
Nu stingerea clepsidrei. Triumful rațiunii. 

Simt cum sinistra vârstă mă-nvăluie cu-ncetul 
Şi, chiar de nu sunt clasic, cum glăsuie poetul, 
Aş vrea, la cap de cale, să-mi văd finit Sonetul. 


Nicolae MĂTCAȘŞ s-a născut la 27.04.1940 în comuna Crihana Veche, judeţul Cahul, Ba- 

şi aplicată” (1964-1967). Activitate profesională la Universitatea de Stat din Moldova, 
conferenţiar doctor docent (1967-1980), decan al Facultăţii de Litere (1967-1970), şef 
al Catedrei de limba şi literatura română (1980-1987), şef al Catedrei de limba română 
(1987-1993), profesor (1990-1993), Institutul Pedagogic de Stat „Ion Creangă” din Chişi- 
nău, ministru al ştiinţei şi învățământului al Republicii Moldova (1990-1994), redactor la 
revista chişinăuiană „Limba Română” (1994-1996), expert superior la Direcţia Generală 
Relaţii Internaţionale, Ministerul Educaţiei, Cercetării şi Tineretului din România (1996- 
2007). Autor şi coautor a 10 manuale pentru învățământul preuniversitar şi universitar. 

căreia, încă pe timpul U.R.S.S.-ului, a fost recunoscută unitatea de limbă moldo-română 
şi au fost votate legile privind oficializarea limbii „moldoveneşti” ca limbă de stat pe teri- 
toriul R.S.S.M. şi revenirea ei la alfabetul latin. Zecile de articole din periodicele din anii 
marii bătălii pentru oficializarea limbii române în Basarabia şi revenirea la scrisul latin 
au fost incluse în cartea Coloana infinită a graiului matern (în colab., Chişinău, 1990), iar 
lupta din presa timpului contra „moldoveniştilor” gen Vasile Stati, care s-au opus contra 
introducerii în uzul oficial din Republica Moldova şi în Constituţie a denumirii corecte 
a limbii (limba română) şi a poporului care o vorbeşte (poporul român din Basarabia), e 
reflectată în cartea Român mi-e neamul, românesc mi-e graiul (Chişinău, 1998). A susținut 
(1989-1990) la TVM, împreună cu colegul Ion Dumeniuk, ciclul „Învăţăm a citi şi a scrie 
cu caractere latine”. În 1990 a editat (în colaborare) mai multe lucrări pentru familiari- 
zarea publicului cu normele scrierii în grafie latină (Normele ortografice, ortoepice și de 
punctuație ale limbii române, Îndreptar de ortografie, Elemente de ortografie şi ortoepie a 
limbii române, Ortografia şi ortoepia limbii române în tabele şi blocuri schematice etc.). 


În calitate de membru al Guvernului Republicii Moldova (în trei guverne consecutive) şi 
de ministru al ştiinţei şi învățământului a întreprins o serie de măsuri în vederea refor- 
mării învățământului vechi anchilozat şi rusificat, revenirii la învățământul în limba naţi- 
onală, ralierii la cel european prin integrarea în învățământul românesc modern. În 1994 
a fost demis din funcţia de ministru şi ostracizat pentru așa-zisa românizare, lăsându-l 
fără loc de muncă, îngrădindu-i-se revenirea în învățământ, căruia îi consacrase peste 30 
de ani, forțându-l să se autoexileze în Ţara-mamă. 


Membru al Uniunii Jurnaliștilor din Republica Moldova (1980). Membru al Uniunii Scri- 
itorilor din România (1999). Membru al colegiului de redacţie al revistei „Limba Română” 

mână” (Bucureşti, din 1995). Membru al Societăţii de Ştiinţe Filologice din România (din 
1996). Eminent al învățământului public din R.S.S.M. (1969). Eminent al învățământului 
superior din U.R.S.S. (1980). Doctor honoris causa al Universităţii „Al. I. Cuza” din Iaşi 


(1993), profesor honoris causa al Universităţii Bucureşti (1994). 

Nicolae LIMBAJUL RELIGIOS-FILOZOFIC 
FELECAN IN SCRIERILE 
LUI ANDREI PLEŞU 


Sintagma „limbaj religios-filozofic” din titlul acestei co- 
municări se referă, deopotrivă, la termenii religioşi şi fi- 
lozofici, dar și la felul discursului folosit în tratarea unor 
subiecte predilecte de către Andrei Pleşu. 


Am ales acest scriitor din mai multe motive, între care prin- 
cipale sunt două: aparţine generaţiei actuale de scriitori şi 
filozofi români şi, în al doilea rând, este un etalon al scrii- 
turii actuale, artistice şi filozofice româneşti. Prin urmare, şi 
limbajul utilizat se caracterizează prin particularități demne 
de o analiză lingvistică. În primul rând, vocabularul pene- 
trează toate segmentele cunoscute: uzual, familiar, popular, 
neologic şi, mai cu seamă, tehnic şi ştiinţific. 


În lucrarea de faţă ne vom opri asupra volumului Despre în- 
geri’, care nu este altceva decât o suită de eseuri filozofice? 
privitoare la o temă teologică, angelologia sau ştiinţa despre 
îngeri”, puţin tratată în literatura de specialitate din ţara noas- 
tră. Cartea continuă, într-un fel, tema din Minima moralia’, 
o „etică a intervalului”, „un spaţiu al îngerilor, care „sunt, în 
plan ontologic, reflexul firesc al spaţiilor intermediare” (p. 7). 


Înțelegerea profundă a textului angelologic implică cu- 
noaşterea temeinică a noţiunilor cu care autorul operează 
şi apoi familiarizarea cu terminologia folosită, fiindcă, nu 
de puţine ori, Andrei Pleşu apelează la noţiuni şi termeni 
existenți în limbi precum greaca veche, latina ori germa- 
na, ca să nu amintim și alții din arabă, frecvent întâlniți în 
text. Ideea despre importanța cunoașterii depline a noțiu- 
nilor şi terminologiei folosite de un autor nu e nouă. Ea se 
găseşte şi la un teolog ca Grigore din Nysa (335-394), care, 
încă în secolul IV, afirma: „Ce câştig putem să obținem din 
abundența de cuvinte, dacă nu ni se explică semnificaţia 
lor?”. În cele ce urmează voi încerca să analizez şi să ex- 
plic unele noțiuni prezente în cartea amintită. 


Continuăm publicarea unor comunicări prezentate în cadrul Co- 
locviului Internaţional „Filologia modernă: realizări şi perspecti- 
ve în context european”, Chişinău, 7-8 mai 2008. 

Ca puncte de sprijin în demersul asumat, scriitorul pornește de la analiza ur- 
mătoarelor noţiuni: intervalul, considerat drept „lume a îngerilor”, imagina- 
lul, „spaţiul în care se descompune, după exit, experienţa noastră sufletească” 
(p. 75) şi raportul dintre corporal / necorporal. Pentru elucidarea acestora, An- 
drei Pleşu apelează la o mulțime de termeni tehnici, de strictă specialitate filo- 
zofică şi teologică. Se adaugă apoi numeroase neologisme, dar şi nenumărate 
creaţii proprii, toate pigmentate, pe alocuri, cu expresii şi cuvinte din franceză 
şi engleză, precum şi cu termeni populari ori familiari, care au menirea de a 
relaxa un discurs, prin natura subiectului, ermetic. 


Aşadar, intervalul, termen cu etimologie multiplă, provenit din fr. intervalle, it. 
intervallo, lat. intervallum, este definit drept „o lume intermediară, psiho-spiri- 
tuală, la care avem acces printr-o facultate specială, „imaginaţia activă”. La cele 
două extreme există, într-o parte, „lumea sensibilă”, „lumea de aici”, la care avem 
acces prin percepţia senzorială, iar la cealaltă parte este „lumea de dincolo’, 
„cerul” suprem al Inteligenţei, obiect al Intelectului pur” (p. 58). În alţi termeni, 
e vorba de o lume a universalului concret (a senzaţiilor), o lume a universalului 
logic (a ideilor) şi o lume a universalului „metafizic” (a „imaginilor”). Schema 
aceasta se regăseşte, în plan microcosmic, în triada corp - suflet — spirit, unde 
sufletul ocupă un loc de mijloc între corp şi spirit (p. 57). 


În textele de specialitate, intervalul sau inter-lumea de care e vorba capătă şi alte 
denumiri simbolice, precum: „Ţara lui non-unde”, ceea ce nu înseamnă „țara de 
nicăieri”, ci țara ce nu poate fi localizată în termenii spaţialităţii curente, aşadar un 
teritoriu care nu răspunde la întrebarea unde; „Al optulea climat”, primul după 
cele „şapte climate” care divizează pământul originar; „Centura de smarald”, dinco- 
lo de care se află „cele 70.000 de universuri ale sufletului”; „Insula verde”; „Cetatea 
perfectă” (Hurqalya)'9; „Barzakh” („istm”), care ilustrează foarte bine aspectul ei de 
ţinut median, de „teritoriu de legătură”; „Ţara de dincolo de Muntele Qaf”, fiindcă 
acesta este considerat ca fiind axa lumii, locul prin care se poate ieşi, pe verticală, 
din granițele lumii pământeşti; „Mundus imaginalis” sau „Imaginalul” (p. 58-61). 


Termenul imaginal nu apare în dicționarele româneşti curente, dar prin The 
Encyclopedia of Religion", articolul The Imaginal, semnat de Gilbert Durant, 
intrăm în sfera sa de cuprindere. Mai întâi, Andrei Pleşu sugerează, pentru o 
bună înţelegere a semnificației, o etimologie a sa. Imaginalul sau Mundus imagi- 
nalis induce deosebirea fundamentală între imaginar, „plăsmuit de imaginaţie; 
închipuit, nereal, fictiv”, şi imaginal, „cunoscut prin imagine”. Din unghi filolo- 
gic, decalcul e riguros plauzibil. Aşa cum origo dă şi originar şi original, imago 
poate da, la rândul lui, perechea amintită, imaginar şi imaginal (p. 59). 


„Lumea imaginală e un plan de reflexie între lumea spiritului şi cea a materiei, 
sau, pe alt palier, între Dumnezeu şi oameni” (p. 63). Pentru a o putea înţelege, 
scriitorul ne oferă „metafora oglinzii”, „căci ceea ce vedem în oglindă nu e nici 
fantasmă, nici ființă aievea. Apariţia din oglindă nu e totuna cu ființa noastră 
concretă, dar depinde esențialmente de „apariția noastră, se produce numai 
dacă ne așezăm în faţa ei şi dacă privim spre ea” (p. 63). 

Cu lumea imaginală, a îngerilor, se ajunge la o noţiune în care binomul corpo- 
ral - necorporal nu funcționează şi, întrucât româna nu are un termen adec- 
vat pentru a o exprima, autorul foloseşte termenii întâlniți în bibliografia de 
specialitate: caro spiritualis sau Geistleiblichkeit, spissitudo spiritualis „un soi de 
densitate diafană”, apparentiae reales „apariţii”. Pentru ca şi aceştia să fie înţeleşi, 
se apelează la textul biblic: Et Verbum caro factum est, spune Sfântul Evanghelist 
loan. Citând mai departe din Evanghelia după Luca, autorul redă pasajele cu 
cei doi ucenici ai lui Isus, care merg abătuţi spre Emaus şi, deodată, îl întâlnesc 
pe Învățătorul lor înviat, dar nu-L recunosc. Isus apare şi la Ierusalim dinaintea 
tuturor ucenicilor, iar aceştia se sperie crezând că văd un duh. EI, ca să-i liniş- 
tească, le spune: Eu sunt, nu vă temeți!, iar apoi, ca să-i convingă că nu e duh, 
mănâncă împreună cu ei peşte şi miere. E limpede că trupul Celui Înviat e trup 
adevărat (Pipăiţi-mă şi vedeți: un duh n-are nici carne, nici oase, cum vedeți că 
am eu). Şi totuşi ceva e altfel, după cum altfel decât de obicei va fi arătat Christos 
şi în episodul Schimbării la Faţă: „s-a schimbat înfățișarea Feţei”, spune acelaşi 
Evanghelist. În ambele cazuri, ucenicii au o experienţă distinctă de senzoriali- 
tatea curentă, un amestec de luciditate şi extaz, de văz şi viziune. Ei văd corpul 
lui Isus, dar văd „corpul slavei” Sale, înţeles ca trans-substanţiere a corpului 
fizic obişnuit. Deci „corpul slavei” ar fi, în româneşte, expresia pentru noțiunea 
numită prin sintagmele latine de mai sus sau prin germanul Geistleiblichkeit”?. 


Apelul la o terminologie de specialitate străină - greacă, latină, arabă, germa- 
nă — ar putea fi interpretat şi ca o „sermonis egestas” („o sărăcie a limbii”), de 
care se plângea şi poetul latin Lucretius, atunci când scria poemul filozofic De 
rerum natura, dar şi ca o intenţie de deprindere a cititorului cu o terminolo- 
gie existentă în lucrările de specialitate, care-i este familiară scriitorului filozof 
Andrei Pleşu. 


Pentru a ne convinge de acest aspect, oferim în continuare o listă cu asemenea 
cuvinte: 


Termeni şi expresii eline: agonia, analogon, anapausis, anghelikos, angelos, 
apotaxis, archon, boethos, daimon / daimones / daimonion, dia-ballein, didascalos, 
dynameis, enkrateia, epimeletes, episcopos / episcopoi, ephoros, isanghelia, 
isanghelos, Logos, logothetes, meson (to), metanoia, metaxy, monos, nepsis, 
nomeus, nous, ortopraxia, paidagogos, paidonomos, parousia, phantasia, phylax 
/ phylakes, phruros, poimen, polis menousa, prostates, kenoza, synanthropia, 
theorein, theoretikos bios, Theos, tis physis alle, topos. 


Termeni şi expresii latine: ab initio, alter ad alterum, alter ego, angeli assistentes, 
angeli administrantes, angeli custodes, angeli nuntii, angelica concordia, angelus 
interpres, angelus novus, astrum in homine, caelum, caeli aula, caro, caro spiritualis, 
cella, celo, coagula, cognitio matutina, cognitio vespertina, creatio secunda, 
custodia particularis, custodia universalis, essentialis motus intellectualis, fide, 
fidei proxima, forma, genius albus, genius niger, habitus, imaginatio vera, imago, 
imitatio, imitatio angeli, imitatio Christi, in extremis, malitia angelica, materia 
prima, membra disjecta, mundus archetypus, mundus imaginalis, musica coelestis, 

musica humana, musica mundana, musica perennis, mutatio nomini, negatio, non 
serviam!, nunc stans, oculus cordis, orbis, ordo, origo, pax messianica, pedissequi 
animarum, perfectissimus cubus, praemium accidentale, praemium essentiale, 
providentia specialissima, quintesentia, saltem theologica certa, scintillae, sententia 
communis, solve, spissitudo spiritualis, sui generis, terra lucida, testes humanorum 
actuum, tuba, tutelares, unitas ordinis, Verbum, vestigium, visibilia et invisibilia, 
vita angelica. 


Termeni şi expresii de origine arabă: alam aľ khayal, alam al - mithal, barzakh, 
EI - Arsh El - Muhit, Er - Ruh, fereshteh, Ghayath-al-Hakim, hadith, Hurqalya, 
Jabalqa, Jabarsa, malak, mal ak Jahveh, Malakut, mi’ rafah, mi raj, mithal, molk, 
Na-koja-Abad, Olam Hademuth, shari’ ah, tari-qah. 


Termeni de origine germană”: Anwesenheit, Aufgabe, Aufhebung, Bild/ein- 
bilden, Dasein, Einbildung, Einbildungskraft, ein eitel Bildung, Er-innerung, 
Fur-Wahr-Halten, die Gabe, Geborgenheit, Geistleiblichkeit, Geschehen (das), 
Gestalt, Meditationsbild, Miteinandersein, Phantasey (Die), Sich etwas einbilden, 
Vorhandeisen, Vorstellen, Vorstellung, Vorstellungskraft, Weren, wirken, wirklich, 
Zuhandensein. 


Prezentarea acestor liste este departe de multitudinea termenilor tehnici folo- 
siți de Andrei Pleşu în dezbaterea pe care ne-o propune în legătură cu ange- 
lologia. De aceea ne propunem să oferim şi o listă a cuvintelor şi expresiilor 
filozofico-teologice!* utilizate de scriitor!: agonic, agonie, anagogie, angelofanie, 
angelologie, ascet, ascetic, asceză, calea, canon, călugăr, cer, chilie, comuniune, corp, 
corporal, corpul slavei, daimon, demonologie, desăvârşire, dihotomie, duh, duhov- 
nicesc, dumnezeiesc, Dumnezeu, egolatru, epifanie, epifenomen, epistemologie, 
etic, etică, ezoteric, ezoterism, existenţă, extaz, fenomenologie, ființă, holist, imagi- 
nal, imaginaţie, indicibil, intelecţie, intelecțiune, interval, Israel, iubire, iubire spi- 
rituală, înger, înger păzitor, metafizică, metanoia, metanoietic, mirean, mistagogie, 
monah, necorporal, nimb, numenologie, ochi interior, lumea angelofaniilor, lumea 
imaginală, lumea spiritului, parusia, păcat, păcat angelic, phantasia, pragmatism, 
proximitate, kenoză, real, regn, rugă, rugăciune, sapiență, scepticism, sfânt, sistem, 
soteriologie, sufism, suflet, taină, teofanie, teologie, transcendent, transcendențiă, 
transfigurare, veghe, vectorialitate, virtual, Vohodul mic. Menţionăm faptul că 
sensul unora dintre aceste cuvinte este precizat de scriitor ori se deduce din 
context. Pentru altele se impune cercetarea unor dicționare de specialitate. 


Trecând peste acest aspect, important şi prin faptul că terminologia filozo- 
fico-teologică românească se îmbogăţeşte şi se nuanțează, adăugăm o altă listă 
de cuvinte, rare şi creaţii noi, pe care Andrei Pleşu le utilizează cu o nedisimu- 
lată fervoare: abstractorie („Alături de făuritorii de sisteme şi de abstractorii de 
chintesențe, mai există fabricanţii de utopii..:, p. 177), amușinare („mirosul e de 
negândit fără intimitatea amuşinării”, p. 151), anglobant („interiorul devine an- 
globant, învăluie exteriorul”, p. 74), animic („fluiditate animică, p. 223), apofa- 
tism („îngerii nu par să fie ilustrarea cea mai convingătoare a apofatismului”, 
p. 183), apter („a vieţui mecanic şi apter, p. 131), argumentabil („Există chiar 

teologi... dispuşi să acorde respectul cuvenit existenţei, argumentabile scripturar, 
a îngerilor..:, p. 93), asignat („protejat asignat”, p. 93), avicennian („Angelologia 
avicenniană aminteşte şi ea de un «înger al Feţei celui sacrosanct»”, p. 258), cap- 
tabil („Îngerul şi omul sunt imaginile alternative ale aceleiași realităţi, niciodată 
captabile deodată”, p. 226), concrescut („Suntem concrescuţi pe aceeaşi tulpină 
ontologică”, p. 105), con-suna („Organizaţi ierarhic, ei (îngerii) con-sună pe mai 
multe niveluri”, p. 164), cordialmente („Un text scripturar e bine citit atunci când 
el îți devine, în final, cordialmente străin” p. 233), corporeifica („Necorporalul are, 
prin definiţie, resurse pentru a se corporeifica”, p. 228; „...speranţele se recorpo- 
reifică”, p. 70), cosmiciza („Interiorul” dumnezeiesc... se „cosmicizează”, p. 78), dei- 
cid („erou răsvrătit, eventual deicid, întruchipând una din fețele evreității vechi”, 
p. 242), denegândit („Una din funcţiile îngerului - ca ființă intermediară - e, nu 
întâmplător, şi aceea de a vizualiza nevăzutele, de a conferi denegânditului preg- 
nanţă intuitivă”, p. 79), destinal („există o marcă destinală”, p. 170), destrupat („În- 
gerul păzitor, un prieten ceresc, un fel de variantă diafană, destrupată, p. 104), 
eboșă („Îngerul e al tău şi totuşi străin de tine: ...este varianta ta îmbunătățită, 
mai reală, într-un sens, decât eboşa care eşti”, p. 71), epura („După Descartes, 
speculaţia occidentală a pierdut - cu unele excepţii - dimensiunea angelică a 
lumii, fără a recupera, măcar, epura ei arhetipală”, p. 203), esențialmente („Apariţia 
din oglindă nu e totuna cu ființa noastră concretă, dar depinde esențialmente 
de apariţia noastră, p. 63), evreitate („feţele evreităţii vechi”, p. 242), fizicalitate 
(„intelectul e un înger, dotat însă cu simţuri, așadar cu fizicalitate, p. 225), fu- 
misterie („nu vă propun o fumisterie, p. 49), haptic („Accesul la lucruri situate 
dincolo de orizontul haptic”, p. 151), idealmente („Idealmente, omul religios ar 
trebui... să nu piardă contactul cu registrul atotintemeietor al transcendenţei”, 
p. 156), ignar („Puţini sunt îndrăgostiţi, oricât de ignari, oricât de atei, p. 192), 
inapartență („Călugărul este un campion al inapartenţei, al neînregimentării, al 
rezistenţei la mistificare”, p. 131), inargumentabil („calitatea indicibilă a iubirii 
«celeilalte», imposibilă şi inargumentabilă, p. 196), inavuabil („Viaţa noastră e 
plină de derapaje, de minciuni, micimi, vicii, gânduri inavuabile, turpitudini de 
toate calibrele”, p. 194), inclasabil („omul tradiţional abordează cu o ameţitoare 
îndrăzneală problema inevidenţei, a nevăzutului şi a inclasabilului, preferând să 
forțeze înțelegerea”, p. 97), inconturnabil („El ne stă, îngereşte, în preajmă, dis- 
cret, dar inconturnabil”, p. 105), increat („energii increate, p. 180), indefinitate 
(„Cerurile sunt locuite de o indefinitate de creaturi complicate, p. 23), indicibil 
(„calitatea indicibilă a iubirii, p. 196), indiscernabil („(concertul cosmic) a deve- 
nit un mediu sonor indiscernabil”, p. 163), indistinct („Până să devin conştient de 
spectacol, totul reintră în indistinct, p. 181), inefabil („Numai lumea îngerilor în- 
găduie lui Dumnezeu să se exprime rămânând inefabil”, p. 257), intelectualmente 
(„ochiul e apt să capteze senzația cea mai prețioasă şi intelectualmente cea mai 
pură”, p. 151), inteligibil („Îngerii fac trecerea de la atemporalitate la timp, sunt ar- 
hetipurile nevăzute ale vizibilului, inteligibilele preexistente universului sensibil, 
p. 201), inobservabil („Îngerul te extrag... adesea inobservabil”, p. 182), intimisim 
(„Apropierea intimisimă a îngerului păzitor de clientul său seamănă cu o îmbră- 
țişare de dragoste, p. 106), inumanitate („ura inter-etnică, deriva temporară a câte 
unei naţiuni înspre inumanitate, p. 167), irepresibil („Trebuie să mă pot sprijini 

pe altceva... pentru a tempera irepresibila mea (noastră) pornire adversă, p. 195), 
lansaj („Ea (protecţia) este creatoare, anticipativă, ofensivă: nu clopot izolator, ci 
lansaj, vectorialitate, p. 108), mandorlă („Corpul e înconjurat de interioritatea lui 
ca de o mandorlă, p. 74), masificare („Călugărul este un campion... al rezistenţei 
la masificare”, p. 131), mediumnic („pasiune mediumnică”; „posesiune medium- 
nică, p. 197, 257), monumentalizat („Departele monumentalizat te ţintuieşte lo- 
cului”, p. 255), morfolog („Ce ar avea de spus... acest text unui morfolog de talia lui 
Vladimir Propp?”, p. 234), mundan („Lipsit de culorile şi de multiplicitatea mun- 
dană... el (deşertul) oferă o foarte palpabilă experienţă a neantului”, p. 143), nece- 
sarmente („Ca proiecţie, protecţia e necesarmente vestitoare”, p. 108), nesistemati- 
zabil („nu se poate interzice inteligenţei să se confrunte cu scandalul cotidian al 
unei nereguli ubicue, al unei malignități nesistematizabile”, p. 207), nicasian („Şi 
versiunea islamică, şi cea nicasiană culminează cu o pierdere de sine”, p. 197), ob- 
nubilare („Veghea fizică e obnubilare onirică şi viceversa”, p. 186), obsesional („O 
piedică în calea protecţiei îngereşti este exercițiul egolatru, obsesional și stângaci 
al protecţiei de sine, p. 109), ogivă („Porțiunea prăbuşită a unui pod sau traseul 
absent al unei ogive numai parțial desenate sunt inexistente, p. 54), paradoxal- 
mente („Paradoxalmente, privilegiul ontologic al omului e... tocmai posesiunea 
unui corp...» p. 34), pascalian („rană pascaliană, p. 242), paulin („Demonologia 
paulină..., p. 210), pusilanimitate („Grija meschină de sine expune la trufie, sufici- 
enţă şi pusilanimitate”, p. 109), rutinier („(Îngerul) nu e transferabil, rutinier, altei 
persoane, p. 106), senzoriu („oamenii care se rup de senzorii..., p. 222), sermoniza 
(„Discursul îngeresc evită pletora dăscălitoare, preferând să contamineze tăcut, 
ca o adiere, decât să sermonizeze, p. 109), situabil („Fără contur, fără componente 
distincte, precis situabile... orice lume sucombă în abstracțiune, p. 175), sopori- 
fic („cadență soporifică, atotnivelatoare”, p. 255), stafaj („Deşertul e, [...], lumea 
comprimată, dezgolită, fără ornamentica înșelătoare a stafajului ei social, p. 144), 
stranietate („A fi familiar cu un astfel de text e a fi receptiv la ceea ce el ascunde, 
a învăţa să trăieşti cu stranietatea lui”, p. 233), sublimitate („Tabloul acesta al lumii 
păcătuieşte totuşi prin sublimitate’, p. 164), subtilisim („distincţia aceasta subti- 
lisimă dintre bine şi rău”, p. 214), teologhisi („oricine teologhiseşte, încearcă...), 
trezvie („Veghea devine astfel trezvie, vigilență spirituală, beatitudine neodihni- 
tă, p. 153), turpitudine („turpitudini de toate calibrele”, p. 194), umid („sentimen- 
talism umid”, p. 218), umilitate („Noutatea aiuritoare a Noului Testament derivă 
din aducerea în scenă a unui Dumnezeu care face nu doar experiența umilităţii, 
ci şi pe cea a umilinţei”, p. 246), unitiv („posibilitatea ascensiunii unitive a omului 
către Dumnezeu”, p. 260), veterotestamentar („Pornind de la anumite menţiuni 
veterotestamentare..., p. 85), zenital („metafizică zenital’, p. 254). 


Potrivit cu natura formanțţilor, cele mai numeroase sunt cuvintele alcătuite cu 
sufixul -bil (neologic, romanic, cu etimologie multiplă: franceză, italiană, lati- 
nă)!*: argumentabil, captabil, inargumentabil, inavuabil, inclasabil, inconturnabil, 
indicibil, indiscernabil, inefabil, inobservabil, irepresibil, nesistematizabil, situa- 
bil. Dintre acestea, inavuabil este din franceză (inavouable), inefabil (livr.), din 
franceză (ineffable) şi latină (ineffabilis), alte patru, indicibil (rar), indiscernabil 
(rar), inobservabil (livr.), irepresibil, sunt formate, potrivit Dicţionarului de neo- 

logisme!, după model francez, iar restul, în afara lui captabil, înregistrat în DN, 
sunt creaţii proprii ale scriitorului: argumentabil, inargumentabil, inclasabil, in- 
conturnabil, nesistematizabil, situabil. 


Urmează derivatele cu sufixul -itate: evreitate, fizicalitate, indefinitate, inumanita- 
te, pusilanimitate, stranietate, sublimitate, umilitate. Dintre acestea, doar trei, stra- 
nietate, sublimitate şi umilitate, sunt înregistrate în DN, ca rare, iar etimologic, cu 
trimitere la italiană (stranieta), franceză (sublimite) şi latină (humilitas). 


Nu puţine sunt formaţiile alcătuite cu sufixul -mente (de origine romanică şi 
foarte productiv), care face posibilă înlocuirea expresiilor adverbiale, de tipul 
în mod + adjectiv, care au dezavantajul de a fi neeconomice, atât în scris, cât şi în 
vorbire: cordialmente, esențialmente, idealmente, intelectualmente, necesarmente, 
paradoxalmente. Şi de data aceasta, numai două sunt prezente în DN, esențial- 
mente, cu trimitere la italiană (essenzialmente) şi franceză (essentiellement) şi 
necesarmente (cf. fr. nécessairement), celelalte patru, cordialmente, idealmente, 
intelectualmente, paradoxalmente, nu apar nici în DN şi nici în DEX”, dar sunt 
menţionate de I. Dănăilă, Sufixul -mente în limba română”. Aceasta înseamnă 
că ele au o circulaţie restrânsă, iar Andrei Pleşu le-a revigorat. 


Următoarele patru cuvinte, avicennian, nicasian, pascalian, paulin, sunt adjec- 
tive formate de la nume proprii, Avicenna, Niceea + Casian, Paul, sau de la 
adjectivul pascal „de (la) Paşti”, „privitor la Paști”, cu sufixele -ian, respectiv -in. 
Adăugăm în categoria adjectivelor şi pe destinal (< destin + -al) şi mediumnic 
(< medium + -nic%). 


Între derivatele cu sufixe, existente în listă, există şi câteva verbe: corporeifica, 
cosmiciza, sermoniza şi teologhisi. Două dintre ele, cosmiciza şi teologhisi, pot fi 
cu uşurinţă analizate, din cosmic + suf. -iza şi din teologie (teologhie) + suf. -isi, 
în timp ce corporeifica şi sermoniza se lasă mai greu decelate. Credem că amân- 
două pornesc de la cuvinte latinești, adjectivul corporeus (3) „material, având 
un corp” + suf. -ifica şi substantivul sermo, sermonis „conversaţie, discuţie, dez- 
batere” + suf. -iza. 


Derivatele cu prefixe sunt puţine: con-suna (după concrescut < con- + crescut), 
denegândit (< de + ne- + gândit), destrupat (< des- + trupat, antonimul lui în- 
trupat), iar între compuse am notat doar pe veterotestamentar, format şi el din 
adjectivul latinesc vetus, veteris „vechi” + adjectivul românesc testamentar. 


Restul termenilor consemnați pot fi grupaţi în livreşti sau rari: apter, deicid, 
eboșă, epură, fumisterie, ignar, mundan, rutinier, stafaj, turpitudine, şi neatestaţi 
în dicționarele românești: abstractorie, animic, apofatism, haptic, mandorlă, mo- 
numentalizat, morfolog, senzoriu, subtilisim, trezvie, umid, unitiv. 


Dacă adăugăm acum şi termenii populari şi familiari, folosiţi cu nedezminţită 
plăcere - ananghie, carcasă „trup, călâu, căprărie, co-autorlăc, lăcrămos, maso- 
chist, mătușă, mișmaşuri, nătâng, nițeluș, palpituri, răfuială, smintitor, somnolent, 
şarmant —, avem în față spectrul larg al lexicului utilizat în derularea discursu- 
lui din cartea Despre îngeri. 

Ca o remarcă finală, se poate menţiona faptul că toți aceşti termeni, indiferent 
de registrul din care fac parte, îşi găsesc atât de bine locul, încât ai impresia că 
niciun alt cuvânt nu ar fi mai nimerit. Este aceasta apanajul omului instruit, 
stăpân pe vocabular şi pe subiectul pe care-l tratează, şi între aceştia un loc de 
cinste îl ocupă Andrei Pleşu. 


NOTE 


1! Andrei Pleşu, Despre îngeri, Bucureşti, Editura Humanitas, 2003, 287 p. 


? Prima parte a cărţii, o „introducere în angelologie”, e o selecţie prelucrată a notelor de 
curs ţinut la Facultatea de Filozofie în 1992 şi 2001. A doua parte preia, pentru a specifica 
sau adânci, teme din prima parte, sau deschide teme noi, vezi Cuvânt înainte, p. 7-13. 

3 


„Problema îngerilor e interesantă şi teologic, şi filozofic, şi existenţial, p. 18. 

+ Andrei Pleşu, Minima moralia, Bucureşti, Editura Cartea Românească, 1988; reeditare 
Editura Humanitas, 1994, 2002 (tradusă în franceză, germană, suedeză, maghiară). 

> Grigore din Nysa, Sfânt din Cesareea Capadociei, a ajuns Episcop de Nysa. A fost un 
mare teolog mistic şi a luptat contra arianismului, cf. Le Petit Larousse illustre, Paris, Laro- 
usse, 1998. 

* La William Barclay, Analiză semantică a unor termeni din Noul Testament, Wheaton, Illi- 
nois, USA, 1992, p. 133. 

7 Sensul literal al u-topiei, după persanul Na- koja- Abad. 

3 „Climatul” s-ar traduce în latineşte prin orbis. 

” Smaraldul nu e ales la întâmplare. Verdele său e „la mijloc” între negrul lumii corporale 
şi auriul Inteligenţelor separate. 

1 Termenul tehnic arab este alam al-mithal, desemnând o lume a cunoaşterii „imaginative”. 

1 Mircea Eliade, Simon et Schuster Macmillan, The Encyclopedia of Religion, New York, 
1955, vol. 7, p. 109-114. 

12 Despre îngeri, p. 67-68. 

15 Se pare că Andrei Pleșu simte o adevărată plăcere folosind terminologia germană. Două 
situații trimit direct la acest aspect: „Până la urmă trebuie să dăm dreptate limbii germane”, 
„Daţi-mi voie să recurg din nou la virtuțile limbii germane” (p. 56, 78). 

14 Nu am considerat că trebuie făcută o separație a acestor domenii, fiindcă, în mare măsu- 
ră, termenii teologici, în afara celor care vizează aspecte concrete legate de cultul religios, 
sunt tot filozofici. 

15 Fac specificarea că unii dintre ei sunt încetățeniţi în română ca termeni tehnici în forma 
pe care o au şi în limba de origine. 

16 Maria Iliescu, Sufixul adjectival -bil în limba română, în „Studii şi materiale privitoare la 
formarea cuvintelor în limba română”, vol. I, Editura Academiei, 1959, p. 85-99. 

' Florin Marcu, Constant Maneca, Dicţionar de neologisme, ediţia a III-a, Bucureşti, Editu- 
ra Academiei, 1978. 

1% Dicţionarul explicativ al limbii române DEX, Bucureşti, Editura Academiei, 1975. 

1 I, Dănăilă, Sufixul -mente în limba română, în „Studii şi materiale privitoare la formarea 
cuvintelor în limba română” vol. al II-lea, Bucureşti, Editura Academiei, 1960, p. 185-198. 

2 Asupra sufixului -nic, vezi: Laura Vasiliu, Derivarea cu sufixe şi prefixe în cartea de învă- 
țătură a diaconului Coresi din 1581, în „Studii şi materiale privitoare la formarea cuvintelor 
în limba română”, vol. I, Editura Academiei, 1959, p. 240-243; G. I. Tohăneanu, Cuvinte 
românești, Timişoara, Editura Facla, 1986, p. 159. 

Diana AVENTURA CONCEPTULUI DE 
VRABIE AUTENTICITATE: EXERCIŢII DE 
INTERPETARE HERMENEUTICA 


Tendinţa de „întoarcere către înăuntru”!, către propria 
ființă şi propriul mecanism de alcătuire şi fiinţare consti- 
tuie una dintre cele mai importante trăsături ale ultime- 
lor secole culturale, deşi rădăcinile unei atare predilecţii 
poate fi înregistrată încă în Antichitate. Întreaga istorie a 
cunoaşterii umane s-a dezvoltat, de altfel, pe aceste două 
coordonate, ale cunoașterii de Sine şi a Celuilalt. 


Dorinţa de investigare a propriei fiinţe, surprinderea vieţii 
concrete în desfășurarea ei, redarea palpitului existenţial 
în sine, precum şi plasarea în centrul atenţiei a expresiei 
deliberat nude a subiectului şi a trăirii sale prin valorifi- 
carea directă a subiectivităţii a fost convertită în materie 
de literatură în ceea ce ne-am obişnuit să înțelegem prin 
autenticitate, concept de care se leagă în mod progra- 
matic numele lui Camil Petrescu, deși vom vedea că în 
realitate au existat mult mai mulţi teoreticieni interesați 
de elucidarea acestui termen. Este suficient să amintim 
că pledoaria lui Mircea Eliade pentru autenticitate, de- 
clanșată încă din Solilocvii (1932), continuată în Oceano- 
grafie (1934) - articolul Originalitate și autenticitate — şi 
Fragmentarium (1939), în care apar două eseuri intitulate 
Autenticitate, şi multe altele pe aceeaşi temă - este aproa- 
pe în sincronie cu cea, parțial asemănătoare, a lui Camil 
Petrescu. Autorul Patului lui Procust nu l-a devansat însă 
pe Mircea Eliade prin Teze și antiteze (1936), volum ce nu 
apare „cu un an înainte de Oceanografie”, cum se afirmă 
uneori?, ci cu doi ani mai târziu. 


Suplu şi cameleonic, format prin aluviuni succesive, 
având o istorie pe cât de întinsă, pe atât de contradic- 
torie, plasat între principiile de intens energetism şi cu 
o acțiune determinativă asupra viziunii şi a mijloacelor 
de exprimare, termenul de autenticitate, în sensurile sale 
generale, se află într-o mereu strictă actualitate şi se con- 
stituie în aspirația existenţei individuale, sociale şi artis- 
tice. Derivat din adjectivul „autentic”, substantivul auten- 
ticitate desemnează însușirea de a fi necontrafăcut, de a 

fi adevăr indubitabil. Corespunde în literatură, mai ales în cea de la sfârşitul 
secolului al XIX-lea, actului de identificare a creaţiei artistice cu datul de viață 
trăit de autor. Suficient de ambiguu, conceptul de autenticitate a prezentat o 
serie de particularități şi nuanţe de la o epocă literară la alta, de la o generaţie la 
alta şi chiar de la un scriitor la altul. Lucru explicabil, întrucât el a fost puternic 
perturbat de-a lungul timpului de o amplă inflație semantică: confesiune neli- 
teraturizată; renunțare la convențiile literaturii; exactitate documentară; normă 
a conştiinţei morale; similaritate între creaţie şi experienţă; trăire subiectivă, 
însuşire de a fi tu însuţi, de a-ţi exprima propria integritate psihică şi, în con- 
secință, valorificarea directă a subiectivităţii existente în jurnalele intime şi în 
documentele de orice natură. 


Cercetând manifestările în proza românească din perioada interbelică, se poate 
constata tendința unei căutări a autenticităţii în spirit anticalofil, care merge 
până la exprimarea exclusivă a unor experiențe personale, concepute ca un 
act de aventură a cunoașterii. Estetica autenticității este îmbrăţişată de mulți 
prozatori tineri care vor să substituie conceptului de originalitate, de inspiraţie 
romantică, ideea de autenticitate care, la rândul ei, se fondează pe ideea de ex- 
perienţă şi cunoaştere. Căutarea autenticității, pe care o practică în roman Mir- 
cea Eliade, Mihail Sebastian, Anton Holban, Max Blecher ş.a. este înregistrată 
pentru prima dată de istoria noastră literară prin G. Călinescu, într-un capitol 
special, unde se găseşte definită în mod semnificativ ca literatură a experiențe- 
lor, ţinând de „filozofia neliniştii şi a aventurii”. 


Printr-o rapidă carieră publicistică, termenul odată „lansat” cunoaște un evan- 
tai spectaculos de interpretări şi abordări inedite. Dacă pentru autorul Nopţilor 
de Sânziene autenticitatea se reducea la un mod particular, unic de a aborda 
existența, pentru Camil Petrescu ea devenea, mai aproape de valenţele esteti- 
cului, un fel de „esenţă de viață trăită”. În ceea ce îl priveşte pe Mihail Sebastian, 
autenticitatea înseamnă „să acumulezi experienţe şi documente la întâmplare 
[...] să le aduni direct, din locul lor propriu, în clipa lor de afirmare”. În mod 
evident, se are în vedere „documentul mărunt, zilnic, dar de care iei cunoștință 
direct, de la sursă, încă necomentat, plin de semnificația lui original”. Impor- 
tantă ar fi deci trăirea până la epuizare a momentului, dublată de cumularea 
accidentalului. În problema autenticităţii, asemănător este şi punctul de vedere 
al lui Eugen Ionescu, dezgustat de livresc şi literaturizare, asemenea lui Camil 
Petrescu sau Mircea Eliade. Negativistul eseist conferă relativului, jocului ab- 
surd al existenţei valori absolute. A fi autentic, în opinia lui, înseamnă a denunța 
convenția, artificiul. Încercând să transpună nud realitatea intransmisibilă, el se 
simte trădat permanent de expresie, mereu în luptă cu virtuozităţile limbajului. 
Deşi fiecare scriitor a abordat conceptul de autenticitate în mod inedit, pe toți 
îi uneşte încercarea de a impune o formulă epică a analizei lucide, aplicată pro- 
priei experienţe interioare, precum şi scrisul anticalofil, care merge la exprima- 
rea unor experienţe personale concepute ca un act de aventură a cunoaşterii. 


Obiect al unor căutări şi practici restructurative disparate în perioada dintre 
cele două războaie mondiale, autenticitatea va deveni, în anii cincizeci, princi- 

piul „poietic” al unei noi mişcări, noul roman. „Je ne peux parler que de moi” 
va declara, în 1962, Claude Simon, asemenea lui Camil Petrescu, care, aşa cum 
observă Ovid Crohmălniceanu, În cinci prozatori în cinci feluri de lectură, este 
„un precursor al „noului roman, întrucât anticalofilia sa declarată este un mod 
al „deliteraturizării” şi „dedramatizării” naraţiunii, principii regăsite şi în doc- 
trina adepților noului roman. 


Referindu-se la modelul teoretic şi artistic de inspiraţie franceză (Tel Quel, 
Nouveau Roman), Adrian Oţoiu, în Trafic de frontieră, observă: „E o proză dese- 
ori polemică, fie prin aplecarea asupra spaţiilor derizorii ale cotidianului, fie 
prin refuzul oricărei transcendenţe (în cadrul unui program pe care l-am numi 
anti-hermeneutic), fie prin experimentele formale, deseori programatice. Este- 
tica este una a recontextualizării, a fragmentarului, a autobiografiei, a replierii 
autoreferenţiale”*. Altminteri, același critic susține că întreaga istorie a genera- 
tiei '80 este întrucâtva istoria evoluţiei de la modelul artistic de inspiraţie fran- 
ceză, la un model de orientare anglo-saxonă şi italiană („gândirea slabă”, hedo- 
nismul lecturii). Modelul anglo-saxon va fi marcat de renarativizarea ficţiunii, 
întoarcerea spre personaj şi cititor, paralel cu întoarcerea spre roman și intere- 
sul susținut pentru formele paraliteraturii şi ale culturii populare etc. Tehnicile 
perioadei anterioare, colajul şi pastişa, lasă locul parodiei şi aluziei. Montajul 
nervos şi brutal care evacuase epicul face loc unei reîntoarceri la naraţiune. 
Modelul italian va fi reprezentat de viziunea lui Vattimo, Eco sau Calvino. Nu- 
mele Trandafirului lui Eco, spre exemplu, nu este „decât punerea într-o ecuaţie 
gotic-detectivistică a acestei credinţe în persistența semnificatului dedesubtul 
semnificantului, credință totodată în posibilitatea şi necesitatea explorării her- 
meneutice a textului, care este „deschis” nu în direcţia evacuării sensului, ci a 
transformării lui (conform tezei din Opera aperta) într-o maşinărie de produs 
sensuri”. Observăm că aceste direcţii împacă practic doi termeni polari, cum 
ar fi cel al textualismului şi cel al autenticismului, care reuşesc să coabiteze îm- 
preună, fără să se anihileze sau să se compromită reciproc. Astfel, începând cu 
optzeciștii, va avea loc o reevaluare a criteriului de autenticitate, un miraj care 
continuă să traverseze atât experienţa literară modernă, cât şi cea postmoder- 
nă. Interesul îşi schimbă centrul de greutate pe (auto)biografie, pe experiența 
personală a lumii care, în cazul scriitorului, devine un pivot al actului narativ. 
Rezultatele se înscriu în termeni ca: „surprinderea «concretului existențial», 
al unei densități palpabile a senzaţiilor, mobilitatea şi tensiunea continuă care 
îşi asumă spontaneitatea actului creator, însă doar ca efect”. Imposibilitatea 
delimitării nete între real şi ireal va duce la o alterare în timp a conceptului de 
autenticitate. Această stare de fapt se datorează mai ales mijloacelor mass-me- 
diei, care au omogenizat o bună parte a experienţei cotidiene de viaţă a soci- 
etății în general, făcând astfel ca viaţa să pară alarmant de ireală. Sentimentul 
generalizat al ubicuităţii va schimba şi statutul eu-lui narator. Ceea ce în cadrul 
teoriei autenticităţii din perioada interbelică era calificat drept un privilegiu 
supraomenesc a ajuns, între timp, un fapt comun, la îndemâna oricui. În mod 
paradoxal, tot ceea ce înainte punea în pericol autenticitatea scriiturii devine 
acum condiţie de credibilitate auctorială. În această situaţie, omnisciența nu 

mai poate fi refuzată romancierului. „A fi autentic nu se mai reduce, în nici un 
caz, la explorarea în orizonturile eu-lui profund, refulat (altfel, o lume destul 
de ermetică). Mai presus de orice, prozatorul de azi este un adevărat expert al 
realului. El se adresează unui cititor nu tocmai inocent - avid de cunoaştere, 
poate şi de senzațional. În prea mare măsură interdicțiile din sfera vieţii, a so- 
cialului au trecut asupra limbajului, având ca urmare ceea ce s-ar putea numi 
„secătuirea simbolurilor” în cultura modernă şi sterilizarea discursului, prin 
însăşi pierderea „discursivităţii” sale naturale. Regăsirea vocației de omnisci- 
ență şi ubicuitate, la care se adaugă valorile de premoniţie tot mai frecvente la 
marii prozatori ai acestui veac, reaşează pe baze noi relaţia autor-cititor””, dar 
şi pe cea dintre autor-personaje. Reînzestrat cu darul ubicuităţii, scriitorul nu 
se mai poate ascunde după convenţia literară şi nici după personajele sale şi 
atunci el textualizează. Textul devine un mod de existenţă al scriitorului. Un 
astfel de autor refuză să rămână o abstracțiune şi îşi face insistent loc în text. 
Descoperind convențiile, autorul postmodernist creează o relaţie voit sinceră 
cu cititorul. Orice mare scriitor este textualizant, iar textualismul implică su- 
plimentar o conştiinţă acută a actului de creaţie, adică conştientizarea scriiturii, 
aşa cum se întâmplă, în mod revelator, la scriitorii din ultima promoţie, a anilor 
'80. La ei se distinge în mod clar cum în operaţia de textualizare, „efect” al ope- 
rei constituite, realul existenţial se transformă în text, iar acesta devine singura 
„ipostază cu adevărat autentică a trăirii unui scriitor”*. 


În respectivul context, îşi face apariţia o nouă tentaţie, deşi cu rădăcini mai 
vechi, aceea a autenticităţii înțeleasă ca rezultatul unei practici scripturale, în 
care eu-l se implică integral şi se exprimă direct. Marin Mincu afirmă în acest 
sens că, în absenţa unei „autenticităţi a scriiturii, „totul se reduce la frivolitatea 
imitaţiei””. Astfel înțeleasă, autenticitatea nu se opune textului, ci este, dim- 
potrivă, chiar un efect al textualizării. În universul naraţiunii postmoderniste 
scrisul este sinonim cu trăirea, iar a trăi înseamnă a inventa în fiecare moment 
o lume nouă, a construi lumi posibile care sporesc autenticitatea existenţei 
noastre. Ceea ce contează, în ultimă instanță, este autenticitatea scriiturii, iar 
nu a trăirii, întrucât există scrieri care chiar dacă sunt autentice, ele nu dau 
sentimentul autenticității şi, dimpotrivă, avem scrieri fictive care par pe deplin 
autentice. Esenţial este ca experiența de viață să devină experiență de scriitură; 
eşti autentic atât cât eşti în scriitură. 


De această problematică se leagă şi adoptarea intertextualitatăţii, practică a 
„ingineriei textuale, care demonstrează că „fiecare cuvânt (fiecare semn) al 
unui text conduce în afara granițelor sale. Fiecare înţelegere este o punere în 
contact a textului prezent cu alte texte [...]. Textul trăieşte numai atunci când 
el atinge alte texte. Doar în punctul de contact al textelor radiază acea lumină 
care luminează spre înainte şi spre înapoi, [care semnalează] că textele iau 
parte la un dialog." Intertextualitatea devine „condiţia oricărui text autentic” 
şi totodată condiţia genezei acestuia: „Orice text este un ţesut nou de citate 
trecute. Fragmente de coduri, formule, modele ritmice, fragmente de limbaje 
sociale etc., trec în text şi sunt redistribuite în interiorul acestuia.!! În acelaşi 


COLOCVIU 147 


sens se pronunţă şi Mircea Nedelciu: „tot ceea ce se încorporează în text este 
mediat de alt text”, referenţialitatea „obiectivă” şi cea „psihologică” nefiind altceva 
decât intertextualități camuflate. Astfel, noțiunea de autenticitate va fi treptat 
încorporată în paradigma textualismului, „citat textual” ajungând să fie echi- 
valat cu „citat autentic”, de unde ar rezulta că a scrie autentic înseamnă a scrie 
textual. 


Considerarea autenticismului optzecist drept o simplă reeditare epigonică a 
autenticismului interbelic se dovedeşte a fi suficient de riscantă, deşi chiar unii 
optzecişti îşi definesc demersul ca o reînnodare cu autenticismul lui Camil 
Petrescu, Anton Holban sau Mircea Eliade. Dacă autorul Patului lui Procust se 
dovedeşte patronul spiritual al generaţiei sale, omologul său în generația optze- 
cistă se dovedeşte Radu Petrescu. Optzeciştii îşi exprimă deschis admirația față 
de autenticiştii interbelici, dar cu toată această solidaritate ideologică trebuie 
să vedem ce anume mai inovează proza optzecistă în raport cu autenticismul 
interbelic. 


Teoreticieni împătimiţi, optzeciştii încearcă să demonteze febril mecanismul 
iluziei realiste şi a pretinsei „autenticități” de tip camilpetrescian. Accentul se 
mută de pe „realismul metodei de transcriere a realului” pe „realismul atitudi- 
nii față de real”. Scriitorul postmodern ştie că literatura există în virtutea unui 
„contact ficțional” tacit între autor şi cititor care prevede rolul esenţial al ima- 
ginaţiei în structurarea operei. A mima inocenta, a pretinde că literatura oglin- 
deşte o lume coerentă a cauzei şi a efectului duce la apariția unei situaţii pa- 
radoxale. În literatură totul este înscenare, cu cât mai intens încearcă scriitorul 
să ascundă statutul convenţional al operei literare, s-o prezinte drept autentică, 
cu atât mai pregnantă este „minciuna romanescă. Aşa cum observă Carmen 
Muşat, prozatorul postmodern percepe nu „viaţa ca o pradă, ci „literatura ca o 
pradă, trăind cu senzaţii livreşti. Autorul şi lectorul deopotrivă cunosc regulile 
contactului ficțional şi-şi recunosc complicitatea în vederea constituirii unor 
noi lumi posibile. Demontarea mecanismului iluziei realiste, dar şi a pretinsei 
autenticităţi (procedeu evident de ocultare a convenției) a devenit un loc co- 
mun al prozei postmoderne. 


Gheorghe Crăciun abordează problema autenticităţii, observând că aceasta 
este tot o convenţie literară, susceptibilă de a se perima, dar consideră că „sub 
zodia experimentului” e pe cale să apară „o nouă formă de autenticitate”"?. Cum 
autenticitate trimite etimologic la autor, Crăciun denunţă impersonalitatea au- 
torului heterodiegetic şi consideră că autenticitatea înseamnă implicarea per- 
sonală, spontană şi directă a scriitorului, care trebuie să devină un garant al 
adevărului textului. Aşa cum arată criticul, autenticitatea este indisolubil legată 
de persoana autorului și e de neconceput în absența unei componente etice; 
bazându-se pe „diferenţa sa de corp, scriitorul garantează „cu trupul său viu” 
pentru textul său. Voința autenticistă nu se poate consuma în afara unei etici 
a scriiturii. Caracterul fatalmente subiectiv, limitat şi fragmentar al adevăru- 
lui la care poate avea acces autorul nu îl descalifică, ci dimpotrivă. Scriitorii 
consecvenți principiului autenticist devin campioni ai decanonizării genului, 

fiindcă tind să deschidă proza către asimilarea unor „procedee şi «materiale» 
exterioare genului”!?. Impulsul autenticităţii - susține acelaşi critic — este cel de 
a absorbi totalitatea limbajelor în ignoranţa „oricăror reguli de specie şi gen”; 
acest impuls generează „un concept mult mai [...] în acord cu semnele întrevă- 
zute ale acestui nou tip de autenticitate: textul”. 


Mircea Nedelciu discută problema autenticităţii ca pe o chestiune de gestio- 
nare a discursurilor alogene. Garanţia de autenticitate e dată de „transcrierea 
mot-à-mot a unui dialog din natură” — ceea ce Nedelciu numeşte „transmisiune 
directă” — sau de inserarea fără prelucrare a unor documente. Literatura adevă- 
rată este cea care invită la o relaţie activă, la o „lectură-întrebare”'5. 


O interesantă mutare de accent teoretic se constată și în perceperea conceptu- 
lui de autenticitate în viziunea lui Ion Bogdan Lefter, care demască un anume 
exces de tehnicism al textualismului inițial, ce va fi depăşit ulterior prin asu- 
marea „voinţei autenticiste”. Mişcarea ar fi aşadar cea de la o „proză a prozei” 
la o „proză a existenţei”. Totuşi această proză este altceva decât autenticismul 
interbelic, fiindcă încearcă o coabitare între poetica „feliilor de viață” surprinse 
în „transmisiune directă high fidelity”, pe de o parte, şi „alternarea tehnicilor 
narative, jocurile metatextuale şi artificiile de construcţie”, pe de altă parte‘. 
Pentru lon Bogdan Lefter, autenticitatea prozei optzeciste este mai degrabă 
efectul bunei funcţionări a unei «aparaturi» textuale sofisticate. 


Aşadar, dacă autenticismul interbelic punea accent pe componenta etică (sin- 
ceritate, trăire, conștiință morală, bună credinţă, fidelitate față de sine, consec- 
venţă, onestitate interioară, luciditate, respingere a exhibării convenției), auten- 
ticismul optzecist, deşi păstrează componenta etică, o remodelează. Diferite de 
poetica lui Mircea Eliade sau Camil Petrescu sunt fragmentarismul, caracterul 
episodic şi privilegierea (cel puţin într-o primă fază) a prozei scurte. „La Hol- 
ban sau Camil Petrescu, arată Adrian Oţoiu, chiar dacă e întrerupt mereu de 
introspecţia psihologică, ori relativizat de modificarea angulaţiei, firul istoriei 
(sujet sau histoire) poate fi încă reconstituit din meandrele naraţiunii (fabula 
sau récit), fiindcă lumea moderniştilor este încă una cognoscibilă, traductibilă 
conform unui cod metanarativ”". În proza experimentală a începutului anilor 
'80, această reconstituire este deseori imposibilă, nu numai pentru că narațiu- 
nea tinde spre fragmentare şi juxtapunere brutală a episoadelor, ci şi pentru că 
percepţia însăşi asupra realităţii s-a modificat, realul fiind atomizat, devenind 
fluctuant. 


Democratizarea diegezei prin eliminarea tiraniei semnificativului declanșată 
de Camil Petrescu devine la optzeciști mult mai radicală şi conduce la decupaje 
arbitrare de realitate, la consemnarea de dialoguri întâmplătoare, la transcrierea 
mesajelor publicitare, oficiale, tehnice, care invadează cotidianul, la aglutinarea 
de texte insignifiante (jurnale fără valoare literară, anunţuri de ziar), precum şi 
la o recuperare a marginalului şi perifericului. 


Pasiunea autenticiştilor interbelici pentru documentul autentic — jurnale, scri- 
sori olografe, urme scriptoriale chiar „fără ortografie, fără compoziţie” — „făcea 

totuși parte, observă Adrian Oţoiu, dintr-o strategie a dezvăluirii individului, 
individ a cărui profunzime putea fi sondată prin asemenea operaţii de arheolo- 
gie a aparent-insignifiantului. Partizanul noului autenticism - care a beneficiat 
între timp de lecţia existențialismului şi a literaturii absurdului - şi-a pierdut 
inocenţa, fiindcă el ştie că individul nu are altă adâncime decât cea pe care i-o 
conferă textul; urmele textuale ale acestuia par adunate haotic, în sfidarea ori- 
cărui principiu ordonator; urmele textuale întâmplătoare nu anunţă individul, 
nu îl sondează, ci îl constituie de-a dreptul”. 


Aşadar, atât la autenticiştii interbelici, cât şi la textualiștii optzecişti avem de 
a face mai degrabă cu efectul de autenticitate sau cu iluzia autenticistă, adică 
cu un set de convenţii menite să creeze efectul de autenticitate. Autentici- 
tatea nefiind o chestiune de conștiință curată, tot așa cum nici realismul nu 
e doar o chestiune de atitudine obiectivă. Ambele noțiuni sunt în primul 
rând polemice; un text se declară autentic sau realist pentru a se delimita 
de o convenţie văzută ca inautentică sau nerealistă. Ambele sunt concepte 
mai mult tactice, conjuncturale. Dar, chiar dacă şi autenticitatea se sprijină 
în ultimă instanţă tot pe un mecanism iluzionist, asemenea textualismului, 
strategiile lor operează în sens contrar. Din perspectiva textualismului, nu 
există nimic dincolo de text, totul se consumă în text. Din perspectiva po- 
eticii autenticităţii, textul e doar o urmă care trimite dincolo, la o realitate 
substanţială. 


NOTE 


! Cf. Cristina Hăulică, Textul ca intertextualitate. Pornind de la Borges, Bucureşti, Editura 
Univers, 1984. 


2 Cf. Nicolae Manolescu, Arca lui Noe sau eseu despre romanul românesc, vol. IL, Bucureşti, 
Editura Eminescu, 1991, p. 195. 


3 Mihail Sebastian, Document, critică şi actualitate, în „Azi, an I, nr. l februarie 1932. 


4 Adrian Oţoiu, Trafic de frontieră. Proza generaţiei '80, Piteşti, Editura Paralela 45, 2000, 
p. 32. 

? Idem, p. 233. 

12 Gheorghe Crăciun, Competiția continuă: generația '80 în texte teoretice, Piteşti, Editura 

14 Idem, p. 285. 

Jean FIRICĂ STRUCTURA 
Cristian ŞI SEMNIFICAȚIILE 
Manuel FIRICĂ ODEI TRIUMFALE 
Camelia FIRICĂ 


Cu prilejul Jocurilor Olimpice şi în acest cadru emoţionant 
şi strălucitor, oda triumfală sau epinikion, specie cântată a 
enkomion-ului, era încă din timpurile străvechi destinată 
să elogieze calităţile fizice şi morale ale învingătorului şi 
să celebreze victoria. În timp, partiturile s-au pierdut, iar 
lectura epinikiilor nu ne poate oferi azi o imagine precisă a 
forţei lor fascinatorii. Sincretismul artistic făcea din inter- 
pretarea odelor o adevărată reprezentaţie, corul, cu miş- 
cări solemne, era urmat de ritmul grav al lirei sau kitharei. 
După spusele lui Pindar, care își numea odele „cântece', se 
observă că poetul era, în acelaşi timp, compozitor. Struc- 
tura metrică a versurilor era una de tip muzical, ritmul ei 
se acorda cu ritmul acompaniamentului și cu cel al mişcă- 
rilor de dans. 


Mulţi antici au fost preocupaţi de poemele şi ethos-ul 
muzical, mizând în mod deosebit pe finalitatea lor mora- 
lă. Platon îl urmează pe Damon şi discută insistent des- 
pre această relație, mai ales în Republica şi Legi, fiind şi 
el preocupat de rolul muzicii în educarea tineretului. Cel 
mai vechi tratat de muzică cunoscut până azi, compus de 
Aristoxenos din Terent, stabileşte şi el o relație directă în- 
tre ritmurile muzicale şi etică. Și Plutarh împreună cu alți 
numeroşi autori ne-au lăsat astfel de mărturii în privința 
muzicii. Platon şi Aristotel tratează şi ei aspectele etice 
şi estetice ale muzicii, tipurile de dans şi semnificaţiile 
lor. De obicei, odele erau compuse după întoarcerea ero- 
ului în cetatea natală, iar cele mai multe dintre ele erau 
interpretate în cadrul unui banchet sau al unor serbări 
publice. 


Compoziţia odei triumfale prezintă un cadru fix şi res- 
pectă legile fundamentale ale genului de care niciun poet 
nu poate face abstracţie: introducere, prezentarea erou- 
lui şi a circumstanțelor victoriei, mitul, reflecțiile morale. 
Geniul poetului se manifestă în subtilitatea realizării le- 
găturii ideatice între aceste părți şi în arta lor muzicală. 
Încă din Antichitate, tradiţia ne-a transmis trei celebri 

autori de epinikii: Simonides, Bakkhylides şi Pindar(os), iar precursorii lor au 
fost Stesichoros (în ce priveşte epoda) şi Ibykos. Însă maestrul genului rămâne, 
incontestabil, Pindar(os). 


În mod deosebit, opera lui Pindar ilustrează ideile şi maniera în care o odă 
reflectă victoria, menţionând şi avantajul relativei ei rezistenţe în timp. În 
mare, deşi deformate, odele lui Bakkhylides ne-au parvenit, iar opera lui Si- 
monides s-a păstrat în parte. Dacă urmărim argumentarea poetică a odelor, 
observăm câteva simetrii în cadrul unor relaţii bine definite. Se poate vedea 
că desfăşurarea triadelor urmează o traiectorie circulară, pornind de la un 
punct, ajungând la un apogeu, pentru a reveni, printr-o voltă, la punctul de 
plecare. Prima relaţie de acest gen ilustrează însuşi locul comun impus de 
structura odei, punctul de plecare fiind realitatea concretă, adică menționa- 
rea atletului şi a victoriei sale. Învingătorul nu se află la prima victorie, sunt 
amintite şi cele anterioare. Elementul culminant îl reprezentă mitul şi este 
ales întotdeauna cel cu valoare exemplară, pentru ca, în final, să regăsim nu- 
mele eroului, însoţit de sentințe gnomice. 


O altă relaţie, reversibilă, este stabilită între cetate şi învingător. Cetatea are 
meritul de a oferi cadrul şi condiţiile necesare pregătirii tânărului capabil de 
victorie. Tânărul învingător, datorită străduinței de a-şi cultiva calitățile naturale 
printr-o pregătire asiduă, aduce onoare cetăţii; deci şi meritul individului se 
răsfrânge asupra cetăţii. 


Ideea determinismului divin reiese din relaţia erou - familie — cetate -— zei — 
erou. În acest lanţ se observă adevărata ierarhie a valorilor, pe care spiritul so- 
bru şi religios al lui Pindar o construieşte într-o ordine riguroasă. Aceste valori, 
de exemplu, bogăția, descendența nobilă, frumuseţea fizică, forța personală, nu 
circulă separat, ci se interinfluențează. Individul care dispune de cât mai multe 
valori, făcându-se demn de favoarea divină, se apropie de imaginea perfecți- 
unii. Pe treapta cea mai înaltă se situează Zeii, care dirijează şi sancţionează 
toate acțiunile umane. Conform tradiţiei hesiodice, Zeii s-au înrudit cândva 
cu omul, căruia i-au oferit aceeași mamă, Gaia, dar lumea Zeilor era o lume a 
cauzalităţii şi în acelaşi timp un model ideal pentru o viață terestră. Aceasta era 
imaginea arhetipală în care îşi poate recunoaşte latura superioară a propriei 
naturi, purificată de aspectele meschine sau vulgare („Noi avem anumite legă- 
turi cu nemuritorii, prin sublimul spiritului şi, de asemenea, prin ființa noastră 
fizică...) Zeii îl înzestrează pe om cu talent şi iscusinţă, forță a braţelor şi a cu- 
vântului, iar prin bunăvoința lor aleg, dintre concurenţi, pe cel care va merita să 
poarte cununa victoriei. În rândurile sale, Pindar se adresează lui Timosthenes 
şi îi aminteşte: „Zeus te-a acoperit de glorie la Nemeea şi, la poalele muntelui 
lui Kronos, i-a dăruit lui Alkimeon victoria olimpică”. 


În accepțiunea sa, fericirea, caracteristică celui ce se face îndrăgit de zei, este 
singura stabilă şi indică gradul cel mai înalt al bunăstării umane, care nu poate 
fi atins decât prin bunăvoința divină. Pentru prima dată în poezia pindarică 
nivelul de fericire aproape supraumană, dependentă de voinţa divină, a fost 

exprimat prin cuplul de termeni eudaimon / eudaimona. Termenul introdus de 
Pindar în lexicul epinikiilor are antecedent. Atestat în Iliada, a fost preluat mai 
ales de filozofi şi, ulterior, a cunoscut o nuanţată dezvoltare semantică. 


Dacă rămânem tot în sfera divinului, o categorie aparte o reprezintă semizeul, 
eroul mitic ce a instituit jocurile, stabilind însemnele ritualice, etapele ceremoni- 
ilor de cinstire a zeilor, probele de concurs şi regulile lor. De multe ori, istoria lui 
este dramatică, marcată de probe cu valoare iniţiatică, a căror depăşire îi consacră 
un statut special, iar amplitudinea şi încărcătura simbolică a prezenţei sale în 
secțiunea dedicată mitului arată clar că Pindar nu alege întâmplător mitul, ci cu 
intenţia precisă de a instrui paradigma ideală a atletului spre care acesta trebuie 
să aspire. 


Deseori, în acest plan intermediar apare, între zeu şi om, figura lui Herakles. În 
diverse ipostaze Herakles este un erou civilizator, institutor al Jocurilor şi ritua- 
lurilor, dar mai ales ilustrând ideea că victoria nu se obține decât prin efort as- 
pru, ce revine ca un laitmotiv în îndemnurile adresate atleților, ca şi în laudele 
pentru efortul depus. Cele mai multe scene din trudele lui Herakles sunt păstrate 
şi figurează pe friza templului lui Zeus din Olympia, întruchipând încordarea, 
suferința, dar şi voinţa eroului, asistat de divinitate (Athena). Cu aceeaşi valoare 
simbolică statuia lui patronează intrările tuturor gymnasiilor, uneori alături de 
cele ale lui Theseus, Eros sau Ahile (ca simboluri ale tinereţii şi curajului). Alături 
de acest prototip eroic prin excelenţă nu lipsesc nici legendele altor eroi, legate 
de tradiţia cetăților natale ale învingătorilor celebraţi, de originile îndepărtate ale 
propriilor familii, de locul întrecerilor sau de diverse împrejurări, uneori multe 
dintre motivele mitice fiind întrepătrunse într-o savantă şi subtilă construcție. 


În legătură directă cu divinitatea - cauză şi principiu a tot ce există —, familia 
(în sensul de genos) reprezintă pentru atletul învingător o moştenire prin a cărei 
filiaţie generaţiile îşi transmit calităţile şi experienţa. Elogiul familiei subliniază 
faptele remarcabile ale membrilor ei, dar şi mai mult strălucirea victoriei actuale, 
însemnând, în același timp, un îndemn în plus pentru tânărul demn de descen- 
dența familiei pe care o reprezintă. 


Prin urmare, victoria la proba de lupte a copiilor lui Alkimidas din Egina devine 
un pretext pentru elogiul Bassizilor, atât pentru enumerarea victoriilor lor, cât şi 
pentru evocarea celui mai faimos dintre ei. Istoriile lui Pausanias îl menționează 
şi pe Praxidamas, a cărui statuie din lemn de chiparos era una dintre cele mai 
vechi statui de atleți care ornau Altis-ul. Timasarchos este un alt copil învingător 
la lupte, ce aminteşte poetului de strălucitele victorii ale strămoşilor acestuia la 
Olympia, Isthm, Nemeea, precum şi de vocaţia lor muzicală. Diagoras este lăudat 
pentru conduita sa, prin care urmează învățămintele şi înțelepciunea generaţiilor 
anterioare, iar Chronios datorează iscusința şi curajul naturii, dar şi eredității 
sale. 


Atunci când prestigiul familiei înnobilează victoria curentă a eroului, cel al 
cetăţii îi conferă o aură şi mai strălucitoare. Astfel, Xenophon din Corint este 
glorificat nu numai pentru dubla sa victorie, pentru geniul familiei, ci şi pen- 

tru numele ei, cunoscută prin inteligență şi spirit inventiv. Aşadar, la rândul ei, 
gloria învingătorului se răsfrânge şi asupra cetăţii pe care o reprezintă. Sem- 
nificative sunt cuvintele rostite şi adresate de poet Kamarinei: „Învingător, el 
- Psaumis - te-a făcut părtaş la triumful său, a făcut să proclame, prin vocea 
crainicului, numele tatălui său, Akron, și al patriei sale”. 


Am remarcat că bogăţia se numără şi ea printre merite, dar numai asociată cu 
„virtutea pură”, iar raportul dintre calităţile menţionate mai sus şi cele perso- 
nale (curaj, frumuseţe, forță, iscusinţă, inteligență, spirit de dreptate) este pus 
în valoare de acțiunea şi de fapta deosebită, evocată în multe situaţii la plural. 
Interesantă este viziunea lui Pindar atunci când nu se opreşte numai la por- 
tretul fizic al eroului, ci descrie un adevărat complex de trăsături. În poemele 
lui Pindar singurul portret fizic îl descrie pe Melissos din Theba învingător la 
pankration. Odele dedicate învingătorilor au ca punct de plecare victoria ce 
ilustrează, în primul rând, calităţile fizice, dar poetul îi prezintă sub toate as- 
pectele, punând accentul pe dimensiunea etică, în corelaţie cu respectul față 
de divinitate, pe dubla datorie a omului de a pune în valoare calitățile dăruite 
de divinitate prin efortul personal, dar fără să aspire şi să devină zeu, deoa- 
rece prin această ambiţie ar încălca, prin hybris, limitele condiţiei sale mu- 
ritoare. În majoritatea odelor lui Pindar sunt glorificate victoriile la cursele 
ecvestre sau la cele cvadrige. Probele de concurs prezentate în opera sa sunt 
în număr de opt şi descriu un număr impresionant din momentele curselor 
de cai şi cvadrige. După cum ştim, chiar şi în zilele noastre, numai persoanele 
care dispun de o foarte bună situație materială își permit întreţinerea cailor 
şi atelajelor. Acest lucru este uşor observabil la numele eroilor şi descendența 
lor, ei fiind regi, tirani sau cetățeni de vază. Cu toate aceste evidențe, nu ne 
surprinde faptul că însuși Pindar, descendent al unei ilustre familii doriene, 
situează, printre valorile ce conduc spre gloria atletului, genos-ul şi bogăţia, 
pentru elogiul familiei (genos), asociat adesea cu cel al cetății. Cu toate că 
urmărea principiile religiei orfice şi era influenţat de filozofia pitagoreică, 
Pindar trasează într-o manieră elegantă normele etice bazate pe cumpătare, 
echilibru, dreptate, modestie, fără a viza direct personajul, şi nu ezită să dea 
sfaturi şi avertismente morale chiar lui Hieron, pe care-l invită să-i rămână 
fidel lui însuși, iar lui Psaumis îi sugerează să evite orgoliul. Totodată, conşti- 
ent de geniul său, nu uită să-şi afirme propria independenţă şi să sublinieze 
superioritatea poeziei, aspect surprins în cuvintele adresate cu francheţe lui 
Hieron, afirmând că „nu se închină decât divinității”. Tot în Pythice îşi procla- 
mă dragostea de adevăr şi onoarea față de minciună şi linguşire, iar în Nemei- 
ce se compară cu un sculptor ale cărui creaţii vor purta la capătul lumii gloria 
virtuţii, acea virtute a atletului cântat de el. O altă temă întâlnită şi familiară 
este aceea că „datorită poetului, învingătorul la jocuri se bucură de o glorie 
îndelungă, eternă. 


Asemănător odelor lui Pindar, fondul de idei şi structura compoziţională 
o întâlnim şi la ceilalți autori de epinikii. Dar distincţiile dintre poeţi sunt 
gradul lor de profunzime, capacitatea de a fructifica simbolul, arta compo- 

ziţiei şi maniera de interpretare artistică. Avem marele privilegiu că opera 
lui Bakkhylides s-a păstrat integral, fapt ce ne permite câteva observaţii 
comparative, cu atât mai mult cu cât şi el, şi Pindar celebrează aceeaşi vic- 
torie. Așadar, dacă comparăm oda Olympica a I-a a lui Pindar cu Oda a 
V-a a lui Bakkhylides, ambele închinate victoriei ecvestre a lui Hieron la 
Jocurile Olympice din anul 476 î. Hr., observăm că ele evidenţiază cel mai 
mult aspectele pe care le vom semnala în continuare. Una dintre deose- 
birile esenţiale dintre cei doi poeţi o constituie viziunea artistică diferită. 
Aceeaşi realitate este concepută de Pindar în planuri ample, generalizate, ce 
sunt îndreptate direct spre esenţă şi sunt proiectate în perspective cosmice 
semnificaţiile datelor concrete, în timp ce Bakkhylides manifestă interes 
pentru detaliu, dovedind spirit de observaţie în analiza, descrierea şi dina- 
mismul imaginii imediate. Înclinaţia spre meditaţie şi elanul spre sublim, ca 
şi spiritul sintetic al lui Pindar, îl conduc spre pătrunderea, dincolo de as- 
pectul concret, în domeniul subtil al ideilor abstracte, cărora tonul hieratic 
şi nota arhaică a expresiei le imprimă o tulburătoare ambiguitate, sugerând 
adâncimi abisale. Capacitatea sa de a cuprinde ansamblul dintr-o privire şi 
gândirea lui profundă oferă poemului, oricât de complicată ar fi legătura 
dintre motive ce se suprapun şi se întretaie, o structură logică şi un echili- 
bru armonios al compoziţiei. În schimb, Bakkhylides îmbină cam neglijent 
secțiunile într-o articulaţie convergentă, aspect ce afectează unitatea idea- 
tică şi arhitectura compoziţională a poemului. La Pindar tonul este grav şi 
cuvântul capabil să exprime concis şi concentrat ideea dominantă, în timp 
ce la Bakkhylides întâlnim o abundență de imagini strălucitoare de cuvinte 
compuse expresive, adesea create de el. Sub influenţa lui Homer şi Hesiod, 
cât şi prin temperamentul său artistic, Bakkhylides, mai puţin original în 
gândire şi mai superficial, se adresează la locuri comune și le foloseşte con- 
vențional. De multe ori, fără a reuşi să-i preia şi forța de sugestie, îl imită şi 
pe Pindar. Dar în privinţa imaginilor dovedește inventivitate, îndrăzneală şi 
vioiciune. De pildă, dacă ne referim la aceeași odă, în descrierea calului lui 
Hieron din timpul cursei, vom întâlni o remarcabilă sugerare a mişcării. La 
Pindar, portretul şi descrierea sunt aproape absente, iar caracterizarea ero- 
ului nu este realizată cu ajutorul trăsăturilor sale particulare, ci urmăreşte 
ideea de excelență umană aşa cum o fac statuile clasice, prin multiplicarea 
imaginii omului-kanon. Modul acesta de concepere şi de interpretare poate 
fi pus în legătură cu ideea perfecțiunii divine, dominantă în opera sa. Prin 
urmărirea permanentă a idealului în tendinţa spre universal, „gândirea lui, 
filozofică şi activă, pătrunde natura şi o spiritualizează”. 


În comparaţie cu Pindar, Bakkhylides rămâne un poet de talent pe lângă unul 
de geniu. 

Tomită HERMENEUTICA SOFISTĂ. 
CIULEI DE LA COMUNICARE 
LA PERSUASIUNE 


INTRODUCERE 


Temeiul cercetării de faţă stă într-o dublă nedumerire: 
cum pierde hermeneutica dimensiunea transcendentă şi 
cum poate o deosebire semantică să facă separarea în- 
tre două paradigme de interpretare? O hermeneutică a 
revelării şi una a relevării. O hermeneutică ce descope- 
ră (aletheia) şi una ce mijloceşte comunicarea. Una ce 
orientează către transcendenţă, cealaltă, antropologizată, 
orientând către imanent. Pe aceasta din urmă o putem 
pune fără riscul de a exagera la începutul a ceea ce azi 
numim teoria discursului, persuasiune, discurs publicitar, 
sau oricum altfel. 


Momentul deturnării actului hermeneutic dinspre înţe- 
legere şi comprehensiune spre explicaţie şi comunicare îl 
punem pe seama sofiştilor. Fără ca prin aceasta să încăr- 
căm alethic această distincţie. Prea comod gândirii noas- 
tre ar fi să trasăm o linie a binelui şi a răului pe gândirea 
sofiştilor. Nu putem vorbi despre o hermeneutică bună şi o 
hermeneutică rea. Dar, cel puţin epistemic, odată cu gândi- 
rea sofistă ceva special se întâmplă şi cu hermeneutica: ea 
nu mai favorizează saltul către esenţial, către trancendență 
al subiectului prin aprehensiune, ci mijloceşte înțelegerea 
şi explicaţia. De la revelare (act individual şi favorizat de 
grația divină) la relevare ca act epistemic. 


Mai mult, odată cu sofiștii, mutat fiind acum accentul, 
hermeneutica va căpăta şi o dimensiune pragmatică prin 
trecerea de la logos-ul retoric înspre pathos. Nu sensurile şi 
temeiurile contează, nu des-coperirea adevărului, ci comu- 
nicarea (relevarea) acestuia. Contează efectul pe care inter- 
pretarea o va avea asupra auditoriului. Aceasta este marea 
mutație pe care sofiştii au realizat-o. Se va pierde relația cu 
transcendenţa (revelată) în favoarea imanenţei (relevată) 
prin intermediul cuvintelor şi al comunicării. Unicul crite- 
riu hermeneutic devine succesul pragmatic, apropiat prin 
mișcările emoţionale şi afective de la nivelul pathos-ului. 

Arătam mai sus că această distincţie pe care o propunem nu este una a dihoto- 
miei bun-rău. Deși azi, când discursul ajunge să urmărească doar scopuri per- 
suasive, s-ar putea spune că drumul nu este bun. Iar la limită, există exemplul 
societăţilor bolnave şi maladive comunicaţional, acolo unde comunicarea şi 
persuadarea au luat forma propagandei. 


1. HERMENEUTICA - INSTRUMENT AL TRANSCENDENȚEI 


Din punct de vedere etimologic, conceptul de hermeneutică îşi află originea 
în limba greacă dintr-o reprezentare mitică pregnantă, zeul Hermes (Epuns). 
Acesta era considerat când zeu al comerțului (ideea de transmitere a ceva), 
când al călătoriilor (ideea îndepărtării de obiect), când mesager al zeilor (me- 
sajul fiind deja o interpretare structurată), când direct interpret al voinței di- 
vine. Grecii îl mai numeau şi Acompaniatorul de suflete, căci tot lui îi revenea 
rolul de a conduce sufletele morţilor, de a le trans-porta, de a le trans-mite în 
Hades sau în Insula Preafericiţilor. El asigură deci mijlocirea cu transcedența, 
legătura în timpul vieții şi după moarte, a muritorilor, cu lumea de dincolo. 


De aceea, grecii, popor de meșteșugari și comercianţi, interesaţi în mod deose- 
bit în a comunica cu tot ceea ce se afla dincolo de cetăţile lor, şi în spaţiul acestei 
lumi, şi în orizontul altor lumi, îi purtau acestui zeu un cult deosebit. La toate 
răscrucile de drumuri ei înfigeau câte un stâlp al cărui capăt liber era sculptat 
înfățișând bustul zeului. Stâlpii aceştia de lemn sau de piatră erau numiţi her- 
mes şi serveau ca jaloane indicatoare ale direcțiilor sau ca borne, marcaje de 
frontieră, de limită teritorială. 


Pe unele vase păstrate se văd oameni trecând prin fața unui hermes şi luând 
o poziție de adorare’. Adesea Hermes este înfăţişat cu sanda zburătoare, cu 
un coif pe cap, iar în mână ţine caduceul, simbol al funcţiilor sale de mesager 
divin. În noua sa calitate, Hermes, aflat mereu pe drumuri, a căpătat atributul 
de divinitate protectoare a călătorilor. Caduceul său este o baghetă de aur ter- 
minată cu două rămurele împletite şi care are proprietatea magică de a trans- 
forma în aur tot ceea ce atinge. Este oferit astfel fluxului circulației universale 
printre oameni obiectul atins, care, în noua sa natură, devine cunoscut tuturora 
şi poate schimba cursul vieţii lor. 


Coiful şi sandalele zburătoare devin simboluri, iar impresia pe care a lăsat-o zeul 
înarmat cu ele în conştiinţa elenilor este că el vine de altundeva şi ar putea însem- 
na că Hermes reprezenta instrumentul transcendenţei. El asigura posibilitatea co- 
municării omului cu un dincolo intangibil în cotidian; era agentul transcenderii, 
al aterizării în acest dincolo. Conform tradiţiei, o asemenea mediere era absolut 
necesară, întrucât zeii au dat neamului omenesc prescripții mântuitoare, care să 
purifice sufletele şi să le salveze de fluxul dureros al reîncarnărilor. 


Conducând sufletele morţilor, Hermes îşi justifică atributul de psihopomp, care ră- 
mâne unul dintre principalele sale atribute în cadrul simbolismului vast care îi este 
atribuit. O marmură găsită la Atena îl înfăţişează ducând de mână pe un tânăr mort, 

Myrrin, care îl urmează cu ochii plecaţi, în timp ce un grup de trei persoane privesc 
scena cu o teamă religioasă, căci Hermes, intrând în relaţii cu infernul, devine un me- 
sager al acest lumi. El mijloceşte, între Olimp şi Hades, împlinirea destinului uman’. 


Toate aceste însemnări mitologice de mai sus punctează existența în men- 
talitatea elenă a unei concepţii interesante asupra transcendenţei. De aceea, 
faptul că s-a spus că în Hermes „spiritul grec rezumă câteva din cele mai 
preţioase calităţi ale rasei elenice: spiritul inventiv, inteligenţa ageră, vigoarea 
fizică dezvoltată şi mlădiată prin educaţie sportivă”! nu face decât să întăreas- 
că certitudinea în părerea că transcendenţa este gândită în acest plan originar 
ca exterioritate a unui mod de a fi, de a trăi, exterioritate față de tradiţiile şi 
modul de viață al unei comunităţi, exterioritate faţă de existența umană co- 
mună, dar gândită în cadrul acestui mod de a fi, a acestor tradiţii, a acestui 
specific al vieţii umane. 


Realizarea transcenderii este o necesitate interioară de cele mai multe ori ne- 
dorită de către omul prins, ancorat în mrejele vieţii, dar inevitabilă; căci trans- 
cenderea înseamnă realizarea sau pierderea esenței umane, prin obiectivare, şi 
totodată este obiectivarea în care se realizează sau se pierde această esenţă. În 
mentalitatea elenă transcenderea, smulgerea din sine, fie datorită acestui sine 
contradictoriu, fie sub presiunea sau tentaţia unui altceva, nu este un proces ce 
se desfăşoară spontan; el este foarte complicat, implicând o anumită iniţiere, 
care este hărăzită omului; în acest scop este necesară o călăuză, un ghid că- 
tre regiunile de dincolo. Transcenderea nu presupune neapărat instituirea unui 
abis de netrecut, căci cel care într-un fel sau altul aterizează în transcendenţă, 
cel care îşi leapădă sinele, duce acolo totuşi ceva din acest sine. Sisif rămâne 
Sisif chiar reținut pentru totdeauna în Tartar, deşi acolo el nu mai este decât o 
umbră a eroului, o sumă de atribute fără consistență”. 


Acest mod de a imagina transcendenţa ca exterioritate a omului, accesibilă lui, 
care se face ea însăşi înţeleasă printr-un mecanism revelator (care în creştinism 
a devenit mecanismul graţiei), a străbătut toată istoria gândirii elene şi a occi- 
dentului creştin. Platon credea că prin eros omul intră în legătură nemijlocită 
cu lumea ideilor pure, iar prin anamneză se înalță către prezenţa acestei lumi şi 
îi descoperă o parte din adevărurile ei în viața sa obişnuită. Pascal, urmând pe 
Jansenius, considera că prin mecanismul grației, mai bine zis al harului eficace, 
omul ar înțelege măreţia divinității, câștigându-și astfel libertatea. Atât prin 
anamneză, cât şi prin har, transcendenţa își manifestă prezenţa, iar prin eros şi 
graţie omul comunică cu transcendenţa care, în aceste exemple, este divinita- 
tea. Aici însă interesează mai ales ideea de transcendenţă ca atare şi nu natura 
ei, întrucât interpretatum‘ nu este altceva decât însăşi transcendenta, altceva-ul 
în raport cu obiectul supus interpretării”. 


Acesta este sensul lui ars hermeneutica, înţeleasă ca tehnică a interpretării: mo- 
dalitate de a se arăta, de a se reda, de a apărea, pe care o are transcendenţa, ceea 
ce e exterior, ceea ce este dincolo de subiect, când subiectul acționează eficient, 
când are o strategie care-i permite să facă saltul esenţial spre eat. 

Hermeneutica oferă omului o deschidere către înţelegerea în universul său 
mintal, a reprezentărilor simbolice, a existenţelor (ființătorilor) şi, prin aceasta, 
o cale spre intuirea existenței. În măsura în care lumea este o criptogramă și 
este necesar să se meargă spre esențe, hermeneutica este tehnica revelării mul- 
tiple a lumii, în esenţialitatea ei, prin elaborarea şi aplicarea concretă a unor 
procedee de interpretare, prin analiza valorii diverselor interpretări. 


Într-un anumit sens, intuirea unei esențe apare, am putea spune, ca loc geometric 
al interpretărilor date obiectelor care o conţin, prin elaborarea unei interpre- 
tări bazate pe sistematizarea tuturor celorlalte, pe baza unui principiu superior: 
praxisul, confirmarea în dinamica acţiunii umane şi valorizării istorice conexe 
ei, a interpretărilor date, prin determinarea valorilor lor cognitive. 


2. HERMENEUTICA ŞI DRUMUL DE LA FIINŢARE LA FIINŢĂ 


Odată cu desprinderea din orizontul timpuriu al gândirii elene a semnificaţi- 
ilor şi obiectivelor atribuite hermeneuticii, este interesant de semnalat că, deși 
posibilităţile multiple ale orientării procesului de interpretare permit ca orice 
obiect să fie supus unui număr infinit de interpretări, cu toate că la Aristotel 
acest proces capătă o factură pur ontologică, totuși forma lui primă de mani- 
festare a fost aceea a unei hermeneutici a creaţiilor spiritului”, înțelegând prin 
aceasta o hermeneutică al cărei interpretandum este totdeauna o obiectivare a 
spiritului, un produs cultural. Mai mult, majoritatea acestor obiectivări, supuse 
din chiar momentul genezei lor unui proces hermeneutic, au fost de obicei 
realizate într-o limbă, ca texte, în sensul larg al acestui cuvânt, care include deci 
şi comunicările transmise pe cale orală. Dintre aceste texte, miturile, desigur, 
au fost primele care au suscitat interpretarea, odată cu pierderea semnificaţiilor 
lor originare, odată cu începutul desacralizării lor, când memoria tradițională, 
umbrită de alte preocupări impuse de viaţă, nu mai reușea să deslușească uti- 
lizarea ce le fusese dată anterior. Ca urmare, atitudinea nouă a omului față de 
universul mitologic, renunţarea la o credibilitate imediată a valabilității onto- 
logice a valorilor acestuia marchează începutul unui necurmat proces herme- 
neutic, având ca prim obiect, asupra căruia se exersează, mitul, adică această 
primă obiectivare sintetică a spiritului, această primă creaţie culturală. 


Desigur, dacă ne-am referi la etapa anterioară acestei desacralizări generali- 
zate, cea a creaţiei mitice, am fi tentaţi să considerăm, de asemenea, întreaga 
mitologie, în însăși constituirea ei originară, drept o remarcabilă interpretare 
dată de primitiv ființării lumii, corelativ cu transfigurarea şi ermetizarea unor 
sensuri specifice ei. Mitologizarea existenţei ar echivala, sub unul din aspec- 
te, cu preeminența unei hermeneuticii cosmologice. Dar în măsura în care re- 
zervăm hermeneuticii accepţiile curente în prezentul studiu: a) act sistematic 
de interpretare a lumii şi a subansamblurilor ei (hermeneutica propriu-zisă); 
b) meditaţie raţională asupra modalităților în care omul interpretează lumea, 
o înţelege şi acționează transformator în cadrul ei (meta-hermeneutică), ar fi 
impropriu să considerăm făurirea orizontului mitic ca expresie a unui demers 

hermeneutic, chiar dacă apariţia acestui orizont presupune o transcendere şi, 
totodată, o integrare în sfera spiritului, a realității. 


Suntem conduşi deci, odată cu necesitatea de a separa constituirea origina- 
ră a mitologiei de toate celelalte fenomene culturale care presupun ca bază a 
desfăşurării lor existența unui fond anterior de creaţii spirituale, să distingem 
între o hermeneutică inconștientă (latentă), ale cărei singure reguli sunt legile 
funcționale ale spiritului uman, şi o hermeneutică conștientă (sistematică), ale 
cărei reguli sunt elaborate deliberat, conform cu scopurile în virtutea cărora 
sunt formulate diversele interpretări. Existenţa acestor tipuri opuse de herme- 
neutică poate fi relevată împreună cu ansamblul de corelaţii în care concurează 
ele, ca procese complementare, în analiza înfăptuirii actului creator. 


Creaţia mitică nu este interpretare în sensul de procedare metodică la determi- 
narea unor sensuri integrale, deoarece, genetic, se realizează ca un proces spon- 
tan şi în mare măsură inconştient, chiar dacă uneori se constituie cu pretenţii 
explicative. Interpretarea sistematică, deşi începe adeseori printr-o sugerare, nu 
se poate lipsi complet de un moment raţional, de conştiinţa transcenderii. În 
orice altă situaţie dedublarea obiectului prin apariția interpretatum-ului nu ar 
fi totuşi o interpretare propriu-zisă din moment ce subiectul nu este conştient 
de polarizarea pe care o introduce şi legătura stabilită concomitent între cei 
doi poli. Dacă creaţia mitică ar fi un proces de interpretare, în sensul tehnic al 
cuvântului, atunci el ar presupune desfăşurarea sa conform unor algoritmi pe 
care hermeneutica teoretică i-ar determina. Este mai corect a vorbi despre o 
legătură cu geneza mitului, de plăsmuire, de antropomorfizare, de irumpere a 
sacrului în real şi a realului în sacru. 


Mitologia este considerată, atunci când se face abstracţie de valenţele ei simboli- 
ce şi de faptul că în ea sunt transpuse şi încifrate, sub forma arhetipurilor mitice, 
structurile constitutive ale spiritului uman, drept reflectare denaturată a lumii. 
Ea este într-adevăr o impunere, cerută de înseşi premisele unei vieți culturale, a 
miraculosului, sub presiunea dominaţiei forțelor naturii şi ale subconştientului, 
în sfera conştiinţei, echivalentă cu constituirea unui fantastic instituțional. Dar 
mitologia este şi un rezultat al constituirii şi al afirmării creatoare a universului 
axiologic, al forței cognitive şi al obiectivării energiei spirituale proprii conştiin- 
tei. 


Mitologia întruneşte într-o totalitate, organizată în cicluri, primele creații spi- 
rituale ale umanității, în care spiritul s-a obiectivat cu structurile sale con- 
stitutive. Aceste structuri constituie matricea inițial definitorie şi formativă a 
spiritului, matrice care va structura în continuare întreaga sa dezvoltare, proces 
în care un aspect semnificativ este tocmai integrarea valorică şi semnificantă 
a creaţiilor anterioare, şi deci a matricei sale originare, în noile orizonturi ale 
cunoaşterii şi creaţiei pe care spiritul şi le deschide. În acest sens are loc struc- 
turarea matriceală a spiritului, ceea ce explică caracterul exemplar al mitului, 
faptul că fiecare mit ascunde şi impune un arhetip, o obiectivare a unei struc- 
turi primare, a unei gene a spiritului. Originarea filozofică a artei, a culturii 

în genere, în mit, prin contestarea sau sublimarea realității propuse de acesta, 
îşi are deci resursele, aşa cum au arătat Schelling, Casirer, Camus, Eliade sau 
Pavese, în această inferioritate profundă a mitului, în arhetipul său, structură 
originară a spiritului, pe care mitul o include pentru a o semnifica, totodată, 
în mod multiplu, prin intermediul rețelei de simboluri din care este construit, 
participând astfel în mod esenţial la întemeierea şi iluminarea fascinantă a ori- 
zontului cultural. Înțelegerea acestui orizont, în re-crearea sa dinamică, suscită 
o întoarcere continuă la forme culturale originare care i-au precedat, dar care 
l-au înfăptuit conform cu esenţa lor, cu ceea ce a constituit afirmarea primară a 
spiritului în istorie. „Noi nu putem sesiza sistemul multiplelor exteriorizări ale 
spiritului regăsind multiplele direcții ale puterii sale originare de a crea imagini. 
Doar în această putere putem observa, reflexiv, esenţa spiritului; căci acesta nu 
ni se poate prezenta nouă decât în activitatea sa de punere în formă”. 


Acest mod de a considera, prin evidenţierea factorilor proprii, autonomi şi ori- 
ginari ai genezei şi constituirii organice a culturii, pune imediat, într-o formă 
concretă, o problemă majoră a hermeneuticii: decantarea simbolurilor impli- 
cate în mituri şi a sensurilor sugerate de ele; desprinderea sensului integral 
al fiecărui mit în contextul său cultural, a valorii sale pentru creația umană; 
înțelegerea conştiinţei mitice, elucidarea structurilor ei. 


Pentru a construi o filozofie a formelor simbolice ale culturii, Cassirer pleacă toc- 
mai de la analiza structurilor culturii arhaice. El arată că această cultură şi, într-o 
măsură, chiar cea care i-a urmat, este departe de a se fi redus la efortul de concep- 
tualizare, de explicaţie logică şi întemeiere a ştiinţei; din contră, simbolul a avut 
o predominanţă asupra conceptului, care şi el nu este decât un simbol sui generis. 
„Viaţa spiritului cunoaște şi alte maniere de a organiza realul decât această sinte- 
ză intelectuală căreia i s-a văzut rolul şi efectele în sistemul conceptual al ştiinţei. 
Aceste alte forme sunt, cu nimic mai puţin, ele însele, „procese de obiectivare, 
adică mijloace de a ridica individualul la o validitate universală, dar ele îşi ating 
acest scop, validitatea universală, pe un cu totul alt drum decât cel al conceptului 
şi legii logice. Toate marile funcții spirituale împart cu cunoaşterea proprietatea 
fundamentală de a fi penetrate de o forță originar-formativă și nu doar reprodu- 
cătoare. Departe de a se mărgini să exprime pasiv pura prezenţă a fenomenelor, 
o asemenea funcție le conferă, prin virtutea autonomă a energiei spirituale care 
se găseşte în ea, o anumită „semnificaţie, o valoare practică de idealitate...; lumea 
de imagini în care trăieşte fiecare din aceste funcţii spirituale nu este niciodată 
simplul reflex al unui dat empiric, toate funcţiile spiritului generează astfel pro- 
priile lor configurații simbolice”. Hermeneutica culturii, a spiritului obiectivat, 
manifestat în creaţiile sale, are tocmai rolul de a desprinde configurații simbolice, 
de a descifra, în legătură cu aceste simboluri, temeiurile spirituale care le conferă 
capacitatea de semnificare, de a descoperi ce anume semnifică ele şi cum contri- 
buie, prin aceasta, la constituirea culturii. 


Primordialitatea hermeneuticii spiritului se manifestă, sub latura ei cea mai ime- 
diată, aceea a interpretării mitului, a fundării unei hermeneutici a mitului, ca un 
proces de prelucrare culturală, în mare măsură încă inconștient, dar cu finalități 

realizante pentru constituirea unui cadru cultural în care mai întâi arta, în for- 
mele ei spontane, apoi spiritul ştiinţific îşi vor afla originea. Hermeneutica spiri- 
tului, adică procesul interpretării produselor culturale, al receptării și reelaborării 
propriilor creaţii de către spiritul uman, condiţie necesară a continuării actului 
creaţiei culturale în noile etape ale dezvoltării social-istorice, n-a fost numai pri- 
ma formă a hermeneuticii, dar a fost prin excelență forma cea mai pregnantă şi 
dezvoltată a ei, întrucât s-a identificat în mare măsură cu exploatarea perma- 
nentă a valorilor culturii, pentru a răspunde astfel solicitărilor obiective din ce 
în ce mai intense pe care le genera conştiinţa culturală a vremurilor mai noi. 
Istoria cercetării mitului dovedeşte că hermeneutica mitului a fost o permanentă 
preocupare a spiritului uman. Din ea, pe temeiurile ei, s-a ivit mai târziu herme- 
neutica operei de artă ca o studiere a garanţiilor perenităţii ei şi ca un efort spre 
asigurarea unui orizont autonom şi valorizator de artă. 


Distincția între hermeneutica al cărei obiect sunt creaţiile spirituale şi herme- 
neutica ontologică pe care caută s-o fundeze Aristotel şi Heidegger poate fi 
întreprinsă în legătură cu fenomenul pluralităţii sensurilor. Atunci când este 
vorba de structuri ontice, prezintă un interes deosebit cunoaşterea lor exactă, 
nu descrierea arbitrară a acestora şi deci interpretarea lor, numai în măsura în 
care este aproximată ca fiind cunoaştere valabilă, are valoare ştiinţifică, iar ori- 
ce alte interpretări anterioare nu constituie decât istoria ereziei în ştiinţă, prin 
care de altfel s-a realizat ştiinţa, dar istorie supusă amneziei treptate, ca urmare 
a selecţiei irefutabile a cunoştinţelor valabile, impusă de praxis. 


Spre deosebire de lumea materială în legătură cu care sensul valorant pentru in- 
terpret, pe care îl desprinde din studiul ştiinţific al unui obiect, nu poate fi decât 
unul singur, cel care indică legea determinării sale complexe în lumea spiritu- 
lui, fiecare obiectivare a acestuia (operă) emană o infinitate de sensuri: cea dată 
obiectiv de modificarea istorică a sensurilor majore ale operei, adică de oglindi- 
rea ei într-o conştiinţă socială dinamică, şi cea dată subiectiv de diversitatea po- 
ziţiilor în care se situează individul cunoscător (mai bine zis spectator, interpret) 
în raport cu opera. De aceea hermeneutica spiritului este tocmai modul suprem 
în care spiritul se raportează la sine, înțelegându-se pe sine din multiplicitatea 
creaţiilor sale, este gândire a gândirii, în sensul cel mai plenar al posibilităţii aces- 
tui act. Ea este plăsmuirea continuă, în cadrul unor structuri mentale, arhetipale, 
a unor modele de organizare şi integrare, a unor noi dimensiuni şi noi valori ale 
universului cultural care, de altfel, nu se poate dezvolta şi umaniza decât prin 
continui revitalizări şi reconsiderări integratoare a tuturor obiectelor sale. Aceas- 
tă continuă plăsmuire, care nu înseamnă altceva decât încarnarea unor structuri 
primordiale şi perene, definitorii pentru atitudinile umane fundamentale repre- 
zentate în mit, şi totodată remodelare a acestor structuri şi conferire de valori, se 
face deci din acel material pe care îl reprezintă creaţiile culturale, adică totalitatea 
obiectivărilor anterioare ale spiritului uman, şi reprezintă ea însăşi, de fiecare 
dată, o nouă şi necesară obiectivare, de o completitudine depăşitoare a nivelelor 
anterioare. „Noi, scria Ricoeur, simţim că interpretarea are o istorie şi că această 
istorie este un segment al tradiţiei înseşi: nu se interpretează din afara acesteia, ci 

pentru a explicita, a prelungi și a menţine astfel vie tradiţia în care ne situăm. De 
aici reiese că timpul interpretării aparține într-un anumit fel timpului tradiției. 
În schimb, tradiţia, chiar înţeleasă ca transmitere a unui depositum, rămâne o tra- 
diție moartă dacă nu este o interpretare continuă a acestui depozit; o moștenire 
nu este un pachet închis care trece din mână în mână fără să fie deschis, ci mai 
degrabă o comoară din care se ia neîncetat şi care se reînnoieşte chiar în operația 
de a o epuiza”, Întotdeauna forța spiritului este numai atât de mare pe cât este 
exteriorizarea sa, afirma Hegel, iar Heraclit considera că nimic nu-i poate fi pen- 
tru totdeauna străin spiritului, întrucât macrocosmosul şi microcosmosul, acesta 
din urmă fiind omul, au, la urma urmelor, drept model şi normă a constituirii şi 
transformării lor, legea devenirii, logosul. 


Acceptând teza lui Hegel după care cunoaşterea spiritului este cea mai grea, 
întrucât este cea mai concretă, şi pe baza consideraţiilor de mai sus, rezultă că 
hermeneutica mitului oferă punctul de plecare cel mai adecvat, deschizând o 
perspectivă genetică şi arhetipală în înţelegerea efortului titanic al construcţiei 
de sine a spiritului, construcţie ce se realizează prin obiectivările şi interioriză- 
rile sale, prin creaţie şi trăirea creaţiei sale, exemplificând astăzi efortul regăsirii 
înțelegerii pierdute. 


Întrucât aici interesează în principal destinul hermeneuticii şi modul ei actual de 
a-şi pune problemele, după ce am stabilit ţinta ei primară şi cum se originează mai 
întâi ca meditaţie asupra mitului (meditaţie care urmăreşte adevărul în raport de 
opoziţie cu cel afirmat de mit, se dezvoltă ca filozofie", iar dacă pune accentul pe 
valorificarea potenţelor mitului, pe extragerea valorilor concentrate de el, se dez- 
voltă ca hermeneutică a spiritului), trecem peste discuţiile secundare aici'* pe care 
le implică aceste începuturi. Hermeneutica mitului se înfăptuieşte astfel în cadrul 
circulaţiei culturale, atât la nivelul structurii, prin perpetuarea arhetipurilor mitice, 
cât şi la nivelul formei estetice, prin stabilirea, descifrarea şi interpretarea textuală şi 
finalizatoare a sensurilor implicate, conform scopurilor creaţiei. Această hermene- 
utică presupune şi realizează demitizarea ca sinteză a două procese complementa- 
re: desprinderea conştiinţei filozofice de conştiinţa mitologică şi integrarea mitului 
în cultura în constituire. 


3. MOMENTUL SOFIST AL HERMENEUTICII 


Considerat primul sofist, Hermes mediază cu ajutorul caduceului geneza, conver- 
tirea, re-crearea și restabilirea sensurilor, fenomen care marchează semnificativ 
etapa sofistă a filozofiei elene, în care erau descoperite valoarea şi influența etică, 
estetică şi politică a cuvântului, dovedindu-se concomitent hermeneut şi retor. 


Explozia conflictului dintre interpretări, extrapolarea lor la întregul domeniu 
al fenomenelor şi al faptelor, constituirea unei reflecții filozofice asupra actului 
interpretării şi al unor tehnici concrete de realizare, instituționalizarea artei de 
a interpreta convingător, toate acestea se datorează în mare măsură sofisticii. 
„Pentru sofişti, cuvintele, mai precis numele, fie că sunt create de zei, fie că sunt 

rezultat al convenției, au rol capital în cunoaștere. Pentru unii ele trebuie să fie 
puse la baza educaţiei, fiindcă reflectă corespondenţa naturală (sau divină) cu 
lucrurile pe care le denumesc. Pentru alții, deși sunt numai semne fixate prin 
buna învoială dintre oameni, ele au aceeaşi importanță, căci a cunoaşte lucru- 
rile înseamnă a cunoaşte semnele care le reprezintă. Cu aceasta, limba intră sub 
jurisdicţia unor tehne noi şi devine obiect de învățământ în alt chip şi în altă 
măsură decât fusese până atunci”'. 


Relativizarea adevărului, admiterea contradicţiei şi lupta, totodată, împotriva 
adevărurilor altora înglobează universul cunoaşterii în cel al interpretărilor po- 
sibile. Indistincţia dintre cunoaştere şi interpretare care, de altfel, se menţine în 
aproape întreaga filozofie greacă, este, în cazul sofiştilor, aproape totală. Ade- 
vărul nu mai este des-coperit printr-un act individual (pur subiectiv), ci apare 
printr-un efort de explicitare şi interpretare ce, invariabil, păstrează imperfec- 
ţiunea cuvântului ce-l foloseşte. 


Unicul criteriu hermeneutic, care este în același timp și criteriul cunoașterii, 
al adevărului, cât şi al unei retorici valabile, este succesul pragmatic, impresi- 
onarea celorlalte persoane în sensul dorit. Interpretările unui același ceva sunt 
deci infinite, iar singura lor ierarhie este cea a intensității afecţiunilor pe care le 
produc la un număr cât mai mare de indivizi. În adevăratul sens al cuvântului, 
„sofistica nu este un sistem filozofic căci pe sofişti nu-i interesa înfăptuirea 
unui corp unitar de doctrine, ci este o metodă (cea mai potrivită) de a-i învăța 
pe alţii anumite cunoştinţe practice, şi anume dexterităţi folositoare în viața 
publică şi privată. Sofiştii erau profesori de energie, nu de teorie, iar partea teo- 
retică predată de ei urmărea izbânda în viaţă, folosul individului”"S. 


Învățătura artei de a interpreta era, prin urmare, subsumată cu totul probleme- 
lor practice ale vieţii, ceea ce a dus mai ales la dezvoltarea unor caracteristici 
cum sunt: abilitatea, subtilitatea, implicarea prealabilă a scopului căreia îi era 
destinată interpretarea în însuși procesul interpretării şi convergența către acest 
scop, aspectul deliberat-speculativ al interpretării etc. 


Dezvoltarea hermeneuticii la sofişti trebuie pusă în strânsă corelație cu cea a re- 
toricii, multe dintre regulile practice fiind comune, de altfel, celor două discipline. 
„Interpretarea primeşte o bază mai sigură intrând în contact cu retorica la sofişti 
şi în şcolile de retorică, pentru că ea găsea aici, aplicată la elocvenţă, o teorie mai 
generală a compoziţiei literare”. Cele două discipline erau şi mai strâns legate prin 
intermediul unei a treia, eristica (arta de a discuta), care îmbina interpretările cele 
mai subtile cu atitudinile calculat retorice, dar, ca efect, derutau pe adversari. 


Teoria lui Protagoras!* a homomensurei justifica asemenea procedee, punea 
semnul egalităţii de principiu între toate interpretările posibile, accepta cel 
mult diferenţierea lor subiectivistă. După sofişti infinitatea lumii implică infi- 
nitatea modurilor în care putea fi interpretată şi înțeleasă. 


O figură aparte, chiar în grupul sofiştilor, este Gorgias, al cărui negativism se 
anunță total. El postulează nonexistența lumii şi incognoscibilitatea ei. În ipoteza 

că totuşi ar exista această lume, susține autorul, ea ar fi inconoscibilă. Dacă am 
presupune totuși că lumea există şi că putem obține cunoştinţe despre ea, ar 
trebui să recunoaștem incapacitatea noastră de a comunica aceste cunoştinţe. 
Pentru acesta „limbajul nu face altceva decât să simbolizeze prin semne arbitrare 
lucrurile pe care el pretinde să le exprime şi, pe de altă parte, cuvintele, neavând 
exact același sens pentru gândirea celui care vorbeşte şi a celui care ascultă, de- 
dublează lucrurile”. Gorgias suprimă, astfel, orice obiect al hermeneuticii, non- 
existentul neputând fi interpretat decât ca non-existent. Dacă se admite totuși 
posibilitatea vreunei interpretări, ea nu poate fi decât pur subiectivistă şi nega- 
tivistă. Iar teza aceasta, care implică ideea polivalenței sensurilor cuvântului şi a 
familiei de sensuri pe care o constituie, coroborată cu ideea scindării în interpre- 
tatum şi interpretandum prin intervenţia subiectului, este astăzi, putem spune, 
locul comun al discursului public. Dar, după cum notează Robin, „efortul unei 
gândiri care se complace în a construi paradoxuri, la nevoie chiar contra ei însăşi, 
poate să nu fie în întregime steril; şi într-adevăr sofiştii au fost, accidental, nişte 
inițiatori”%. Demitizarea, distrugerea unor trăiri religioase persistente în cadrul 
mentalităţii elene, încercarea de fundare a unei morale mereu reformabile sunt 
tot atâtea efecte explozive datorate sofisticii care eliberează pentru construcția 
marilor sisteme filozofice care la rândul lor nici unul nu vor include proble- 
ma-cheie pusă de sofişti: cum interpretăm şi în ce scop interpretăm? 


Sofistica are meritul de a fi adus perspectiva antropologică în hermeneutică, de 
a fi subliniat rolul central al omului ca interpret al lumii, ca făuritor şi valoriza- 
tor al tuturor interpretărilor. Sofistica a evidenţiat cu o pregnanţă remarcabilă, 
pentru prima oară, rolul transformator al interpretărilor date dinamicii naturii 
şi acțiunilor persoanelor. Retorica şi hermeneutica dezvoltate de sofişti întind 
o punte durabilă între literatură şi filozofie, permit circulaţia de idei şi de valori 
între acestea, ca veritabile creaţii ale spiritului. 


4. FILOZOFIA CLASICĂ GREACĂ 
ȘI INCERCAREA REGASIRII ORDINII PIERDUTE 


Mai târziu, gândirea socratică va pune ca un ideal dezideratul hermeneutic 
maxim: autointerpretarea interpretului, adică autoclarificarea, cunoaşterea de 
sine, interpretarea omului fiind suportul şi activizatorul întregului proces de 
interpretare, într-o încercare de recuperare şi întoarcere din rătăcire. 


Convergenţa întrebărilor socratice, cărora Euthyphron trebuie să le dea răs- 
puns, în dialogul platonic, denotă în ce mod cumularea răspunsurilor respec- 
tive trebuie să ducă la formarea unei imagini, a unei interpretări, potrivit unei 
scheme, a unui model structural, care într-o anumită măsură există deja pre- 
conceput în mintea celui ce interoghează, deşi nu recunoaşte sau nu ştie aceas- 
ta. Interpretarea obţinută trebuia apoi confruntată cu adevărul. În cele mai 
multe cazuri imaginea, reprezentarea, pe care o inducea în interlocutor creato- 
rul artei maieutice, nu rezista confruntării şi era nimicită chiar de către acesta. 
Într-adevăr, Socrate, în prezentarea lui Platon, distingea între conformitatea cu 

un sistem şi conformitatea cu adevărul. Astfel, când primea un răspuns, el îl 
găsea adesea: "conform actualmente cu genul de răspunsuri pe care căutam să 
le obţin de la tine”, dar se întreba: „Este el în acelaşi timp conform cu adevărul? 
lată ceea ce nu ştim încă bine” (Euthyphron). 


Rigoarea conceptualizării pe care o impune pentru prinderea adevărului impli- 
că stabilirea unor reguli precise de desemnare în limbaj şi respingerea oricăror 
interpretări, în afară de aceea unică, adecvată, şi reprezintă adevărul lucrului. 
Socrate recomandă să nu se utilizeze cuvinte ca: acela, fiecare, în sine însuşi 
etc., deoarece aceste cuvinte sunt mobile şi prin natura lor sunt altceva decât 
am vrea să comunicăm despre lucrurile considerate „căci fiecare lucru are în 
sine şi prin sine doar un nume şi numai atât, mai mult nefiind cu putință, să 
spunem despre el, nici că este, nici că nu este, fiindcă ar însemna să-i adăugăm 
însuşirea fiinţei şi neființei, deşi de fapt, când vroim să spunem numai acest 
lucru ca atare, nu trebuie să i se adauge nimic” (Iheithetos, 201 e - 202 a). Ca 
urmare, vorbirea (deci şi scrierea) nu este decât imaginea sau transparentul 
cugetării - quod scirent satis esse eloquentes. 


Acest total refuz al interpretării din partea lui Socrate, ceea ce nu împiedică ca 
hermeneutica să înregistreze contribuția sa la problema înțelegerii şi a înfăptui- 
rii acțiunii pe baza înțelegerii câştigate, nu trebuie absolutizat, ci trebuie conceput 
doar în cadrul polemicii lui Socrate cu sofiştii. Învățătorul lui Platon considera via- 
ţa omului ca o trecere de la simpla viețuire pe baza interpretărilor întâmplătoare, 
a opiniilor, la o trăire pentru adevăr şi în adevăr, o trăire care îşi avea exigenţele ei 
precise. Influențat de Anaxagoras el creează o teorie a spiritului autonom, în care 
calitatea nu poate fi concepută separat de spirit întrucât ea reprezintă inteligibilul 
din lucruri, esenţa lor. În efortul de a extrage universalul şi permanentul din indivi- 
dual şi contingent, el caută să obțină acordul interpreților şi, implicit, universalita- 
tea inteligibilității. Refuzul interpretării se realizează în cadrul căutării adevărului, 
prin examinarea diverselor interpretări, prin examinarea şi eliminarea lor critică 
şi valorizantă. Dar niciodată nu se renunță definitiv la orice fel de interpretări, de 
opinii, căci drumul virtuţii este infinit şi plin de obstacole, iar căutarea adevărului 
este permanentă. Însuşi Socrate rămâne un hermeneut nemulțumit de demersul 
său, căci el n-a atins binele suprem, decât poate prin moarte. 


NOTE BIBLIOGRAFICE 


! Sugerăm ca simplă posibilitate originea unor note esențiale ale hermeneuticii în unele 
însuşiri ale zeului, considerate simbolic. 


2 Cf. Maxime Collignon, Mythologie figurée de la Grèce, Paris, Maison Quantin, 1885, p. 116. 


3 Modul în care este plăsmuit acest zeu evidențiază suprapunerea de atribute contrarii în 


conceperea aceleiaşi divinităţi, caracteristică numită de Mircea Eliade, cu un termen prelu- 
at de la Cusanus, coincidentia oppositorum. 


+ M. Collignon, op. cit., p. 122. 


5 Între transcendență și imanență, ca termeni opozabili, există nu numai o circumscriere 
reciprocă, ca raportări la acelaşi suport, dar există chiar un proces de intercomunicare, 
dovadă că Hermes este mesager mijlocitor, între sacru şi profan, între lume şi tenebre. 

* Terminologia latină prin care se desemnează elementele de bază ale procesului de interpreta- 
re constă din denumirile: 1) interpretandum, 2) interpretans, 3) interpretatum, adică: 1) obiectul, 
fenomenul, textul supus interpretării; 2) subiectul care efectuează interpretarea, individul inter- 
pret şi 3) interpretarea, rezultatul procesului de interpretare. Interpretatum este un text în sens 
larg, adică o entitate, un lucru, o reprezentare mintală, o expunere verbală sau un text scris etc., 
în care s-a modelat, s-a cristalizat, un mod uman de a vedea acest interpretandum. 


7 Hermeneutica va fi înțeleasă deci ca o tehnică a realizării transcendenţei şi, concomitent, 
a relevării ei către un ființător uman interesat de acest contact cu transcendenţa, de această 
relevare a ei. 


s În acest caz se poate folosi termenul revelare, pentru a evidenția mai bine momentul 
transcenderii, saltul care duce de la un nivel al realului la o interpretare a lui, adică, în 
raport cu el însuși, la transcendență. Termenul omofon relevare pune mai mult accentul 
pe cunoaştere, pe transmiterea de informaţie, nu pe natura diferită a nivelelor la care se 
realizează în genere interpretarea. Relevarea este de fapt cunoaşterea interpretatum-ului de 
către un alt subiect decât interpretans; sau, în măsura în care facem distincţia între actul in- 
terpretării şi cunoaşterii pretatum-ului, de către interpret, este cunoaşterea interpretatum- 
ului chiar de către interpretans. Transcendenţă (mai corect, dar inuzitat, ar fi trebuit spus 
transcensum, adică rezultatul transcenderii) înseamnă aici tocmai domeniul realului căruia 
aparține interpretatum şi care îşi dovedeşte existența şi se oferă (într-o anumită măsură) 
cunoaşterii tocmai prin acest interpretatum. 


° În literatura filozofică engleză se foloseşte de obicei termenul de hermeneutică culturală. 


19 Ernest Cassirer, La philosophie des formes symboliques, vol.1, Le Langage, Paris, les Editi- 
ons de Minuit 1972, p. 30. 


" Ibidem, p. 18. 


2 Paul Ricoeur, Le conflit des interpretations. Essais d'hermineutique, Paris, Editions du Seuil, 
1969, p. 31. 


55 „Filozofia începe printr-o interpretare alegorică a poeziei homerice care încearcă să în- 
lăture vălul mitic scoțând la iveală sensul ascuns. Pentru a da plauzabilitate interpretărilor 
textului, sînt puse în circulație concepte şi explicaţii privind lumea şi viața, care îşi au 
punctul de plecare în epos şi teogonie. Curând însă, filozofia va tinde să devină o disciplină 
de-sine-stătătoare, străduindu-se să dovedească falsitatea explicaţiei lumii și vieţii pe care 
poezia o oferea în forma seducătoare a versurilor, şi să denunțe observaţiile ei în materie 
de religie şi morală”. Cf. V. Florescu, Retorica și neoretorica. Geneză, evoluţie, perspective, 
Bucureşti, Editura Academiei, 1973, p. 38. 


1 „Această prefacere se arată mai întâi pe terenul concepției despre lume. Amândouă, con- 

siderarea mitologică ca și filozofia, izbucnesc aici din nevoia de a înţelege nașterea și tre- 

cerea lucrurilor, schimbarea și transformarea lor unele în altele. Aceste procese înseși sunt 

admise ca ceva de la sine înţeles, în primul rând n-au să fie explicate sau reduse la cauze, 

mai degrabă au să fie descrise, intuite, reprezentate. Lămurirea acestor procese este deci 

subordonată explicației pe care îşi propun s-o aducă ele, adică succesiunii de interpretări 
rin care tind să surprindă esenţa ființării, pe căi cognitive ce apar inconciliabile, ceea ce 

tind d ţa ființ t iliabil 

nu exclude totuși nevoia de lămuriri cauzale a acestor procese” 

'5 Vasile Florescu, op. cit., p. 34. 

16 Mircea Florian, Îndrumare în filosofie, Bucureşti, I. V. Socec, f.a., p. 58. 

17 W, Dilthey, Le Monde de l'Esprit, t. 1, p. 323. 


18 Th. Gomperz a căutat, dar fără succes, să-l prezinte pe Protagoras ca autor al scrierii Peri 
tehnes (despre artă). Oricum, existența unor asemenea scrieri în epocă demonstrează efor- 
tul sofist îndreptat către fundarea unui sistem de reguli hermeneutico-retorice. 

Leon Robin, La pensée grecque et les origines de lésprit scientifique, Paris, Editura Albin 
Michel, 1948, p. 177. 


% Ibidem. 

UN DECENIU 
IN SERVICIUL 
LIMBII ŞI CULTURII NAȚIONALE 


Inaugurată pe 31 august 1998, zi simbolică pentru basa- 
rabeni, Casa Limbii Române Nichita Stănescu din Chi- 
şinău, centru de cultură şi asistență didactică, a marcat 
un nou mod, pragmatic, de abordare şi de soluţionare 
în spaţiul municipiului Chişinău a problemei limbii de 
stat. Având sprijinul Primăriei şi al Consiliului Muni- 
cipal Chişinău, Casa Limbii Române a reuşit, pe parcursul 
unui deceniu, să asigure condiţii excelente pentru în- 
văţarea limbii române, să experimenteze şi să elabore- 
ze manuale, suporturi didactice cu un grad avansat de 
aplicabilitate practică, a organizat neîntrerupt cursuri 
de română pentru toţi cei interesaţi, instituția deve- 
nind un reper solid în procesul de integrare civică a 
reprezentanţilor altor etnii şi un mijloc indispensabil 
de coagulare a societăţii. Proiectele derulate, în special 
Şcoala tânărului filolog, numeroasele acțiuni desfăşura- 
te de către instituție, având în centrul atenţiei cuvântul, 
adică elementul esenţial al ființei spirituale a neamului, 
au constituit doar o parte din premisele ce au impus-o 
printre instituţiile de cultură ca o tribună de rezonanță 
în promovarea limbii şi culturii naţionale. ...Sunt doar 
câteva dintre momentele de bilanț relevate în cadrul 
manifestării consacrate celei de-a zecea aniversări din 
ziua când „acest adevărat Templu al Limbii Române 
aici, la Chişinău” şi-a deschis larg uşile. 


Sala de conferințe de la mansardă a fost neîncăpătoare 
pentru numeroșii oaspeţi veniţi din Suceava şi aşi, Huşi 
şi Galaţi, Brăila şi Constanţa, București şi Ploieşti şi, desi- 
gur, din Chişinău, Bălţi şi din alte localităţi ale Republicii 
Moldova. Printre oaspeţii de onoare s-au aflat scriitorii 
Grigore Vieru, Mihai Cimpoi, Nicolae Dabija, Anatol 
Codru, Arcadie Suceveanu, Andrei Strâmbeanu, Serafim 
Saka, Leo Butnaru, Argentina Cupcea-Josu, Ion Cioca- 
nu, profesorii universitari Ana Bantoş, Anatol Ciobanu, Irina 
Condrea, Mihail Purice, Ion Melniciuc, Vladimir Zagaevschi, 
oaspeți din Țară: Theodor Codreanu (Huși), Mihai Vicol 

31 august 2008, Casa Limbii Române Nichita Stănescu 


(Suceava), Victor Adam (Ploieşti) şi alţii. Solemnitatea a fost moderată de că- 
tre Alexandru Bantoș, director al Casei Limbi Române, redactor-şef al revistei 
„Limba Română”. 

Cei prezenţi au participat la lansarea numărului 7-8, 2008, al revistei „Lim- 
ba Română, a cărții Cunoastere şi autenticitate , Editurile Augusta şi Artpress, 
Timişoara, 2008, semnată de prof. dr. Diana Vrabie de la Bălți, precum şi a 
Gramaticii funcționale în structuri comunicative și imagini (3 volume), elaborată 
de prof. Alexei Acsan sub egida Casei Limbii Române. A fost, de asemenea, 
vernisată expoziţia tânărului pictor Dumitru Musteaţă - Culoarea. Cuvânt și 
sentiment. 


Publicăm în acest număr de revistă câteva dintre alocuţiunile rostite în cadrul 
evenimentului. 


„L.R? 

Ludmila CASA LIMBII ROMÂNE 
PĂDUREŢ E NUMAI SUFLET 


Mic pe dinafară şi încăpător pe dinlăuntru, acest lăcaş al 
Limbii Române adevereşte proverbul: când există loc în 
inimă, există şi în casă. Iar inima lui nu are limite. Atât 
pentru cei care slujesc cu abnegaţie Limba Română, cât şi 
pentru cei ispitiţi de a pătrunde în frumuseţea ei molip- 
sitoare. Deşi substantiv inanimat, Casa Limbii Române e 
numai suflet. Pentru că numai suflet sunt toţi cei care 
i-au pus temelia şi care activează aici cu toată convinge- 
rea că se merită. 


Manualul domnului Alexei Acsan pe care îl lansăm azi 
este o mică, dar prețioasă parte din toate lucrurile fru- 
moase care au luat naștere sub acest acoperiş. Și argu- 
mente în acest sens sunt multe. 


În primul rând, lucrarea a fost concepută nu în birou sau 
în bibliotecă, ci în auditorii de cursanţi alolingvi. Aceştia 
şi-au ajutat profesorul să realizeze un manual din care 
oricine să înveţe uşor, cu plăcere şi, mai ales, cu rezultate 
evidente într-un timp scurt. 


În al doilea rând, este un material didactic bun pentru 
că are un autor pe măsură. Domnul Alexei Acsan este o 
personalitate pozitivă. El a abandonat concepţia, frec- 
ventă printre cei care predau alolingvilor, că rușii nu vor 
să înveţe limba română şi porneşte cu gândul: „Cum să 
realizez cursul ca ruşii să nu poată să nu înveţe limba 
română?” Şi asta dă rezultate. 


În al treilea rând, dar nu în cel din urmă, colegul nostru 
este un veritabil slujitor al limbii române, unul care in- 
tră pe ogorul ei cu mânecile suflecate, nu doar cu frac 
şi papion. Iar discipolii simt şi apreciază acest, la prima 
vedere, detaliu. 


Felicităm echipa Casei Limbii Române cu ocazia acestei 
realizări demne de laudă, dar şi pe toţi cei care vor bene- 
ficia de această gramatică. 

Violeta SĂ ÎNVĂŢĂM CU PLĂCERE 
CRUDU ŞI UŞURINŢĂ LIMBA ROMÂNĂ 


La baza studierii limbii române în cadrul Casei Limbii 
Române Nichita Stănescu stă manualul profesoarei de la 
Cluj Liana Pop Româna cu sau fără profesor, o lucrare 
ce a reușit să ne cucerească pe noi, profesorii, dar care 
place nespus de mult şi cursanților. Totuși exista mereu 
senzaţia că acestui manual îi lipseşte ceva, că i-ar mai tre- 
bui un „practicum, adaptat specificului predării românei 
pentru cursanţii vorbitori de limba rusă din Republica 
Moldova. După o bogată experiență didactică, profesorul 
Alexei Acsan a reușit să elaboreze un astfel de manual 
complementar. Am avut ocazia să lucrez cu materialele 
incluse aici, „calde încă”, pe care mi le oferea dl Acsan, 
atunci când mergeam în grupele mele. Aşadar, am vă- 
zut, chiar înainte de apariția cărţii, şi reacţia cursanților, 
iată de ce îmi este mai uşor să vorbesc despre Gramatica 
funcțională în structuri comunicative şi imagini. Ce aduce 
nou această carte? — se poate întreba oricine. 


Structurată în trei părţi (I nivel, 3 cicluri), lucrarea este 
destinată nu neapărat cursantului care vrea să înceapă 
studierea limbii de la zero (nivelul I, ciclul I), dar şi celui 
care consideră că nivelul său de cunoaştere nu este cel în- 
cepător, ci unul mediu sau avansat (nivelul I, ciclul II sau 
nivelul I, ciclul III), fiecare având deci posibilitatea de a-şi 
stabili în mod individual nivelul de cunoaștere a limbii. 


Conţinutul cărții include numeroase retroversiuni care 
plac foarte mult cursanților, pentru că le permite să-şi 
verifice / autoverifice permanent cunoştinţele achizi- 
ţionate. De asemenea, utilitatea lucrării se explică prin 
faptul că înglobează expresiile cele mai frecvente, iar „or- 
chestrarea” lor în teme, exerciţii şi itemi, în succesiuni 
bine şi interesant motivate permite o consultare comodă 
şi spontană. 


Consider un atu al manualului şi abordarea repetată a 
aceloraşi texte, dar cu aplicaţii diferite, care favorizea- 
ză memorizarea temeinică şi inconștientă a lexicului şi 

31 august 2008. Aspecte de la manifestarea consacrată împlinirii a 10 ani 
de la inaugurarea Casei Limbii Române Nichita Stănescu 


structurilor gramaticale de bază ale limbii române. Jongleriile cu timpurile ver- 
bale, cu numerele substantivelor şi adjectivelor, cu pronumele etc., plasate în 
diverse ipostaze şi situaţii, au un impact pozitiv foarte important în dezvoltarea 
spontaneităţii exprimării. 


Printr-o subtilă componentă ludică, testele de evaluare a cunoştinţelor de la 
finele fiecărei etape conferă activităţii de învăţare o importanță deosebită, care 
reclamă şi din partea cursantului o atitudine pe potrivă, motivându-l să per- 
severeze. 


Recomand călduros acest manual tuturor celor care intenţionează să înveţe 
româna - o limbă frumoasă, dar dificilă - cu plăcere şi uşurinţă. 

Constantin IDEI DESPRE REVISTA 


ŞCHIOPU „LIMBA ROMÂNĂ" 


(CU PRILEJUL LANSĂRII NUMĂRULUI 7-9 
AL REVISTEI) 


1. Revista a reuşit să supra- 
vieţuiască în ciuda tuturor 
greutăților, ajungând la vâr- 
sta de 18 ani, fapt care bucu- 
ră. 

2. Avem în spațiul româ- 
nesc basarabean o revistă de 
ştiinţă şi cultură-reper, cu o 
ținută ştiinţifică impecabilă. 
O revistă care se respectă 
şi care nu acceptă compro- 
misul privind atât ideologia 
promovată, cât și valoarea 
materialelor publicate. 


3. În această ordine de idei menţionăm diversitatea ca 
unul din principiile de bază ale revistei, aceasta manifes- 
tându-se la nivel de tematică, mod de abordare, puncte 
de vedere emise, nume de autori etc., dar neînsemnând 
eclectism. Înseşi genericele revistei ilustrează acest fapt. 
Revista se citeşte ca o carte artistică, ce începe cu o expo- 
ziţie (vezi Argument) şi finisează cu punctul culminant. 
Deznodământul lipseşte, cititorul fiind ţinut în suspans. 


4. Este îmbucurător faptul că revista oferă spaţiu de lan- 
sare tinerilor scriitori, cercetători ştiinţifici, critici literari. 
Deci este o revistă a celor mulți. Nimic sofisticat, dar nici 
coborât la nivel de naivitate ori simplism. 


5. Revista provoacă prin unele materiale chiar excep- 
tionale. Or, fără să prinzi de veste, această provocare se 
transformă în pasiune a lecturii. 


6. Cât priveşte recentul număr, cum îi stă şi i-a stat bine 
publicaţiei noastre totdeauna, aminteşte încă o dată care 
sunt dimensiunile spiritualității noastre. Dreptul limbii, 
semnată de profesorul sibian Victor Grecu, este o exegeză 

31 august 2008. Grigore Vieru vorbind despre virtuțile limbii române 


în care autorul, pornind de la realitatea politică basarabeană, ostilă românilor 
majoritari din acest spaţiu, prin referinţe la cărturarii români din toate timpurile, 
susține ideea despre unitatea limbii române asigurată de latinitatea ei. Un an în 
urmă, în nr. 7-9 al revistei, poetul Gr. Vieru, în articolul Limba română - oaste 
națională, încerca să explice de ce limbii noastre i-a fost dat un alt nume în acest 
spaţiu, numit Basarabia. Amintesc cititorilor că numărul 4-6 din 2006 al revistei 
se deschide cu articolul dlui Al. Bantoş Niciodată n-am trădat limba română. Or, 
anume aceasta este „ideologia” revistei, publicaţie pe care trebuie s-o ocrotim, 
să o ferim de rele. Problema identităţii limbii române, a dimensiunilor unității 
noastre este abordată și din alte perspective într-un şir de alte articole incluse în 
numărul recent apărut (Ipostaze ale întâlnirii metapoetice între Eminescu şi Stă- 
nescu (prof. Dumitru Irimia), în comunicările participanţilor la Colocviul inter- 
naţional „Filologia modernă: realizări şi perspective în context european” etc.). 
Este încă o dovadă a faptului că revista găzduieşte o serie de texte aflate într-o 
strânsă legătură şi care sunt selectate minuţios în baza unui concept unificator. 


7. Numărul recent nu trădează nici aşteptările profesorilor şcolari. Rubrica Pro 
didactica, prin articolele profesoarei Nina Aconi (Cahul) şi a profesorului Cristinel 
Munteanu (Brăila), le oferă mai multe sugestii vizavi de predarea literaturii în liceu. 


8. Apropo de provocare. Şi acest număr incită prin ineditul informaţiilor, al 
punctelor de vedere emise cu referire la problemele abordate, prin excelentele 
imagini aparținând unor tineri pictori, prin grupajul de poezii semnate de Ni- 
colae Dabija, prin designul său şi, bineînţeles, prin asiduitatea colectivului de 
redacție, care este pur şi simplu superb. 

Viorica-Ela LITERATURA - 
CARAMAN DOCUMENT (AUTENTIC) 


AL IMAGINARULUI 


De-a lungul a câţiva ani, doamna profesoară Diana Vra- 
bie a devenit o fidelă şi onestă autoare a revistei „Limba 
Română”, arătându-se o susținătoare sinceră şi deschisă 
a intenţiilor şi obiectivelor publicaţiei noastre, membră, 
de anul acesta, a colegiului de redacţie al revistei. Studi- 
ile semnate de dumneaei au prezentat mereu un interes 
deosebit prin tematica de actualitate, adâncime, caracter 
elaborat, documentare foarte amplă şi stil elegant. 


De asemenea, este cunoscută şi în calitate de autoare 
a volumului de debut, publicat la Editura Integritas de 
la Chişinău în anul 2005, Urme pe nisip, cartea repre- 
zentând o lucrare care vizează scriitori din literatura 
română interbelică şi, ipostaziind, semantic vorbind, 
termenul de autenticitate cel puţin în trei ample studii 
de caz: Ioan Sulacov, Însemnările unui flămând; Sorana 
Gurian, Zilele nu se întorc niciodată şi Alexandru Robot, 
Music-Hall. Este o carte despre texte mai puţin vizate 
în critica literară a timpului, care n-a putut să revendi- 
ce decât parțial importanţa lor artistică, lucrări ce i-au 
permis autoarei totodată să-şi exerseze cu libertate și 
să-şi manifeste spiritul critic şi sensibilitatea pentru va- 
lorile noastre literare. 


Cea mai recentă lucrare publicată cu semnătura doamnei 
prof. Diana Vrabie poartă titlul Cunoaștere și autenticita- 
te în literatura românească interbelică şi constituie o altă 
etapă de cercetare dintr-un proiect mai amplu, pe care 
l-a iniţiat odată cu elaborarea la Iaşi a lucrării ce i-a adus 
titlul de doctor - Drama cunoașterii și tentația autentici- 
tății în literatura românească interbelică (2004). 


Volumul examinat reprezintă o decantare serioasă a ma- 
teriei critice şi o abordare esenţială a literaturii noastre 
interbelice din perspectiva estompării graniţei dintre li- 
teratura de frontieră sau de sertar şi literatura romanescă 
şi de ficţiune. Prin traseul de referințe pe care îl fixea- 
ză, lucrarea intră în inima literaturii noastre, conținând 

studii fundamentale asupra operelor scriitorilor români emblematici, precum 
Mircea Eliade, Camil Petrescu, Anton Holban, Mihail Sebastian etc., și oferind 
o impresionantă gamă de sensuri ale termenului amintit care ajung să se şi 
excludă chiar; asistăm, prin inflația semantică, la o adevărată ofensivă a auten- 
ticităţii. 

În epoca extremei deschideri spre inovaţie, cartea „atacă un subiect «bătătorit», 
după cum subliniază şi Adrian Dinu Rachieru (literatura autenticității în seg- 
mentul interbelic)”. Autoarea parcurge un itinerar critic cu tradiţii remarcabile 
pe terenul „unei veritabile Arcadii literare”; lucrarea nu este deci o noutate- 
trăsnet care ar impresiona la modul obişnuit în momentul apariţiei, ci ineditul 
ei constă mai degrabă în multitudinea neașteptată de aspecte pe care le atrage 
în discuţie flexibilitatea abordării conceptului şi a literaturii care îl ilustrează. 
Astfel, actualitatea cărții Dianei Vrabie este una pertinent recucerită. În acest 
sens sugestive sunt capitolele În căutarea autenticității, Prelungirea existenţei în 
operă, Arta de a scrie un roman despre roman, Misterele alchimiei literare, Itinerar 
în absolut, Între oglinzi paralele, Reverberaţia clipei şi a sinelui etc. 


În fond, demersul critic al autoarei, bine structurat, este motivat de o ipoteză 
pe cât de simplă, pe atât de problematică - literatura ca document şi anume ca 
document al imaginarului. Principala valoare a unui document, se ştie, este au- 
tenticitatea, şi dacă în domeniul juridic-administrativ termenul este definit cu 
ușurință şi fără echivoc, pe tărâmul literar, fiind preluat cu o extremă libertate 
(de fapt, din filozofie), acesta traversează metamorfoze semantice impresio- 
nante, demne de o mare atenţie, întrucât un document al imaginarului este şi a 
fost întotdeauna mai copleşitor decât realitatea. Fapt pe care ni-l demonstrează 
autoarea cu lux de argumente aduse cu o subtilă intuiție exegetică. 


Totuşi lucrurile ar sta cumva mai simplu dacă viziunea critică s-ar îndrepta 
asupra textelor de pură ficţiune, aşa încât termenul abordat cu referire la ele 
ar fi fixat latura trăirii personale doar la nivel de convenţie literară, sondând, 
de fapt, realitatea textului sau textul ca realitate pentru a evada comod pe tă- 
râmul textualismului. Diana Vrabie însă „își oferă o cursă cu obstacole, ob- 
servă şi Adrian Dinu Rachieru în prefața cărţii, pentru că analizele pe care le 
elaborează sunt orientate asupra textelor plasate în zona unei tensiuni între 
realitate, realitate interioară, subiectivitate şi pragul către ficțiune. Importantă 
pentru autoare este, în acest caz, anume diagnosticarea cu exactitate a situaţiei 
în care confesiunea şi experienţa personală își revendică esteticul. Astfel, zona 
de tensiune despre care vorbim este cunoașterea (personală), termen folosit de 
autoare în mod imperativ alături de cealaltă noţiune centrică a textului - au- 
tenticitate. Cartea Cunoaștere și autenticitate în literatura românească interbelică 
este importantă, prin aspectul pe care îl abordează, şi pentru a problematiza 
convențiile artei, ale ficţiunii şi rolul acestora, în raport cu scriitura confesivă, 
la realizarea marilor noastre destine literare. 

Emilian O CĂLĂTORIE DE PLĂCERE. 
MARCU PRIN PROZA ROMÂNEASCĂ 


INTERBELICĂ 


Tânăra cercetătoare literară, doctor în filologie, Diana 
Vrabie, şi-a propus ca domeniu de investigare proza ro- 
mânească interbelică, asupra căreia şi-a îndreptat, cu te- 
meinicie, atenţia, şi pe care a tratat-o dintr-un unghi cu 
totul special. Tema fixată este cunoașterea şi autenticita- 
tea în proza românească interbelică. Purtând chiar acest 
titlu, volumul aduce în prim plan un subiect de altfel 
destul de curtat în anii din urmă de criticii şi istoricii 
literari, mai ales din România. Cu atât mai interesant este 
acest proiect lansat, dar şi asumat de Diana Vrabie, cu 
cât ea reuşeşte să aducă în discuţie puncte de vedere noi 
şi interesante despre acest subiect. De proza interbelică 
românească s-au ocupat personalităţi critice de mare ca- 
libru - dacă i-am numi doar pe G. Călinescu sau Ovid. 
S. Crohmălniceanu am spune de-ajuns - emițând opinii 
care la timpul respectiv păreau definitive şi fără posibili- 
tatea de a mai descoperi ceva interesant. Şi totuşi Diana 
Vrabie găseşte în această temă ceva cu totul special și 
anume cunoașterea şi autenticitatea, într-o originală fuzi- 
une. Editurile timişorene Augusta şi Artpress, conduse cu 
profesionalism de criticul şi istoricul literar Adrian Dinu 
Rachieru, personalitate de mare har şi cu mult apetit pen- 
tru punerea într-un făgaş normal a literaturii române, şi 
coordonată de doamna Augusta Anca, şi-a propus în pla- 
nul editorial recuperarea şi redarea pentru cititorul român, 
şi nu numai, a literaturii, în primul rând, scrisă dincolo de 
graniţele actuale, dar în perimetrul limbii române. De acest 
generos proiect a beneficiat şi Diana Vrabie, conf. univ. 
dr. la Universitatea de Stat din Bălţi, Republica Moldova, 
publicând volumul Cunoaștere și autenticitate (drama cu- 
noașterii şi tentația autenticităţii în literatura românească 
interbelică). 


Camil Petrescu, Mihail Sebastian, Anton Holban sau Mir- 
cea Eliade sunt doar câțiva mari prozatori români din 
perioada literară abordată asupra cărora Diana Vrabie îşi 
îndreaptă atenţia, aprofundând tema cunoaşterii, dar şi 

pe aceea a autenticităţii. Capitole precum: O posibilă tipologie a autenticității, În 
căutarea autenticității sau Arta de a scrie un roman despre roman descriu în de- 
taliu Ofensiva autenticității (ca să cităm un alt capitol al cărţii), inițiată de tână- 
ra cercetătoare literară asupra prozei româneşti interbelice. „Ofensiva” Dianei 
Vrabie se dă cu ajutorul armelor omului bine informat teoretic în domeniul ales 
spre cercetare, precum şi cu citirea extrem de atentă şi profesionistă a lucrărilor 
puse în discuţie. Diana Vrabie, spre deosebire de alţi colegi de generaţie, fie din 
România, fie din Republica Moldova sau de aiurea, priveşte literatura română 
interbelică, dar şi pe cea contemporană cu simpatie, trăsătură aproape funda- 
mentală pentru o investigaţie sinceră, fără patimă şi mânie, atitudini, spunem 
noi, esenţiale pentru ca un cercetător să fie cu adevărat credibil. 


Bătălia inițiată de Diana Vrabie se duce pe termen lung, nu neapărat de azi pe 
mâine sau doar pentru deliciul galeriei sau al uneia sau alteia dintre taberele 
literare. Modalitatea critică pe care şi-o revendică autoarea decodează proza ro- 
mânească interbelică, demonstrând că a evoluat în paralel cu proza europeană. 
Fie că se referă la Patul lui Procust, Ultima noapte de dragoste, întâia noapte de 
război de Camil Petrescu sau Romanul adolescentului miop, Gaudeamus, Şantier 
de Mircea Eliade, sau De două mii de ani de Mihail Sebastian, autoarea parcurge 
alte mii de pagini pentru a pune în valoare tema lucrării. Bibliografia masivă care 
însoţeşte prezenta apariţie editorială probează seriozitatea cu care a fost privită 
această tematică. Urmele pe nisip (primul volum al autoarei) sunt destul de proe- 
minente, dând posibilitatea de a călători pe acest teritoriu fără teamă. Prefaţa cri- 
ticului şi istoricului literar Adrian Dinu Rachieru deschide larg ușile şi ferestrele 
cărţii atât de utile în domeniul cercetării literaturii române. 


Diana Vrabie reușeşte să demonstreze că între literatura română interbelică și 
cea contemporană sunt infinite fire de legătură, anulând teorii vetuste cum că 
între cele două praguri s-ar fi produs o adevărată ruptură. Tribulaţiile autoarei 
prin cele două perioade dau posibilitatea cititorului de a regăsi aceste punți. 


Desele trimiteri la lucrări mai vechi, dar şi de ultimă oră ne întăresc gândul că 
Diana Vrabie poate scrie o întreagă istorie a prozei româneşti de la începuturi 
până în prezent în chiar paradigma cunoaşterii şi autenticităţii. 


Voi cita, în încheiere, o frază din Prefaţa la această carte semnată de Adrian 
Dinu Rachieru, spre a fi un argument pentru cele spuse de mine în acest text: 
„Îndatorată sever textelor, îmbrăţişând neutralismul și calmul analitic, fără elo- 
gii inflaţioniste ori încrâncenări partizane (de largă gesticulaţie), pe un ton mai 
degrabă casant, Diana Vrabie cercetează acribios o epocă prolifică, eflorescentă, 
de amplitudine culturală,” dar şi pentru a demonstra, o dată în plus, că atunci 
când priveşti lucrurile cu maximă seriozitate poți aştepta rezultate pe măsură 
şi că proiectele serioase nu sunt o lăutărie ieftină gata să stârnească amuzamen- 
tul unor inși de la galerie care doar atâta pricep. Diana Vrabie prin Cunoaştere 
și autenticitate pune în valoare un domeniu, cel puţin interesant: proza româ- 
nească interbelică. 


Diana CUNOAŞTERE ŞI. 
VRABIE AUTENTICITATE ÎN LITERATURA 
ROMÂNEASCĂ INTERBELICĂ 


Ideea cărţii Cunoaștere și 
autenticitate (drama cu- 
noașterii şi tentația auten- 
ticităţii în literatura româ- 
nească interbelică), apărută 
recent la Editurile Augus- 
ta şi ArtPress, Timişoara, 
mi-a venit cu ceva timp 
în urmă, pe vremea când 
lucram la elaborarea te- 
zei de doctorat, care purta 
un titlu similar (Drama 
cunoaşterii şi tentația au- 
tenticităţii în literatura ro- 
mânească interbelică), coor- 
donată de reputatul critic 
şi istoric literar ieşean Dan Mănucă. Cercetarea mi-a 
oferit multe surprize în sensul că, preconizată inițial 
doar pe anumite opere încadrabile în paradigma auten- 
ticității, aparţinând unor scriitori cunoscuţi - precum 
Mircea Eliade, pentru care autenticitatea tinde să ex- 
prime „concretul”, fiind o tehnică a realului, o reacție 
împotriva schemelor abstracte (romantice sau poziti- 
viste), Camil Petrescu, pentru care autentică este doar 
realitatea prezentă în planul conştiinţei, adică datul tră- 
it, amplificat prin experienţa anterioară şi intrat într-o 
structură sufletească, Anton Holban, pentru care auten- 
ticitatea se concentrează pe ideea de febrilitate şi sem- 
nifică, înainte de orice, captarea în stare cât mai viabilă 
a tensiunilor emoţionale în chiar momentul producerii 
lor, şi Mihail Sebastian, pentru care autenticitatea în- 
seamnă „să acumulezi experienţe şi documente la în- 
tâmplare”, „să le aduni direct, din locul lor propriu, în 
clipa lor de afirmare” - ulterior a fost extinsă şi asupra 
unor opere din Basarabia interbelică, semnate de autori 
prea puţin cunoscuţi publicului cititor. Este vorba de 
bolgrădeanul Ioan Sulacov, Al. Robot şi Sorana Gurian. 


Diana Vrabie 

Segmentul dedicat creaţiilor acestor din urmă autori a intrat în cartea de de- 
but: Urme pe nisip, apărută în 2005. 


Tentaţia autenticităţii devenind în timp tot mai fascinantă, am revenit la acest 
concept pe cât de original, pe atât de controversat, abordat şi revizuit de nenu- 
mărate ori, dar rămânând deschis unor perpetue interpretări, întrucât diverşi 
cercetători privesc în mod diferit trăsăturile de la care pornesc în definirea 
acestei noţiuni contradictorii. Inventariind accepţiile termenului şi reliefând 
dominantele fiecăreia, se conturează specificul noţiunii de autenticitate: 
confesiune neliteraturizată, urmărind redarea palpitului existenţial în sine; 
adevăr indubitabil; normă a conştiinţei morale; similaritate între creaţie şi 
experiență; eliberare a creaţiei de componentele eteronome; surprindere a 
vieții concrete în desfăşurarea ei; trăire subiectivă, însuşire de a fi tu însuți, 
de a-ţi exprima propria integritate psihică şi, în consecinţă, valorificare 
directă a subiectivităţii existente în jurnalele intime şi în documentele de 
orice natură; absenţă a „literaturizării” şi renunțare la convențiile literaturii; 
calitate de a nu scrie conform gustului unuia sau altuia; stare de deplinătate 
a ființei umane, la care se poate ajunge în urma ieșirii din cotidian prin 
conştientizarea prezenţei morţii în toate momentele existenţei; întoarcere la 
originar, la „izvorul” prim al realităţii etc. Trecerea în revistă a accepţiilor cu 
care a fost investit de-a lungul timpului conceptul de autenticitate dovedeşte, 
în fapt, complexitate şi polivalență. Astfel, volumul cuprinde mai multe studii 
de caz. Autorii selectați marchează trăsăturile definitorii ale conceptului de 
autenticitate. Fiecare reprezintă un „vârf” în evoluţia istorică a noțiunii sau, 
dimpotrivă, marchează „rupturi de nivel”. Proza epică a lui Eliade traduce 
aventura cunoașterii şi a autenticităţii şi, din acest considerent, lucrarea a 
avut ca scop să realizeze şi o ierarhizare a romanelor eliadeşti în funcţie de 
elementul autenticist şi de cel ficțional, insistând în mod exclusiv doar asupra 
scrierilor autenticiste. Astfel, pe prima treaptă s-ar situa romanele etapei 
autenticiste, ce urmăresc fidel esenţialul din Jurnal şi din Memorii. Acestea 
sunt Romanul adolescentului miop şi Gaudeamus. Urmează o etapă mixtă de 
oscilare între autobiografie şi ficțiune, de intruziune a ficționalului, în care 
totuşi autobiograficul deține supremaţia. Romanele celei de-a doua etape 
sunt Isabel și apele diavolului şi Maitreyi. În următoarea etapă, reprezentată de 
Nuntă în cer, Noaptea de Sânziene şi Huliganii, autenticismul şi autobiograficul 
pierd, în mod evident, din ce în ce mai mult teren. Ultima etapă este cea 
eminamente fantastică, ilustrată de romanele Domnișoara Cristina, Șarpele ş. 
a. Un fapt demn de semnalat este că între romanele preponderent autenticiste 
şi cele în care domină spaţiul şi timpul mitului nu există o ruptură tranşantă, ci 
doar o retragere deghizată care oferă impresia de autenticitate. Aproape toate 
romanele eliadești sunt inspirate din existenţa scriitorului. În Isabel și apele 
diavolului ficţiunea încorporează existenţa autobiografică. Întoarcerea din rai, 
Huliganii, Noaptea de Sânziene sunt alimentate, în măsură considerabilă, din 
practicile existenţiale. În tot ce a scris, Mircea Eliade a ţinut să comunice ceva 
din propria experiență, din propriile trăiri, fără a se lăsa furat de preocupări 
pur literare, rămânând fidel conceptului de autenticitate. 

Pentru Camil Petrescu, autenticitatea presupune neapărat substanțialitate. 
Autorul Patului lui Procust percepe conceptul drept „participare la concret”, 
„contact cu concretul'. Pe lângă trăirea plenară a concretului existenţial, au- 
tenticitatea înseamnă intuirea esenței acestui concret cu ajutorul cunoaşterii 
substanţiale. În această ordine de idei, atât Ultima noapte de dragoste, întâia 
noapte de război, cât şi Patul lui Procust ilustrează, în fapt, poetica autenticității. 
Patul lui Procust nu este numai un roman, ci şi o pledoarie competentă pentru 
o literatură autentică, anticalofilă, pentru o literatură verité. Aşadar, în accepţia 
lui Camil Petrescu, autenticitatea se identifică cu adevărul. Totodată, autentici- 
tatea este, pentru autorul Patului lui Procust, un mod de a vedea sensibil lumea 
în concretul semnificației ei, înlăturând schemele prestabilite - fie control ra- 
tional al trăirii, fie ideologie care mitizează realul. În acest sens, autenticitatea 
ajunge să fie confundată cu moralitatea. 


Aceeaşi dramă a autenticităţii, ca reflex potenţator, l-a preocupat şi pe Anton 
Holban. Receptiv față de ideile novatoare ale generaţiei sale, autorul Ioanei se 
dovedeşte a fi scriitorul pentru care opera de artă nu este doar un mijloc de 
a-şi proiecta propriul eu în lume, ci şi un prilej de a surprinde „eternul uman”, 
de a-i descifra resorturile interioare, în vederea proiectării unei lumini cât mai 
revelatoare asupra complexităţii sale. În opinia sa, autenticitatea se concentrea- 
ză pe ideea de febrilitate şi semnifică, înainte de orice, captarea în stare cât mai 
viabilă a tensiunilor emoţionale în chiar momentul producerii lor. Retrăirea 
momentului de transcriere a evenimentului pare mai importantă decât trăirea 
propriu-zisă. Autenticitatea „trăirii” nu se obţine însă, în concepţia lui Anton 
Holban, printr-o copiere directă a trăirii, ci printr-o reflectare mediată, printr-o 
autoanaliză „fără complezenţă”, printr-o selectare ce reține în momentul redac- 
tării numai evenimentele de maximă intensitate psihologică. În O moarte care 
nu dovedeşte nimic, Ioana şi Jocurile Daniei, se întrezăreşte tentaţia întoarcerii 
spre sine, sursa autobiografică, opțiunea pentru forma jurnalului intim, recur- 
gerea la „documente” (fragmente de jurnal, scrisori) şi mai ales nevoia de a se 
confesa. Atât în O moarte care nu dovedește nimic, cât şi în loana se recunoaşte 
intenţia de a construi, prin conjugarea unor „modele” narative, un roman, dez- 
văluind mecanismul romanului în roman. 


Dominanta creaţiei lui Mihail Sebastian este, de asemenea, autenticitatea care 
înseamnă „să acumulezi experienţe şi documente la întâmplare”. Relevându-și 
în repetate rânduri preferința pentru o literatură directă, sinceră, pasionan- 
tă, capabilă să exprime „adevăruri omeneşti din totdeauna”, Mihail Sebastian 
manifestă o înțelegere pentru romanul care reflectă autenticitatea unei expe- 
rienţe strict personale, pentru romanul conceput ca un jurnal intim. În acest 
sens, scrierile sale reprezentative, Fragmente dintr-un carnet găsit şi De două mii 
de ani, contribuie în mod considerabil la îmbogățirea literaturii autenticiste, 
alături de operele lui Mircea Eliade, Anton Holban, M. Blecher, C. Fântâneru, 
H. Bonciu, Octav Şuluţiu ş. a. 


În această situaţie, o discuţie despre autenticitate, concept pe cât de original, 
pe atât de controversat, rămâne mereu incitantă cel puţin din două motive: pe 

de o parte, ea provoacă reverii intelectuale, iar pe de alta, poate constitui un 
prilej de revizuiri şi reconsiderări. Abordând lucrurile dintr-o altă perspectivă, 
o dezbatere despre conceptul de autenticitate ar putea părea caducă, dacă nu 
am lua drept evidență faptul că noţiunea se deschide perpetuu unor reformu- 
Jări şi rescrieri din alte perspective critice şi estetice. Reunind în interiorul său 
accepţii dintre cele mai diverse (etice, obiective, estetice, filozofice, psihologi- 
ce, politice), autenticitatea rămâne deschisă unei multitudini de interpretări 
(cf. capitolul O posibilă tipologie a autenticității). 


Cu încercarea pe care ne-o propunem nu avem orgoliul de a reforma modul în 
care a fost receptat de critica literară conceptul de autenticitate, ci ne revendi- 
căm cu modestie doar intenţia de a identifica şi de a reda câteva dintre cele mai 
pertinente puncte de vedere în această problemă, propunând unele reevaluări 
şi interpretări noi, ce se doresc o întregire a faptelor deja semnalate. Altminteri, 
textul rămâne deschis în așteptarea completărilor ulterioare, întrucât nu consi- 
derăm „dosarul” conceptului de autenticitate închis. La îndemnul prefațatoru- 
lui, Adrian Dinu Rachieru, aventura editorială dedicată autenticității probabil 
va continua, trecând prin „experienţa noului roman francez (pentru care lumea 
este, pur şi simplu)”, vizând într-un posibil triptic „autenticismul promovat de 
falanga textualistă şi, mai apoi, noul terorism al autenticităţii (prin schimbarea 
de cod a douămiiştilor)”. 


Ţin să mulțumesc tuturor celor ce au contribuit şi au făcut posibilă apariția 
acestei cărți. Mulţumiri deosebite redacţiei revistei „Limba Română, care ani 
de-a rândul a găzduit în paginile sale reflecţiile insistente asupra conceptului 
de autenticitate, tentația autenticităţii devenind pentru cei de la Casa Limbii 
Române o ofensivă a autenticității. Mulţumiri speciale criticului şi istoricului 
literar Adrian Dinu Rachieru, prin strădania căruia această apariție a devenit 
posibilă, dlui profesor Dan Mănucă, care ani de-a rândul a vegheat acest com- 
plex periplu autenticist. Sper să îndreptăţesc prin această carte aşteptările şi 
speranţele celor ce au investit în formarea mea ca literat. 

Viorica-Ela ILUZIILE LITERATURII ROMÂNE. 
CARAMAN O CARTE A LUI EUGEN NEGRICI 


CARE NU TREBUIE TABUIZATĂ 


Motto: 


Dacă am fi realmente dispuşi să situăm problema adecvat, 
ar trebui să remarcăm efortul de a face literatură, literatură pur 
şi simplu, nu una anume, în pas cu timpul. 


Eugen Negrici 


Inconştientă sau provocată şi 
întreținută voit în cele mai di- 
verse scopuri, inerția (în cre- 
ație şi gândire) este un aspect 
care ar trebui să îngrijoreze 
spiritele din domenii variate, 
iar cele care sunt prin defini- 
ţie creaţie se află cu atât mai 
mult în situația „reevaluări- 
lor” continue. Fiind vorba de 
literatură, vom remarca un 
proces de-a dreptul şocant, 
dacă nu traumatizant, ţinând Iluziile liter: 

de laboratorul criticii, cel prin E aaa Eee 
care se neagă, măcar pentru 
un moment, valorile ce fun- 
damentează existenţa, spiritualiceşte vorbind, a unui popor. 
Pentru că a nega un Eminescu este cu adevărat o acţiune le- 
zantă pentru românii care se definesc prin el. Însă acest gen 
de fenomene, accentuăm - de laborator, au avantajele unice 
de a opera crude (uneori) selecţii, iar alteori inițiază resus- 
citări incredibile. În ce plan Eminescu este poetul naţional 
al românilor? Și de ce ideea se moşteneşte din generație în 
generaţie fără îngăduința de a o problematiza? „(...) Şi iată 
o dilemă —, deşi ştii bine că, în clipa în care nu ne vom mai 
exercita, cu orice riscuri, spiritul critic, vom pune în pericol 
nu numai „propăşirea” (vorba lui Maiorescu), ci însăși spi- 
ritualitatea noastră, trebuie să recunoaştem că atunci când 
un întreg popor priveşte cu evlavie spre icoana înlăcrimată 
a poetului şi tu însuţi ai crescut în acest cult, îţi vine greu să 
pătrunzi lucid în crângul fermecat al poeziei eminesciene. 

În istoria lui, acest popor nu a avut parte de prea multe personaje care să nu-i fi 
înşelat speranţele, în care să creadă cu adevărat şi care mai ales să-i reprezinte 
integral până şi năzuinţele inavuabile. Eminescu este și rămâne un mit şi pentru 
că întruchipează ceea ce nu avem în structura noastră psihică și temperamentală 
şi ceea ce ne-am fi dorit, probabil, să avem: statornicie în credință şi sentimente, 
tenacitatea zidirii până la capăt, trăire în numele unui ideal, departe de interesul 
meschin şi imediat (s. - E.N.)” (Ion Negrici, Iluziile literaturii române, Editura 
Cartea Românească, Bucureşti, 2008, p. 76). 


Pornită pe direcţia „anarhiei purificatoare” de abordare a literaturii noastre, cea mai 
recentă lucrare a lui Eugen Negrici, Iluziile literaturii române, apărută în acest an la 
Editura Cartea Românească din Bucureşti, declanșează un demers critic de repu- 
nere în lumină a literaturii noastre, condiţionată sau nu de factori politici, sociali, 
externi, interni etc., readucând în discuţie diverse coordonate care justifică existența 
unui text literar (printre altele, de exemplu, cititorul: „Câte - mă întreb - din opinii- 
le ferme ale istoricilor literari ar mai rezista, dacă aceştia s-ar decide, la un moment 
dat, să recitească textele despre care au scris şi din perspectiva destinatarului pe 
care îl presupun ele?” (p. 158)). Evitând în mod absolut teribilismele, Eugen Negrici 
adoptă în cartea sa, cu o pertinenţă indispensabilă, principiile unei libertăţi spiritu- 
ale pe care le fixa și Witold Gombrowicz — al cărui destin literar a fost îndreptat ire- 
mediabil contra Formei care anihilează evoluţia spiritului uman - în Jurnalul său 
de idei, publicat şi în româneşte la Editura Univers, Bucureşti, în 1998, în traducere 
(selecție şi prefață) de Olga Zaicik. Sunt două cărţi care se înrudesc îndeaproape la 
nivel de concepţii de literatură şi artă şi de restituire a lor. Autorul polonez își ex- 
prima fără rest profesiunea de credință: „M-am străduit (...) ca în glasul meu să se 
ivească o notă de desconsiderare şi am început să vorbesc ca un ins care nu acordă 
prea mare însemnătate reaşezărilor de până atunci ale poporului, al cărui trecut va- 
lorează mai puţin decât viitorul — pentru care legea principală este legea actualității, 
dreptul la o maximă libertate spirituală în momentul respectiv (...). Nu suntem (am 
spus) moştenitorii nici ai măreției, nici ai micimii trecutului, nici ai înțelepciunii, 
nici ai prostiei, nici ai virtuţii, nici ai păcatului, şi fieca- 
re este responsabil doar pentru el însuşi, fiecare este el 


însuși” (Witold Gombrowicz, Jurnal, Editura Univers, copac 
Bucureşti, 1998, p. 23). Iar despre inerția în literatu- 
ră, perfect comparabilă cu îmbătrânirea omului, de vM itold Gombrowicz 
i x 


exemplu, autorul spune: „(...) nu consider că moartea 
ar fi problema esenţială a omului şi socotesc că opera 
de artă total impregnată de moarte nu este o operă au- 
tentică. Problema noastră reală este îmbătrânirea, acea 
imagine a morţii pe care o încercăm zilnic. Nici măcar 
îmbătrânirea în sine, ci proprietatea ei de a fi atât de 
total, atât de îngrozitor ruptă de frumuseţe” (ibidem, 
p. 63), sugerând că este fără rațiune o literatură îmbă- 
trânită (nu veche!), iar cea care urmează o cale previ- 
zibilă alunecă în moarte. Autorul înaintează destul de 


departe în judecăţi de acest ordin, ajungând să afirme RS 

că: „Cel mai modern curent de idei este acela care va redescoperi omul ca individ” 
(ibidem, p. 123.) Prin urmare, din cartea lui Gombrowicz sunt extrase, în afară de 
principiul negator, şi cel al individualităţii, inclusiv al autonomiei (esteticului), fiind 
aplicate, în lucrarea criticului Eugen Negrici, la existenţa ca atare a unui text literar, 
a operei unui autor, a creaţiei unei epoci şi chiar a literaturii naţionale (române). 


Cu atât mai interesant este pentru un nume de rezonanţa lui Eugen Negrici să 
apară o astfel de carte, cu cât acelaşi nume stă scris şi în dreptul titlurilor Antim. 
Logos şi personalitate (1971), Narațiunea în cronicile lui Grigore Ureche și Miron 
Costin (1972), Expresivitatea involuntară (1977), Figura spiritului creator (1978), 
Imanenţa literaturii (1981), Introducere în poezia contemporană (1985), Sistemati- 
ca poeziei (1988), Poezia unei religii politice. Patru decenii de agitație și propagandă 
(1995), Poezia medievală în limba română (1996), Literatura română sub comu- 
nism. Proza (2002), Poezia (2003). Aşadar, după ce îl va fi preocupat îndelung 
şi la modul profesionist literatura română de la originile ei (aşa cum o atestă în 
mare critica noastră), Eugen Negrici, critic, istoric literar şi profesor de literatura 
română contemporană la Facultatea de Litere a Universităţii din Bucureşti, gă- 
seşte în interiorul personalităţii sale forța şi rațiunea unui inedit experiment de 
laborator critic, în care „reface” comentarii sau cel puţin propune o reconstrucţie 
a valorilor literare prin aplicarea, la opere, autori şi epoci de literatură, rând pe 
rând, a dimensiunilor tabulei rasa, în ceea ce priveşte mai ales o tradiţie critică. 
Semnatarul cărții nu dă însă dovada unei inocenţe ordinare. Se face abstracţie 
de obicei de afirmaţiile excesive, declanșându-se relecturi obișnuite și luându-se 
de la capăt nişte interpretări care se dovedesc a fi cu o rezolvare mai simplă de- 
cât cele care au la bază în mod aprioric un mit şi nu spun nimic din ce nu i-ar 
corespunde. O carte precum Iluziile literaturii române nu ar putea fi scrisă decât 
după parcurgerea unui consistent itinerar exegetic. Pentru că este vorba aici de o 
inocenţă pe care ţi-o permiţi şi pe care ţi-o asumi cu responsabilitate în numele 
unei obiectivităţi în fața căreia poți să-ți omori teama de a o înfrunta. 


Neîncrederea lui Eugen Negrici în conceptele universalizate şi în interpretările 
inerţiale s-a declanşat în urmă cu mai bine de un deceniu şi „s-a tradus printr-o 
lungă serie de articole publicate în «România literară» sub rubrica Simulacrele 
normalității”, alcătuind „un fel de repertoriu al energiilor pierdute, al situărilor 
greşite, al erorilor generalizate, un ghid al prejudecăţilor literare contemporane, 
al obsesiilor, al falselor concepte, al clişeelor, superstiţiilor şi viziunilor eronate ale 
istoriilor literare” Autorul mai mărturisește, fixând axa de abordare a subiecte- 
lor din carte: „Recitind serialul, am remarcat că toate aceste slăbiciuni, neputin- 
te, nevolnicii ale spiritului critic sunt manifestările sui-generis ale unor frustrări, 
complexe şi tabuuri naţionale a căror persistenţă şi în climatul public de după 
1989 nu poate fi explicată decât prin prezenţa încă iradiantă - de fapt, mereu ira- 
diantă - a unor mituri. De aceea m-am decis ca în studiul de față să privesc aceste 
distorsiuni din direcţia factorului care le explică şi le motivează: mitul” (p. 6). 


Ca să indicăm zonele în care criticul atestă configurarea miturilor naționale 
creatoare de efecte iluzorii, vom aduce câteva dintre exemplele cele mai suges- 
tive. Repunerea în discuţie a operei eminesciene îl recuperează pe Eminescu 
ca poet naţional, după cum am remarcat la începutul textului. Nevoia de nor- 

malitate a creat din literatura noastră veche un „flagrant”, fiind caracterizată ca 
un deplin fenomen artistic, fără a fi pusă, de exemplu, problema „infertilității” 
ei din cauza lipsei cititorului sau cea a intervalelor de timp în care se publică 
o scriere sau alta în raport cu datările manuscriselor lor. Romantismul româ- 
nesc este considerat de autor drept mărturie a „râvnei sincronizării cu orice 
preț”, pornindu-se argumentarea acestei teze prin invocarea faptului că în epo- 
că „manualele şcolare au făcut dintr-un articol-program de politică culturală, 
fără nici un argument de ordin strict estetic şi apărut în primul număr din 
cele trei ale revistei numite „Dacia literară”, un veritabil manifest al romantis- 
mului românesc” și amintindu-se „ceea ce Şerban Cioculescu văzuse demult: 
«la mijlocul veacului trecut ne aflam încă în stadiul gramatical și lingvistic 
al culturii»”. Problema specifică pe care o înregistra această perioadă era ex- 
plicată oarecum providenţial prin insistența asupra specificului romantismului 
românesc. Apoi vom vedea modalitatea în care cazurile Lucian Blaga, Marin 
Preda, Nicolae Labiş, Vasile Voiculescu, Mircea Eliade, al modernismului, al 
postmodernismului, al literaturii feminine, cazul istoriilor literare (momentul 
Călinescu, spre exemplu) şi atâtea altele, analizate temeinic în Iluziile literaturii 
române, au căzut sub lupa infidelă a receptării dirijate. 


Pentru a analiza esenţa sau „referinţele” acestor iluzii ale literaturii române pe 
care le divulgă (/ reproşează?) Eugen Negrici, deşi este fără îndoială salutabilă 
această atentă iniţiativă a autorului, am spune că, în fond, nu este vizată lite- 
ratura ca atare, literatura ca produs oferit, iar dezvăluirea acestora nu poate 
ştirbi în niciun fel statutul şi rolul adevărat al scriitorilor la crearea literaturii / 
a literaturii naţionale, ci este vorba mai degrabă şi de fiecare dată de literatura 
ca produs consumat, adică de modul în care aceasta este receptată făcând abs- 
tracţie de adevăratele mize ale autorilor, mize exprimate (sau nu!) estetic. 


Dintr-un anumit unghi de vedere, un titlu binemeritat al cărţii ar fi fost, de fapt, 
Iluziile criticii literare românești, deşi „exagerările” au căzut, în ultimă instanță, pe 
literatura propriu-zisă. Pentru că anume receptarea, să-i zicem, profesionistă le 
construieşte. Pentru că, în afară de scriitori talentaţi, avem în fondul cultural ro- 
mânesc mai ales critici talentaţi, al căror exces de zel (condiţionat de necesitatea 
normalităţii sau a mitului, după cum demonstrează autorul) a dat startul recep- 
tării într-un ritm pe care trebuiau să-l ţină şi nişte consumatori de literatură la 
fel de dăruiţi, care, eventual, i-ar fi putut chiar contrazice. Iar dacă ultimii nu sunt 
întotdeauna prezenţi, cum este şi absolut firesc, vinovată de iluzii se face totuşi 
critica literară. Căci dacă un autor are nişte veleităţi de geniu, nişte iluzii, vorba 
lui Eugen Negrici, cum se arată a fi bunăoară cazul Labiş, este imposibil ca cineva 
dintre cititorii numeroşi să ajungă să le cunoască altfel decât prin aspectul estetic 
al operei pe care o creează autorul respectiv. Dacă acestea însă nu sunt exprimate 
în operă într-un mod „lizibil”, cititorii sunt ajutaţi deci de alți factori: critică lite- 
rară, conjuncturile politice sau sociale, confruntarea cu alte culturi, primul dintre 
factori având, se pare, rolul „stabilizator” în toate. 


Un post scriptum de Eugen Negrici: Nu aș dori ca acestei cărţi să i se atribuie in- 
tenții denigratoare. Nădăjduiesc să se observe că obiectul analizelor este realitatea 
psihologică a unei literaturi (s. - E.N.) care a trebuit să supraviețuiască în aerul 
toxic al unei istorii nenorocite. E. N. 

Mihai ÎN PICTURĂ VIN DE AICI, 


ȚĂRUŞ DE ACASĂ... 


- Stimate domnule Mihai 
Ţăruş, aţi ilustrat revista 
noastră în 1996. Cum califi- 
cați drumul, în plan artistic, 
parcurs în această perioadă 
de timp care s-a scurs? Ce 
evenimente v-au marcat? 


- Eu aş începe mai bine cu 
anul 1999, când am făcut pri- 
mul proiect „Elementul Timp 
în Tablou”. De atunci am rea- 
lizat mai multe proiecte care 
mi-au marcat calea: „Semne, 
2001; catalogul „Mihai Țăruş, 
pictura, obiect”, 2001; „Încifra- 
re-semne', 2003; „De la figura- 
tiv la nonfigurativ”, 2005 şi cel mai recent - „Asamblaj 
pictural”. Toate aceste proiecte au fost importante pentru 
că au însemnat o ascensiune în plan creativ. 


- Prima Dumneavoastră expoziţie personală a fost 
vernisată la Casa Savanţilor din Sankt Petersburg în 
1981. La baştină ați expus lucrările abia peste cinspre- 
zece ani, în 1996. Debutul Dumneavoastră în fosta ca- 
pitală a Rusiei este doar un accident biografic? 


- Nu este un accident biografic, ci o realitate, pentru că 
atunci Basarabia era înglobată în fosta U.R.S.S. şi era firesc 
să expun acolo unde locuiam, adică în oraşul de pe Neva. 
La baştină eram însă respins din expoziţii anume din acest 
motiv: îmi schimbasem locul de trai- așa mi se spunea 
la consiliile artistice. De fapt, nu participam la expoziţii 
şi din cauza faptului că pictura pe care o făceam nu coin- 
cidea cu așa-zisul stil oficial în artă. După 1991 lucrurile 
s-au schimbat şi eu mi-am prezentat lucrările cu plăcere şi 
interes la Chişinău, iar mai apoi, şi la Bucureşti. 


- Când, în ce împrejurări aţi conștientizat că destinul 
Dumneavoastră este legat de arta plastică? 

- Nu m-a încercat acest gând niciodată. Mi s-a părut firesc să urmez această 
cale de cum începusem să desenez. Mai întâi la şcoala primară, apoi la şcoala 
de pictură pentru copii „Sciusev”, apoi... şi tot aşa până astăzi. 


- Exegeţii susțin că sunteţi un pictor nonconformist în raport cu tradiţio- 
naliștii şi „veniţi” din tangenţe cu spiritul Avangardei ruse. Cum s-a produs 
evadarea din comun, rutină şi în ce mod v-aţi apropiat de un curent artistic 
ce sfidează obișnuitul? 


- Aş putea fi de acord că sunt „un nonconformist în raport cu tradiționaliștii”, 
dar că vin numai din „spiritul Avangardei ruse” — nu prea. În pictură vin de aici, 
de acasă, cu trecutul care îmi aparţine, care m-a marcat, pentru ca mai apoi 
să găsesc în lume, în arta diferitor epoci, şcoli, valenţele ce-mi sunt apropiate. 
Aşa l-am cunoscut pe Sterligov şi sistemul lui plastic potir-cupola, care m-a in- 
teresat în mod deosebit. Deci nu a existat nicio ruptură. Mai degrabă a existat 
o întârziere când am înţeles că însușisem deja ceva în artele plastice, dar mai 
trebuia să urmez şi o şcoală oficială. 


- Vă rog să vă referiți în continuare la mentorii, dascălii Dumneavoastră. 
Ce amprente v-au lăsat? 


- Iniţierea cred că s-a produs la şcoala „Sciusev” cu ajutorul profesorului Petru 
Pascaru, unde am înţeles frumosul în pictură. Apoi am urmat şcoala „I. Repin, 
actualul liceu „A. Plămădeală”, cu profesorul Vasile Toma, unde am avut liber- 
tate pentru studiu. La Petersburg l-am întâlnit pe pictorul Vladimir Sterligov 
care a însemnat adevărata instruire şi orientare în pictură. La Chişinău, Mihai 
Grecu a fost cel care a dat un sens picturii pe care o făceam: „Mihăiţă dragă, îmi 
spunea maestrul, pictura ta este ca o melodie mioritică.... 


- Făgașul ales este pentru artist certitudine sau îndoială? Care din aceste 
stări este mai benefică pentru artă? 


- Făgaşul poate fi certitudine, calea însă e marcată de îndoială. Benefică este 
sincronizarea acestora pe parcursul vieţii. 


- Este tulburătoare metafora „Timp comprimat” care figurează în titlul 
mai multor lucrări realizate recent. Ce va să însemne pentru Mihai Ţăruş 
timpul comprimat şi cum explicați această sintagmă? 


- Timp comprimat este o formulă artistică ce îmi permite să redau o realitate 
multiplă. Metafora reflectă starea timpului în care trăim. Un timp deosebit, 
raportat la viteza în care trăieşte omul şi la performanţele pe care le-a realizat 
comparativ cu alte secole. 


- Un critic de artă zice despre Dumneavoastră: „Severităţile şi riscurile pe 
care şi le asumă (M.Ţ. - n.r.) mărturisesc apăsat superba lui încăpățânare 
de a rămâne într-o luminoasă solitudine doar de pictor. Lecuit de fantome 
străine meseriei lui”. „Fantomele” totuși persistă, pentru că pictorul este 
mai întâi de toate om, cetăţean, exponent al unui timp istoric și artistic 


concret. Cum se împacă artistul cu individul social? 


- Realitatea este deziluzionantă pe de o parte, din alt punct de vedere însă ea 
este minunată... Artistul trebuie să se poată retrage într-un turn de fildeş pen- 

Muzeul Naţional de Artă al Moldovei, septembrie 2008. 
Expoziţia „Asamblaj pictural” 

tru a se salva şi a se realiza. Cu socialul te poți împăca, găsindu-ți modalitatea 
şi măsura de colaborare. Fiecare decide în felul său. 


- Ce înseamnă libertate / deplină libertate spirituală în creaţie? Cu ce preţ 
se câştigă ea? 


- Libertate înseamnă exprimare sinceră şi directă a ceea ce te frământă. Pre- 
tul... nu se ştie niciodată care este el. Dar nu trebuie să te temi de preţ, oricum 
plăteşti atât cât trebuie şi nu cât vrei tu. 


- Cum este interpretată / receptată / promovată arta modernă, al cărei re- 
prezentant notoriu sunteți în Republica Moldova? 


- Cred ca arta de factură modernă este receptată bine la noi. Cu promovarea 
stăm şi vom sta mai prost. Trebuie conştientizată necesitatea promovării artei 
în spaţiul şi în condiţiile noastre. 


- Ce părere aveţi despre critica de specialitate de la noi şi cum influențează 
ea gustul publicului? 


- La masa rotundă a expoziţiei „Asamblaj pictural”, un proiect pe care-l consi- 
der important şi care marchează o etapă nouă a creaţiei mele, nu au participat 
criticii de artă... Nici televiziunea naţională, cum se obişnuieşte de obicei la 
un eveniment, la o vârstă anumită, nu a dorit să realizeze o emisiune despre 
ultima mea expoziţie... 


- În scuarul Teatrului Naţional Academic Mihai Eminescu sunt expuse lu- 
crări artistice, inclusiv plastice de valoare îndoielnică. De ce artiștii pro- 
fesionişti tolerează tirajarea kitchiului? Or, cu părere de rău, mostrele de 
pseudocultură continuă să invadeze spațiul cultural. 


- Artiştii profesionişti nu tolerează această piață de tablouri, ei nu pot însă 
influenţa şi schimba situaţia. Poate conducerea Uniunii Artiştilor Plastici ar 
putea face ceva dacă ar dialoga cu oficialitățile în această problemă. De ani de 
zile însă ea este tolerată şi încurajată de către municipalitate. Probabil se crede 
că acest loc este Montmartre-ul nostru. 


- Specialiştii în domeniu remarcă lipsa cultului pentru arta plastică, de 
altfel ca și pentru teatru, operă... Această „carenţă” se explică prin ampla- 
sarea noastră geografică, provincialism adică, sau e vorba de o trăsătură ce 
are altă motivaţie? 


- O motivaţie ar fi schimbările sociale din ultimele decenii. Spaţiul de manifes- 
tare al culturii noastre s-a redus considerabil. Aproape tot ce e mai important 
se întâmplă la Chişinău. Republica Moldova e prea mică şi posibilităţile de 
manifestare a culturii în provincie nu sunt favorabile. Mă refer la condiţiile în 
care s-ar fi putut produce evenimentele artistice. Ar mai trebui să existe şi un 
program de stat pentru susținerea artei în țară şi peste hotarele ei. Pentru a face 
o expoziţie undeva în afară trebuie să pleci pe cont propriu, chiar dacă expo- 
ziţia este susținută într-un fel de ministerele noastre. Unde mai pui că trebuie 
să obţii vize, să pui la punct actele de scoatere a lucrărilor din ţară şi uneori 
apar consecinţe nefaste pe care trebuie să le aplanezi de unul singur. O astfel de 
circulaţie a valorilor artistice este extrem de incomodă. De pildă, eu de o lună 
şi jumătate nu-mi pot recupera lucrările de la Bienala de pictură de la Minsk la 

care am luat parte. Nu cred că această problemă depinde în vreun fel de ampla- 
sarea noastră geografică. Ne aflăm în centrul geografic al Europei şi, ca fundal 
spiritual, îi aparţinem, lucru foarte important dacă ne gândim la alte țări care 
se află în aceeași zonă. Nu cred, de asemenea, că e ceva în spiritul nostru naţi- 
onal care ar manifesta o reţinere față de arte. Mai degrabă e vorba de faptul că 
suntem marcați de un trecut comunist de care nu ne putem debarasa complet. 
Spaţiul basarabean, atât de mic, a produs multe personalități extraordinare. 


- O întrebare tradiţională pentru intervievaţi. Proiecte de creaţie? Sau la ce 
lucrează în prezent Mihai Ţăruş? 


- Acum „lucrez” în expoziţia pe care o am la Muzeul de Artă. Nu mai poți face în 
paralel altceva. În ceea ce priveşte proiectele de viitor, cred că trebuie să mai aştep- 
tăm un timp. Starea mea actuală e ca după o cursă lungă. Îmi trebuie un răgaz. 


Interviu de Alexandru BANTOȘ 


Mihai 'Ţăruş, unul dintre cei mai prolifici şi reprezentativi pictori din Republica Moldo- 
va, s-a născut în s. Sinești, Ungheni (10 decembrie 1948). Este membru a două Uniuni 
ale Artiştilor Plastici (din Moldova şi din Rusia). Absolvent al colegiului de Arte Plastice 
„AL. Plămădeală”, Chişinău (1968). Face cunoştinţă cu Mihai Grecu (1969). Stabileşte relații 
cu emulul lui Kazimir Malevici, Vladimir Sterligov, promotorul unui nou sistem plastic 
potir-cupolă (1971). Absolvent al Academiei de Arte Plastice din Sankt Petersburg, Federația 
Rusă (1975). Realizează proiectul „Elementul Timp în Tablou” (1999). Rezidenţiat la Cite 
Internationale des Arts, Paris (2001). Realizează proiectul „Încifrare-semne ” (2003). 


Expoziții personale. Palatul savanților, Leningrad, Rusia (1981); Sala UAP, Chișinău, Repu- 
blica Moldova (1996); „Mihai TŢăruş”, Galeriile Parlamentului României, Bucureşti, România 
(1997); „Elementul Timp în Tablou”, Muzeul Naţional de Artă al Moldovei, Chişinău, Repu- 
blica Moldova (1999); Cité Internationale des Arts, Paris (2001); „Încifrare-semne”, Chişinău, 
Galeriile Constantin Brâncuși (2003); „De la figurativ la nonfigurativ”, împreună cu Larisa 
Astrein şi Dumitru Verdianu, St. Petersburg, Manege (2005); OSCE, Chișinău (2007); „Asam- 
blaj pictural”, Muzeul Naţional de Artă al Moldovei (septembrie 2008). 


Expoziţii reprezentative. „Expoziţia Pictorilor Nonconformiști, Palatul Nevski, Lenin- 
grad, Federaţia Rusă (1975); „Arta contemporană din Sankt Petersburg”, Stavanger, Norve- 
gia (1990); „Russia - Soviet contemporary art exhibition”, Galeria Bompodo, Tokyo, Japonia 
(1991); „Pictorii contemporani în memoria lui Malevici”, Galeria Tretiakov, Moscova (1992); 
„Ihe Sterligov Group, Paintings from Russia”, Neuhoff Gallery, New York, SUA (1995); „Ală- 
turi de Sterligov”, Muzeul Rus, Sankt Petersburg, Federaţia Rusă (1996); „Sacrul în artă, Gale- 
riile Palatului Parlamentului României (1997); „Schilderkunst uit Saint Petersburg Vandaag’, 
Gent (Oostakker), Belgia (2000); „Saloanele Moldovei”, Chişinău - Bacău (2002); „Avangarda 
de pe Neva, a doua jumătate a sec. XX”, Galeria Tretiakov, Moscova (2003); „Ihe Sterligov 
Group”, Frants Gallery Spase, New-York (2006); „Colajul în Rusia - secolul XX”, Muzeul Rus, 
Sankt Petersburg (2006); „Vecinii noştri de la răsărit, Mastriht, Olanda (2006); „Pictori de azi 
la Balcic”, Cercul Militar naţional, București (2006); „Art Manege”, Moscova, Manege (2007); 
„Prima bienala de pictura”, Minsk, Belorusia (2008). 


Colecţii publice. Muzeul de artă al Moldovei, Republica Moldova; Ministerul Culturii, 
Bucureşti, România; Colecţia Parlamentului României; Galeria Tretyakov, Moscova, Federa- 
ţia Rusă; Muzeul Rus, Sankt Petersburg, Federaţia Rusă; Muzeul de Istorie al orașului Sankt 
Petersburg, Federaţia Rusă; Colecţia sălii centrale de expoziții Manege, Sankt Petersburg; Cen- 
tru expozițional Antonescu, Bacău, România; Prezent în Enciclopedia artiștilor plastici români 
contemporani (vol. 2); Prezent în Enciclopedia Avangardei ruse, T. V. Kotovich, Minsk, 2003. 


Premii, distincţii. „Maestru în Artă”, Republica Moldova (1999); Premiul Uniunii artiştilor 
plastici din România (2001); Bursă de excelenţă a Fundaţiei Soros Moldova (2002); Premiul 


municipiului Bacău, România (2003); Premiul Uniunii artiştilor plastici, Moldova (2004); 
Medalia de Argint a Academii de Pictură a Rusiei (2006). 

Mihai ŢĂRUŞ 
şi tentaţia timpului comprimat 

Foto Larisa ASTREIN 


Timp comprimat. 2008, u.p., 2 pânze ajustate, 75x80x4cm 


Timp comprimat. 2008, u.p., 3 pânze ajustate, 80x112x5cm 


DIALOGUL ARTELOR III 


Timp comprimat. 2007, u.p., 5 pânze ajustate, 105x115x5cm 


IV 


Culorile jazzului. 2004, u.p., 2 pânze, 120x124x2cm 


V 


DIALOGUL ARTELOR 


Floarea soarelui. 2007, u.p., 55x46cm 


VI 


Ve-Ve. 2004, u.p., 4 pânze ajustate, 80x160x5cm 


Timp comprimat. 2008, u.p., 3 pânze suprapuse, 45x82x6cm 


DIALOGUL ARTELOR VII 


Baudelairiene. 2007, u.p., 4 pânze ajustate, 70x113x5cm 


Timp comprimat. 2008, u.p., 3 pânze suprapuse, 50x125x6cm 


viii Limba ROMÂNĂ 


Amplitudinea Andrei Sârbu. 2004, u.p., 2 pânze, 95x199x2cm 


DIALOGUL ARTELOR 


Buchet, percepţie realistă. 2007, u.p., 46x29cm 


Dezintegrarea formei. 2007, u.p., 46x56cm 


DIALOGUL ARTELOR XI 


Timp comprimat. Impresii, Pompei. 
2008, u.p., 5 pânze, 228x46x4cm 


XII 


Legenda crinului. 2007, u.p., 6 pânze, 70x48x6cm 


DIALOGUL ARTELOR XIII 


Timp comprimat, Impresii galben napo- 
litan. 2008, u.p., 6 pânze, 208x40x4cm 


XIV Limba ROMÂNĂ 


Vegetale. 2006, u.p., 65x81cm 


DIALOGUL ARTELOR XV 


Verde sus la munte. 2005, u.p., 3 pânze, 138x100x5cm 


XVI 


Timp comprimat. 2008, u.p., 7 pânze, 130x141x6cm 

Constantin COMPOZIŢII ŞCOLARE 
ŞCHIOPU CU CARACTER PUBLICISTIC: 
RECENZIA ŞI CRONICA 
DRAMATICA 


Printre multiplele tipuri de compuneri şcolare redactate 
în baza textului artistic se înscriu recenzia şi cronica de 
teatru. Menţionăm că, din perspectivă didactică, acestea 
au menirea de a-l ajuta pe elev să pătrundă în esenţele 
operei literare, el scoțând în evidenţă atât componentele 
de structură (în primul rând, la nivel formal), problema- 
tica abordată de scriitor, cât şi elementele de noutate şi 
de originalitate ale textului artistic. În rezultat, aceste ti- 
puri de compuneri contribuie la formarea capacităţilor de 
identificare, selectare, organizare, prelucrare şi transmitere 
a informaţiei, la formarea elevului ca cititor de literatură 
artistică, apt să-şi exprime opinia în legătură cu cartea ci- 
tită, să discearnă între valoare şi nonvaloare, „să producă şi 
să redacteze unele texte literare şi interpretative” (Curricu- 
lumul la Limba şi Literatura Română pentru învățământul 
gimnazial, clasele a V-a - a IX-a, Chişinău, 2006, p.4). 


Recenzia este o prezentare succintă a unei opere literare 
(ori ştiinţifice), recent apărute, care, pe lângă consemna- 
rea principalelor probleme şi idei, conţine sumare co- 
mentarii și aprecieri critice. Ea se impune prin următoa- 
rele caracteristici: 

a) este de dimensiuni relativ reduse, deoarece autorul 
nu face o analiză amănunțită a cărţii / operei; 

b) prezentarea volumului / operei are ca scop atragerea 
atenţiei cititorilor asupra lui / ei; 

c) la începutul recenziei se notează autorul, titlul cărții, 
anul apariţiei, editura, numărul de pagini, formatul; 

d) se prezintă apoi structura generală a cărţii, problema- 
tica abordată, situarea lucrării în câmpul creaţiei artistice 
a scriitorului ori al literaturii naționale, momentele-cheie 
ale lucrării, elementele de originalitate şi noutate; 

e) opiniile recenzentului sunt ilustrate cu scurte citate; 

f) în recenzie pot fi utilizate mai multe formule-stereo- 
tip: volumul cuprinde... ceea ce ni se pare interesant / cu- 


194 


rios..., la lectura operei / volumului am constatat că..., volumul se remarcă prin..., 
originalitatea cărții / operei rezidă în... etc. 


Care sunt căile cele mai eficiente prin care elevii pot dobândi deprinderi de ela- 
borare a recenziilor? Este necesară pregătirea elevilor pentru redactarea unei re- 
cenzii? Cât de des poate fi utilizată recenzia ca tip de compunere în procesul pre- 
dării / studierii textului literar? La ce etapă a interpretării operei artistice poate fi 
utilizat acest tip de compoziţie şcolară? Aceste întrebări, precum şi răspunsurile 
adecvate găsite la ele trebuie să anime întreaga activitate a profesorului de litera- 
tură vizavi de compunerea recenziei. Referindu-ne la tehnicile de învăţare a re- 
dactării unei recenzii, subliniem că acestea pot fi diverse: de la cercetarea operei 
literare din mai multe perspective (dimensiuni, structură generală, problematică 
etc.), de la analiza diverselor studii / articole ale criticilor literari referitoare la 
creaţia artistică respectivă până la exerciţiile de imaginaţie, de comparare, la ex- 
perimentul de gândire, la rezumat sau la metoda afirmațiilor intenționat greşite. 
Desigur, ca şi pentru alte tipuri de compuneri elaborate în baza textului literar, se 
impune a le oferi elevilor un algoritm / plan, care să-i ajute să-şi ordoneze gându- 
rile. Or, acesta reiese din însăși structura recenziei. Astfel, având, de exemplu, ca 
sarcină de lucru să scrie o recenzie la piesa O scrisoare pierdută de I. L. Caragiale, 
elevii se vor conduce de următorul plan (același ca structură şi pentru alte opere 
literare): 


a) informaţie succintă (2-4 propoziţii) despre scriitor (este un debutant ori a 
mai publicat şi alte opere? ce opere / volume a mai publicat?); 


b) volumul în care a apărut piesa respectivă (dacă a apărut ca operă aparte, 
se va menţiona acest fapt), editura (se va indica editura volumului cu care se 
lucrează la lecţie), numărul de pagini, formatul; 


c) date despre structura operei (părţi, capitole, numărul de acte şi scene etc.); 


d) prezentarea problematicii abordate de scriitor (lupta dintre cele două gru- 
pări politice pentru desemnarea candidaturii de deputat. Vor fi trecute în revis- 
tă cele două grupări politice); 

e) situarea operei în contextul creaţiei scriitorului. Se va menţiona dacă aceas- 
tă problemă a mai fost / n-a mai fost abordată de I. L. Caragiale în alte opere 
apărute. Dacă problema a mai fost abordată se vor numi operele respective; 


f) relevarea elementelor de noutate şi de originalitate ale operei (exprimarea 
opiniei personale referitoare la aceste aspecte ale problemei, susținute cu citate 
scurte extrase din operă. În primul rând se va atrage atenţia asupra comicului 
ca mod de prezentare a unor tipologii umane, comic ce ia forma satirei, a iro- 
niei şi, pe alocuri, a grotescului — în cazul lui Agamiţă Dandanache); 


g) exprimarea unor nedumeriri ale recenzentului (dacă este cazul) în legătură 
cu anumite aspecte ale tratării temei de către scriitor (ce s-ar putea reproşa 
operei / scriitorului?); 


h) formularea concluziei generale pe marginea operei. 


Recurgând la metoda afirmațiilor intenţionat greşite, profesorul le poate soli- 
cita elevilor să creeze două tipuri de recenzii la unul şi acelaşi text literar / una 

şi aceeaşi operă literară: prima care să corespundă datelor operei şi alta în care 
se vor formula idei greşite despre structură, problematică, originalitate, noutate 
etc. În continuare se vor analiza cele două recenzii, scoțându-se în evidență 
afirmaţiile gratuite, greşite, clişeele. Astfel, elevii vor putea să se debaraseze de 
unele stereotipuri utilizate în aprecierea operei de artă, cum ar fi: îmi place că-i 
foarte originală, are o problematică gravă, personajele sunt foarte bine contu- 
rate, se remarcă prin noutate etc. În alte situaţii, elevii pot scrie doar recenzia 
cu afirmaţii greşite (ori profesorul le poate da o astfel de recenzie scrisă de el 
însuşi), aceasta mai apoi fiind supusă unei redactări colective sau individuale 
din perspectiva „corespunde - nu corespunde datelor operei”. Desigur, elevii 
înşişi vor fi cei care vor depista greşelile comise într-o recenzie sau alta, fapt 
destul de important pentru concentrarea atenţiei lor asupra esenţialului crea- 
ției artistice. 


Atunci când se utilizează exerciţiul de imaginaţie în procesul de pregătire şi 
chiar de scriere a unei recenzii, elevii trebuie să-şi imagineze: a) că opera în 
cauză a apărut recent și este cea mai citită carte de către tineret; b) că trebuie să 
participe la lansarea acestei cărți; c) că se află într-un concurs în care trebuie, 
într-un timp limitat, să stimuleze interesul de lectură al unui număr cât mai 
mare de cititori; d) că trebuie să explice de ce mai mulţi colegi din clasă o citesc 
pe nerăsuflate în timpul altor ore etc. 


Analiza recenziilor ce aparţin unor nume consacrate este o modalitate efici- 
entă de pregătire a elevilor pentru scrierea / redactarea acestui tip de com- 
punere. Or, ele, pe lângă faptul că le oferă o informaţie destul de necesară 
şi succintă despre opera în cauză, le servesc totodată şi ca model pentru re- 
dactarea propriului text-recenzie. Pentru început, la etapa de pregătire, ele- 
vii pot prelua din aceste recenzii anumite formule, modalități de exprimare, 
fără să fie învinuiți de plagiat, utilizându-le, eventual, la recenzarea - ca 
sarcină de lucru - a altei opere literare ori text ştiinţific. Cercetarea textelor 
propuse de profesor se va realiza din unghiul de vedere al următoarelor 
întrebări: Care este valoarea recenziei analizate de ei? Ce informaţie oferă 
ea? În ce măsură această recenzie convinge cititorul cu privire la ineditul, 
originalitatea textului recenzat, îl determină să vrea să-l citească? Care din 
cele două / trei recenzii analizate este mai bună? Ce elemente de structură se 
regăsesc / lipsesc dintr-o recenzie ori alta? Sarcinile de lucru pot fi formulate 
diferit. Exemplificăm: 


a. Citiţi recenziile de mai jos: 


„Sub egida Casei Limbii Române a apărut recent manualul Gramaire française. 
Morphologie et syntaxe. Guid bref, semnat de Tatiana Guriţanu. Autoarea în- 
cearcă să prezinte gramatica franceză într-o formă succintă, structurată după 
criterii logice şi, respectiv, accesibilă. 


Volumul este alcătuit din două părți: morfologie şi sintaxă. Pentru a facilita însu- 
şirea teoriei gramaticale, materialul este prezentat în formă de tabele şi scheme. 

Cartea nu reprezintă o simplă expunere a problemelor gramaticii franceze, ci 
un „ghid”, diferit de un manual obişnuit. Autoarea confirmă faptul că pentru 
explicarea problemelor de gramatică trebuie folosită metoda aplicată în manu- 
alele elaborate de autori francezi. 


Ghidul este recomandat tuturor celor care vor să studieze mai aprofundat lim- 
ba franceză” (revista „Limba Română”, 2006, nr. 1-3, p. 205). 


„Volumul Din datina Basarabiei, publicat în 1936 de către profesorii de limba ro- 
mână Olimpiu Constantinescu şi Ion Stoian, conţine informaţii despre tradiţiile 
populare din zonele Orhei, Tighina, Hotin, Lăpuşna (cel mai bine prezentate), 
Cahul, Soroca, Cetatea Albă. Lucrarea făcea parte dintr-un proiect mai amplu, 
pe care profesorii își propuseseră să-l realizeze cu ajutorul elevilor: editarea unor 
monografii ale oraşelor şi «mai ales ale satelor» (proiect care nu a fost realizat). 


Autorii cărții şi-au propus să readucă în memorie şi să valorifice o moşteni- 
re culturală autentică. Prin această lucrare ei le sugerează, mai ales celor care 
locuiesc la sate, să respecte datinile, iar celor care locuiesc la oraşe le adresea- 
ză următorul îndemn: «Readuceţi aceste datini în căminele voastre și în viața 
voastră de toate zilele. Le veţi reînvia şi restabili în drepturile lor în orașe, pre- 
cum ele sunt stabilite şi se păstrează neştirbite la sate. Așa şi numai așa vom 
servi neamul nostru cu folos şi vom putea lăsa neştirbită comoara străbună». 


Autorii cărţii evocă cele mai frumoase obiceiuri autohtone. [...] Un obicei, în- 
tâlnit în trecut, era Vălăritul: «Flăcăii porneau cu lăutarii pe la casele unde se 
adunau cumpănii şi duceau cu ei o pască cu trei ouă roşii şi cântau Hristos a 
înviat. Lăsau pasca acolo şi primeau alte, mergeau apoi în altă parte şi făceau 
acelaşi lucru, lăsând pasca primită şi dându-li-se alta, şi în plus un colac - par- 
tea cântăreților. Astfel circula pasca de la o casă la alta» [...] 


Această lucrare este utilă în primul rând pentru folclorişti, incluzând informaţii 
interesante despre tradițiile populare basarabene” (O carte despre datinile noastre). 
Delimitaţi aspectele la care se referă autorii. 

În ce măsură informaţia din recenzii satisface / nu satisface aşteptările voastre? 
Care din recenzii corespunde mai mult rigorilor impuse unor astfel de texte? 

Ce aţi reproşa autorilor acestor recenzii? 


E i-a 


Identificaţi în recenziile date formulele-stereotip. Găsiţi, apelând la sinoni- 
mie / antonimie, echivalentele lor. 


g. Argumentaţi valabilitatea unor afirmaţii atestate în recenzii. 


h. Redactaţi o recenzie la o operă / carte preferată ori propusă de profesor, 
utilizând formulele-stereotip atestate în modelul de mai sus. 


Așa cum menţionam mai sus, acest tip de compunere şcolară urmăreşte un scop 
practic, de utilitate imediată, cotidiană: deprinderea elevului de a se exprima 
într-o formă compoziţională pe marginea unei cărți / opere artistice citite / apă- 
rute recent, servind drept important mijloc de cultivare a spiritului de observaţie 
al elevilor, al gândirii şi sensibilităţii lor cognitiv-afective. 

Practicată, în special, în clasele de liceu, cronica dramatică / de teatru / literară 
este definită de Constantin Parfene ca „un articol publicistic în care se con- 
semnează şi comentează evenimentele culturale, artistice interne şi externe / 
un spectacol teatral (Compozițiile în şcoală, Bucureşti, Editura Didactică şi Pe- 
dagogică, 1980, p. 302). Principalele ei caracteristici sunt: 


a) se consemnează un eveniment teatral (un spectacol de teatru). 


b) evenimentul comentat face parte din viața culturală actuală (se impune 
prin actualitate). 


c) finalitatea unei cronici este informarea publicului despre evenimentul pro- 
dus recent, prin relatarea, interpretarea şi aprecierea lui, provocându-i interesul 
pentru cunoaşterea mai îndeaproape a acestuia. 


Întrucât redactarea unei cronici dramatice este o operaţie complexă, chiar din 
capul locului elevii vor ţine cont de un şir de cerinţe şi anume: 


1. Realizarea scopului: 

a) afirmarea faptului de artă teatrală autentic (unde şi când s-a produs?); 
b) soluţionarea unor „dileme” de punere în scenă; 

c) remarcarea tendinţelor novatoare, valoroase; 

d) încurajarea actorilor talentați; 

e) analiza modului în care ideea a fost concretizată în viziunea plastică; 
f) trezirea interesului publicului pentru teatru. 


2. Cronicarul trebuie să dea dovadă de judecată competentă şi obiectivă, cultură 
generală bogată, cunoaștere a artei teatrale, gust estetic şi talent publicistic. 


Cât priveşte tehnica elaborării cronicii dramatice, ca şi în cazul altor tipuri 
de compuneri, profesorul îi va familiariza mai întâi pe elevi cu elementele de 
structură a unei cronici. Aceasta se constituie din: 


1. Introducere: 


- se indică, de regulă, ce reprezintă piesa în dramaturgia naţională (şi univer- 
sală, dacă este cazul), în contextul creaţiei scriitorului, în repertoriul teatrului 
respectiv şi al altor teatre. 


2. Cuprins: 


a) analiza literară a textului dramatic (sumar, în cazul pieselor cunoscute, mai 
detaliat, în cazul pieselor mai puţin cunoscute ori inedite), aceasta constând în: 


- prezentarea ideilor fundamentale; 

- evidențierea structurii dramatice (acţiune, personaje, dialog); 
- valoarea textului și valenţele lui scenice; 

b) descifrarea concepţiei regizorale, operaţie care vizează: 


- atitudinea creatoare față de text (completări sau devieri ale intenţiilor auto- 
rului, minimalizarea unor idei principale, deplasări de accente ideatice etc.); 

- limbajul regizoral (direct sau metaforic, accesibil sau încifrat); 


- mijloace prin care se realizează atmosfera spectacolului: ton, ritm, plastică, 
lumini, costume; 


- aprecieri asupra muzicii spectacolului. 


c) comentarea jocului actorilor: alegerea distribuţiei (adecvată, inadecvată), 
analiza rolurilor foarte bine interpretate (înţelegerea de către actori a textului, a 
intenţiei regizorale, mijloace personale ca voce, gest, ţinută, capacitate afectivă), 
analiza rolurilor interpretate greşit. 


3. Încheiere: 


a) utilitatea spectacolului (cui se adresează, la ce serveşte şi ce efecte poate 
avea asupra spectatorului); 


b) contextul cultural-artistic în care se înscrie spectacolul. 


Se ştie că nu se ajunge la realizări decât practicând, de aceea profesorul îi va 
pune pe elevi în situația de a exersa sistematic, fie că ei vor trebui să compună 
o cronică dramatică în urma vizionării unui spectacol (într-un teatru ori de pe 
casetă video / CD), fie să însceneze o scenă din piesa studiată (ex.: O scrisoare 
pierdută de I. L. Caragiale), să o prezinte în fața clasei şi, ulterior, să redacteze 
un fragment pentru o eventuală cronică, în care să se refere la jocul actorilor, 
la concepţia regizorală ori la orice alt aspect ce vizează structura unei cronici. 
Contactul cu modelele constituie o cerință indispensabilă în practica însuşirii 
tehnicii compoziţiei respective. Analizând din diverse perspective mai multe 
cronici dramatice, ce aparțin unor specialişti în domeniu consacraţi (publicate 
în ziarele şi revistele de specialitate), elevii nu numai că se documentează refe- 
ritor la evenimentul cultural produs, dar observă şi modul de organizare şi de 
exprimare a ideilor într-un text. Deprinderile de redactare a unei cronici pot fi 
dobândite şi prin alte procedee: exerciţiile orale şi scrise, extrasul, nota critică 
(observaţia personală făcută pe marginea unei idei desprinse din text), fişa de 
studiu etc. Cât priveşte sarcinile de lucru, ele pot fi aceleaşi sau asemănătoare 
cu cele propuse pentru analiza unor recenzii: să-şi exprime opinia referitore 
la cele comunicate, precum şi la modul de comunicare, să releveze aspectul / 
aspectele la care se referă autorul ş.a. Reuşita elevilor depinde, în mare parte, de 
profesor. Adesea elevilor li se impune obligaţia să compună într-o anumită zi 
şi la o anumită oră, să trateze un anumit subiect. Desigur, acest fapt generează 
din partea lor o atitudine negativă față de compoziţii. Or, relaţia elevului cu 
practica elaborării compozițiilor trebuie să fie şi una de plăcere. Așadar, profe- 
sorul va găsi momentul oportun şi va crea condiţii favorabile pentru ca elevii, 
neconstrânși, să redacteze o recenzie ori o cronică de teatru. 

Cristinel EMINESCU ÎN DEZBATERE 
MUNTEANU CU CARACTER... SUMATIV 


0. Printre modalităţile didactice de studiere a textelor se- 
lectate, programa de limba şi literatura română pentru 
clasa a XII-a recomandă şi dezbaterea, ce cunoaşte mai 
multe variante, dar care, în esenţă, propune abordarea 
unei moțiuni (o propoziţie care reprezintă tema dezba- 
terii) din două perspective opuse. Autorii manualului 
publicat de Editura Humanitas se opresc şi asupra „refe- 


»1 


ratului / proiectului finalizat prin dezbatere”. 


Pe scurt, această modalitate didactică presupune o etapă 
de pregătire, de documentare în care elevii, împărțiți pe 
echipe, fişează materialul bibliografic, după care redac- 
tează referatul / proiectul, pentru ca, într-o oră ulterioară, 
acestea să fie prezentate şi apoi evaluate de către profesor. 
O a doua oră va fi alocată dezbaterii, care va avea ca punct 
de plecare referatele / proiectele elevilor şi va consta în 
discuţii pro şi contra opiniilor susținute în lucrări. Evident 
că şi această variantă de dezbatere va fi încheiată cu eva- 
luarea şi autoevaluarea activităţilor, având totuşi o formă 
mai flexibilă decât cea de tipul Karl Popper. 


De regulă, tema sau moţiunea unei dezbateri are un ca- 
racter general şi vizează un text de mai mare întindere 
(de pildă, un roman) sau o problematică mai cuprinză- 
toare. Totuşi, deşi nu se obişnuieşte, credem că se poate 
porni şi de la un text extrem de redus: o poezie de câteva 
strofe, bunăoară, cu condiţia ca respectiva poezie să nu 
fie judecată numai prin ea însăşi, ci raportând-o la în- 
treaga creaţie a poetului (sau la părți însemnate ale aces- 
teia) şi să fie suficient de ambiguă sau paradoxală pentru 
a stârni controverse. 


1. Un astfel de exemplu îl poate reprezenta postuma emi- 
nesciană Eu nu cred nici în lehova, care poate fi abordată 
la clasă după ce elevii îşi vor fi însușit temeinic informa- 
tiile privind sursele gândirii poetice, coordonatele esen- 
tiale ale operei marelui poet, apartenenţa acestuia la un 
curent literar sau altul, datele biografice etc. 

Dar să reamintim, înainte de toate, textul integral al marelui poet: „Eu nu cred 
nici în Iehova, / Nici în Buddha-Sakya-Muni, / Nici în viață, nici în moarte, / 
Nici în stingere ca unii. // Visuri sunt şi unul ş-altul, / Şi totuna mi-este mie / 
De-oi trăi în veci pe lume, / De-oi muri în veşnicie. // 'Toate-aceste taine sfin- 
te / - Pentru om frânturi de limbă - / În zadar gândeşti, căci gândul, / Zău, 
nimic în lume schimbă. // Şi fiindcă în nimica / Eu nu cred - o, daţi-mi pace! / 
Fac astfel cum mie-mi pare / Şi faceţi precum vă place. // Nu mă-ncântaţi nici 
cu clasici, / Nici cu stil curat şi antic - / Toate-mi sunt de o potrivă, / Eu rămân 
ce-am fost: romantic”. 


XXX 


2. În contextul în care se vorbeşte tot mai mult despre religiozitatea lui Emi- 
nescu (este sau nu este poet creştin?), se poate atinge şi această problemă, mai 
ales că profesorul se va îngriji să ofere elevilor din ambele tabere bibliografia 
necesară fiecărui aspect. Tot profesorul va lansa, din vreme, şi moţiunea: Poezia 
exprimă o serie de convingeri eminesciene care trebuie creditate, ce va fi susținută 
de afirmatori şi combătută de negatori, care vor considera că cele exprimate în 
poezie nu trebuie „crezute”. Altfel spus, în acest caz, afirmatorii vor confirma 
negaţiile, iar negatorii le vor infirma. 


În cele ce urmează ne vom referi doar la etapa elaborării referatelor. Dovezile 
adunate de elevi vor proveni din cele învățate la clasă, din bibliografia emines- 
ciană (lucrări de critică şi istorie literară, ediţii critice etc.) şi din textul analizat, 
corelat cu opera eminesciană în ansamblul ei, referatul probând astfel şi nivelul 
de lectură şi de înţelegere a creaţiei poetului naţional. Rămâne de văzut în ce 
măsură se regăseşte în această poezie („ca reflectarea cerului înstelat într-un 
strop de rouă” — vorba poetului), în funcţie de cele două puncte de vedere, lite- 
ratura eminesciană în general. 


Un referat care să susțină opinia negatorilor ar putea arăta ca cel de mai jos 
(am ales, pentru ilustrare, un punct de vedere „contra”, întrucât argumentările 
de tipul acesta sunt mai greu de construit). 

3. Poezie postumă scrisă, potrivit aprecierilor critice?, în anul 1876, pe fundalul 
unor atacuri ce îl vizau pe poet. Din acest motiv, Eu nu cred nici în Iehova are 
un pronunțat caracter polemic, afirmaţiile din text (mai degrabă negaţii, dezi- 
ceri) necuvenindu-se a fi „crezute” integral. Lucrul acesta e cu atât mai evident 
dacă vom da o interpretare poeziei pornind de la sfârşit către început. Se va 
observa că rezultatul conduce spre un elogiu prin negaţie, la contrariul celor 
declarate de Eminescu inițial. 

3.1. Pentru început, trebuie spus că Eminescu, ca poet, s-a situat singur în cate- 
goria romanticilor. Dovadă şi versurile ultimei strofe: „Nu mă-ncântaţi nici cu 
clasici”, / Nici cu stil curat şi antic - / Toate-mi sunt de o potrivă, / Eu rămân 
ce-am fost: romantic”. În ciuda acestei afirmații‘, exegeţii au relevat că în creaţia 
lui Eminescu există şi o componentă clasică, reliefată printr-o cunoaştere şi 
preţuire a artei antice, prin promovarea idealurilor de bine, frumos şi adevăr, 
prin aspiraţia spre perfecțiune şi echilibru, prin stilul limpede, clar, armonios, 
reflexiv, prin ironia detaşată (vezi Glossă). Deşi aspectele clasice evidenţiate 
sunt valabile în general ultimei faze de creaţie a poetului, se poate susține că ele 
existau şi înainte. Nu lipsit de interes este şi faptul că Eminescu scrie poezii cu 
formă fixă, cum ar fi sonetul (multe sonete scrise chiar în 1876) sau glosa, cul- 
tivând şi specii de poezii aşa-zise clasice: epigramă, satiră, poezie gnomică etc. 
D. Murărașu?, apreciind că la Junimea, sub influenţa lui Maiorescu, se prețuia 
îndeosebi arta clasică, senină, adaugă că Eminescu însuşi aduce acesteia elogiu 
în Odin şi poetul (v. 133-143 şi 147-148), în epoca în care prindea în ciorne 
variate ceea ce, peste câţiva ani, avea să fie grupul de Scrisori. Aşadar, nu putem 
credita afirmaţia că arta clasică i-ar fi lui Eminescu indiferentă. 


Ne exprimăm rezerve şi faţă de adevărul versurilor din antepenultima stro- 
fă: „Şi fiindcă în nimica / Eu nu cred - o, daţi-mi pace!”. Implorarea „o, 
daţi-mi pace!” relevă faptul că Eminescu se dezice de orice formă de cre- 
dință (asemeni lui Petru?) doar din disperare de cauză. Probabil că sensul 
cuvântului credință este şi acela de “ideal. În cazul acesta, Eminescu avea 
destule idealuri în care să creadă şi nu a fost nicicând nepăsător la ceea ce 
se petrecea în jurul său. Activitatea ruinătoare de la „Timpul” o dovedeşte 
cu prisosinţă. 


Suspiciuni suscită şi remarca: „În zădar gândeşti, căci gândul, / Zău, nimic în 
lume schimbă”. Cum rămâne cu concepţia lui Dionis, potrivit căruia „lumea-i 
visul sufletului nostru”, altfel spus, lumea este produsul conştiinţei noastre şi, 
prin urmare, poate fi schimbată prin gând? Cum explicăm interesul lui Emi- 
nescu pentru lucrarea lui Schopenhauer Lumea ca voință şi reprezentare? 


După ce observă că poetul, în prima strofă, „refuză dogmatismul oricărei reli- 
gii”, însuşi Călinescu face următoarea notă de subsol: „Totuşi, în ms. 2275 bis, 
f. 80: «Eu sunt budist. Nefiind creştin simplu, ci creştin ridicat la puterea a 10»”. 
Strofa aceasta: „Eu nu cred nici în Iehova, / Nici în Buddha - Sakya - Muni, / 
Nici în viață, nici în moarte, / Nici în stingere ca unii” conţine în sine un pa- 
radox. Cercetătorii religiilor admit că „luat în înţeles strict, budismul este un 
gen de ateism”. Creştinismul, din contră, afirmă existența lui Dumnezeu. Am 
putea spune, aşadar, că Eminescu încalcă aici principiul logic al terțului exclus. 
Suntem conștienți, însă, că poezia, in genere, nu se supune legilor logicii. Totuși, 
dat fiind faptul că Eminescu, în creația sa, a topit într-o remarcabilă sinteză 
personală elemente făcând parte din diverse filosofii şi religii, mai apropiat de 
spiritul său ar fi fost să construiască strofa I astfel: *, „Eu cred şi în Iehova / şi în 
Buddha-Sakya-Muni / etc. 

3.2. Referindu-ne tot la negaţii, dar judecându-le din punct de vedere strict 
lingvistic, facem următoarele observaţii: În secolul XVI negația simplă şi nega- 
ţia dublă erau în limba română în variaţie liberă, negația dublă impunându-se 
treptat în secolele XVII-XVIII. În secolul XVI era frecvent folosită nici (< lat. 
nec / neque) în locul lui nu. Eminescu, bun cunoscător al limbii române litera- 
re vechi, ştia acest lucru şi uneori foloseşte negația în spiritul acelor vremuri 
(„Nici încline a ei limbă / Recea cumpăn-a gândirii” [Glossă]). Acest fapt este 
prezent şi în această poezie: „căci gândul, / Zău, nimic [s.n.] în lume schimbă”. 
După acest vers, replica imediat următoare este: „Şi fiindcă în nimic / Eu nu 
cred [s.n.]”. Cel puţin pentru această poezie, avem impresia că dubla negație 
conduce, ca şi în logică, la afirmaţie. De asemenea, latina clasică nu avea dublă 
negaţie. Dubla negaţie se utiliza doar emfatic şi atunci echivala cu o afirmaţie 
puternică: „Non possum non dicere” (Pot spune), „Nemo non miser” (Fiecare 
este nenorocit). Eminescu ştia cu siguranţă că o structură precum nihil non în 
latină semnifică ‘totul (non nihil înseamnă “ceva'), regulă ce se aplică şi în cazul 
numquam non = totdeauna (non numquam = uneori). „Şi fiindcă în nimic / eu 
nu cred” (nimic = nihil urmat de nu = non) respectă structura latină, un argu- 
ment în plus pentru punctul de vedere enunțat mai sus. În consecință, probabil, 
poezia e o capcană, o punere pe o pistă falsă, un joc al negaţiilor. 


4. Asemenea referate, deşi uneori argumentează idei greu de acceptat, dezvoltă 
capacitatea elevilor de a stabili relații şi de a analiza din diverse perspective 
probleme controversate, amintindu-ne de exerciţiile de declamaţie din şcolile 
de retorică ale antichității greco-latine. Evident însă că aceste activități reclamă 
elevi cu spirit ascuţit şi înzestrați cu dorinţa de a citi în mod consecvent, adică 
iubitori de literatură. 


NOTE 


! Vezi Alexandru Crișan, Liviu Papadima, Ioana Pârvulescu, Florentina Sâmihăian, Rodica 
Zafiu, Repere didactice pentru folosirea manualului de limba şi literatura română. Clasa a 
XII-a, Humanitas Educaţional, București, 2002, p. 25-30; cf. şi unitatea 1 (Cum pregătim o 
dezbatere?) a manualului redactat de autorii respectivi, la editura amintită. 

2 Vezi Mihai Eminescu, Poezii, vol. II (ediţie critică de D. Murăraşu), Editura Minerva, 
1982, de unde aflăm că poezia se găseşte în ms. 2260, f. 160. Apare în ediția Chendi, 1905; 
în ediția Perpessicius, vol. IV, p. 296 etc. 

3 D. Murăraşu propune o altă lecțiune pentru acest vers: „Nu mă-ntoarceţi nici cu clasici”, 
care nu schimbă cu nimic datele problemei. 

De necontestat, deoarece Eminescu reprezintă culmea romantismului românesc şi ulti- 
mul (cronologic vorbind) mare romantic european. 

> Murăraşu, op. cit. 

€ G. Călinescu, Opera lui Mihai Eminescu, vol. II, Editura Hyperion, Chişinău, 1993, p. 10. 

7 V. Kernbach, Dicţionar de mitologie generală, Editura Albatros, Bucureşti, 1995, p. 96. 

Gheorghe DIDAHIILE LUI ANTIM IVIREANUL 
CHIVU ŞI ÎNNOIREA LIMBAJULUI 
PREDICII ROMÂNEŞTI 


1. S-a scris mult şi competent despre valoarea canonică şi 
literară a predicilor lui Antim Ivireanul’. A fost subliniat 
talentul oratoric de excepție al mitropolitului”, s-a insistat 
asupra originalității Didahiilor”, ca răspuns la ipoteza tra- 
ducerii acestora din opera marilor predicatori bizantini ai 
timpului“, au fost subliniate elementele care diferenţiază 
textele sale de cazaniile celebrilor predecesori din spațiul 
românesc, diaconul Coresi și mitropolitul Varlaam. 


O analiză a predicilor rostite de Antim la începutul se- 
colului al XVIII-lea, aplicată deopotrivă formelor 
lingvistice, registrelor stilistice şi structurilor textuale, 
pune însă în evidenţă şi o greu de egalat capacitate de 
utilizare a textului sacru şi de interpretare a literei aces- 
tuia pentru comunicarea eficientă cu credincioşii. Cu 
orice credincios prezent în biserică, indiferent de rang, 
dar diferențiat, desigur, după cultura şi după capacitatea 
fiecăruia de a pătrunde semnificaţiile textului bisericesc. 
O comunicare în care citatul religios era aproape didactic 
explicitat pentru a mări capacitatea de înţelegere de către 
ascultători a spiritului cărţii sfinte şi pentru a compensa 
instrucţia, adesea insuficientă, a acestora. O comunica- 
re în care limbajul religios s-a întâlnit în mod fericit cu 
elemente provenind indiscutabil din cultura laică, într-o 
simbioză fără precedent în scrisul vechi românesc. 


2. Este cunoscut rolul excepțional jucat de Antim în ti- 
părirea cărţii necesare slujbei în limba română. Urmare a 
activităţii pe care a desfășurat-o, cartea de cult editată la 
cumpăna veacurilor al XVII-lea şi al XVIII-lea în Munte- 
nia şi-a impus, în jurul anului 1750, normele lingvistice și 
a determinat prima unificare a limbii noastre de cultură’. 


A fost însă insuficient evidenţiată deschiderea acestui mare 
om de cultură către cartea laică, într-o epocă în care tipo- 
grafiile imprimau aproape fără excepție carte religioasă. 


În 1697 el tipărise, la Snagov, Gramatica slavonească a lui 
Meletie Smotriţki, pentru a veni în sprijinul încă nece- 
sarelor şcoli de slavonie. În 1700 ieşea de sub teascurile 

aceleiași tipografii Floarea darurilor, mult citita pe atunci carte de înțelepciune, 
iar în 1713 mitropolitul va fi imprimat, potrivit unor informaţii contemporane, 
şi Alexandria, instructivul roman cu subiect istoric€. 


Lecturile sale s-au îndreptat cu certitudine, după cum arată maximele, pildele 
şi referirile cuprinse în Didahii, nu doar spre Cartea cărților şi spre scrierile 
părinţilor Bisericii, ci şi spre Fiziolog, cunoscuta carte populară, spre crono- 
grafe sau, fapt cu totul remarcabil, spre renumiţi poeţi şi filozofi greci, precum 
Aristotel, Democrit, Hesiod sau Socrate”. 


Asemenea lecturi l-au îndrumat, desigur, spre vocabularul neologic greco-la- 
tin, prezent constant în scrierile sale alături de termenii slavoni şi neogreceşti 
specifici textelor bisericeşti. (Mă opresc, pentru ilustrare, la astronom, idiomata 
„însuşire, proprietate”, glosat prin alsăuiri, la materie, la periergos „(persoană) 
dornic(ă) să cunoască”, glosat prin iscoditoriu şi prepuitoriu, la politie „cetate, 
stat”, la scandelă „scandal sau la silavă, glosat contextual prin înjugare, termeni 
care nu au aparţinut niciodată limbajului religiost.) 


Tot textele laice i-au sugerat, fără îndoială, maniera de interpretare a formei 
ebraice a numelui biblic al Sfintei Fecioare, cuprinsă în Cazania la adormirea 
Preasfintei Născătoarei de Dumnezeu, tiparul aproape ştiinţific al demersului, 
felul de identificare a ideii ascunse sub haina sonoră a cuvintelor şi tălmăcirea 
pe înţelesul tuturor a semnificației astfel izvodite’: 


„întru... Mariam, după a mea proastă socoteală, înțelegem cum că cuprinde în sine 
trei lucruri: una pentru că, fiind numele acesta de trei (silaves), adecă de trei înju- 
gări, să înţelege cum au născut o față a Sfintei Troiţe, pre Fiiul şi cuvântul lui Dum- 
nezeu; a dooa, că are fieştecare înjugare câte 2 slove şi că înţelegem cele doao firi 
ale lui Hristos, adecă cea dumnezeiască şi cea omenească; a treia că sânt 6 slove de 
toate într-acest nume, cu carele înțelegem cele 6 taini mari și preste fire, adecă bla- 
goveştenia, naşterea, botezul, moartea pre cruce, înviiarea şi înălțarea la ceriu. Cu 
blagoveştenia s-au descoperit taina cea mai înainte de toț vecii ascunsă; cu naşterea 
s-au împăcat ceriul cu pământul, adecă Dumnezeu cu omul; cu botezul ne-am îm- 
brăcat cu haina nestricăciunii; cu moartea ni s-au dat viaţa; cu înviiarea ni s-au dat 
bucuriia şi cu înălțarea la ceriu, şăderea de-a dreapta lui Dumnezeu, Tatăl”. 


Aceeaşi apropiere de cultura laică, ilustrată, în modul de interpretare a pasa- 
jului anterior, prin raportarea la structura fonetică a cuvântului, poate explica 
desigur şi compararea, în Cuvânt de învățătură asupra omului mort, a tinerei 
săvârşite înainte devreme cu finixul, „o pasăre, ce..., de ce se săvârşeşte făr de 
vreme, de aceea mai mult îşi adaoge zilele vieţii lui, pentru căci moartea îi în- 
noieşte viaţa şi-i dăruieşte ani mai mulți”. 


În Cazania la adormirea Preasfintei Născătoarei de Dumnezeu descoperirea sen- 
surilor ascunse în numele Mariam a devenit principiu organizator pentru lauda 
adusă Sfintei Fecioare, perioadele atent construite subsumând structuri binare 
(semnificative pentru înţelegerea esenței „împărătesei ceriului şi a pământului”, 
a celei ce „au împăcat ceriul cu pământul”) unor serii enumerative organizate 
ternar, cu trimitere desigur la Sfânta Treime: ea este aleasă ca soarele, ca luna, ca 
revărsatul zorilor; este izvor, chiparos, crin; este nor, fecioară şi grădină încuiată”. 

În Cuvânt de învățătură asupra omului mort, citatul biblic, redus la esență (spre 
deosebire de pericopa evanghelică din cazaniile tradiționale), devine din pre- 
text argument pentru ideea ilustrată, din punct de referință se transformă în 
laitmotiv şi treaptă obligatorie în demonstrarea ideii că moartea nu este sfârşit 
şi pedeapsă, ci „începutul vieţii cei fericite” sau, cum spusese, cu o jumătate de 
veac mai devreme Toader din Calafendeşti, în prima predică românească ori- 
ginală, „poartă către viața cea netrecută”.!? 


Înnoirea adusă de Antim coboară până la nivelul lexical al predicii bisericești. 
Sinonimia, general acceptată în limba curentă, între moarte şi adormire se 
transformă în antonimie. Însuşi citatul evanghelic „Nu plângeţi, că n-au murit, 
ci doarme” îşi evidenţiază, în plan sintactic, structura antitetică, explicitarea fă- 
cută pe parcursul textului adăugând, într-o enumerare sinonimică gradată, ele- 
mente noi celor două „capete de serie” opuse: n-au murit, ci doarme; nu moarte, 
ci adormire; nu adormirea cea firească, ci adormirea cea de pe urmă; nu scârbă 
(adică întristare, supărare pământească), ci fericire, nestricăciune, nemurire. 


3. Înnoirile aduse de Antim în planuri diverse predicii româneşti, mult mai nu- 
meroase decât cele câteva comentate prea succint în paginile anterioare, sunt 
nu numai o dovadă indiscutabilă de admirabil talent retoric şi de intuiţie 
lingvistică, ci şi rezultatul cursului urmat de vechea noastră limbă literară după 
acceptarea românei ca limbă de cult”. 


Argumentează această afirmaţie truda unui intelectual anonim, care, la mijlo- 
cul secolului al XVII-lea, a adunat sau a transcris într-un manuscris al Psalti- 
rii (păstrat la Biblioteca Academiei din Bucureşti sub cota ms. rom. 170) mai 
multe variante pentru exprimarea ideilor cuprinse în versetele celei mai citite 
dintre cărțile biblice!*. Nu doar o singură variantă, subsumată tradițional unei 
versiuni a traducerii scrierii în limba română, ci mai multe, diferenţiate prin 
organizare sintactică, formulare sau vocabular. Variantele sunt numerotate cu 
litere-cifră, pentru a putea fi mai uşor urmărite de un eventual cititor sau, poa- 
te, pentru a sublinia curajul întreprinderii prin care litera cărţii sfinte îşi pier- 
duse caracterul intangibil în favoarea duhului, a înţelesului acesteia. 


lată două fragmente ilustrative. Primul este extras din psalmul 26 (versetele 2-4)”: 


„Când s-apropiia spre mene cei în răutăți să mănânce trupul mieu 2. pelita mea, 
ceia ce mă supăra, vrăjmaşii miei 2. ceia ce mă dodiia, vrăjmaşii miei, aceia slă- 
biră şi cădzură. Că se s-are stoli spre mene stol 2. că se s-are aduna spre mene 
gloată, nu se va teame inima mea. Şi să s-are scula spre mine războiu, eu 
spre-nsu nedejduiescu. Unul cerşuiu de la Domnul şi acela cercu. 2. Una cerşu- 
iu de la Domnul şi aceaea cercu”. 


Cel de al doilea fragment aparţine cunoscutului psalm 50 (versetul 9): 


„Ocropeaşte-mă cu isop şi mă voiu curăţi. 2. Stropeaște-miă cu busuioc şi mă 
voiu curăți. 3. Spală-mă cu săpun şi mă <...> <4> spală-mă şi mai vârtos decât 
omătul mă voiu înălbi”. 


Schimbarea de atitudine față de forma textului religios este probată, aproxi- 
mativ două decenii mai târziu, şi de către Dosoftei, prin celebra sa Psaltire în 

versuri, dublată semnificativ în plan cultural de Psaltirea de-nțăles, tipărită în 
proză, în 1680, pentru uzul Bisericii. Spiritul cărții biblice a prevalat din nou 
asupra literei acesteia în cartea apărută la Uniev, în 1673, sensul versetelor a 
fost exprimat mai clar şi mai adecvat înțelegerii cititorului laic, mai puţin obiş- 
nuit cu rigorile scrisului bisericesc. Au fost păstrate firesc „modelul” stilistic 
al cărții (psalmul s-a aflat pentru prima dată în literatura română în această 
postură) şi atitudinea psalmistului. Iar prelucrarea literei psalmilor nu a mai 
constat exclusiv în încercarea deloc uşoară şi nu totdeauna lipsită de poezie de 
găsire a unor echivalente lexicale cât mai potrivite pentru termenii din origi- 
nal, Dosoftei impunând atât adaosul cât şi simplificarea creatoare a izvorului ca 
mijloc de evidenţiere a personalităţii sale artistice. 


Sunt bine cunoscute, desigur, nu numai din cercetările de istorie a literaturii 
române şi a limbii noastre literare, versurile din psalmul 103 având rezonanțe 
similare poeziei eminesciene: 

„Preste luciu de genune 


Trec corăbii cu minune” 


prelucrare a unui fragment („Acolo corăbiile îmblă”) lipsit de orice valenţe po- 
etice. Sau versurile de început ale psalmului 41, prin care este exprimată „setea 
de dumnezeire”: 


„În ce chip doreşte cerbul de fântână, 
Cându-l strânge setea de-l arde-n plămână, 
Sufletul mieu, Doamne, aşe te doreşte, 

Cu sete prinsă, de mă veştedzeşte”!€. 


4. Activând într-un context cultural favorabil, cum a fost cel care a individuali- 
zat „secolul de aur” al culturii vechi românești, secol în care româna a devenit 
limbă de cult, Antim Ivireanul a dat măsura posibilităţilor de expresie, de co- 
municare şi de înnoire a limbajului bisericesc. 


Ajutat de o cultură şi de un simţ lingvistic aparte, întâlnit nu o dată la intelectu- 
alii ce ajung să se ilustreze în altă limbă decât cea maternă, el a găsit echilibrul 
între tradiție şi inovaţie, între ceea ce era (şi în mare măsură a rămas) caracte- 
ristic pentru textul sacru şi fenomenele specifice limbii române comune. 

Ludmila FUNCŢIILE SEMANTICO- 
CLICHICI PRAGMATICE ALE FRAZEI 


TAUTOLOGICE SIMPLE 
ÎN LIMBA FRANCEZĂ!" 


Fraza tautologică simplă (FTS) poate avea doua variante 
de materializare: a) în care se reia același lexem, de exem- 
plu „Un sou est un sou” (x este x), cu condiţia obligatorie 
ca lexemul redundant să exprime același sens, omoni- 
mele fiind excluse; b) în care verbul être pune în relaţie 
de identitate aceleaşi conţinuturi exprimate prin lexeme 
distincte, de exemplu: „Paris est la capitale de la France” 
(x este y). 


FTS cu formula x este y este acceptată ca necesară îndeo- 
sebi la formularea definiţiilor lexicografice. Cea de tipul 
„Un enfant est un enfant” este obiectul unor abordări cri- 
tice eterogene. 


Deşi FTS este de proporții reduse și cu o frecvență de uti- 
lizare relativ mică, emitentul îi conferă un sens. Decoda- 
rea mesajului transmis presupune luarea în considerație 
atât a constituenților FTS, cât şi a relațiilor co-textuale și a 
factorilor extralingvistici. Anume aspectul enunţiativ şi cel 
pragmatic măsoară impactul actului verbal astfel realizat. 


Având certitudinea că aceste structuri ocupă o poziţie 
bine determinată în procesul de comunicare, ne propu- 
nem să constituim un repertoriu al funcţiilor semantico- 
pragmatice ale enunţurilor tautologice. Ele vor fi analiza- 
te în contextul structurilor de tip x este x sau x este y. 


În primul rând, tautologiile cu formula x este y îndepli- 
nesc o funcție explicativă. Acest tip de fraze este întot- 
deauna justificat - atât în limbajul scris, cât şi în cel vor- 
bit - de necesitatea de a completa o anumită lacună în 
informarea destinatarului. Astfel, în frazele „Le cosmo- 
drome est une base de lencement des engins spatiaux”, 
„Le danseur est une personne dont la profession est la 
danse” lexemele cosmodrome, danseur, cu funcţie de su- 
biect şi care sunt (presupuse a fi) necunoscute locutorului, 
sunt substituite prin lexemele hiperonime base, personne 

care se prezintă ca niște vocabule a căror semnificaţie este familiară deja pentru 
receptor. Prin folosirea unui sinonim (cuvintele cosmodrome şi base sau danseur 
şi personne putând fi considerate, în acest context, sinonime) în poziția de nume 
predicativ se realizează nu doar identificarea semnificației primului lexem, ci o 
atribuire de către decodor a unor semnificaţii proprii celui de-al doilea lexem 
itemului lexical din poziţia de subiect. 


M. Riegel consideră că FTS de tipul x cest y are funcție asertorică şi aduce exem- 
plul: „Un ophtalmologiste est un médecin spécialiste des yeux”. A. Bondarenco 
exprimă însă părerea că în fraza citată este o explicaţie de gen lexicografic şi că 
funcţia asertorică e proprie doar frazei cu formula x este x. 


Frazele care conţin nume proprii în poziţia de subiect și în cea de nume pre- 
dicativ sunt folosite pentru a actualiza un raport de identitate, transmițând 
informaţii ce ţin nu doar de domeniul lingvistic, ci şi de altă natură, precum ar 
fi „une assertion dordre géographique” [5, p. 218] în propoziţia „LEverest est 
Chomolugma'. FTS de acest tip pot funcţiona fără a fi însoţite de context. 


FTS „LEverest est PEverest” exprimă de asemenea o aserțiune, care însă, ex- 
trasă din context, riscă să rămână nedescifrată. Ea este comprehensibilă pen- 
tru cei ce cunosc semnificația numelui Everest. De aceea, pentru decodarea 
unor astfel de structuri este necesară raportarea la întreaga situație de comu- 
nicare, interlocutorul având astfel posibilitatea să identifice, în reprezentarea 
sa, anumite trăsături care să corespundă intenţiilor emitentului. Asemenea 
propoziţii ţin în particular de oralitate şi relevate în context, în anumite ca- 
zuri de enunțare, ele pot da naștere la o multitudine de semnificaţii. 


Frazele construite cu ajutorul verbului être, în care ambele ocurenţe sunt reali- 
zate de acelaşi lexem, exprimat prin nume comun sau propriu, au, de asemenea, 
caracter de definiţii. Acestea reprezintă însă niște formulări mai speciale, întrucât 
în ele definirea persoanei sau a obiectului se realizează prin înseşi noțiunile aces- 
tora. În frazele de tip definiţional „E enfant est P enfant”; „La pluie est la pluie”; 
„Un pere est un père” lexemele sunt definite pe calea indicării întregului complex 
de trăsături noţionale ce constituie conţinutul conceptual al entităților enfant, 
pluie, pere. Este adevărat că în astfel de construcţii complexitatea şi calitatea in- 
terpretării va depinde în mare măsură de competențele decodorului. Dacă am 
compara aceste definiţii cu cele lexicografice, ca, de exemplu, pentru primul caz — 
„L enfant est un être humain dans l'âge de l'enfance”, am observa că aceasta din 
urmă scoate în evidență două trăsături pertinente ale obiectului definit şi anume: 
humain şi âge bas. În structura „E enfant est P enfant”, prin lexemul identic, ce 
constituie tautologia şi care exercită diferite funcții sintactice, se actualizează atât 
trăsăturile generale, cât şi elemente particulare ce alcătuiesc conţinutul concep- 
tual al lexemului astfel definit. Misiunea receptorului rezidă în decodarea acestor 
semnificaţii atribuite de către locutor în fiecare context comunicaţional. 


Una din funcţiile esenţiale ale tautologiei este de a exprima o valoare de adevăr. 
L. Wittgenstein scrie că realismul tautologiei este cert şi că tautologia nu are 
nicio condiţie de adevăr, căci este necondiționat adevărată [6, p. 74]. 

Într-o structură tautologică cei doi constituenți sunt legaţi prin relaţia de pre- 
dicaţie, iar predicativitatea, precizează N. Arutiunova, este inseparabilă de no- 
ţiunea de adevăr [1, p. 5]. Tautologia este deci totdeauna adevărată, ea se referă 
la o stare de lucruri care e o evidenţă incontestabilă, un adevăr. Ea nu poate fi 
verificată prin experienţă, dar relaționează cu cele mai generale proprietăţi şi 
cu raportul acestora cu realitatea. 


Capacitatea de exprimare a adevărului se apropie mult de cea de exprimare 
a evidenţei, fapt constatat de J. Rey-Debove: „La tautologie est généralement 
perçue comme un jugement indiscutable, lexpression d'une vérité fermée sur 
elle-même, dun contenu absolu qui soutient P ensemble des autres jugements 
par l éblouissement de l évidence retrouvée” [4, p. 36]. 


Anume prin intermediul acestor evidențe comunitatea locutoare îşi asigură o 
stabilitate — fie şi provizorie, dar foarte necesară — în comunicare, în sensul înțe- 
legerii reciproce. Prin structuri tautologice se constată şi se reafirmă un anumit 
set de valori (sau nonvalori). Iată un exemplu în acest sens: 


„Durand: Encore faut-il savoir ce que cest que la folie... 


Beranger: La folie cest la folie tout court. Tout le monde sait ce que cest que la folie. 
Et les Rhinocéros, cest la pratique ou la théorie?” (E. Ionesco, Les Rhinocéros). 


Replica lui Beranger „La folie cest la folie” vrea să însemne că noţiunea la folie 
este atât de cunoscută de toată lumea („tout le monde sait”), încât nu este ne- 
cesar să i se dea nici cea mai mică explicaţie. El găseşte că la folie este cel mai 
potrivit cuvânt pentru o anumită stare de spirit corespunzătoare individului şi 
că ea poate fi desemnată doar prin acest lexem. 


Structura tautologică citată serveşte pentru a sublinia caracterul evident, de 
mult afirmat al veridicităţii celor spuse. Prin urmare, o altă funcţie a FTS este 
cea de a sublinia o evidență, un fapt pe care autorul îl consideră cunoscut de 
toată lumea. 


În baza aceluiaşi fragment poate fi identificată încă o funcţie a FTS - cea cogni- 
tivă. Valoarea cognitivă a frazei „Tout le monde sait ce que cest que la folie” este 
relevată de verbul savoir şi de lexemul tout le monde, ce desemnează ființa în 
genere, genul uman care cunoaşte categoria psihofiziologică de folie. Structura 
tautologică nu este una de prisos, ci „exprimă o formă de cunoaştere a obiectu- 
lui sau a fenomenului din realitatea înconjurătoare” [3, p. 19]. 


Exemplele de acest gen demonstrează fuziunea mai multor funcţii în aceleași 
structuri sintactice tautologice: cea cognitivă, cea de adevăr şi de subliniere a 
unei evidențe. 


La interpretarea unor asemenea fraze valoarea contextului imediat este enor- 
mă, deoarece acesta permite verificarea şi confirmarea înţelegerii adecvate a 
enunţului tautologic. „A ton aise, mais la vérité est la vérité. Elle se voit comme 
le nez au milieu de la figure. As-tu le temps? Alors, dis-moi ce que tu penses” 
(J. Giono, Que ma joie demeure). Ca şi în exemplul precedent, structura Elle se 

voit comme le nez au milieu de la figure permite să se sublinieze un fapt evident 
prin intermediul verbului voir şi al adverbului comme cu valoare jonctivă, care 
întroduce sintagma comparativă le nez au milieu de la figure. Prezenţa verbului 
voir are o importanță deosebită, deoarece acesta este hiperonimul lexemelor ce 
desemnează gama pe percepții vizuale. 


Cele mai multe construcţii tautologice însă, precum ar fi: „La loi cest la loi”; 
„Irop cest trop’; „Un pere est un pere”, nu tolerează decât o singură interpretare 
ce nu ţine de context. În fond, este vorba de nişte structuri încetăţenite în limbă, 
cunoscute drept stereotipuri lingvistice. În astfel de fraze, emitentul sau receptorul 
este limitat în interpretarea enunţului, semnificaţia acestuia fiind unică. 


Astfel, în fraza „Un pere est un pere” vom releva doar o valoare semantică, lau- 
dativă, determinată de imaginea tradițională, stereotipizată a părinţilor - fiin- 
te iubitoare, indulgente şi credincioase progeniturilor lor. Alteori semnificația 
enunțului de acest tip poate fi doar depreciativă, ca în exemplul: „Un fou est 
un fou”. Aşadar, FTS de acest tip se încadrează în procesul de comunicare cu 
propria-i semnificaţie, care nu se pretează modificărilor. 


Contextele concrete, lipsite de ambiguitate, pun în evidenţă funcția identifica- 
toare a FTS. În fragmentul ce urmează, intenţia emitentului este de a identifica 
un obiect în discuţie. 


„— Javais reçu une boule de neige dans la poitrine. 

- On ne se trouve pas mal en recevant une boule de neige! 

- Je nai rien reçu d'autre. 

- Votre camarade prétend que cette boule de neige cachait une pierre. 
Le malade vit que Dargelos haussait les épaules. 


- Gerard est fou, dit-il. Tu es fou. Cette boule de neige était une boule de neige. Je 
courais, jai dă avoir une congestion” (J. Cocteau). 


Într-o frază tautologică se stabileşte, de asemenea, o relație de identitate a obiec- 
tului sau a persoanei cu sine însăși: „La Guichardie afirma que Mme Bernin 
était bien Mme Bernin et quelle descendait dune modeste, mais decente famille 
bourgeoise, les châteaux acceptèrent cette version, car nul, sur un tel sujet neût 
osé contredire une femme puissante et bien informée” (A. Maurois). La nivel 
sintactic, numele propriu Mme Bernin, prin intermediul căruia se construieşte 
o FT, este urmat de o subordonată completivă qwelle descendait d'une famille 
bourgeoise, care completează mesajul informativ despre persoana respectivă. 
Emitentul utilizează adjectivul bourgeoise pentru a releva statutul social, originea 
persoanei. Rolul subordonatei constă în confirmarea identității persoanei. 


Funcţia identificatoare a frazei este actualizată şi prin fraze în care ambele po- 
ziții sunt ocupate de pronume. În franceză, de regulă, cel din ocurenţa predicat 
este însoţit de adverbul même: „Elle est elle-même”. 


Propoziția tautologică poate îndeplini şi o funcție publicitară. De altfel, orice 
structură tautologică este pretabilă la un astfel de rol, într-un context cu va- 


212 


loare publicitară. Pe o pagină de revistă sunt expuse câteva imagini prezen- 
tând haine elegante de damă, pozele fiind însoţite de doar două legende scurte, 
dintre care una este tautologică: „Cest réellement bon! Parce qwune femme 
est une femme”. Mostrele propuse spre comercializare sunt caracterizate prin 
adjectivul bon care exprimă o calificare, o apreciere. Pentru a-i da o importanță 
suficientă, adjectivul este întărit de adverbul réellement. În scopul de a le pune 
în valoare, autorul face uz de o structură lingvistică tautologică cu o conotaţie 
laudativă, astfel sugerându-se ideea că femeia este o persoană deosebită şi că 
ceea ce ni se propune este în relaţie directă cu statutul ei de fire aleasă, că n-ar 
trebui să ne deranjeze prea mult preţul mărfii propuse. 


În contextul celor scrise mai sus sunt relevante şi opiniile lui E. Benveniste care 
vorbeşte despre particularitatea verbului être de a exprima autenticitatea fapte- 
lor relevate în cuvinte [2, p. 187]. FTS face uz şi de această calitate a verbului. 
Într-o emisiune televizată, în care discuţia se axa pe cunoscutele evenimente 
din 22 decembrie 1989, ce au avut loc în România, unul dintre participanți 
enunța: „Nimeni n-a mai intrat în teatru. Autenticul era în stradă: Sângele era 
sânge, vânătaia era vânătaie, împușcătura era împușcătură, mortul era mort” 
(Emisiune televizată, TVR-1). Substantivul autenticul, plasat de emitent în con- 
textul imediat, are funcția de a-i explicita receptorului intenţia comunicativă 
pe care o implică structurile tautologice ce urmează. Se enunță o cvadruplă 
tautologie, în care, prin intermediul reduplicării, se reconstituie câmpul lexical 
al morții. 


Printre multe alte funcții pe care le are propoziţia tautologică se numără şi cea 
rezumativă. De multe ori ea este accentuată prin poziţia ocupată de FTS - la 
sfârşitul alineatului, scrisă din rând nou, ca în exemplul: 


„Et des fois , il se regardait devant la glace. Il se voyait avec sa barbe rousse, son 
front taché de son, ses cheveux presque blancs, son gros nez épais et il se disait: 
«A ton âge!». 

Mais le désir reste le désir” (J. Giono). 


„Textul anterior este o explicație a ultimei propoziții, prin intermediul căreia se 
generalizează informaţia microcontextului” [3, p. 18]. 


Tautologiile pot servi şi la sintetizarea unei situații determinate de context, ex- 
primând totodată renunțarea la interpretări adiacente, ceea ce sugerează că 
respectiva caracterizare este epuizată: „Olguţa se aşezase pe patul din odaia 
ei. Venise Vanea. Patul era pat, masa era masă, zidul zid, fereastra fereastră. Şi 
închise ochii. Şi-i deschise zâmbind. lubea” (I. Teodoreanu). 


Deseori frazele de acest fel reprezintă o formulă de acceptare a realității în vir- 
tutea inevitabilităţii acesteia, din neputința de a schimba ceva. Motivele unei 
asemenea resemnări în faţa realităţii pot fi diferite. În textul „La publicité est 
la publicité” se pare că accentul se pune anume pe particularități negative, in- 
sinuându-se că publicitatea este în primul rând o sursă de venit, că deseori o 
marfă ori un serviciu lăudat nu întruneşte aşteptările unui public interesat, 

că uneori publicitatea este superficială, trivială, iritantă sau chiar indecentă. 
Cu toate acestea, suntem nevoiți s-o acceptăm, deoarece ea este un element 
indispensabil al societăţii de consum în care trăim. De cele mai multe ori însă 
cauza unei atari concilieri cu realitatea constă în conştientizarea faptului că 
manifestările obiectului / subiectului discutat au atât un caracter pozitiv, cât şi 
anumite aspecte negative. 


În exemplul „C'est mieux avec le président parce quon le vote. En Angleterre 
avec la reine cest différent. La reine est la reine. On laime ou on ne laime pas, 
elle est là?’ (TV5 Monde) un cetăţean al Marii Britanii vorbeşte despre avantajul 
de a alege şi în acelaşi timp îşi exprimă regretul că regina nu poate fi aleasă. 
Acestea sunt regulile țării sale şi chiar dacă el nu este de acord cu ele, totuşi e 


nevoit să le accepte. 


În alte enunţuri, cu o formulă de exprimare identică, acceptarea realităţii poate 
însemna conştientizarea necesității îndeplinirii datoriei sale vizavi de x, oricare 
ar fi el: „La loi est la loi”. Bună, rea, dreaptă, nedreaptă, dură sau indulgentă — le- 
gea trebuie pusă în aplicare și nimeni nu are dreptul s-o încalce. 


Deseori, vorbitorii fac uz de formula tautologică şi în scopul creării diferitor 
jocuri de cuvinte, şarade, butade etc.: „Intr-o lume nesigură ASIROM vă asi- 
gură”; „Du sacre au massacre”. Deşi acestea nu sunt tautologii propriu-zise, ele 
de multe ori sunt percepute ca atare de către receptor. În asemenea situații, 
emitentul exploatează funcția ludică a limbii. 


Realitatea fenomenelor de limbaj este determinată, în mare parte, de statutul so- 
cial şi intelectual al purtătorilor unei limbi. Enunţurile tautologice, exprimând, 
de cele mai multe ori, un adevăr, o evidenţă sau o relaţie de identitate, antrenează 
neapărat capacitatea receptorului de a interpreta faptele în raport cu propriul 
sistem de valori şi coordonate ale înţelegerii unei realități semnificante. 


NOTE 


! Deşi studiul de faţă a fost conceput pentru limba franceză, FTS este o structură comuni- 
cativă proprie şi limbii române, în acest fel principiile de analiză prezentate aici putând fi 
aplicate şi limbii române. 

